
Der er intet, som vi alle ved første Øjekast 
mene at vide saa god Besked om, som hvad 
det er at være sund. Derfor vækker en forudgangen 
Tids Sundhedsbegreber, hvor de afvige fra en 
seneres, altid hos denne Forbavselse, Medlidenhed 
og Latter. Som det er gaaet andre, vil det engang 
gaae os. Fremtiden vil lee ad vore Sundheds- 
begreber og vor Sundhedspleje. Vi have ingen 
Midler til at afværge dette. At sætte sig krænket 
i Positur herimod hjelper ligesaa lidt som, om 
man vilde sikre sig ved lutter forsigtigt afvejede 
Udtalelser og Forholdsregler. Latteren er os vis. 
Grunden hertil ligger i selve Sundhedsbegre- 
bernes Form og Indhold. De ere og maa ifølge 
Sagens Natur altid være affattede i en sikker og 
bydende Form. De skulle jo kunne optræde med 
Myndighed som Regler og Paabud. Men samti- 
digt afvige de ofte i Indhold fra deres Forgængere 
i en Grad, der synes at overskride alle Grænser. 
Ikke blot kaste de sig fra Modsætning til Mod- 
sætning. Men to Tidsalderes Syn paa, hvad der 
ligger for, og hvad der i den Anledning bør gøres 

kunne stundum være i den Grad forskellige baade 
hvad Forudsætninger, Slutningsmaade og Resultat 
angaaer, at de synes overhovedet slet ikke at om- 
handle samme Sag. Det gør de paa en Maade 
heller ikke. De have kun Navn tilfælles. 

Thi intet Emne er saa vagt og vidtsvævende 
og kan lande paa saa uventede Punkter som 
Begrebet Sundhed. Der er næppe den Sag mellem 
Himmel og Jord, hvortil man ikke med en vis 
Ret kan henføre Sundheden og sige: herpaa 
beroer den. Dette er imidlertid af den Slags Sand- 
heder, som vi kun nødigt og delvis indrømmer. 
Naar den udspiles historisk, i Form af Slægternes 
vexlende Opfattelser, erkende vi den. Men vi 
vægre os ved at tilstaae, at den samme Forvirring 
er tilstede hos vort eget Slægtled, endsige hos 
enhver af os. 

Ikke desto mindre maa vi for at naae til fiild 
Forstaaelse frem ad denne Vej. Lad os for at 
lette Tilstaaelsen forgylde Pillen og begynde med 
at erklære: I Dig og mig har Udviklingen indtil 
Dato naaet sin høieste Blomst. I Dig og mig 
ere alle Fortidens Erfaringer opsparede til- 
stede. Hvad forstaaer da Du og jeg ved at være 
sund? 

Det nærmest liggende Svar er vel: Det at 
være sund ytrer sig i at være smertefri eller 
endog føle et vist Velbehag. — Meget vel. Men 
er nu denne Smertefrihed, dette Velbehag af blot 
legemlig Art eller udkræves dertil ogsaa en til- 

svarende sjælelig Tilstand? Sorg, Frygt, For- 
tvivlelse kunne jo ligesom Sindssyge ikke blot 
udvidske den rene legemlige Velbehags Fornem- 
melse men endogsaa angribe selve Legemet, gjøre 
det virkelig sygt. — Ja, saa maa vi altsaa bestemme 
det at være sund som en ikke blot legemlig 
men tillige sjælelig Tilstand. — Men ere vi først 
naaede saa vidt, fører Vejen ustandseligt videre. 
Vi maa indrømme, at det at være sund er en 
Tilstand, der afhænger ikke blot af den Enkelte 
alene men af en utallig Mængde Forhold opad, 
udad og indad til. Hvor opsatte vi end ere paa 
at finde Grænsen, ere vi ikke istand til at afstikke 
denne bestemt mellem den Enkeltes Sundhed i 
og for sig og saa hans Religiøsitet, hans moralske 
Begreber, hans Evne til at skaffe sig Føde og 
Klæder, hans Afhængighed af Vejrlig og endelig 
rent ydre Tilfældigheder som, om han har været 
sammen med en smitsom Syg eller er kommen 
til at træde sig en Splint i Foden. Som Led i 
et større Hele sættes den Enkelte derhos uafbrudt 
i Sving af omgivende Forhold og hans »Sundhed« 
er betinget af disse, en Kastebold for snart Alt 
mellem Himmel og Jord. 

Dette er nærmest en Parodi paa Forklaring 
af, hvad Sundhed er. Det at være sund viser 
sig at bero paa alt muligt. Af lutter prisværdig 
Iver for at imødegaae alle Tilfælde har Forkla- 
ringen gjort sin Forbindtaske saa fyldig, at den 

er bleven til en Sæk, der omfatter hele Tilværelsen. 

1* 

I dette Mylr bliver den Enkeltes lille Sundhed 
ikke til at finde igjen. 

Lad os da begynde forfra men fra første Færd 
begrænse os og uden Hensyn til alt det meget, 
der betinger Sundheden, blot holde os til denne 
selv alene som rent legemlig Tilstand. Sundhed 
er en fortsat legemlig Smertefrihed eller endog 
Velbehags Fornemmelse. Under denne Form 
kender enhver af os den. Men nærmere lader 
den sig heller ikke udtrykke. Det er en umid- 
delbar Tilstand, der kun lader sig fornemme. 

Paa en betænkelig Maade opgiver man rigtig- 
nok ved denne Forklaring hvert Hensyn til, hvor- 
ledes Sundhed skal opnaaes, bevares eller gen- 
vindes. Men lad os alligevel for en Stund følge 
den. Sundhed er en fortsat Tilstand af Smerte- 
frihed eller Velbehag. Men enhver Velbehags 
Fornemmelse kræver for at fortsættes Afvexling, 
ellers gaaer den tilsidst over til en Fornemmelse 
af Ubehag. Erfaring viser da ogsaa, at det men- 
neskelige Legeme er i en uafbrudt Vexel af Til- 
stande: i Bevægelse, i Ro, vaagent og sovende, 
trængende og ikke trængende til Næring osv. Parvis 
høre disse Tilstande med til Sundheden, men mel- 
lem dem ligger der hyppigt en Følelse af Smerte 
og Ubehag — Træthed f. Ex., Hunger og Tørst — 
der netop væsentlig bidrage til at forhøje Behaget 
ved Overgangen til den modsatte Tilstand. Men saa 
hører j o altsaa ogsaa Smerte og Ubehag med til Sund- 
hed. Og bag Ted disse daglige Overgange ligger der 



HVAD ER SUNDHED 

andre endnu større og mere vidtstrakte, men lige 
saa regelmæssige: fra Barn til Voxen, fra Voxen 
til Olding, fra Olding til Død. Kan man være 
sund i alle Aldre? Eller er kun Væxten Sundhed, 
Aftagen Usundhed? Hvad enten man paastaaer 
det ene eller det andet, kommer man i uløselig 
Vanskelighed. Thi erklærer man kun det voxne 
Individ for sundt, saa nødes man til at paastaae, 
at det at være ung er en Sygdom. Og lader 
man alle Overgangene rummes indenfor Sund- 
hedens vide Ramme, saa tvinges man til at ind- 
rømme, at Døden selv er en Del af Sundheden, 
I begge Tilfælde er Ens Forklaring af Sundheden 
sprængt, bristet for et Tryk enten indad eller udad. 

Begrebet Sundhed viser sig da at være ligesaa 
flygtigt og vidtomfattende, lige saa vanskeligt at 
faae Ram paa som selve Livet. Førend man fuldt 
har forklaret, hvad det er at leve, har man heller 
ikke forstaaet, hvad det er at være sund. Thi 
Sundhed flyder som let Skumbrus ovenpaa selve 
det at leve. Men det har lange Udsigter med at 
forklare, hvad Livet er. Kunne vi da ikke fore- 
løbigt maaske nøjes med en af disse halve For- 
klaringer, der uden at give fuldt Svar, dog an-r 
tyder hvad man mener, f. Ex. : Sundhed er en 
Gennemsnits Tilstand, et Middelforhold mellem 
Yderligheder, eller lignende? 

Desværre lider en saadan praktisk Forklaring 
af den afgørende Mangel, at den i Praksis er uden 
Værd. Thi det Midtpunkt, hvorom der ønskes 

Svar, forbliver i Virkeligheden uopklaret, og er 
hyppigt ikke andet end en blot tænkt Størrelse, 
der slet ikke er til. Vi kende det samme fra 
andre »Middelforhold c To Lande f. Ex. med 
en og samme, tiltalende Middeltemperatur kunne 
begge være lige ubeboelige, det ene fordi det 
Aaret rundt er taaget og sludfuldt, det andet paa 
Grund af uudholdelig Sommerhede og Vinterkulde. 
Paa Kysten ved Kanalen mellem England og 
Frankrig ligger Grænsen for »dagligt Vande«, den 
egentlige Strandlinie to Gange i Døgnet højt oppe 
paa tørt Land, to Gange i Døgnet dybt under 
Vandet. Ganske paa lignende Maade, hvad Sundhed 
angaaer. Det er praktisk seet en grumme util- 
strækkelig Oplysning om en Febersyg, at han 
egentlig maa siges at befinde sig vel og være 
normal, for saa vidt hans Feberhede udlignes 
ved hans Feberkulde. 

Spørgsmaalet om, hvad Sundhed er, forlægges 
ved denne Slags tomme Gennemsnitssvar kun 
fra det indholdsløse Midtpunkt til de virksomme 
Yderpunkter. Men herved ægges og tilspidses 
det netop, idet det drejes om til: hvor begynder 
Sygdom? Det er endnu kun en uskyldig og aka- 
demisk Tankesport at ville forklare, hvad det er 
at være sund. Men det er den haarde, smertelige 
Virkelighed, naar det hedder: jeg er syg, hvad 
skal jeg gøre for atter at blive sund. Det er 
selvfølgelig under denne Form, at Spørgsmaalet 
har rejst sig gennem Tiderne. Og det er med 

denne nagende Braad i sig, at det fremdeles den 
Dag i Dag raaber om Svar. 

Som det vil sees har altsaa enhver Tidsalder 
ment — og enhver enkelt af os troer fremdeles 
uvilkaarligt det samme — let og sikkert at kunne 
forklare, hvad det er at være sund. Men ved 
nærmere Undersøgelse viser det sig, at Svaret 
spreder sig, tyer til de mest forskellige Forhold, 
søger hist søger her, men vender dog bestandig 
næsten tomhændet tilbage. Og det er dog magt- 
paaliggende at faae Besked. Thi det drejer sig 
om andet og mere end blot løjerlige Fordomme, 
en pudsig Uvidenhed hos tidligere Slægtled. Disse 
vexlende Svar gennem Tiderne indeholde selv en 
skjult Klagelyd, de ere energiske men famlende 
Forsøg paa at bringe Hjælp til den lidende Men- 
neskehed. 



De forskellige Sundhedsbegreber afspejle sig 
tydeligst, hvor Sagen selv ligger simplest for og 
det ikke længer blot halvt i Leg hedder: hvad 
er Sundhed, men for ramme Alvor: er dette 
Sygdom? saa hjælp mig derimod 1 De forskellige 
Sundhedsbegreber ligge med andre Ord klarest 
for Dagen i de forskellige Lægemidler og Hel- 
bredelsesmaader. 

Hvor vi saa vende Blikket hen, tilbage i Tiden 
eller omkring i vor Samtid, opdage vi en Masse 
forskellige Maader at helbrede paa, hver hvilende 

paa sin ejendommelige Forudsætning. Der er 
ikke det imellem Himmel og Jord, hvor man 
ikke har ment at finde Sygdommens Aarsag eller 
Lægemidlet derimod. Gud, Forbøn, Velsignelser, 
Forbandelser, Trylleformularer og Ceremonier, 
Himmellegemernes Gang, Sollys, Maaneskin, Luft, 
Jord, Vand, Ild, Mennesker, Pattedyr, Fugle, 
Krybdyr, Fisk og Planter, helt og holdent eller 
blot enkelte Bestanddele deraf, Ædelstene, Metaller 
og alle Mineraller, Varme eller Kulde, den Syges 
egen Vilje, »Naturen selv« alene eller bistaaet 
med andre Midler til indvortes Brug, blot udr 
vortes eller endog virkende paa Afstand, Ro eller 
Bevægelse, Andres Tanker, Sympathi eller Anti- 
pathi^ Tal, hemmelige Magter, Afdøde, onde 
Aander, Djævelen — Alt har i broget Forvirring 
tjent til Forklaring af Kilden til Sygdom, Kilden 
til Helbredelse og tjener dertil endnu den Dag 
i Dag. 

For saa vidt kunde der synes at være noget 
ret haabløst i at ville klare sig en enkelt Tids 
Sundhedsbegreber, da jo til enhver Tid kun den 
mest brogede Forvirring sees at raade. Rent i 
Almindelighed taget holder dette naturligvis Stik. 
Men nærmere seet fi-embyder der sig dog visse 
Mærkepunkter, der kunne tjene til Hold for en 
fyldigere Forstaaelse og lade spore en fremad- 
skridende Udvikling. 

Allerede det, at de forskellige Tidsaldere have 
haft et forskelligt Livssyn, medfører en ikke ringe 

Forskel i deres Opfattelse af Sundhed og Sygdom. 
Vore hedenske Forfædre f. Ex. saa Livets Lykke i 
Kamp, den største Ulykke i at døe »Straadød« paa 
Sottesengen. For dem maatte den højeste Sundhed 
ytre sig i at dræbe og dræbes. Sygdomme deltes 
i de to: hæderlige og uhæderlige. Ulivssaar 
førte til Valhal, snigende Syge til Hel. — Da 
Romerriget stod i sin Kraft og den stoiske Lære 
hyldedes af dets bedste Mænd, var Livets Maal 
for dem at hævde sig selv og fremme sin Vilje; 
Sygdomme vurderedes efter den Grad, i hvilken de 
virkede hemmende paa Friheden. Den ypperste 
og afgørende Kur, der stod i Hvermands Magt, 
naar de gik for vidt, var selv at tage sig af Dage. 
— For Middelalderen var Livets højeste at afdøe 
fra Verden. Naar det af Sygdom og frivillige 
Savn udtærede Legeme, pint af Smerter, stivned 
i Død, saa var Værket fuldbragt. Lutringen til 
Ende. Usynligt fatted da den visne Haand Livsens 
Krone. — For vor Tid er Livet en fortsat Styrke- 
prøve mellem Sundhed og Sygdom, hvori de 
Nærmeste med kærlig Omhu, Lægekunsten med 
bestandig nye Finesser søger at gribe ind, medens 
Samfundet forretningsvant, ligegyldigt-deltagende 
seer til. Tidens Løsen og Varemærke er: :^Saa- 
længe der er Liv, er der Haab.« 

Selvfølgelig have Opfattelser som disse aldrig 
i den Grad behersket en Tidsalder, at de have 
formaaet at omforme Alles Sind, helt udrydde 
Tilbøjeligheden til modsatte Forklaringer. Men 

ligesaa klart er det, at idet de have besjælet Tidens 
Ledende, have de paatrykt Tiden selv dens Præg 
og anvist Lægekunsten højst forskellige Opgaver. 
Det gjaldt i det hedenske Norden om hurtigt at 
hele Saar, ikke om Kundskab til indvortes Syg- 
domme. I Stoikernes Tid fik det Betydning at 
kende den Gift, der lettest endte Livet I den 
kristelige Middelalder gjaldt det om Bøn og om 
at skelne mellem Guds og Djævelens Lægemidler. 
I Nutiden kommer det an paa at dulme Smerter 
og spinde Livet ud. 

Jævnsides med denne Vexel af Livssyn har 
der fundet en Fremadskriden Sted i den menne- 
skelige Kundskab til Naturen og dens Kræfter. Saa 
langt vor historiske Viden rækker, lader en Ud- 
vikling i saa Henseende sig paavise. Ikke jævn 
ganske vist. Grækerne og Romerne vidste f. Ex. 
langt mere end Folkene i Middelalderen. Og 
Nutids Viden, selv om den overgaaer den græsk- 
romerske, dækker den næppe helt paa ethvert 
Punkt Men en Udvikling har der fundet Sted. 
Og særlig den stigende Kundskab til det menne- 
skelige Legemes Bygning og Levevirksomhed har 
medført en voxende Færdighed i dets Behandlings- 
maade. Selv om man da ikke med Sikkerhed tør 
paastaae, at f. Ex. Kirurgien nu i alle Henseender 
staaer højere end i Grækernes og Romernes Dage, 
indeholder dog selve Kirurgiens Kunst det mest 
uomstødelige Bevis for Lægekunstens Betydning 
og for hvor stor den Fremgang er, der har fundet 

Sted, siden de første Mennesker gjorde deres første 
raa Iagttagelser og Forsøg. 

Tilsammen danne disse to : en Tidsalders Livs- 
syn og dens Kundskab til Naturen de to Hoved- 
forhold, hvoraf dens Bestemmelse af Sundhed og 
hermed dens hele Sundhedspleje afhænger. Det 
kunde med denne Forudsætning synes nok, straks 
at vende os til vor egentlige Opgave: en Betragt- 
ning af Tilstanden i Norden i det 16de Aarhun- 
drede. Denne vil imidlertid kun ret kunne forstaaes 
ved Kendskab til Lægekunstens tidligere Udvikling. 
Vi kaste derfor først et flygtigt Blik paa Hoved- 
punkterne heri. 



Det første Folk, hos hvem Lægekunsten spillede 
nogen fremtrædende Rolle, var, saa vidt vides, 
Ægypterne. Deres livlige Sind, deres Evne til 
at anstille Iagttagelser og deres Trofasthed i at 
opbevare disse gjorde dem selvskrevne til at gaae 
i Spidsen. Hertil kom, at deres religiøse Begreber 
og Skikke, særligt Balsameringen, gav dem rig 
LejUghed til at erhverve Kundskab om det men- 
neskelige Legemes Indre. Man sammenligne her- 
med blot Anatomiens Vilkaar i Middelalderen og 
langt ind i den nyere Tid, hvor det var forbundet 
med de største Vanskeligheder at faae Lejlighed 
til at undersøge Menneskelegemets Indre, og man 
vil forstaae, hvilket naturligt Forspring Ægypterne 
besad. 

Der er tre Iagttagelser, der melde sig som de 
første og grundlæggende for al Lægekunst. Det 
er, at ethvert Menneske uafbrudt baade vaagen 
og i Søvne drager Aande, hvad der er kendeligt 
paa, at det regelmæssigt bevæger Brystet. Der- 
næst at Legemet er fyldt med rødligt Blod, som 
løber ud deraf, hvor man saa slaaer Hul. Endelig 
at alle have Trang til at indtage Føde; denne 
synes at passere hele Kroppen, thi efter nogen 
Tids Forløb udskilles atter fra modsat Side visse 
Dele, ubrugelige men med Legemets Varme. Alle 
disse tre Forbold vise sig at være nødvendige for 
Livet. Thi naar Aandedrættet ophører, eller for 
meget Blod rinder ud, eller naar En i lange Tider 
ikke faaer Føde, indtræder Døden. At En er død 
kendes netop paa, at han ikke aander. Blodet i 
ham er ikke længer som forhen, og han spiser 
ikke mere. 

Det var disse tre Grundiagttagelser, som Ægyp- 
terne anstillede og derpaa byggede deres første 
almindelige Slutninger. Det var ud herfra, at de 
besvarede det Spørgsmaal, selve Tilværelsen stiller 
til Enhver: hvad er Forskellen mellem at være 
levende og at være død, hvad er Livet? Deres 
Erfaringer syntes at give tre forskellige Svar: 
Aandedrættet, Blodet, Føden. At Livet skulde være 
det uforstaaelige Aandédræt, der ligesom Vind- 
pustet ikke selv var synligt, var en svær Tanke 
at fatte. Det er Spor af denne Forklaringsmaade, 
der kommer igjen i Fortællingen i første Mose- 

bog om, at Gud dannede Adam og indblæste ham 
Livets Aande gennem Næsen. Hos Ægypterne 
førte den tidligt til Læren om en Mennesket 
iboende Aande eller Sjæl, der i Døden løsnedes 
fra Legemet men atter skulde vende tilbage og 
tage den ventende Mumie til Bolig. 

Tiltalte denne Forklaring end Ægypternes Tro, 
saa mættede den kun halvt deres Virkeligheds- 
sans, og de henvistes da naturligt til et af de to 
andre Svar: Livet er Blodet, eller Livet er Føden. 
Men af disse to lød det sidste saa usandsynligt. 
Thi vist var det dog, at et Menneske i meget lang 
Tid kunde undvære Føde og alligevel leve. Nogen 
nær og inderUg Forbindelse mellem Liv og Føde 
kunde der altsaa ikke være. Heller ikke kunde 
det falde naturligt at tænke sig den Føde, som 
nys maaske befandt sig i en Skaal langt fra En, 
i næste Øieblik som den vigtigste Del af Ens 
Indre. Da franske Filosofer i Slutningen af det 
18. Aarh. opstillede den Forklaring, at Livet er 
Føden, var det ogsaa kun med den pikante Bi- 
fornemmelse af, at de hermed sagde noget, der 
maatte forekomme den almindelige Opfattelse 
stødende. 

Den tredie Forklaring laa et kvikt og natur- 
iagttagende Folk som Ægypterne langt nærmere: 
Livet er Blodet. Herved blev begge Former for 
Trang — den til det Hemmelighedsfulde og den 
til det Virkelighedssikre — tilfredsstillede. Thi 
om man saa gav et Menneske ikke andet end 

den hvide Mælk at drikke, saa forvandledes den 
hurtigt i ham paa en vidunderlig Maade til Livets 
egen Saft, det røde Blod. Og hvor inderligt Liv 
og Blod vare forenede, fremgik noksom af, at 
Livet ikke blot langsomt svandt bort, ugevis som 
efter Mangel paa Føde, men i et Nu var omme, 
naar f. Ex. Hoved skiltes fra Kroppen og Blodet 
brusede ud. Der kunde ikke være nogen Tvivl: 
Blodet er Livet. 

Ud fra disse Forudsætninger naaede Ægypterne 
til en Række Resultater, der anvise dem en 
Hædersplads som den videnskabelige Lægekunsts 
Grundlæggere. Man maa her ikke lade sig skuffe 
af, at deres Erfaringer saa tidt iklædte sig Form 
af blot religiøse Paabud og Skikke. Det var jo 
en og samme Stand, Præsterne, der dyrkede de 
aandelige Interesser, saa vel de religiøse som de 
videnskabelige. Al Videnskab var paa en Maade 
Religion, og i hvert Fald kun som Religion var 
den i Stand til at trænge ud iblandt Folket. 
Ægypternes Lægekunst maa da ligesom udklares 
af deres Lære om, hvorledes et Menneske skal leve 
for at tækkes Gud. 

»Man skal bevare sig selv ren. € Tilsyneladende 
er dette kun et lidet oplysende Udtryk. Vi har 
saa tidt hørt det anvendt baade i ligefrem og i 
overført Betydning, at det falder som det natur- 
lige for os. Der hører Eftertanke, næsten Selv- 
overvindelse til for at indrømme, at det maatte 
ligge nærmere for et Oldtidsfolk at udtrykke det 

rette Gudsforhold paa anden Maade f. Ex. ved: 
at være højtidsklædt, agtpaagivende, lydig eller 
lignende. I Virkeligheden betegner Fordringen, at 
bevare sig selv ren, baade som almindelig Leve- 
regel og som Udtryk for det rette Gudsforhold en 
i sanitær Henseende meget vidt fremskreden Ud- 
vikling. 

Ægypterne tog det i strengeste Forstand. He- 
rodot (H 37) beskriver dem saaledes: »De ere 
overmaade gudfrygtige, mere end alle andre Folk. 
Dette give de tilkende ved stadigt at vadske deres 
Drikkekar, ikke blot Enkeltmand, men alle hver 
eneste Dag. De bære linnede Klæder, der be- 
standig maa være nyvadskede, herpaa lægge de 
den største Vægt. Selv Omskærelsens Skik holde 
de paa af Renligheds Hensyn.« Bad og Barbe- 
ring hørte derfor med til de daglige Fornøden- 
heder. >Ja, siger Herodot, Præsterne barbere 
endog hver tredie Dag hele deres Legeme, for at 
der ikke skal findes mindste Smuds eller Kryb 
paa dem, naar de betjene Guderne. De tage 
koldt Bad fire Gange i Døgnet, to Gange om 
Dagen, to Gange om Natten.« 

Da efter ægyptisk Opfattelse Blodet udgjorde 
Livet, maatte der vises særUg Omhu for at bevare 
Blodet rent. Her opstillede de den Hovedregel: 
Sygdomme bringes ind i Legemet ved Føden. 
I dette Forhold maatte da anvendes en tre- 
dobbelt Art af Renlighed. For det første maatte 
ganske udvortes Alt være rent, Kar, Bægre, Knive, 

Hænder. Men dernæst maatte der kun nydes 
Kød af »rene« Dyr. Sondringen mellem rene 
og urene Dyr, der jo som bekendt senere optoges 
af Jøderne, gik væsentlig ud paa, at Dyrets Renhed 
afhang af dets Føde. Dyr, der fortærede andre 
Dyr, vare urene; Dyr, der kun levede af Plante- 
føde, vare rene. Derfor var Svinet, som altædende, 
urent. Ingen Svinehyrde maatte betræde et 
ægyptisk Tempel. Og den, der paa sin Vej til- 
fældigt kom til at røre ved et Svin, havde strax 
med Klæderne paa at ile ud i Nilen og bade sig 
(Herodot H 47). Selvfølgelig maatte Mennesket 
heller ikke selv være Rovdyr og fortære Blod. 
Man lod derfor dette saa vidt muligt løbe fira. 
Det er hertil der sigtes i de gammeltestamentlige 
Udtryk: Blodet er Dyrets Sjæl, det skal Du ikke 
nyde. Ifølge den ene af de to Beretninger i første 
Mosebog om Verdens Skabelse var jo Mennesket 
og alle Dyr oprindeligt kun bestemt til at leve 
af Planteføde. 

Men endnu en tredie Form for Renlighed 
maatte anvendes. Blodet inde i Menneskelegemet 
skulde holdes rent ved, at dette blev renset som 
ethvert andet Kar, og intet Usundt fik Lov til 
sætte sig fast. I denne Anledning anvendte Ægyp- 
terne hyppigt Brækmidler og Lavement. Engang 
hver Maaned skulde man derhos foretage en 
grundigere Udrensning ved at bruge Afførings- 
midler tre Dage i Rad (Herodot II, 77). 

Resultatet af denne gennemførte Renlighed 

var en fortrinlig Sundhedstilstand. Herodot, der 
maa indrømme dette, kan dog ikke lade VBsre 
med at tilføje: Jeg holder nu for, at naar 
Ægypterne næst efter Libyerne ere de sundeste 
af allé Mennesker, saa kommer dette af, at de 
ikke have forskellige Aarstider, men altid en og 
samme. 

Hvor højt Lægekunsten stod og hvor stor em 
Anseelse den nød hos Ægypterne, faar man 
maaske det bedste Indtryk af ved at se, at de 
havde gjort Skridtet fra Læger i Almindelighed 
til Specialister. Forholdene i Ægypten c. 450 Aar 
f. Kr. beskrives saaledes: »Enhver Læge giver 
sig kun af med enkelte Sygdomme, ikke m«d 
alle. Det vrimler derfor med Læger. Der er 
Øjenlæger, Hovedlæger, Tandlæger, Underlivs- 
læger, Læger for indvortes Sygdomme o. s. v.< 
(Herodot II, 84). 

Denne Tilbøjelighed til at sondre i Enkelt- 
tilfælde udgjorde paa engang Ægjrptemes Styrke 
og Svaghed. Den var et Udtryk for en opmærk- 
som og paaUdelig Naturiagttagelse, men røbede 
tillige en vis stiv Goldhed, Mangel paa Evne 
til at kunne samle i almindelige Overblik. Der- 
for blev deres Bidrag til den fælles Udvik- 
ling kun en Sum af isolerede Iagttagelser. Det 
Bmdstykkeagtige vanskeliggjorde tillige Opbeva- 
ringen. Særligt hvad Afføringsmidler angik lige 
fra de mildeste til de allervoldsomste, der kun 
anvendtes til Balsamering, synes Ægypterne at 

have besiddet en vidtforgrenet Viden, hvoraf 
maaske kun den mindre Part er naaet ned til 
Eftertiden. 



Ægypternes aandelige Arvtagere bleve Græ- 
kerne. Ligesom i Grækenland alle mulige Gude- 
sagn og Forestillinger om Guder i Dyreskikkelser 
vare mødtes baade fra Øst og Syd, saaledes sam- 
ledes ogsaa her alle Slags Helbredelsesmaader 
med babylonisk, persisk og ægyptisk Tilsnit og 
fandt livlig Deltagelse, troende Tilhængere. Men 
ligesom Gudernes Dyreformer efterhaanden faldt 
bort i Grækenland og gav Plads for den gud- 
dommehge Menneskeskikkelse, saaledes gik det 
ogsaa Helbredelsesmaademe. De afklaredes og 
forædledes her og selve den ægyptiske Kundskabs- 
mængde blev til en anden, en højere Art af Viden 
ved at voxe paa græsk Grund. 

Den ældste blot modtagende Tid i Grækenland 
var præget af de samme Ejendommeligheder, som 
Lægekunsten bærer Mærke af overalt paa sit 
første Udviklingstrin : den var en uklar Blanding 
af Gudsfrygt, Trylletro og Erfaring. Præsterne 
vare her som allevegne dens Udøvere. Men 
medens disse Forhold i Babylon og østerpaa 
længe vedblev at udøve deres Tryk og truede 
med at tage Lægekunsten fangen under skummel 
Tro paa onde Aander, der kun veg for Besvær- 

gelser, klarede det mærkeligt op under Græken- 
lands Himmel. Der var allerede paa dette Trin 
et langt lysere Skær med Gry af noget Nyt over 
Tempelsygeplejen i Grækenland. Apollon, Digte- 
kunstens og Musikens Gud, var jo ogsaa Læge- 
kunstens Guddom. Templerne laa smukt paa 
Bjærghøjder, i Lunde, hvor varme Kilder ud- 
sprang. Klimatisk seet vare Templerne paa Kos, 
paa Knidos, i Epidauros o. s. v. Sanatorier. 
(Julius Petersen: Den medicinske Lægekunsts 
hist. Udvikl. S. 15). 

Men ogsaa den Kur, der her anvendtes, var 
af en ejendommelig Art, med Spirer til Nyt. 
Tilsyneladende var det som i Østerland blot 
Gudens Hjælp, der paakaldtes. Men dette fore- 
gik paa en egen sundhedsfremmende Maade. Først 
efter flere Dages Renselse ikke blot ved Bøn og 
Ofiring men tillige ved Badning og Faste ind- 
lodes den Syge. Under Musik og Sang og hel- 
lige Ceremonier ledtes han af Præsterne ind i 
Helligdommen. Et Leje beredtes ham her paa 
Skindet af den Vædder, han havde ofret, og naar 
han saa om Natten sov ind herpaa, tilsagde 
Guden ham i Drømme det Lægemiddel, hvor- 
ved han skulde helbredes. — Mangen Læge i 
Nutiden vilde vistnok være villig til at foreskrive 
en Ugnende Kur, hvor — for at bruge Nutids 
Udtryk — Sundhedspleje og Suggestion gik Haand 
i Haand. 

Utalhge Vidnesbyrd bekræftede, at Orakel- 

S'^røtrene havde medført Helbredelse. Efterhaanden 
blev det Skik i Templerne paa Kos og Knidos 
at indgravere paa Metalplader den Syges og 
hans Sygdoms Navn samt det Lægemiddel, som 
Oraklet havde tilraadet. Lidt efter lidt dannedes 
disr saaledes, tilsyneladende under blot religiøs 
Form som Votiv-Tavler af de Helbredede, en 
Lærebog i Lægemidler. Da sluttelig ikke blot 
det Mysteriøse mere og mere indskrænkedes, 
men ogsaa videbegærlige Elever, der ikke vilde 
være Præster men blot Læger, optoges i Temp- 
lerne, var Udviklingen fuldbyrdet. Af Tempel- 
Eleverne paa Kos fremgik Grækenlands ypperste 
Mand paa Lægekunstens Omraade, Hippokrates. 
Hippokrates — Euripides' og Phidias' , Sokra- 
tes' og Platons store Samtidige — var født paa 
Kos 460 f. Kr. c^ døde i Larissa i Thessalien 377. 
Hvormange af de talrige Skrifter, som gaa und^ 
hans Navn, der virkelig ere forfattede af ham, 
ihvormange af hans Disciple, er vanskeUgt at 
klare. Vist er det, at fra ham daterer sig et 
helt nyt Syn paa Sygdom og dens Behand- 
ling. Det Nye, der bryder igennem, er ikke ud- 
tømt ved den Rigdom af Kendskab til det men- 
neskelige Indre og til de forskelUge Sygdommes 
Art, der her viser sig, eller den Renhed, Varme 
og selvhengivende Omhu, hvormed Lægens Kald 
her er opfattet. Der ligger en hel ny For- 
staaelse bagved, som bringer alle de hidtil spredte 
Enkeliheder i levende Enhed. Dette Central- 

punkt er Hippokrates' Opfattelse af Legemets Liv. 
Livet bestaar hverken i Blodet eller i Aandedrættet 
eller i den tilegnede Føde alene. Det er altsammen 
blot Livsytringer. Det egentlig Levende er, at 
Legemet er en Organisme, en hensigtsmæssigt 
ordnet Helhed, en Mikrokosmos. Sygdommen 
er Brud paa denne skønne Enhed. Men det bedste 
Middel herimod er Organismens egen iboende 
Kraft, der jo netop tilstræber Enhed og Helhed. 
Naturen selv er den ypperste Læge. 

Hvad er da den enkelte Læges Opgave under 
en Sygdom? At hjælpe Organismens egen Natur 
til at Qæme det skadelige og generhverve Sund- 
hed, hjælpe den til at læge sig selv. Dette op- 
naas ved i Begyndelsen af Sygdommen at for- 
holde sig blot afventende og tilrettelæggende gennem 
stræng Diæt, der afskærer Feberen fra TilførseL 
Har saa Naturen faaet Ro til at virke og drive 
de sygeUge Vædsker sammen, rede til Flugt, ind- 
trsMler A^ørelsen, Krisen, hvor det gælder om 
at faa dem udstødt paa rette Vis og ad rette 
Vej. Her er Lægens vigtigste Opgave. Her kom- 
mer det an paa kyndigt, roligt og med hurtig 
Aandsnærværelse at gribe ind og hjælpe Naturen 
ved at Qæme de onde Vædsker ad rette Vej, 
altsaa drive dem tilbage ind paa denne rette 
Vej, hvis de true med at indslaa en forkert. De 
tre vigtigste Midler hertil ere Udtømmelser ved 
Opkastning, Afføring og Aareladning. Om denne 
sidste, der jo lader sig anvende overalt paa 

Legemet, er det Lægens Opgave at afgøre, om 
den i det enkelte Tilfælde skal anvendes nærved 
det syge Sted eller netop fjæmt derfra, samt 
være klar over, om der hermed tilsigtes Helbre- 
delse eller blot at stille Smerte. (Chr. Daremberg: 
Histoire des sciences médicales. Paris 1870. L 
89—145. Smlgn. dog Jul. Petersen 60 fgg.) 

Hippokrates' Lære om Menneskets Indre og 
om dets Vædskers Sammensætning og Betydning 
holdt sig til det 16. Aarh. e. Kr. Vi ville senere 
faa Lejlighed til at blive bekendt med dens 
Hovedtræk. Hans Opfattelse af Natm-ens egen 
lægende Kraft har holdt sig til vore Dage og 
næres, bevidst eller ubevidst, endnu af mange. 
Ligger der i denne Eftertidens Tilslutning et Be- 
vis for dens Betydning, saa fremgaar denne endnu 
bestemtere ved en Sammenligning med hans 
Fortid. Forskellen mellem ham og Ægypterne laa 
ikke blot i, at han fyldigere og mere samlet end 
de kendte Menneskets Indre og Sygdommenes 
Arter. Ikke heller blot i, at han dristigt an- 
vendte Aareladning. Men Hovedforskellen laa i 
Opfattelsen af Mennesket selv. For Ægypterne var 
dette blot en Art vandrende Mumie, der gennem 
uafbrudt Renvaskning, indvendigt og udvendigt, 
skulde bevares ren, indtil den endelig sattes 
paa sin sidste Plads i Graven, hvor den ventede 
paa engang at skulle tages i Brug i Osiris' Bo- 
liger. For Hippokrates var Mennesket mere end 
Mumie, det var et levende Væsen, Afbilledet af 

den hele herlige Tilværelse. Som i den gik 
ogsaa i Mennesket Hensigtsmæssighed, Skønhed, 
Sundhed, Liv i Et Naturen tilstræbte, i Verden 
som i det enkelte Menneske, selve det at leve. 
Den var selv sin egen Læge. Derfor var ogsaa 
det at være Læge et Menneskes skønneste Kald. 
Der ligger i denne skønhedsberuste Tro paa 
Livet en Genklang af den Tidsalder, hvori Hippo- 
krates levede. Hans Opfattelse er tydeligt nok 
i Slægtskab med Samtidens Forvisning om, at 
Legemet ved Gymnastik, Sjælen ved Musik former 
sig skøn og sund; i Slægt med den Skønheds- 
trang, der befolkede Gader og Torve med Statuer 
i Tillid til, at hele Folket ved Synet heraf vilde 
forædles. Og som Sokrates fandt det højeste i 
Mennesket i den guddommelige Orakelstemme 
i dets Indre, Platon derimod i selve Menneske- 
tanken, saaledes gør Hippokrates paa Lægekun- 
stens Omraade den samme Bevægelse. Det Læ- 
gende er ikke Guddommens Orakelsvar i Nattens 
Mørke til den Syge paa Vædderskindet i Templet. 
Det Lægende er Legemets egen iboende Natur, 
selve dets Liv. 



Hippokrates' Lære var som en skøn Drøm, 
et begejstret Helhedsindtryk, der bagefter under 
Dagens Møje og Slid kunde være vanskelig nok 
at fastholde. Hos Grækerne og ikke mindst hos 

Bornerne skiltes da ogsaa ofte det i den Forenede 
og indgik nye selvstændige Dannelser. 

Der var først Læren om Naturen som sin 
egen Læge. Denne Lære holdt jo dog ikke Stik« 
Alt døde tilsidst, det Skønne endte som hæsligt, 
det Levende som Lig. Hvad var Grunden her- 
til? Mon ikke den, at Livet ikke var noget i og 
for sig og stærkere end Døden, men Alt kun en 
en skiftende Blanding af det eneste Reelle, de 
amaa Atomer, der under Omtumlingen snart 
faldt i Skikkelsen »Liv«, snart i Skikkelsen 
»Død«. Denne Forklaring tiltalte en vis Side af 
den græske Tanke; dens bitre, kolde Logik virkede 
som skarp Morgenfriskhed. Tidligt havde Materia- 
Usmen faaet Indpas i den græske Filosofi, og den 
veg ingensinde helt, men fandt stadigt nye Re* 
præsentanter. 

Omsat i laegevidenskabelig Form maatte denne 
Opfattelse ytre sig i, at paa »Naturen« kunde 
der i Sygdomstilfælde ikke bygges. Den kunde 
lige saa vel gøre Skade. Thi Legemet var kun 
en Sammenhobning af Atomer med tomme Rum 
eller Porer imellem. Alt efter Atomernes gunstige 
eller ugunstige Aflejring kunde de give Plads for 
Bevægelighed, altsaa for Sundhed og Liv, eller 
trykke, knuge til Død. Lægekunstens Opgave 
var under disse Forhold enten ved voldsom Be- 
arbejdelse eller ved bhdere Behandling, alt efter 
som det nu i de enkelte Tilfælde passede bedst, 
at bringe Atomerne i rette Leje, gøre det For*- 

24 



SENERE C»UBSKE OG ROMERSKE SUNDHEDSBEGREBER 

hærdede porøst og bøjeligt, stramme det Slappe. 
Den berømteste Repræsentant for denne Retning 
var den græske Laege Asklepiades , der nedsatte 
sig i Rom, hvor han havde en udbredt Praxis 
lige til sin Død Aar 56 f. Kr. Da han paastod, 
at han i Modsætning til alle Tilhængere af Hippo-* 
krates var Indehaver af en virkelig Kurmethode 
kaldte man Asklepiades' Retning for den »metho* 
diske.« 

Men man kunde jo ogsaa gaa den stik mod* 
satte Vej og netop lægge Eftertrykket paa Hippo- 
krates' Ord, at »Naturen« er det egentlig Lægende. 
Jo mere man grundede over, hvad denne »Natur« 
^entlig var, des mere maatte man ledes til i den 
at see noget flygtigt, hemmelighedsfuldt, ugribe* 
ligt Livet var usynligt ligesom Menneskets Aande, 
men det var mere end menneskeUgt Aandedræt, 
det var Gud selv, der aandede paa den døde 
Masse, saa at den levede, det var Udstrøm- 
ninger af Verdenssjælen, der, hvor den bredte 
sig, bredte Liv. Denne Forklaring kunde snart 
forflygtiges saa stærkt, at det egentlige Værende 
ikke var Legemet selv men blot Legemets Idee, 
snart som hos Stoikerne nærme sig Materia- 
lismen, idet Guds eget Væsen tænktes som noget 
materielt, som Ild f. Ex. Fælles for hele den 
»spiritualistiske« Laegekunst blev det, at det, hvor- 
paa det kom an, var at paavirke den Syges 
»Aand«, enten mystisk ved at paavirke »Prin- 
Cif>eme« for hans Funktioner, eller mere forstaae- 

ligt ved at styrke hans Livskraft, opildne hans 
Levemod. Den mest bekendte Læge af den 
»spiritualistiske« eller »pneumatiske« Retning var 
AthenæuSy der levede omkring Aar 50 efter Kr. 
Hans Navn er især knyttet til hans Iagttagelser 
af Pulsen, og Benyttelsen af denne som Grad- 
maaler for Sundheden. I dens regelmæssige Gang 
saa han Livskildens harmoniske Rislen, dens en- 
kelte Slag var Vingeslaget af den i Pulsaareme 
indeværende Livets Aand. Meget betegnende har 
han skrevet om »fysisk og moralsk Sundheds- 
pleje«. (Chr. Daremberg I, 237). 

Men endelig kunde man jo som praktisk 
Læge helt opgive at tænke over, hvad »Naturen« 
egentlig var. Det, der i de enkelte Tilfælde fore- 
laa, var: Denne er syg, hvorledes skal jeg bedst 
helbrede ham. Det gjaldt da blot om ad Er- 
faringens Vej at faa fastslaaet, hvilken Virkning 
de enkelte Lægemidler havde. Saa fik det være 
det samme, om man spekulativt kunde begrunde, 
hvorfor de maatte virke saaledes og hvad den 
egentlige Aarsag til Sygdom var. I denne prak- 
tiske Helbredelsesmaade, hvor Lægevidenskab 
underordnedes Lægekunst, synes Grækerne og 
Romerne at have staaet højt. Det |var paa en 
Maade det allerældste Standpunkt, der her gen- 
indtoges, hvor der blot spurgtes om : h v a d hjælper 
mod det? Men den hele Retning var baaren oppe 
af en omgivende fin Kultur, en gennem Aarhun- 
dreder skolet Dannelse, der gav den Enkelte 

Takt til at undgaa Udskejelser. Et blivende 
Minde om denne Skole er bevaret i dens Er- 
faringsresultat, at Opium er et af de ypperste 
smertestillende Midler. 

Alle disse tre Hovedretninger — den methodiske, 
den spiritualistiske og den blot erfaringsmæssige 
— vare Enkeltudløbere af Hippokrates' alsidige 
Opfattelse. Oldtidens sidste og berømteste store 
Læge, Galenus, søgte atter at indfange dem og 
samle dem alle paany til Enhed. Galenus var 
født i Pergamum i Lilleasien 131. e. Kr. og var 
som skabt for denne Opgave. Omhyggeligt op- 
lært i alle Datids Videnskaber, begejstret fra 
Ungdommen af for en Læges Kald, studerede 
han baade i Smyma, Alexandria og sluttelig i 
Rom, hvor han vandt et stort Navn som Læge. 
Midt i sin ypperste Kraft kun 37 Aar gammel 
vendte han hjem til sit kære Pergamum, men 
Kejser Markus Aurelius drog ham atter tilbage 
til Hovedstaden, hvor hans omfattende Virksom- 
hed først endte ved hans Død omtrent Aar 200. 
I et Kæmpeværk samlede Galenus hele Hippo- 
krates' Lære, tilsat og forbedret med alle de i 
de mellemliggende 600 Aar ikke mindst af Gale- 
nus selv indvundne Erfaringer. Hans Skrift 
blev for Lægevidenskaben, hvad Aristoteles' Skrifter 
blev for Filosofien og Naturvidenskaben: et sjæl- 
dent Vidnesbyrd om Oldtidens Dannelse, en Be- 
holder, hvori Fortids Kundskaber opbevaredes 
under Middelalderens trange Tider, Genstand for 

ærbødig Forbavselse næsten Tilbedelse og for 
pedantisk Eftersnakken i halvandet tusind Aar. 
Som et Monument, mejslet af den ædleste Kunst, 
aflokkede det Beundring, værnede det Mindet, 
kvalte det hvert spirende selvstændigt Liv, saa 
vidt dets brede Fodstykke rakte. 



Middelalderen i Europa ligner, hvad Læge- 
kunst angaar, en vanrøgtet Have, hvor den Haand, 
der havde opelsket de forædlede Planter, er borte 
og Ukrudtet derfor faaer Lov til at brede sig. 
Sporene af den antike Lægekunst forsvandt ikke 
ganske, men trængtes blege og opløbne op i en 
Krog. I Salerno holdt saaledes Resterne af en 
latinsk Lægeskole sig, skød i Tiden fra Aar 850 til 
henimod Middelalderens Slutning stadigt nye Skud, 
lange, tynde, men med en bedre Tids Race- 
mærker. Medens dette var Rester af romersk 
Videnskab, gik græsk Lægevidenskab over Alex- 
andria i Arv til arabiske Lærde. Fjaemt mod Øst 
ovre ved Buchara, Balck og Ispahan — nu tildels 
aandelige Ødemarker, dengang langt videre frem- 
skredne end Eurc^a — levede omkring Aar 1000 
den lærde Avicenna. Medens man i Sydeuropa 
kun ventede paa Verdens Undergang, og i Nord- 
europa myrdede Danske i England eller Vikin- 
gerne hinanden indbyrdes paa »Ormen hin Langes c 
Dæk, fordybede han sig histovre i Aristoteles' 

Filosofi, gav en fortrinlig Fremstilling deraf og 
forfattede sin berømte Lægebog »Kanon c , der i 
henved 600 Aar skulde danne Grundlag for Læge- 
videnskaben. Ganske naturligt vendte ogsaa Læge- 
kundskab med Araberne tilbage til Europa over 
Spanien. Her var Frederik Barbarossas, Philip 
Augusts, Valdemar den Stories berømte Samtidige 
den stille Lærde Averroés. Skøndt han virkede 
som Kadi (Dommer) i Sevilla, senere i sin Fødeby 
Cordova, og som Livlæge i Marokko, fik han Tid 
til ikke blot at oversætte Aristoteles paa Arabisk 
— Kilden til de latinske Oversættelser og Bear- 
bejdelser i Middelalderen — men tillige til at ud- 
forme en selvstændig filosofisk Opfattelse og til 
at skrive sit bekendte medicinske Værk, hvis 
fordrejede Navn paa europæisk er »CoUiget«. 

Ingen kan uden Beundring see paa, hvad 
Araberne have ydet paa det lægevidenskabelige 
Omraade. Og dog tegner sig netop gennem deres 
græske Forbilleder, Hippokrates og Galenus, hvis 
Skrifter de studerede, oversatte og flittigt be- 
nyttede, et Grundrids af ædlere Linier, der inde- 
holder en Kritik over dem og deres Færd. Af 
en mere ildfuld om end tanketøjlet Race manglede 
de Grækernes Klarhed og overlegne Ro. De 
dreves, hvad Lægemidler angik, enten ud i det 
Eventyrlige og Fantastiske, eller de søgte at 
bøde paa Manglen af den lykkelige græske Simpel- 
hed ved samvittighedsfuld Medtagen af alt muligt. 
Herved opstod de to Retninger, der prægede 

deres Lægekunst. Enten en Tro paa, at det 
Sjældne, det Kostelige er det ypperste Lægende; 
en medfødt Hang, som de kun med Møje be- 
kæmpede. Eller det endnu hyppigere : Anvendelsen 
af det stærkt Sammensatte, saa Lægemidlet blev 
til en »mixtura« af det mest Forskellige. Hen- 
sigten hermed var paa engang at bøde paa de 
enkelte Medikamenters Usikkerhed og at ramme 
ethvert af en Sygdoms talrige Symptomer. Men 
i begge Retninger savnedes Grækernes Maade- 
hold. Baade det Eventyrlige og det Sammen- 
satte gjorde siden overordentlig Lykke i Europa. 
Lysten til det Eventyrlige bekæmpedes først, den 
anden Tilbøjelighed kun langsommere. De endnu 
i vor Tid ikke helt udryddede vidtløftige Recepter 
bære Mærker af at stamme fra Arabernes Læge- 
methode. 

Baade Salerno Skolen og den arabiske Kunst 
var af ædel Afstamning sammenlignet med alt 
det Ukrudt, der ellers i Middelalderens Europa 
bredte sig paa Lægekunstens Omraade. Alle 
Fortidens Fremgangsmaader og Opfattelser lige- 
fra den ældste, mørkeste Tid kom atter til Ære 
og trivedes frit under de to nu givne Forudsæt- 
ninger: en Flok barnlige Folkeslag omvendte til 
en Kirke af fremmed, østerlandsk Oprindelse. 

Man nøjedes da ikke med at gøre det engang 
af Grækerne foretagne Fremskridt tilbage igen 
og atter blot helbrede ved Hjælp af Gud. Ulykken 
var, at den Gud eller de Guder, hvorpaa man 

troede, var ifølge deres persisk-babyloniske Op- 
rindelse af dobbelt Art: en Lysets Gud og en 
Mørkets Gud, Vorherre og Djævelen. Mellem 
dem herskede der evig Strid. Og Sygdom var 
paa en Maade Stridens Gjenstand. En Ting stod 
dog alle klart: Sygdom kunde ikke overvindes 
ved Lægemidler alene, den kunde kun sejrrigt 
bekæmpes ved Trylleri enten i Guds eller i 
Djævelens Navn. Herved var Niveauet sænket, 
og man stod atter paa Naturfolkenes laveste 
Trin, hvor al Erfaring var borte og den enkelte 
rædselslagen henvist til enten hvid eller mørk 
Trolddom. 

Den hvide Trolddom bestod i Korsets Tegn, 
Vievand, Oplæsning af uforstaaelige latinske Bøn- 
ner, allehaande Amuletter som Krucifixer, Maria- 
billeder, Agnus dei, i Valfarter til Helliges Grave, 
Berøring af Relikvier eller blot Paakaldelse af 
Helgener, hvoraf hver havde sin Sygdom som 
SpeciaUtet, St. Judas Hoste, St. Knud Lamhed, 
St. Klara rindende Øjne o. s. v. 

Den sorte Trolddom var Anvendelse af et 
Utal af hemmelige Midler, tilsyneladende betyd- 
ningsløse, som etBaand med Knuder, en tvedelt 
Gren, en Sømstump, et Par Haar o. s. v., eller 
meningsløse Ramser, Tegn og Ceremonier, der 
næsten hgnede de hvide, saa at man maatte 
have gaaet i den »sorte Skole » eller dog lært 
lidt mere end sit Fadervor for at fatte Forskellen 
og Betydningen. Selvfølgelig opnaaedes Virknin- 

gen af den sorte Trolddom altid ved Djævelens 
Hjælp. Og den hele Fremgangsmaade var der- 
for forkastelig og straffedes paa Livet Men 
hvor var Grænsen? Ingen Moderssjæl kunde 
skarpt paavise den. Og den virkelig kyndige 
Læge, der med Held anvendte et naturligt Læge- 
middel, var maaske mere end nogen Anden ud- 
sat for Mistanke om at øve den sorte Kunst 

Det var disse Forhold, der lagde deres uhygge- 
lige Skær over hele Middelalderen. Den i Old- 
tiden indvundne Klarhed over den menneskelige 
Natur var ved Folkevandringernes Rystning atter 
bleven grumset op med Kirkelærens Bundfald. 
Ud fra Læren om ikke blot en Gud men ogsaa 
en Djævel var det ikke muligt at blive klog paa, 
hvad Sygdom og Død egentlig var. Var det 
Guds Opdragelsesmidler eller var det Djævelens 
Angrebsmidler, var det Guds eller Djævelens 
VaM-k? Og havde man overhovedet Lov til at 
forsøge at helbrede? Det maatte synes en for- 
mastelig Gudsbespottelse enten at sætte sig op 
imod Guds Vilje eller at tro sig istand til at 
hindre den Djævelens Vilje, som Gud ikke selv 
vilde eller formaaede at afværge. Lægekunsten 
selv var maaske Menneskeslægtens tydeligste 
Syndemærke, dens mest forvorpne Brøde. 

Mellem disse Modsigelser svingede Middel- 
alderen. Ingen vidste Besked. End ikke den, 
der ferte de unge Folk an, Kirken. Snart var 
Naturen og det Natnriige, denne Verden noget 

uskyldigt, og det var god Gerning at mætte den 
Hungrige, klæde den Nøgne, helbrede den Syge. 
Snart var denne Verden netop det Onde, og al 
den Færd burde regnes i Pagt hermed, som 
hindrede Mennesket i at afdøe fra Verden, fra det 
Onde. Ungdom og Sundhed blev da Djævelens 
Venusbjerg, selvplagende Hentæring den rette 
Vej til Livet og Gud, medens Lægekunst blev 
djævelsk Trods, syndigt Forsøg paa at spærre 
Vejen til Himlen. 

Hvilket der var hvilket, mægtede Ingen at for- 
klare. Med samme Ret kunde en dygtig Læge 
bhve velsignet af Kirken og brændt for sine 
Kunster. Thi hans Kunst var ikke enten hvid 
eller sort Magi, den var paa engang begge Dele. 
Det afhang blot af Tilfældet, hvem det kom til 
at gaa ud over. Livet var et Spil, hvor Sundhed 
og Lykke var »Sortepeer«. Det var Pligt gennem 
Opofrelse og Afkald stadigt at lade dem gaa 
videre til en Anden. Ifølge Spillets Regler blev 
saaledes den inderligste Godhed Et med det 
værste Lumskeri. Ve den, der tilsidst blev greben 
i at sidde inde med »Sortepeer«. 



Af dette uklare Taagehav dukkede det 16. Aar- 
hundredes Opfattelse op, ikke voldsomt og pludse- 
ligt som ved en Naturrevolution, men langsomt, 
sikkert, i halvt umærkelige Overgange. Hellerikke 

dog under den let overskuelige Form, at Taagen 
simpelthen lettede. Nej, medens den veg paa en- 
kelte Punkter, rullede den sig samtidigt tættere 
sammen paa andre, saa at Lys og Skygge fordeltes 
paa en endnu grellere Maade. Medens Natur- 
kundskab og Naturstudium f. Ex. tiltog, voxede 
især i Norden Djævletroen og Frygten for Djæve- 
lens Indgriben i Livet i en overordentlig Grad, 
saa at det middelalderlige Mørke blev dobbelt 
mørkt og rædselsvækkende. 

Det 16. Aarhundrede frembyder da den Ejen- 
dommelighed, at det udgør et Slags Prøvekort 
paa alle Tiders Opfattelser- Og vel at mærke 
ikke i afbleget men snarere i mere udpræget, 
opglødet Form. Dets Tro paa Guds direkte Ind- 
griben var mere inderlig og selvklar end hos 
noget Naturfolk. Dets Begejstring for græsk 
Lægevidenskab var mere glødende og sejrssikker 
end i Hippokrates' egne Dage. Avicennas og 
Averroés's dristigste Recepter syntes simple og 
letforstaaelige. Mere middelalderlig end Middel- 
alderen selv ansaa man hele denne Verden for 
overladt alene til Djævelens Forgodtbefindende, 
saa at det vrimlede med Smaadjævle talrigere 
end Støvgran. Og samtidigt dyrkede man Natur- 
studiet med en begejstret og tillidsfuld Tro, der 
ikke taalte Skranker eller veg for Modstand, men 
anede Forbindelse mellem Stjæmemes Veje, Men- 
neskets Væsen, den oversete Urt og Vædsken i 
Retorten, der vægrede sig ved at blive til Guld. 

Det er denne Ejendommelighed ved det 16. 
Aarhundrede, der giver det dets særlige Interesse. 
Alle Tidsaldre ere samlede her, ikke i forkrøblede, 
men i Pragtexemplarer. Alle Opfattelser af, hvad 
Sundhed, hvad Lægekunst er, som vi før saae 
blot begrebsmæssigt antydede og som vi selv 
maaske ubevidst ofte vakle imellem, de findes 
her lyslevende, stærkere farvede, mere hensyns- 
løst tænkte, end vi vilde have været istand til. 
Derfor vil det 16. Aarhundrede, Renaissancens 
Tid, indenfor Lægekunsten staae som den Periode, 
hvortil man stadigt vender tilbage, ikke just for 
de store Fremskridts Skyld, men for de enkelte 
Typers Skyld, for den storstilede Tydelighed, 
hvormed de forskellige Opfattelser her hver især 
fremtræde. 

Det gælder ved et Emne som dette om ikke 
at tabe Forstaaelsen ved at sprede sig for meget 
og ville kræve Kendskab til alle Forhold. Det 
er klart, at til enhver Tid vil der være stor For- 
skel mellem Dannedes og Udannedes Begreber 
om Sundhed og Lægemidler, og de Udannede 
ere ifølge Sagens Natur jo altid de talrigste. De 
Udannedes Begreber ere imidlertid ikke blot de 
mindst klare og begrundede, men tillige de mindst 
forskellige, idet her de enkelte Tidsaldre glide 
næsten uden Overgange over i hinanden. Vi 
ville derfor netop for Forstaaelsens Skyld holde 
os til de færre Dannede. I det 16. Aarhundrede 
som den Dag i Dag give de ikke blot det tyde- 

ligste Svar. Men som de Ledende og Tone- 
angivende meddele de os, om ikke hvad Mæng- 
den i Øjeblikket mener, saa dog, hvad den snart 
efter, netop ved deres Svar, vil komme til at 
mene. 

Vi ville derfor i det Følgende søge at vinde 
et Overblik over netop de Dannedes Forstaaelse, 
det brogede Billede, de stærke Modsætninger, 
der i det 16. Aarhundrede, ofte rummede indenfor 
en og samme Bevidsthed, udgjorde Svaret paa: 
Hvad er Sundhed og hvorledes bevares den? 



Vi ville som Udgangspunkt vælge : Hvad kendte 
de Dannede i det 16. Aarhundrede til det men- 
neskelige Legeme og dets Virksomhed? Hvor- 
ledes tænkte de sig det legemlige Liv? Først 
naar dette Spørgsmaal er besvaret, besidde vi 
Forudsætningen til en fyldig Forstaaelse, kende 
den fælles Jordbund, hvorpaa de forskellige Op- 
fattelser voxede. 

Da efter Bogtrykkerkunstens Opfindelse og 
Konstantinopels Fald 1453 Studiet af den klas- 
siske Literatur havde taget sit mægtige Opsving, 
blev Oldtidens Resultater paa Fysiologiens Om- 
raade Fælleseje Europa over. Enhver dannet 
Mand vidste nu i Hovedtrækkene Besked om, 
hvad Hippokrates og Galenus havde lært, hen- 
viste med Stolthed til disse som Bevis for sin 

Opfattelses Rigtighed. Selv om der hist og her 
var blandet en Del Tilsætninger med, som Græ- 
kerne vilde have taget Afstand fra, var dog det 
samlede Billede — ihvorvel Nutiden ikke længere 
godkender det som det rette — saa naturligt og 
klart, at det maatte forekomme enhver som selv- 
indlysende sandt. 

Den Verden, hvori vi leve, er de fire Ele- 
menters Verden. Alt bestaar af Ild, Luft, Jord 
og Vand. Ilden er hed. Luften kold. Jorden 
tør, Vandet vaadt. Disse fire Elementer udgøre 
ikke blot Bestanddelene af den store Verden 
(Kosmos), men ogsaa af hvert enkelt Menneske, 
der jo med Grund betegnes som: Mikrokosmos. 
Af de fire Elementers forskellige Blanding af- 
hænger vort Befindende. Enhver ved jo, at 
Legemets Sundhed er betinget af det rette For- 
hold mellem Varmt og Koldt, Fast og Flydende. 

Som bekendt forekomme disse Elementer 
dog aldrig i ren ublandet Form i vort Legeme, 
men have indgaaet indbyrdes Forbindelser. Det 
er ikke den rene Ild, der findes i vort Indre, 
saa at man f. Ex. kunde tænde et Lys derved. 
Og dog føler enhver daglig Branden derinde, 
mærker den i Mavens Varme, naar det, man har 
spist, bliver kogt sammen og fordøjet, fornemmer 
den i Hjertets Gløden, som ideUgt maa svalen 
gennem Lungerne ved Indaanding af den kolde 
Luft, der saa atter udaandes varm. Naar det 
rette Forhold under Sygdom er forrykket, mærker 

man i Feberen, hvorledes Ilden strømmer gennem 
alle Lemmer. 

Fysiologisk seet er Legemet en Beholder, hvor 
paa den snildeste Maade den omsluttende Hud 
er udspændt over og holdt oppe af Knokkelbyg- 
ningens Teltpæle. I alle Legemets Bevægelser 
ytrer Vexelspillet mellem Sener og Knokler sig. 
Med finere Leddeling end i den bedste Jæmrust- 
ning, som i et Skib med en Mængde Tove til 
alle Mastens Stænger og Knæer er her opnaaet 
Bevægelighed i hvert Lem og Led. Men Legemets 
som Skibets egentlige Betydning ligger dog natur- 
ligvis i: hvad har det inde? 

Hvad rummes i Legemets Beholder? Enhver 
har Svaret herpaa: noget Flydende. Skøndt alle 
fire Elementer ere forenede i Legemet, viser det 
sig, som jo ogsaa rimeligt er, at det Tørre og 
Faste især er repræsenteret i Hud og Knokler, 
det Vaade derimod i Beholderens Indhold. Til- 
sammen ere de underkastede Varme og Kulde. 
Legemets vigtigste Indhold, det som. det danner 
Beholderen for, det egentlige Liv deri, udgøres 
altsaa af Vædskeme. 

Disse Vædsker ere ikke af en og samme 
Slags, men fire forskellige, hver med sin Farve, 
Smag, Sammenhæng og Sæde. Der er den hvid- 
graa Slim, det røde Blod, den gule Galde og 
den sorte Galde. Slimens Hovedsæde er Hjernen, 
Blodets Hjertet, den gule Galde har hjemme i 
Leveren, den sorte i Milten. Disse fire ere Livets 

Vædsker. De forudsætte gjensidigt hverandre; 
thi hvis blot en enkelt af dem manglede i et 
Menneske^ maatte det døe. Men idet de saaledes 
betinge hverandre, glide de paa engang over i 
hverandre og danne Modsætning til hverandre, 
og disse Overgange give Livet dets Præg. 

For at forstaa dette fuldt maa vi se Legemet 
i dets Forhold til den ydre Natur. Om Vinteren 
tager Slimen til. Det kendes paa, at paa denne 
Tid af Aaret spytter man mest, løber Næsen 
mest, er der størst Tilbøjelighed til alle Former 
for Ildebefindende, hvorved Slimen spiller en 
Rolle. Og ganske naturligt. Thi Slimen (paa 
Græsk: Flegma) er kold og sej som Vinteren. 
De svare til hinanden. Derfor gør Vinteren 
godt paa Hjernen. Du tænker paa denne Aars- 
tid mest koldt og klart, uden Trang til overilet 
Beslutning. 

Med Foraarets Komme tager Blodet til. Det er 
kendeligt paa, at Huden rødmer og brunes, man 
føler sig paa engang let og varm og dog let for 
varm, Blodet stiger til Hovedet, Næseblod er al- 
mindelig. I den ydre Natur foregaar noget lig- 
nende. Dagene længes. Varmen tager til. Regn 
bliver hyppig. I April skifter Vejret ofte Sind, 
Solskin og Regnskyl ligge nær ved hinanden; 
og med Grund, thi Foraaret er paa engang 
varmt og fugtigt. Det samme spores i Men- 
neskets Sind, naar Blodet (Sangvis) er det her- 
skende: stærke ubestemte Længsler, let til Taarer, 

let til Glæde, men sjælden nc^en £ast Beslut- 
somhed. 

Om Sommeren tager den gnle Galde til, og 
Leveren udvider sig. Du kan kende det paa 
Hudens Farve, hvor Foraarets Rødme afløses af 
den gulbmne Lød. Føler du dig utilpas, op* 
kastes Galde. Om Sommeren er der derimod 
mindst af Slim i Legemet. Åarstiden er jo tør 
og varm og derfor mest ugunstig for denne 
Vædske. I den store omgivende Natur kan om 
Sommeren heftige Tordenvejr afløse den stille 
Dag. Og med en mærkelig Kraft fremmes det 
Værk, hvortil Planen alt var tilstede i Vinterens 
hylsterdækkede Knop: Knop bliver Blad, bliver 
Blomst, bliver Frugt, bliver Frø. Med hensyns- 
løs rivende Fart. Saa forfølger ogsaa Mennesket 
fyldt af den gule Galde sit Maal. Den koleriske 
(galdefyldte) er stærk i Vilje, stærk i Uvilje. 

Om Efteraaret endelig er det den sorte Galde, 
»Melankoli«, der tager til og derfor bliver den 
herskende. Efteraaret er jo tørt, og Kulden be- 
gynder. Paa denne Aarstid er der mindst Blod 
(Sangvis) i Legemet. Virkningen er ens i Natu- 
ren og Menneskesindet. Medens Alt derude visna* 
og skrumper ind. Stormen hvirvler Sommerens Ud- 
bytte Blade, Blomster og Frugter af, og Naturen 
er gold til ny Frembringen, saa er ogsaa Men- 
nesket tungsindigt og uden »sangvinsk« Lyst og 
Evne til at begynde paa noget Nyt. Den megen 
sorte Galde i Milten gør, at alt forekommer En 

sort, gør hele Mennesket »melankolsk«. Og let 
forstaaeligt Thi naar Vædskeme, »humoresc, 
udgøre Legemets egentlige Liv, saa maa den for 
disse ugunstigste Aarstid, den tørre og kolde, tage 
paa »Humøret«. 

Hermed er Kredsløbet omme. Det vender 
med indre Nødvendighed tilbage i sig selv. Thi 
selv den træge, sorte Galde maa tilsidst tørres 
ind. Og idet nu Vinterkulden begynder med 
lange Nætter og Vinterslud, saa forløses ikke 
blot Fugtigheden derude, men Panden friskes, 
Humøret stiger, om end i Naturen som i Men- 
nesket ofte kun i Sneens og Isens bundne Form. 
Slimen i Hjernen tager atter til, Sindet vinter- 
lysnes. Aarstiden er kendelig paa Istapper og 
Snue. 

Som Sneen paa Bjergene smelter, strømmer 
ned, bringer Oversvømmelse, frugtbargør og ud- 
tørres, alt i Løbet af et Aar, saaledes ogsaa i 
Mennesket under Vædskemes aarlige Fald fra 
Hjerne, til Hjerte, til Lever, til Milt. 

Den Misforstaaelse, som stadigt ligger nær og 
ikke noksom kan afvises, er den altfor bogstave- 
lige Opfattelse. Hver af de fire Vædsker hersker 
vel til sin Tid, men ikke desto mindre ere de 
og maa de nødvendigvis alle til enhver Tid 
være tilstede. Ellers vilde Mennesket døe. Ganske 
som i Naturen. Selv om de fire Aarstider be- 
standigt vexle, er i enhver af dem Varmt og 
Koldt, Tørt og Fugtigt tilstede om end i forskelligt 

Forhold. Hvis blot en af disse fire helt for- 
svandt, vilde Naturens Liv være forbi med det 
Samme. 

De fireVædsker i Mennesket svare til de fire 
Elementer: Vand, Ild, Jord, Luft, og til de fire 
Aarstider: Foraar, Sommer, Efteraar, Vinter. Men 
de svare ogsaa til og forklare os Menneskets 
Levealdere. Hos Barnet og den Unge spiller 
Blodet Hovedrollen; den gule Galde i den modne 
Alder, i en noget ældre Alder den sorte Galde, 
og endelig hos Oldingen Slimen. Ikke blot dog 
paa de store Tidsrum, Aaret og Livet, sætte de 
deres Præg, de ytre sig ogsaa i hvert enkelt 
Døgns forskellige Tider. Sangvis, Blodet, hersker 
fra Kl. 3 Morgen til Kl. 9, den gule Galde eller 
Cholera fra Kl. 9 til 3, den sorte Galde, Melan- 
koli Kl. 3 til 9 og endelig Flegma, SUmen, om 
Natten Kl. 9 — 3. (H. Ranzau: de conservanda 
valetudine. p. 95). 

Var der end maaske noget i disse Forklarin- 
ger, der hist og her kunde antyde, at de vare 
opstaaede hos et Folk og under et Himmelstrøg, 
hvor Menneskesind og Aarstider havde et noget 
andet Præg — i Norden vilde man f. Ex. næppe 
være faldet paa at betegne Efteraaret som tørt 
— saa glemtes dette ganske over deres uforligne- 
lige Evne til at give troværdigt Svar paa alle 
Spørgsmaal. Og denne Evne tiltog netop, jo 
videre de Spørgsmaal vare, der stilledes. Det 
vanskeligste Spørgsmaal af alle, det om Grunden 

til den store Forskel mellem de enkelte Men- 
nesker indbyrdes i Ydre, Evner, Karakter og hele 
Maade at tage Livet paa, det klaredes saa nemt 
og naturligt ved det simple men afgørende Svar: 
Deres Vædsker ere forskellige. Hos En hersker 
det Sangvinske, hos en anden det Melankolske, 
hos en det Koleriske, hos en anden Flegma. Da 
Vædskeme aldrig ere ens blandede i to, ere heller 
aldrig to Mennesker ganske ens. Selv mellem 
Børn af samme Forældre kan der være den største 
Forskel. Og det nærmest liggende og dog flyg- 
tigste af alle Spørgsmaal: hvorfor er jeg selv 
nu dvask, nu ivrig, nu bedrøvet, nu glad, det 
klaredes som Fod i Hose ved det simple Svar, 
det beror paa »Humøret«, paa hvordan Vædskeme, 
humores, ere blandede i Øjeblikket. At Svaret 
var det rette, kunde Enhver fornemme. Thi 
naar du er dvask eller sover, saa mærkes det, 
hvorledes det Sangvinske, Blodet, trækker sig 
tilbage og alle Yderdele blive kolde, saa at 
den Sovende trænger til at tildækkes. Men 
bUver du ivrig og tager fat, saa risler Varmen 
gennem dig, ikke Blodets, men den indre kole- 
riske, den hede Galde, der kan gøre bleg af 
Iver og udskille det Fugtige, idet du spytter i 
Hænderne og bruger Lemmerne, saa at Sveden 
driver. Er du glad og alting viser sig rosen- 
rødt, saa hersker det røde Blod; er du bedrøvet 
og synes alting dig sort, saa har den sorte Galde 
Overhaand. 

Den mærkeligste men mest hemmelighedsfulde 
Virkning udøve dog Vædskeme, idet de lidt 
efter lidt omforme hele Beholderen, Legemet 
selv. Sit tydeligste Udtryk har dette i Legemets 
Vækst, dets Omformning fra Spæd til Voxen og 
atter nedefter fra kraftig Mand til svag Olding. 
Passer man nøjere paa, vil man see, at Omdan- 
nelsen foregaar rykvis, især til visse bestemte 
Tider, der afmærke selve Vædskemes Sammen- 
sætning og Virkemaade. Disse afsluttende Tids- 
punkter vise sig at være hvert syvende Aar. Ved 
det første syvende Aar komme Tænderne fr^m 
paany hos Barnet, de Tænder, der skulle beholdes. 
Ved det fjortende Aar indtræder Puberteten o. s. v. 
Ved det syv Gange syvende Aar er Forstanden 
moden. Med ti Gange syv Aar er endelig Men- 
neskets Levetid omme. Disse saakaldte »klimak- 
teriske« Aar betegne ikke blot Overgangstider i 
Legemets Ydre, men først og fremmest i Væd- 
skemes indre Liv. Vise Mænd have erklæret, at 
Vædskeme selv omdannes i Løbet af syv Aar, 
saa at efter syv Aars Forløb er der intet mere 
tilbage af det Legeme, der var for syv Aar 
siden. 

Her var Grænsen sat for, hvad et Menneske 
overhovedet kunde vide om sit Legeme og dets 
ejendommelige Form for Liv. Den hele For- 
klaring udmærkede sig ved en afsluttet Simpel- 
hed og Klarhed, som Eftertiden ikke endnu har 
naaet. Da man senere opdagede Blodomløbet, 

Ernæringsprocessens kemiske Enkeltheder og især 
Nervernes ejendommelige Betydning og Virke- 
maade, ændredes det gamle Billede. Man gik 
over fra i Legemet at see det vædskefyldte Kar 
til at lægge ensidig Vægt paa Befordringsmid- 
lerne. Man saae i Legemets Liv først et sindrigt 
forbenet Postvæsen, saa en ypperlig ordnet 
Arméforsyning og slutteligt et fint Telegrafnet, 
lutter Udtryk for de nye Opdagelsers overvældende 
Virkning, men hver især kun et ensidigt Tilløb 
til at forklare Helheden. Man gik fra Karsystemet 
til Snoresystemet. Men disse sorte Streger paa 
en Tegning og disse lærde Forklaringer gav, selv 
om de var nok saa videnskabeligt korrekte, ikke 
saa tydeligt et Billede som det tidligere. Den gamle 
Forklaring besad et Fortrin, som kun opnaas 
ved lang Alder og Erfaring, den kunde tiltale 
enhver i hans eget Sprog og ud fra hans bestemte 
Forudsætninger. 

Thi hver Husmoder, der kendte til Optænding, 
Saltning, Brygning eller havde maattet omkoge 
Frugtsaft, der var gaaet i Gær, havde Forstand 
paa noget af det, der foregik i Legemets vædske- 
fyldte Beholder. Hver Dreng, der havde knebet 
for mange umodne Æbler eller blot kunde skelne 
Julebryg fra Surtøl, hver Voxen der mindedes 
sin sidste Rus, vidste af Erfaring, at Befindendet 
afhang af Vædskeme. Og de virkelig Kyndige, 
lige fra dem, der studerede og disputerede om 
Galenus' Skrifter, til dem, der ofrede hele deres 

Eje til Smeltediglen i Haab om paa Bunden at 

finde »de Vises Sten«, de levede og aandede i 

dette Billede, der for dem rummede hele Sand- 
heden. 



Medens Forestillingen om, hvad Legemet var 
og hvoraf Befindendet afhang, saaledes i det 16. 
Aarhundrede var, om end med forskellig Klar- 
hed, dog nogenlunde ens for de Fleste, saa ind- 
traadte Forskellen, saa snart man gik videre og 
spurgte, hvad der da fremkaldte Sygdom og hvor- 
ledes den skulde helbredes. Her naaede Modsigel- 
sen mellem Svarene til en saadan Højde, at man 
ikke skulde tro det muligt, at de fi*edeligt kunde 
rummes indenfor samme Slægtled, endsige da 
endog i en og samme Bevidsthed. 

Det første Svar var det teologiske. Gud er 
Aarsag til al Sygdom. Den sendes direkte fra 
ham til Tegn, til Advarsel, til Straf. Intet Middel 
vilde være istand til at afværge den, thi det er 
Guds egen Haand, der her griber ind i Begiven- 
hedernes Gang. 

Denne Forklaring syntes at stemme med 
Bibelens Ord. Det hed jo, at Gud slog David 
og Job med Sygdom. Der stod skrevet, at Døden 
kom ind i Verden ved et Menneske og trængte 
igennem til alle Mennesker, fordi de syndede alle. 
I Paradisets Have derimod havde Adam og Eva 
ikke kendt til Ildebefindende, Sygdom eller Død. 

Denne Lære havde vel bestandigt været Kirkens. 
Men i Middelalderen var den fremtraadt i mildere 
mere uklar Form. Dengang havde der været 
ligesom en Stødpude mellem Gud og Menneskene : 
Paven, Kirken og alle Helgenerne. Middelalderen 
igennem vidste Ingen rigtigt, hvor Gud hørte op 
og Puden begyndte. Det var ikke muligt at 
skelne, om det var Gud eller blot Præsten, der 
hjalp, naar denne helbredte en Syg ved Korsets 
Tegn, Haandspaalæggelse, Vievand eller ved til 
Gavn for ham at ofre Jesus paany i en Messe. 
Og anraabte man Helgener og det hjalp, hvo 
havde saa hjulpet En? Nedenfra seet tog det sig 
i hvert Fald ud, som om det var dem. Og det 
var ogsaa som Tak til dem, at man bagefter bragte 
Gaver til deres Alter. 

Den almindelige Forklaring, hvormed man 
slog sig til Ro, var da den, at det Hele var Et, 
Kirken og Gud, saa at det var en og samme 
Kraft, der virkede lige fra Stænkekosten ved Ind- 
gangsdøren og helt op til Paven, Kristusbamet 
selv og dets Forældre Gud Moder og Gud Fader. 

Men alt dette blev ved Reformationen erklæret 
for Overtro og falskLære. Vievand, Sidealtre, Hel- 
gener og Mariabilleder ryddedes ud af Kirken. 
Tilbage blev kun et tomt Bedehus og en barsk Øv- 
righed i Himlen bestaaende af tre voxne Personer, 
lutter Mænd. Denne Gud var ikke saa let at 
komme til Rette med som Middelalderens. Refor- 
mationens Gud var altid inderst i sit Hjerte vred 

paa Menneskeheden, tilgav den aldrig, at dens 
første Par havde spist af Æblet i Paradisets 
Have. Den retfærdige Straf herfor var og blev 
alle senere Menneskers evige Fortabelse. Herimod 
hjalp intet menneskeligt Forsøg paa at gøre det 
Skete godt igen. Ved egen Hjælp at ville trænge 
ind i Haven paany var kun ny Himmelbrøde. 
Alene af Naade, uden mindste menneskelig For- 
tjeneste uddeltes Troens lille Havenøgle til de 
faa Udvalgte. 

Under saadanne Omstændigheder blev ogsaa 
den jordiske Øvrighed, Guds Stedfortræder her 
nede, en anden. Kongen var ikke længere, som 
tidligere Paven, Guds Fortrolige, det paalideUge 
Tyende, der kendte Guds Vilje ud og ind, og 
hvem Nøglerne til Alt var betroet. Kongen kunde 
ikke eftergive noget paa Guds Vegne, ikke hel- 
brede saa meget som en Koldfeber. Han var og 
havde Grund til at være lige saa ængstelig og 
sky overfor Gud, som hele hans Folk. Ganske 
naturligt blev det fra nu af Skik at indlede næsten 
enhver Lov med, at den var udstedt for at af- 
værge Gud den Almægtigstes store Fortørnelse. 

Guds Fortørnelse over Menneskenes Synder 
gav sig tilkende under en dobbelt Form, dels 
som Advarsel, dels som Straf. Den mildeste 
Form for Advarsel var et ydre Tegn, beregnet 
paa at vække Vedkommendes Opmærksomhed 
og Frygt, for saaledes i Tide at holde ham til- 
bage. Den strængeste Form for Straf var Døden, 

48 



GUD ER AARSAG TIL SYGDOM 

timelig og evig. Midt imellem laa den Form for 
Tilkendegivelse af Mishag, der var den hyppigste 
og den lettest forstaaelige : Sygdom. 

Sygdom var altsaa et Under, Guds direkte 
Indgriben i Naturforholdene, for at afholde den 
Enkelte fra yderligere Synd. Her kunde man 
med Grund skelne mellem to Arter Tilfælde, idet 
Gud enten lod en Uvedkommende blive syg til 
Gru og Advarsel for rette Vedkommende, eller 
han ramte strax denne. Religiøst seet var der 
intet stødende for Tanken ved at Gud saaledes 
valgte en Omvej, og straffede en tilsyneladende 
Uvedkommende. Thi ifølge Læren om Arvesynden 
vare alle ikkun idel Syndere og hjemfaldne til den 
haardeste Straf. 

En meget sædvanlig Form for denne gud- 
dommelige Omvej var Fødsel af Misfostre. Den 
var mild og dog tydelig. Thi disse smaa Skind 
maatte vel antages ikke selv at lide synderhgt 
derved, men samtidigt vare de gruelige at se paa. 
Guds Mishag med Katholicismen gav sig saaledes 
i Tyskland tilkende ved hyppige Misfostre med 
Munkehætter, om hvilke Luther fandt sig foran- 
lediget til at skrive en Betænkning. — I Danmark 
fangedes 1550 i Øresund en Fisk med Menneske- 
hoved, hvorpaa fandtes enMunkekrands o: Tonsur, 
og iøvrigt havde den Klæder og Skæl som en 
Munkekappe. [Hvitfeld IL S. 1545]. En senere 
vantro Tid har søgt at bortforklare den som en 
Blæksprutte. Den 18. Oktober 1568 blev et Barn 

født paa østergade udi Kjøbenhavn uden Ansigt 
[Suhms Saml. II 3, 4]. Henimod 1580 antoges 
Gud at have tabt Taalmodigheden, og »i Norge 
viste sig Tegn, hvoraf man tydelig kunde spore, 
at den yderste Dag var for Haanden. « Sildefangsten 
tog saaledes mærkeligt af, Torske- og Makrel- 
fangsten ligesaa. »Mange fine unge Geseller bleve 
paa Søen.« »Aar 1578 regnede det i hele Bergens 
Egn i en 30 — 40 Miles Omkreds med store gule 
Mus, der havde en Hud som unge Gamlinger, og 
naar de faldt i Vandet, svømmede de til Land; 
de gjorde stor Skade paa Græsset, som de opaad 
tilligemed Rødderne«. [Lemæner]. »Mange Mon- 
stra og Vanskabninger bleve fødte baade af Dyr 
og Fruentimmer«. »Mangen smuk Købmands- 
karl i Bergen er pludselig død«. Og hvor for- 
færdelig var ej det Tegn i Solen, som saaes 1580 
i Oslo! 

Men Nordmændene vare uforbederlige. »Hver- 
»ken Høj eller Lav agtede saadanne Tegn. Nogle 
»sagde, at det var usandt. Andre mente, at Bog- 
»trykkerne gjorde det grovere, end det var, for 
»at tjene Penge derved. Nogle sagde rent ud: 
»Landløgnere skal man jo ogsaa have. Andre 
»paastod, at det Hele var blot Slumpetræf. — 
»Men det var ikke Fabel- og Kærlingesnak, og 
»Bogtrykkerne gjorde det ikke for sin Vindings 
»Skyld, da Profiten derved i Sandhed kun var 
»ganske ringe. For at gendrive alle disse lod da 
»Gud 1581 den 7 Juli i Oslo tildrage sig, hvad 

»Alle have seet og som er udgaaet ofTentlig paa 
»Tryk saaledes«: 

> En Gris fødes her. 

Med alle monne han forfærdelig være. 

Denne Gris monne Mund og Tænder have, 

Desligeste Øren som en Abe. 

Dernæst Øjne som en Hare, 

Store, sorte, skinnende og klare. 

En Næse dertil, det siger jeg Dig, 

Havde han som Du eUer jeg. 

Men for i Hovedet monne han have 

Et Horn, som ogsaa bøjed tilbage. 

Det Horn, jeg vil dig sige for sandt. 

Var ligesom Næsen af Elefant. 

Paa Kroppen monne han være bar. 

Hvid og slet foruden Haar. 

Det er skeet i Sandhed saa 

Ligesom her forskrevet staar.« 

Udlægningen af dette Tegn var ikke vanskelig. 
»Svinet betød ugudelige Mennesker, som føre et 
epikuræisk Liv, af hvilke Folk der er mange i 
Norge. Med de Tegn, som sker, drive de sine 
Abespil (derfor Abeøreme). De sove i sine Synder, 
ligesom Haren sover med aabne Øjne. Menneske- 
næsen betyder den store Syndestank, som er 
allevegne i Landet. Den hvide Kvindehud betyder 
den store Utugt, som især ved Sildefisket bedrives. 
Hornet betyder, at Landet og især Marstrand skal 

straffes og gaae tilbage, ligesom Hornet bøjes 
over Ryggen.« [Norske Magasin II 43—45]. 

Det blev ikke dengang til noget med Verdens 
Undergang. Enten har Tegns-Udlæggeren som 
Normand overvurderet Norges Betydning og 
været altfor ilter — han maa jo dog til Slut 
nøjes med blot at lade det gaae ud over Mar- 
strandy — eller ogsaa er maaske virkelig en op- 
rindelig tagen Beslutning atter bleven opgiven. 
Vist er det, at de mærkelige Sild, der senere fange- 
des, viste sig ikke at medføre Følger ud over 
Kongen af Danmarks og Norges Død 1588. 

Medens Datiden efter saadanne fejlslagne Ud- 
lægninger skød sig ind under Guds Langmodighed, 
var der et Forhold, hvor den ikke tillagde Gud 
denne Egenskab. Ubønhørligt forfulgte Gud de 
nye Moder. Overfor disse antoges Gud sjældent 
at nøjes med blot at sende Misfostre og lignende 
Tegn, selve Straffen i Form af Synderens Sygdom 
og Død fulgte i Reglen øjeblikkelig efter. Modernes 
Historie var da i Virkehgheden Nøglen til Sund- 
hedstilstanden, til Sygdommenes skiftevise Række- 
følge. 

I et Forhold, der forekommer Nutiden saa 
uforstaaeligt og usandsynligt som dette, er det 
forsigtigst kun at afhøre Vidner af ypperste Rang. 
Sjællands Biskop, Peder Palladius, udtaler sig 
Aar 1556 saaledes: 

»Hver kan see sig tilbage udi dette sidste 
hundrede Aar, hvad for Straf der er kommen ind 

52 



QUD ER AARSAG TIL STODOM 

i Danmark efter løsagtige Klæder, Adfærd og onde 
Sæder. Exemplum: For det Første nogle Aar, 
før jeg blev født, som jeg har spurgt i Sandhed, 
der man indførte her i Riget, mod Rigens ærlige 
Dragt, Klædebon og løsagtige Sæder ud af Val- 
land, da fulgte strax derfra med efter de »velske 
Roer«, som den Tid var gængse og man nu plejer 
at bande med . . . Nu den Klædebon er vel længe 
siden borte og aflagt, derfor er ogsaa Sygen for- 
svunden, dog i Mands Minde og med en saadan 
Banden til Ihukommelse.« 

»For det Andet, der de hispaniske Sæder og 
Klædebon droges herind i Riget med den Løsag- 
tighed, dem fulgte, da kom ogsaa derfra den 
hispaniske Skab herind i Riget, som er ogsaa 
en gruselig Straf af Gud og er formildet af Guds 
Naade og Barmhjertighed som den anden tilforn.« 

»For detTredie, den Tid de frantzosiske løs- 
agtige Noder og Fagter i Klæder og Sæder bleve 
indførte her i Riget, da kom de Pokker derfra 
herind i Riget med og hænger endnu fuldt hart 
ved. Og det var i min Barndomstid, hvorfor man 
maatte ødelægge almindelige Badstuer allevegne, 
som den Badstue i min Fødeby Ribe. Var endnu 
aldrig optagen siden, det jeg kan faa at vide, 
alligevel at Stedet beholder sit gamle Navn og 
Gaden desligeste, som de kalde Badstuestræde.« 

»For det Fjerde henved 30 Aar siden eller 
noget mere, der Guds Fortørnelse kom herind 
fra England, da fulgte den engelsk Svedesyge 

herind med og hastigt foer Riget igennem som 
en fortærende Ild og slog mange ned, saa vel 
dem som aldrig saae England, som dem, der saa- 
danne fremmede Sæder indførte« . . . 

»For det Femte, nogle Aar derefter kom den 
hede Syge af Skotland for lige saadanne Sagers 
Skyld, og siges den at være saa almindelig en 
Syge i Skotland som »den kolde Syge« her i 
Danmark. — Jeg vil intet tale om den Spedalske 
Sygdom, som synes at være vandret fra Jødeland 
og hid, ikke hellerom Kræft, den faldende Sot 
item om den Draabe eller Slag, som man 
bliver rørt med og kaldes almindelig Popelsi. 
Disse ere visselig hver komne fra sit Hjørne i 
Verden for Synd og Ondskabs Skyld. Det kan man 
kjende paa Island, Færø og andre Udøer, som 
Fremmede komme ikke hen til saa almindeligt 
at føre dem nye Klæder og nye Sæder at efter- 
følge. De rose deraf og takke Gud, at de næppe- 
ligen vide af nogen Sygdom at sige al deres Alder 
igennem, indtil de ere gamle udlevede Mænd. 
Og de vidste ikke heller af saadant at sige udi 
den gyldne Alder, som var før Syndfloden.« 

Om den allernyeste Mode »Pludderhoser« 
udtaler endelig baade Biskop Palladius og den 
brandenburgske Biskop Musculus, hvis Skrift han 
oversatte paa Dansk, sig i de voldsomste Udtryk. 
»Man siger for sandt, endog jeg har ikke selv 
seet det, at i dette Aar en mægtig Mands Søn, 
hvilken jeg ikke tør nævne for hans Værdigheds 

Og Ypperligheds Skyld, skulde have ladet sig 
gjøre tre Kiler paa saadanne Pludderhoser, at 
jeg haver stor Under derpaa, at Jorden har ikke 
opslugt saadant et overgivent og Gudsforgaaende 
Menneske . . . Jeg fiygter, at timelig Straf er altfor 
ringe, Gud skal ville hjemsøge det med Domme- 
dags evige Straf.« [Den lappede og forkludede 
HosediefFel. 1556. Bl. B3 og D4— E]. 

Kunde Sjællands Bisp give saa sikker Besked 
om Sygdoms Aarsag, er det intet Under, at hans 
Forklaring hurtigt blev den almindeligt antagne. I 
en dansk Læsebog, kaldet »Bøme-Speil« udtrykker 
Rektor Niels Bredal Tanken paa Vers saaledes: 

Siden Danske fik engelske Klæder at drafve, 

Monne de og engelske Svedesyge have. 

Der frantzoske JKlædebon kom her i Land, 

Kom og frantzoske Pokker blandt Kvinde og Mand, 

Desligeste med flere nye Klædebon og Sygdom at have, 

Som er en Advarsel og timelig Plage. 

(1568. 4. S. 2S.) 

Man skulde troe, at letfattelige og paalidelige 
Oplysninger som disse maatte være tilstrækkelige 
til at standse Modernes Vexel og dermed de skif- 
tende Sygdommes Gang over Landet. Men nej. 
Selve Udfaldet viste bedst, hvor bundfordærvet 
den menneskelige Natur var, og hvor gyldig en 
Grund der var til at slaae disse udmajede Arve- 
syndere ned. Eftertiden, der har friere Overblik, 
har lettere ved at indsee dette end Samtiden selv. 
Thi denne blev end ikke vår, at det netop var 
dem, der skulde vide bedst Besked, der fremturede 

grueligst i Synden. Fulgte ikke Sjællands Bisp 
selv Moden, enten det nu var den sidste eller den 
næstsidste I Vare ikke Præsterne fuldt saa adrætte 
som nogen anden Stand til at anlægge de mo- 
derne Pibekraver! Og var ikke Christian den 
Fjerde selv ligefra Haarpisken og den nedfaldende 
Krave til de bredskaftede Støvler den, der vit- 
terligt gav Tonen an med Hensyn til nye Moder! 

Med denne Bagtanke faae Datidens Advarsler 
ligesom en dobbelt Bund, og Indtrykket voxer i 
Uhygge. Vi skimte med Rædsel Pibekraven om 
Pastor Sthen's egen Hals, medens han ved Fru 
Mette Ulfstands Baare udtordner til de forsamlede: 
»qvotidie crescunt peccata, det er, Synden hun 
voxer og formeres hver Dag. Som vi maa see 
paa den forgiftede Djævels Hoffærdighed udi 
Klæder, hvor Folk vanskaber dem selv dermed, 
med de blaadictens Kruser og Kraver om Halsen, 
hvilket er et Forvidende til den blaa Helvedes 
Lue. Summa, allehaande Synder tage Overhaand«. 
[H. C. Sthen. Ligpr. o. M. U. Kbhvn. 1602. 8. 
Bl. D. 8]. 

Og man tænker uvilkaarlig paa Kongens og 
de Højlærdes egen Hovedbeklædning, naar man 
læser følgende opskræmte Brev fra Christian den 
Fjerde til Sjællands Bisp og det teologiske Fa- 
kultet: »Vider, at eftersom aldeles ingen Tvivl er, 
at Gud den allermægtigste jo højligen fortørnes 
af den store Hofart, som Menneskene udi denne 
Tid følger, særdeles med deres Klædebon, toppede 

Luer [Huer] og anden letfærdig Klædedragt, saa 
at endog Gud i Himmelen sin særdeles Mishag 
til saadant, ved underlige Fødsler og adskillige 
Tegn tidt og ofte giver tilkende. Thi beder vi 
Eder og naadigst ville, at I det flittigt af Guds 
Ord overveje og Os Eders Betænkende meddeler, 
hvad derudi gudeligen kunde anordnes.« [31. Jan. 
1631. Sjæl. Tegneiser.] 

End ikke et varmt følt Brev som dette gaaer 
Ram forbi: »Endog det er i saadan en bedrøvelig 
Tid [Trediveaarskrigen], seer man ingen Pønitentse- 
tegn hos vore Folk, men nye Moder og hoffærdig 
Klædedragt gaae i fuld Svang. Ak Gud forbarme 
sig herover! Fostrene af Moders Liv vidne med 
andre store Lande- og Stadplager, at saadan Hof- 
arts Stank mishager Gud højlig. Man havde 
saa god en Forhaabning, at saadan Letfærdighed 
skulde blevet forbudet paa alle vore Prædike- 
stole og i Skriftestolene, men her hørtes ikke et 
Ord herom« [Molbech Nordisk Tidsskr. III 420]. 
En Nutids Læser bUver ikke rørt over, at en 
københavnsk Præst anbefalede sig hos sin Over- 
ordnede Kansleren ved saadan Nidkærhed. Man 
lodder blot Syndens Dybde ved at spørge sig 
selv: mon virkelig denne gejstlige Veraaber, da 
Parykker kort efter bleve moderne, selv afholdt 
sig fra slig Hoffærdighed I eller besteg ikke ogsaa 
han Prædikestolen og talte i Skriftestolen mod 
Tidens Fordærvelse — iført samme? 

Men svinder ved denne Dobbeltbelysning 

Glorien om Datidens Ledende, saa fordeles paa 
et andet, væsentligt Punkt Lys og Skygge ander- 
ledes, end hin Tid tænkte sig. Medens man 
overfor disse selvgode Irettesættere mindes Ordene: 
Den Tjener, der veed sin Herres Vilje, men ikke 
gør derefter, bør have mange Hug, saa lærer 
man netop til Gengæld at beundre den Lang- 
modighed, hvormed hine Slægter behandledes, 
den Skaansomhed, hvormed Sygdomme som 
Modernes Følger og Straf kun fik delvis Lov at 
virke. Thi det maa i Sandhed kaldes Langmo- 
dighed, at — skøndt Sjællands Bisp allerede 1556 
havde vidst saa god Besked om, hvad Meningen 
var med Sygdomme, og hvert Barn i Danmark 
efter 1568 kunde udtrykke det samme paa Vers; 
skønt Verdens Undergang 1580 maaske var bleven 
opgivet, og Grisen i Oslo af 7 Juli 1581 havde 
talt for lutter døve Øren — at saa ikke hele 
denne vanartede Slægt til Straf blev slaaet med 
Sygdom, saa den skulde mærke det, men isteden- 
for den gamle milde Behandlingsmaade fremdeles 
blev anvendt med blot Misfostre til Tegn og Ad- 
varsel. Ud fra dette Synspunkt bliver man nær- 
mest rørt ved at læse Præsten Hans Nielsens 
Bog 1625 : »Sørgeligt Spektakel og Vundertegn nu 
nyligen seet paa et nyfødt Pigebarn udi Mørkøie, 
liggendes i Sokkelunds Herred udi Gladsaxe Sogn, 
til et ynkeligt Skuespejl for alle dem, som genstri- 
digen imod Guds alvorlige Trudsel holde hart ved 
deres nye Noder, høje Toppe og forargelige Klæde- 

dragtc. Det lille Puds havde »bag paa Hovedet 
en høj bred, rund Bue af Kjød, noget i Højden 
spidsagtig, i Munster som hine virkede Huer, 
som nu af Kvindekønnet, Adel og Uadel, Fattige 
og Rige, fast ubetænket og modvilligen mod mange 
saadanne Guds Vredes Tegn og daglig Forma- 
ning bruges«. Hvad hun har formaaet at virke 
var vel desværre kun ringe. Stort mere tør man 
heller ikke tillægge hendes Lidelsesfælle, der 
sendtes 25. Aug. 1628 til Nakskov, og om hvem 
ligeledes en Bog udkom for dog nogenlunde at 
udbrede og forøge Virkningen. Dette UUe Sende- 
bud, der ventehg var en Dreng, bar som Syndens 
Mærke »Laar, der var ganske stakkede med 
tykt Kjød, ligesom de store hvide Buxer at lignes 
ved; Benene vare ligesom de Støvler med store 
opsmøjede Kraver«. 

Ærlig talt. Tiden trængte til haardere Konfekt. 
De Kejserliges Indfald i Nørrejylland under Tre- 
diveaarskrigen bragte da ogsaa Konsistorium til 
at advare — uvist iøvrigt med hvilket Held — 
Studenterne ved Københavns Universitet mod nye 
Moder, der omstændelig beskreves. Der hørte 
selve de fortvivlede Forhold under Kjøbenhavns 
Belejring 1658 — 59 til for blot at faae dens Be- 
folkning til saa meget som at aflægge de »nib- 
bede Huer«. [Hiørrings Leyerspolitie b. 3.] 

Sygdom var altsaa efter det 16de Aarhundredes 
Anskuelse Guds Straf for Synden, særligt de nye 
Moder. Sygdom kunde ordentligvis kun afvendes 

Og helbredes ved, at man aflagde de nye Moder. 
Men det gjorde man jo ikke. Der var da kun 
en Udvej tilbage: at af bede den. Dette Middel 
anvendtes med største Eftertryk baade i det 16. 
og det 17. Aarhundrede. Allerede Christian III 
begyndte hermed, og efterhaanden blev Afholdelsen 
af tre Bededage i Rad, gæme i Begyndelsen af 
Februar, til en saa hyppigt tilbagevendende For- 
holdsregel, at det næsten kunde kaldes staaende 
Skik. Hensigten hermed angaves naturligvis lidt 
forskelligt: »paa det Gud almægtigste naadig \il 
afvende sin Vrede og Straf«; »da Gud almæg- 
tigste med hans faderlige Ris og Straf naade- 
ligen har hjemsøgt os og vore Lande i nogle 
Aar med Dyrtid og i nærværende Aar med Pesti- 
lence og med andre heftige og farlige Syger, da 
have vi nødtørftig betænkt osv.«; »da Gud al- 
mægtigste har hjemsøgt os og vore Riger, udi 
det han har hedenkaldt til sin evige Riges Her- 
lighed den stormægtigste Konge Frederik II, og 
endnu ved denne uhørlige og usædvanlige Veirlig, 
som siden og indtil denne Dag har været, paa- 
minder os, at Sygdom, Hunger og Dyrtid, som 
slig Veirlig plejer at følge, og end det værre er, 
maa være at forvente, med mindre hans gud- 
dommelige retfærdige Straf med en alvorlig og 
kristelig Bøn forekommes og afvendes, da have 
vi osv.« 

Man havde oprindeligt begyndt paa at holde 
en enkelt Bededag om Ugen, gærne Onsdag eller 

Fredag, idet mindste i Købstæderne. Men denne 
Skik yeg for det kraftigere Middel at samle alle 
Bønner paa tre Dage i Rad over hele Riget og saa- 
ledes ved en samlet Folkeoptræden tildrage sig 
Guds Opmærksomhed og om muligt Bønhørelse. 
Men hertil krævedes selvfølgeligt, at alle skulle være 
med. Det paalagdes derfor alle og enhver, adelig 
og uadelig, at møde i Kirken paa Bededagene, »fin- 
des nogen herudi forsømmelige, ville vi; derover 
lade straffe som vedbør c. Men lige saa lidt gik det 
an, at disse tre Dage blev til festligt Folkestævne, 
hvor man netop ved nymodens Dragter drog 
Guds Vrede over sig. Det befaledes derfor at 
møde sømmeligt klædte, »uden Pral«. At Synds- 
bekendelsen som aflagdes paa disse Bededage, 
blev særlig streng under strenge Tider, f. Ex. Tre- 
diveaarskrigen, var ganske naturligt. [H. Rørdam : 
Danske Kirkelove. »Bededage«.] 

Med disse Bededage vare den teologiske For- 
klarings Helbredelsesmidler i Virkeligheden ud- 
tømte. Naar Sygdom i hvert enkelt Tilfælde var 
et Udslag af Guds direkte Indgriben, gaves der 
jo overhovedet intet andet sikkert Middel end 
ved Bøn, ved kraftig Massebøn, at søge den igen 
tilbagekaldt. At dette da ogsaa var et virksomt 
Middel, havde man mange Beviser for. Et af de 
mest iøjenfaldende var, hvad der hændte Chri- 
stian III selv. »Han laa dødelig syg i Lund, 
men Gud alene forlængede, som bekendt er, 
hans Liv paa mange Aar for hans og .Under- 

saattemes Bøns Skyld.« [Chr. IIIs Hist. II 448]. 
Eller Lensmanden paa Bergenhus 1576, der var 
syg, »levede som et ufornuftigt Dyr, vilde for- 
tvivle og sad en hel Vinter paa Slottet i Bergen 
og vilde ikke høre eller vide noget af Gud ; indtil 
han endelig formedelst den almindetige Kirkebøn 
i alle Kirker for ham kom sig igien«. [Norsk 
Mag. II 33]. Enhver anden Behandlingmaade af 
Sygdom, selv om den holdt sig nok saa nær til 
det kirkelige, var derimod strengt taget kun Tvivl 
og Synd. Det maatte derfor billiges, naar man 
f. Ex. skred ind mod den paa Fyen udbredte 
Skik at helbrede Øjensvaghed og Susen for Ørene 
ved indviet Altervin. [Suhms Samlinger II 2, 145]. 

Men selvfølgelig tyede dog mange til Anven- 
delse af formentlige Lægemidler, det er: Midler, 
der ved deres egen Kraft, uafhængig af Bøn, 
skulde kunne virke. Den til Grund liggende 
Dobbelthed i Tankegang har fundet et naivt Ud- 
tryk i en Ligtale over Christian III, holdt af 
den kongelige Livlæge Jacob Bording, der efter 
Tidens Skik samtidigt var Teolog. Han siger: 
»Men endskøndt Kong Ezechias ikke tvivlede om 
Guds Forjættelse, at han skulde leve længere, 
forkastede han dog ikke Lægernes Raad, men 
lod et Plaster berede af Figen, for at faae den 
Byld lægt, hvoraf han var plaget.« 

I disse Ord brydes ubevidst men dog tyde- 
ligt to forskellige Naturopfattelser, Teologens og 
Lægens. Hvilken der var den stærkeste frem- 

gaaer af de Ord, der følger efter: »Ogsaa dette 
kom til Kong Ezechias' store Lyksalighed og sær- 
deles Berømmelse, at Solen for hans Skyld blev 
holdt tilbage i sin Gang osv.c [Christian den 
Tredies Historie II 423.] 

Vi staa her ved en Hovedgrund til den teo- 
logiske Sygdomsforklarings Styrke: Den havde 
ikke Modvægt i en Opfattelse af Naturen som et 
lovbundet Hele. Vel var en saadan gryende til- 
stede i Troen paa Stjernernes Magt, men hos de 
allerfleste gjorde denne Tro sig kun blinkvis 
gjældende, afløstes snart paany af den gammel- 
dags kirkelige, hvorefter Naturen i sig var et 
Intet, stadigt kun opholdt ved Guds gentagne 
Skaberbliv. Nutiden, der er vænnet til i Naturen 
at see noget Sammenhængende, kædet sammen 
ved Aarsag og Virkning, har ondt ved at forestille 
sig en Tankegang hos voxne dannede Mennesker, 
hvorefter Alt, hvad der foregaar omkring En, kun 
er en Sum af løse Billeder, der forevises i belæ- 
rende Øiemed. Og dog tænkte de Fleste dengang 
sig det saaledes. Et Par Exempler vil maaske 
kunne anskueliggøre dette. En grundig og for- 
træffeligt skrevet Fremstilling af den nordiske Syv- 
aarskrig indledes f. Ex. saaledes: 

»Imidlertid dette forefaldt (den uforvarende Be- 
gyndelse paa Krigen), vidnede Gud klarhgen af 
Himlen med mange og adskillige Tegn, at saadan 
Overvold ikke befaldt ham, og at hans retfærdige 
Ris og Straf overhængede disse Riger, uden de 

betimeligt med Anger og Pønitentse det afvendte. 
Man saa ofte om Aftenen og om Natten gloende 
Krigshære udi Skyerne drage sammen i deres 
fulde Slagtordning; udi København slog Lynild 
og Torden (I) ned i Alteret og Altertavlen i Set. 
Nicolai Kirke; man hørte og mange ufødte Børn 
græde udi Moders Liv; med meget andet, som 
den gemene Mand agtede ringe om, saa Herren 
foraarsagedes at hjemsøge dem med Krig og 
Orlog«. [Resen: Fr. Ils Krønike S. 85]. 

Her kunde Sagens Betydning maaske endnu 
tænkes at have fi-emkaldt Troen paa Guds Ind- 
griben. Men ogsaa denne Forklaringsgrund 
mangler ved følgende norske og danske mærke- 
lige Begivenheder fra Foraaret 1570. »Den 30. 
April kom Amund Laurenson's Kyllinger frem 
af Skallen. Den 3. og 4. Mai skrev Amund Lau- 
renson mig til til Bergen, at en af hans Kyllinger 
gol udi disse to Dage ligesom en gammel Hane, 
den tredie Dag ud igennem og den fjerde, dog 
ikke saa ofte som paa den tredie, og at de Bønder 
saa Ild falde af Himlen ned i Havet« [Norske 
Magasin 1, 374]. — »1570 blev paa Marken meget 
Vand omvendt til Blod her i Sjælland, hvorudi 
denne Feder var dyppet i Sandhed og fik denne 
Farve og Lød, som man maa her see«. »Den 
17. Juni blev Lammekød, som var soden [kogt], 
omvendt til Blod i Dr. Rasmus' Hus. Den 20. 
Juni blev GrofFenbrad [Oxesteg] desligeste Blod, 
hvilket Hofinesteren og Kansleren med andre 

flere af Adelen og de Højlærde saae. Desligeste 
strax derefter gik det ogsaa med Gryn«. [Suhm's 
Samlinger I 2, 165 og II 3, 4]. Ingen Scene maler 
maaske Datidens Naturopfattelse bedre end disse 
forvandlede Gryn i Dr. Erasmus Lætus' Køkken^ 
hvor alle Datidens bekendte Mænd samledes for at 
see Underet: Peder Oxe, Niels Kaas osv., medens 
Tidens største Teolog, Niels Hemmingsen, øje- 
blikkelig i et latinsk Digt udlagde, hvad Gud 
varslede med Grynene [Rørdam : Univ. Hist. II 674]. 
Troen paa Gud som nærmeste og eneste Kilde 
til al Sygdom kan have en dobbelt Virkning. 
Den kan lamme og slappe Foretagelsesaanden, 
undergrave Forsigtighed og Iver for at anvende 
Forebyggelsesmidler. Men omvendt kan den ogsaa 
udruste den Syge med en Taalmodighedens og 
Hengivenhedens Kraft, der vanskeligt i samme 
Grad lader sig opnaa ad andre Veje. Spor af 
den slappende Virkning synes oftere at kunne 
paavises i det 16. Aarhundrede, Spor af den styr- 
kende derimod sjældnere. Maaske kommer dette 
af, at Sligt saa let dølger sig for en senere Gran- 
skers Blik. Skøndt Glimt af det dybeste i Men- 
nesket, formaae saadanne Lysspor sjældent at 
præge en Tid men forblive ofte blot en Løndom 
hos de Enkelte. Men hertil kommer dog tillige, 
at det 16. Aarhundrede næppe heller var gunstig 
for en saadan Selvhengiven i Guds Vilje. Man 
betragtede Sygdom kun som Syndens Straf ikke 
som en opdragende Prøvelse. Man saa kun i 

Tro Og Rettroenhed Forbindelsen med Gud. Taal- 
mods ydmyge Forstaaelse og Slægtskabsfølelse 
yar formastelig, en Satans Løgn som enhver anden 
Fortjeneste ved de nu aflagte »gode Gerninger«. 



»I Norges Beboere! haver dette for Øje! 
Hver Dag, naar I gaa ud af Eders Huse, see I 
de høje, nøgne og ufrugtbare Klipper; men saa- 
ledes skabte ikke Gud det i Begyndelsen. Da 
var hele Verden skøn, grøn og jævn, smykket 
med Skov, Løv og Græs. Men senere, da Synd- 
floden kom, ødelagde den i uhyre Grad disse 
Egne, og derved blev Landet saa sønderrevet og 
afvadsket, som det nu er«. [Norske Magasin II 46]. 
Ja saaledes forholdt det sig. »Den »gyldne 
Alder«, som var før Syndfloden«, var nu omme. 
Dengang havde alle baade Mennesker og Dyr 
levet kun af Planteføde; der var dengang ingen 
Forskel paa rene og urene Dyr, fra Mennesket 
til Myggen og Loppen vare alle Vegetarianere. 
Først da Syndflodens Vande tørredes og en ny 
grovere Slægt skulde voxe op, gav Gud denne 
Tilladelse til at fortære Kjød, Mennesket Dyrets, 
men ikke omvendt, ihvorvel dette nu ofte skeer. 
Sligt stod baade at læse sig til i første Mosebog 
(Kap. 1 og 9) og stemmede vel med, hvad Græ- 
kere og Romere berettede om en oprindelig Guld- 
alder. Men hvad var da Grunden til dette for- 

færdelige Fald? — Synden. — Og hvo var atter 
Skyld i Synden? hvo fremkaldte Syndefaldet? — 
Djævelen, Manddraberen, den Onde. Hvad enten 
man med Kirkelæren tænkte sig hele Fordærvelsen 
indtraadt strax med Adams og Evas Fald, eller 
man læmpede hine Steder i Mosebog sammen 
med græsk-romerske Forfattere og tænkte sig 
Menneskehedens Fald som skeet i to Afsatser — 
først ud af Paradis, saa ved Syndfloden ud af 
Guldalderen — , det Ene og Afgørende stod fast: 
Det var Synden, der var Skyld i alle Ulykkerne; 
og Skyld i Synden var atter Djævelen, denne 
Verdens Fyrste. 

Men var dette den rette Forklaring, saa kunde 
der jo ikke være nogen Tvivl om, at det var 
Djævelen, der var Aarsag til al Sygdom. 
Han kaldtes jo i Skriften for Manddraber, fordi han 
var Aarsag til, at Døden kom ind i Verden. Men 
den samme, der fremkaldte Død, maatte ogsaa 
være Grunden til dens svagere Former, Sygdom. 
Og dette stemmede vel med det Nye Testamente. 
Største Parten af de der omtalte Sygdomme var 
jo netop Djævelens Værk i den mest ligefremme 
Form som Djævlebesættelser. 

Med denne Forklaring af Sygdom og Død, 
der jo desværre var lige saa bibelsikker som 
sandsynlig, ja selvindlysende, blev der trukket et 
sort Forhæng mellem hvert menneskeligt Øje og 
Livet. Jo mere man saa til og grundede, des mere 
klart blev det, at Alt var sort. Denne Verden, det 

vil sige Alt neden for Himlen : Jorden og den for- 
færdelige Kælder derunder, Helvede, tilhørte Djæ- 
velen. Selv Guds Søn var jo, da han steg herned 
fra Himlenes Rige, bleven ført af Djævelen ude i 
Ørkenen saa til en Afgrund, saa til et højt Bjerg 
med vid Udsigt, og sluttelig endt med selv at 
maatte døe, endog han var uden Synd. Thi Verden 
var Satans. Det vrimlede allevegne med Smaa- 
djævle i Billion- og atter Billionvis. Sygdom og 
Død var som Myrekløe det tydelige Udtryk for, 
at enhver var befængt, besat. Fanden i Vold. 

Denne det 16. Aarhundredes anden Forkla- 
ring paa, hvad Sygdom var: Sygdom stammer 
fra Djævlen, var saaledes lige saa solidt begrundet 
som den første: Sygdom stammer fra Gud. Begge 
udgjorde de, skøndt hinanden stik modsatte, de 
to Sider af samme Blad, Retten, Vrangen. En- 
sidigt at fastholde Troen paa Djævelen maatte 
imidlertid nødvendigt føre til Vanvid, Engang 
for alle at søge Trøst hos Gud alene og stole 
paa hans Kærlighed og Almagt lod sig heller 
ikke gøre. Thi Gud var først og fremmest vred 
paa Menneskene; og almægtig i videste Forstand 
var han ikke. I denne Verden delte han i hvert 
Fald Magten med denne Verdens Fyrste, Satan. 
Der var da ikke andet for end at gaa paa Akkord, 
skiftevis tillægge enten Gud eller Djævelen Skylden 
for Sygdom og Død. Ethvert rettænkende Men- 
neske, det vil sige alle med Undtagelse af dem, 
der ligefrem forskrev sig til Fanden, maatte søge 

at lavere sig frem gennem Livet. Siden man 
ikke kunde gaae i Havn paa den guddommelige 
Kyst, maatte man søge at holde sig midtstrøms 
for i det mindste at undgaae at strande paa 
Djævelens. 

Denne Usikkerhed i Grundforudsætningen ka- 
stede en underlig Uklarhed over hele Tidens Op- 
fattelse. Medens man i det ene Øjeblik erklærede 
Gud for eneste Aarsag ti) Sygdom og Død, tvivlede 
i det næste dog ingen om Satans Evne til ogsaa at 
volde dem. Skiftevis erklærede de samme Mænd 
Gud i Stand og ude af Stand til at helbrede for Sa- 
lans Plager i denne Verden. De samme Øvrigheds- 
personer forfulgte Djævelen og hans Tilhængere 
med Baal og Brand og tyede dog selv i Sygdoms- 
tilfælde til Brug af mildest talt tvivlsomme Midler. 
En yndet Læges Udsigter svingede mellem Hæder 
og Velstand og Død paa Baalet. 

SelvfølgeUg var der størst Tilbøjehghed til at 
tilskrive Djævelen alle pludselige Former for 
Sygdom og Død. »Den 29. Maj 1567 faldt Jørgen 
Fyrbøder ned fra Vor FrueTaam i Kjøbenhavn 
af Trolddom forblindet.« [Suhms Saml. H 3, 3]. 
Da hin ovenfor omtalte Lensmand paa Bergenhus 
kom sig ifølge Folkets Forbøn, »maatte hans 
Tjener, som han holdt meget af og alene kunde 
lide om sig, betale Legen. Da han hellig Tre- 
kongers Aften vilde gaae i Seng, tog Djævelen 
ham, stødte ham ud af et lidet Vindue paa et 
Taam og kastede ham fra denne Højde ned paa 

den haarde Plads, saa man maatte samle hans 
adspredte Stykker c. [Norske Mag. II 33 — 34]. »Den 
23. Mai 1615 forgik Skipper Jacob Rubberts5n 
med sin Kone og en Mængde Folk, Borgere, 
Geseller og 6 Skippere, da de skulde gaae til Søs 
fra Bergen til Holland. En Troldkvinde, Mary 
Geith, havde kjøbt en anden Kone til at gjøre 
dette. Derfor blev Mary Geith og en anden 
Troldkvinde brændt. Men den Kvinde, som Mary 
Geith havde kjøbt, hende drejede Fanden Halsen 
om paa i Fængslet Skt. Hans Nat. [Norske Mag. 
n 182]. 

Djævelen besørgede alle Slags Forretninger, 
ligefra Drab, langvarigt Sygeleje, Fødsler af Død- 
fødte og ned til Arm- og Benbrud, Ondt i en 
Finger og blot Kneb i Maven. Et Utal af slige 
Tilfælde lader sig ved Tingsvidner godtgøre. For 
blot at nævne et Par fashionable Begivenheder 
fra Danmark, saa blev Hr. Iver Krabbe 1561 
dræbt af Fanden efter Anmodning af to Kvind- 
folk. Da Øvrigheden senere, ved at strække 
dem paa Stige over en sagte Ild, anmodede dem 
om flere Oplysninger, meddelte de, »da de havde 
omvendt sig fra Djævelen til Gud og annammet 
Sakramentet og saae Døden for Øjne og vidste, 
at det vilde gjælde enten det evige Liv eller For- 
dømmelse« som ganske sikkert^ at det var to 
Karle, Peder Knudsen og Peder Jensen, der havde 
tilskyndet dem. Disse dømtes derfor som lige 
saa skyldige i saUg Iver Krabbes Død. — 1580 

■ 

blev Didrik Blomes Hustru foi^ort, saa at hun 
døde deraf. De fem Kvinder, der efter hendes 
Sigende ombragte hende, blev heldigvis alle grebne 
og brændte. — 1588 døde Fru Anna Ahlefeldt, 
gift med Asmus Ahlefeldt til Nør. Hun havde 
i lange Tider været forgjort, saa at hun ikke 
kunde staae op af Sengen, ihvorvel hun hvert 
Aar fødte et Barn, men i dette Aar »blev hun 
endelig med Guds Tilladelse helt ombragt af dem, 
der havde forgjort hende«. De skyldige Hexe 
bleve alle brændte. [Klevenfeldt : Optegn, t. holst. 
Adel]. Omvendt gik det Fru Anna Bille, gift med 
Eiler Brokkenhus til Nakkebølle. Hun var ogsaa 
forgjort, saa at hun fødte 15 dødfødte Børn. Men 
^1597 kom hun og hendes Mand efter Troldkvin- 
derne og fik alle de uadelige blandt disse brændt, 
hvorefter hun selv kom til Helsen igjen. [Nye 
danske Mag. I]. Af bekendte danske Mænd og 
Kvinder i det 16. Aarh. var Axel Vififert, Fru 
Margrethe Valkendorf, og Fru Anna Hardenberg, 
Johan Ruds Hustru, alle for en Tid livsfarligt 
forgjorte, den sidste vistnok af Fru Karen Gylden- 
stjerne paa Boller. 

Som Exempel paa Massemord fra Djævelens 
Side kan anføres hele den danske Flaades Under- 
gang med Mandskab i tusindvis Natten den 29. Juli 
1566 ved Gotland. Den ydre Foranledning var 
ganske vist Storm. Men denne skyldtes atter 
Djævelen, der var bevæget hertil af nogle Trold- 
kvinder ikke engang for deres egen Skyld, men af 

saa lurvet en Grund, som at en Værtinde i Køben- 
havn havde betalt dem for at skaffe en ombord- 
værende Kaptajn af Dage, saa at hun kunde be- 
holde hvad Gods, han havde givet hende i For- 
varing. Troldkvinderne blev naturligvis brændte. 
[Resen: Fr. II 162]. 

Under saadanne Forhold antog Beretninger 
om Sygdommes Forløb en hel anden Form end 
nu til Dags. Ovennævnte Fru Anna Hardenberg 
har efterladt sig en underlig Blandingsform, der 
paa engang er Bøn til Gud, Trusler mod Men- 
nesker og Veraab over Djævelens Efterstræbelse, 
skreven skiftevis med sort og rødt Blæk, under 
hendes Svaghed, da hun var forgjort af Fru Karen 
Gyldenstjeme [V. Simonsen : Hagenskov. S. 53 — 56]. 
Det tydeligste Exempel paa en Sygejournal fra 
Datiden er dog maaske følgende, der angaaer 
hendes Søster, og ordret lyder saaledes: 

»Fru Mette Hardenberg, Rigsraad Præben 
Gyldenstjemes Hustru, blev i Aaret 1597 meget 
forulejliget af Djævelen. Den onde Aand fulgte 
hende mere end sex Uger. Item har han slaget 
og draget hende, naar hun har nævnet Gud, saa 
hendes Krop sad i blodigt Kjød. Item har han 
slaget hendes Median og Lunge -Aare, saa at 
hendes Ærmer ere løbne fulde af Blod, og var 
nær løben hende ihjel. Item har han stukket 
hende i hendes Skinneben, saa det sidder endnu 
udi Ribber og Saar. Og blev han stedse hos 
hende«. 

»Dog har Gud kommet hende til Hjelp, saa 
det kom hende for en Nat, at hun skulde staae 
op og gaae til Vallø og gaae der i et Kammer, 
som kaldes Taamkammer, dér skulde hun blive 
frelst. Saa har hun om anden Dagen beredt 
sig dertil og gaaet til fornævnte Vallø, som var 
tre Mil fra hendes Gaard. Og endog der kjørte 
mange Godtfolk [adelige] hos hende, er hun dog 
gaaet slet frem hos dem; og da fulgte den onde 
Aand hende, saa hun kunde stedse see ham løbe 
paa Vejen og hoppe over Gjærder og Bække. Item 
paa den anden Side har hun seet en Engel 
fulgtes med sig paa Vejen.« 

»Da hun var kommen ind i det Kammer, har 
den onde Aand disputeret mundtlig med hende, 
saa mange Godtfolk hørte derpaa, som stode uden- 
for Døren, og forundrede de sig storligen derpaa; 
og da talte hun imod ham af Skriften. Saa har 
Gud hjulpet hende. Og den onde Aand har ikke 
været hos hende siden. Men hun er om anden Dagen 
dragen derfra og bleven smuk[t] sund og tilpas. 
Item den Kjæp, hun havde i sin Haand, da hun 
gik til Vallø, har hun lagt i Kammeret og ladt den 
dér bhve liggende. — Dette Fornævnte bekender 
hendes Husbond og hun selv, endog hun gider 
ikke gæme talet derom som han, men han vil 
ikke dølge det, men siger, han vil have det ud 
paa Tryk.« [Nye danske Magazin II 320). 

Denne Sygehistorie er et Tidsbillede af sjæl- 
den malerisk Virkning. Klart og simpelt gøres 

her Rede for en fra vor vidt forskellig Tankegang. 
Træffende gengives en Del Smaatræk, grebne lige 
ud af Livet: de adelige Slægtninge og Venner, 
der i spændt Forventning til Vogns følge med paa 
Vejen for at see, om Kuren vil lykkes, og siden 
staae aandeløse udenfor Døren og lytte, medens 
hun disputerer med Djævelen. Ægtefællernes naivt 
glade Udtryk: »hun er bleven smukt sund og til- 
passe eller maaske endog: »smuk, sund og tilpas.« 
Og den ypperlige Betegnelse af Forskellen mellem 
dem: hun gider ikke gæme tale derom; men 
han siger, han vil have det ud paa Tryk. 

Djævelen kunde af mange Grunde falde paa 
at gøre et Menneske sygt eller dræbe det. Sligt 
beroede vel ofte paa et blot og bart Lune. Dog 
var der især tre Anledninger, der næsten ufejl- 
barligt medførte Djævelens Nærværelse og Virk- 
somhed. Det var nye Moder, Banden og Trolddom. 
Djævelen var næsten ligesaa agtpaagivende 
overfor nye Moder som Gud. Og intet Under. 
Thi han vidste selvfølgelig jrpperlig Besked med, 
at kun faa Ting drillede den treenige Gud i den 
Grad som ny Fa^on paa Hatte, Kraver og Ben- 
klæder. Nærmere seet var det vel endog Djævelen 
selv, der opfandt dem og indskød Menneskene 
dem som nye Ideer. Men medens Gud stedse 
kun var vred over nye Beklædninger — den 
første Beklædning var jo ogsaa fremkaldt af den 
første Synd — udfoldede Djævelen netop i dette 
Forhold ofte en ikke ringe Grad af Humor. Det 

var saaledes et baade fint og pudsigt Svar, en 
Djævel, endda en af det underordnede Personale, 
en »Hosedjævel«, gav, da en Præst i Brandenbui^ 
ivrede mod de nye Pludderhoser. Biskop Mus- 
culus, hvis Skrift Peder Palladius har oversat paa 
Dansk, beskriver selv Optrinet saaledes: 

»Med os fattige Prædikere er det til forgæves; 
vi ere altfor svage mod denne Djævel, dersom 
verdslig Øvrighed ikke vil lægge deres Haand 
paa med. Thi det er en stærk Djævel. Præ- 
dikanternes Advarsel, Paamindelse, Truen og For- 
maning slaaer han hen i Vejret, eller gør sig en 
Spot deraf. Som end i dette Aar vederfores en 
af mine Prædikanter. [Dr. Musculus var Biskop 
i Frankfurt a. d. Oder]. Den Tid, han havde 
prædiket haardeligen og drabeligen paa Prædike- 
stolen mod disse utugtige, forkludede Hoser, gjorde 
samme Hosedjævel ham det til Spot og Trods, 
at han hængte den anden Søndag saadanne 
lumpne Hoser tværtover fra* Prædikestolen.« 

Selv om følgende Behandling var lidt grov, 
saa var den dog i visse Maader ret godmodig, 
især naar Hensyn tages til, at Vorherre antoges 
at straffe Folk, der fulgte saadan Mode, med evig 
Fordømmelse. Denne Gang var det selve Djæv- 
lenes Øverste, der optraadte. Og det var igen 
de forfærdehge Pludderhoser, hvorom det drejede 
sig, dette Klædebon, for hvilket efter Biskop 
Musculus' Ord »ikke aleneste Gud, de hellige 
Engle og alle fromme Folk, men endogsaa Djæv- 

lene selv grue og undsee sig.« Begivenheden maa 
være foregaaet kort efter Aar 1550. Bispen be- 
retter: »Som man siger for vist og i Sandhed, 
at nu en kort Tid forleden var en frommer Mand 
hos en Maler og bestilte sig en Tavle og bad, 
at han vilde male Dommedag derpaa med stor 
Alvorlighed og Gruselighed, og besynderlig at 
han vilde male Djævelen paa det allergrummeste. 
Og Maleren gjorde sig allerstørste Flid dertil og 
malede Djævelen paa det allergrummeste med 
saadanne formaledide Hoser med Overtog, lige- 
som de unge Kompaner nu drage dem. Der er 
Djævelen kommen og gav den Maler en vældig 
Kindhest og sagde, at han havde gjort ham Vold 
og Uret, at han havde saa malet ham. Thi han 
sagde sig aldrig at være saa grum og gruselig, 
som han havde af kontrafejet ham med de pjaltede 
Lumpehoser eller Vadstøvler.« 

At Djævelen imidlertid ogsaa i al Alvor og 
paa Forretnings Vegne var med i de nye Moder 
fulgte af sig selv. »Vore unge Kompaner lade 
sig gøre stakkede Kjortler og Mantier, som ikke 
kunne skjule Remmene endsige Kilen, og lade 
saa forklude deres Hoser og lade gøre Kilen for- 
paa med Helvedes Flammer og Klude umaadeUg 
stor, at Djævelen sidder og koger der ud paa 
alle Sider, aleneste til Forargelse og et ondt 
Exempel, ja, at arme vanvittige og uskyldige 
Piger forledes og forlokkes deraf, ja skændes og 
voldtages deraf, thi hvad for Tanker og Huskud, 

de nødes til at faae deraf, giver jeg Dig selv at 
betænke. Du veed det vel og gør det netop 
derfor«. [Den lappede Hosedjævel. Kbhvn. 1556. 
B. 4.] 

At det at bande let kunde hidkalde Djævelen 
laae i Sagens Natur. Naar dennes Magt var saa 
stor og han altid kun lurede paa en Lejlighed, 
maatte det være forbundet med den allerstørste 
Fare at henlede hans Opmærksomhed paa sig. 
Det hjalp ikke det allermindste, om man forsigtigt 
tog sine Forholdsregler og bandede ud efter: 
Det er Fanden tage Dig sandt; der løjst du, 
Tremmen sla Dig osv. Blot ved at høre sit 
Navn nævnet var Djævelen strax tilstede og tog 
Sæde i den, der havde nævnet det. Hvor uhyre 
en Fare sligt rummede og hvor stærkt man var 
udsat herfor f. Ex. ombord paa et Skib, hvor 
mange vare samlede, er let at forstaae. Selv ved 
den mindste Ed kunde man øjeblikkelig faae 
Djævelen med ombord. Udenbords var allerede 
nok. Standsede ikke nogle smaa Sataner blot 
ved at klynge sig om Kølen paa Skibene hele 
den danske Orlogsflaade paa Vejen til Skotland 
1589, da den skulde overføre Prinsesse Anna som 
Brud! 

Derfor var ogsaa al Banden ombord, særligt 
naturligvis i aaben Sø og under Krigsforhold, 
strængt forbudt. I »Skibsartikleme« der udstedtes 
for den danske Flaade i Syvaarskrigens første 
Aar den 20. Juli 1563 lyder Paragraf 19 saaledes: 

77 



DJÆVELEN ER AARSAG TIL SYGDOM 

»Skal Ingen nævne Djævelen eller paakalde noget 
Ondt, ikke heller sværge eller bande, den Stund 
Skibet er under Sejl. Hvilken som findes det at 
gøre, den skal Mestermanden straffe efter Skibs- 
retten uden al Naade«. [Tegn. o. a. L.]. 

Den nærmest liggende Følge af at bande var, 
at Djævelen blev siddende i En selv, saa at man 
altsaa blev »besat«, »djævlebesat«. Som Sjællands 
Bisp udtrykte det: Man kan ved at bande og 
bede saa og saa mange Skokke fare i sig tage 
Munden saa fuld, at man kan ikke spytte dem 
ud mod sin Næste, men de bryde ud af Øjne 
og Næse. Thi ligesom Herren er nær for dem, 
der kalde paa ham, saaledes er ogsaa Djævelen 
nær alle dem, der kalde paa ham. [Danske Mag. 
m 91]. 

Prøven paa, om En var besat, var forholdsvis 
nem at anstille. Man lod Vedkommende frem- 
sige »sine Budord, Troen og Fadervor«. Kunde 
han det, var han ikke besat. Var han derimod 
virkelig besat, formaaede han ikke dette. Thi 
— som Peder Palladius sagde — »den Onde kan 
ikke dette lide, ja tør vel straks vrænge hans 
Mund op til begge hans Øren og komme hans 
Øjne til at staae aabne som en brændende Ild 
og komme ham til at skraale, at de maa høre 
ham en hel By igennem, som det gik den fattige 
Hans Skram i Farringløse ved Ringsted, den Tid 
jeg bad ham læse og den Tid, vi faldt ned og 
bad for ham.« 

Tog den Syge saaledes paa Veje, var det tyde- 
ligt nok galt fat, og der maatte anvendes skrappere 
Midler. Præsten maatte læse over ham, det vil 
sige, naar den Syge ikke selv formaaede at frem- 
føre Guds Ord, skulde Præsten gøre det paa hans 
Vegne til Gunst for ham, og blive ved hermed 
saa længe, indtil ingen Satan kunde holde ud 
længer at høre derpaa, og Besættelsen altsaa 
hørte op. Denne Kurmetode, der synes over- 
maade ofte anvendt, var dog ikke ganske farefri. 
Den kunde allerede blive meget langvarig, naar 
Fanden var sej. Men hyppigt afkræftede han 
tillige Virkningen ved under Læsningen at pine 
den Syge, saa at dennes Skrig ganske overdøvede 
Guds Ord. Endelig tog han ikke sjældent selv 
til Orde og gendrev Præsten. Ve da denne, naar 
han ikke kunde svare igen, eller hvis han f. Ex. 
havde vigtet sig ved at bruge græske eller endog 
hebraiske Citater, uden at være Sproget rigtig 
mægtig. Det kunde i saa Fald gælde hans Hals. 

Forsigtigst var det derfor at følge Biskop Pal- 
ladius' trykte Anvisning af 1547 og kun oplæse 
de deri anførte mange og lange Skriftsteder paa 
dansk. Det sidste af disse maatte alene ved sin 
Uforstaaelighed synes istand til at kunne gøre 
det af selv med den stædigste Aand. Det lød 
saaledes: »Der Michael Engel trættedes med 
Djævelen om Mose Legeme, da turde han ikke 
føre sig ind paa ham med nogen Bespottelighed 
Dommen sagde: Herren straf Dig!« Sluttelig 

skulde Præsten oplæse Exordsmen : Far her ud du 
urene Aand! osv., og hermed var den Syge hel- 
bredet for denne Sinde. [Danske Magazin III 
92—96]. 

Djævelens værste Form for Vuksomhed øvedes 
dog ved Trolddom. Herved forstodes en Handling 
af En, der havde ^vet sig Djævelen i Vold og 
ved dennes Hjælp var i Stand til at beherske 
Naturens Kræfter. De allerfleste Ulykkestilfælde 
og uventede Sygdomme skrev sig netop fia denne 
indirekte Indgriben, hvor Djævelens Kraft laantes 
ud og fik Fart og Maal ved at hægtes til et ondt 
Menneskes Vilje. Djævelen nægtede aldrig, hvad 
hans Tilhængere bad om, og disse havde selv- 
følgelig Masser af Uvenner, som de ønskede at 
tilføje Ondt. 

Ved Hjælp af Aktstykker i Hobetal er man 
i Stand til kunne paavise i alt Væsentligt, hvor- 
ledes saadanne Sygdomme og Ulykker fremkaldtes. 
I Reglen var det tilstrækkeligt at udtale det onde 
Ønske: ske Dig en Ufærd! gid Du faa Skam 
derfor! eller lignende, og Ondet indfandt sig, 
sjældent dog strax, i Reglen tre Dage, i de fleste 
Tilfælde ikke udover otte Dage efter, at Ønsket 
var udtalt. Virkningen indtraadte næsten altid 
pludseligt, idet Vedkommende faldt, forvred et 
Lem, blev »sansesløs«, følte uventet stærk Smerte, 
eller med Et mistede »Lykken«, saa at alt fra 
nu af gik galt. Grunden til, at Virkningen ind- 
traadte saa sent, maa uden Tvivl søges i den 

onde Hensigt at ville skjule, hvem der var Åar- 
sag. Saa meget des større Fordringer stilledes 
der til Øvrighedens Kløgt og Sporsans. Den viste 
sig Opgaven voxen. Det var saaledes flinkt be- 
sørget af Borgemestre og Raad i Ribe at faae 
Gertrud Povls pint, strakt og brændt alene paa 
det ene Bevis, at hun ved et Barselgilde havde 
sagt til en Pige, der nægtede hende Mad: »Du 
skal engang faa Skam derfor c Hvor meget saa 
hendes Søn bad for hende, hjalp det ikke, thi 
Sagen selv var klar nok: Otte Dage efter havde 
nemlig samme Pige maattet gaa til Bartskær med 
sin Finger, der var bleven bullen, og det var endt 
med, at han havde taget et helt Led af den. 
[Grønlund: Hist. Efter. o. Ribe. Hexeri. S. 6 — 10]. 
Da Øvrighedens Paapasselighed saaledes gjorde 
det farhgt aabent at udtale det onde Ønske, gik man 
ofte en anden Vej og forbandede hemmeligt en Gen- 
stand, der skulde være Budbringer. Det var blot 
forsigtigere; nogen Forøgelse af Sygdommens Hef- 
tighed synes ikke ad denne Vej at være tilsigtet eller 
opnaaet. Som Exempel blandt tusinde kan nævnes 
to Kvinders Fremgangsmaade i Kornerup ved Roes- 
kilde, da de ønskede at forgøre Gaardmand Laurits 
Fynbo sammesteds. De plukkede en Urt og læste 
over den: »Jeg binder dit Hjerte, Laurits Fynbo, 
med dette Baand, dit Legeme og alle dine Lemmer 
og Indvolde, din Lykke og al din Velfærd med 
dette Baand, ligesom Vorherre bandt Djævelen 
med de haarde Stenrødder til evig Tid.« Da saa 

6 

Laurits Fynbo en Dag stod alene i sin Lade, 
kastede de udefra Urten over Laden ind i Gaar- 
den. Han blev ganske rigtig syg tredie Dagen 
derefter. [Danske Magaz. III, 1, 323]. 

Den Opgave, der krævede længst Tid, var at 
forgøre et endnu ufødt Foster. Sikrest udførtes 
dette ved at danne et Barn af Vox, bære det 
paa sig i 40 Uger, faa det døbt af en Præst 
og derpaa om muligt begrave det i den rigtige 
Moders Stolestade. Sligt slog næsten aldrig fejl. 
Indtil femten Børn i Rad i samme Ægteskab 
vare paa den Maade blevne tvungne til at komme 
dødfødte til Verden. Dog var i dette Tilfælde 
ogsaa Brudesengen forinden bleven maalt med 
et Baand, hvorpaa der under Vielsen var slaaet 
Knude, samt tre Staalkors og Haar, indsvøbte i 
Papir omvunden med sort Traad, anbragt ved 
dens Fødder. 

Maaden, hvorpaa Sygdomme, der vare frem- 
kaldte ved Trolddom, atter helbredtes, var af for- 
skellig Art. Den simpleste var, at Vedkommende 
blot tog sit onde Ønske tilbage. Hine to Kvin- 
der i Kornerup gjorde Laurits Fynbo rask igen 
paa en lidt besværligere Maade ved »tre Gange 
at gaa aved om en Kilde og samtidigt læse.« 
Men ofte kunde det jo hænde, at den, -der havde 
fremkaldt Sygdommen, ønskede, at den skulde 
vedblive, medens andre ved lignende Midler søgte 
at hæve den. Herved kunde der opstaa meget 
indviklede Kampe, hvor det kom an paa, hvis 

Kraft der var størst. Fælles for alle de lægende 
Tryllemidler var, at de anvendte Vorherres Navn 
som det formentlig stærkeste. De »signede«, det 
er, de søgte ved Guds Hjælp at hæve den ud- 
talte Forbandelse. For at nævne et Exempel: 
Karine Plougmands i Skelskør signede for Tand- 
værk saalunde: 

Præst læser Læst over Sten. 

Orm æder Tand til Ben. 

Gud og den hellige Læst 

Fri den slemme Gæst 

J Navn Gnd Faders, Gud Søns og Gud den Helligaandsl 

[EdTardsen Friis: Slqelskør S. 350.] 

Paa den mest besynderlige Maade flettedes saa- 
ledes djævelsk og kristeligt Trylleri sammen, og 
der var ingen væsentlig Forskel hverken i Hen- 
sigt eller Maade, hvorpaa en Signekælling og 
Landets øverste Gejstlige signende læste over En, 
hvem Djævelen havde slaget med Sygdom. Hvor 
dybt denne Tillid til Gud trængte ned, kan sees 
af et lille Træk som dette. En Troldkvinde, der 
havde været med til at forgøre og ifølge egen 
Tilstaaelse deltaget i de natlige Gilder paa Ulle- 
mose, hvor alle de paa Egnen, der forstod 
Djævelens Kunst, samledes i 7000 Djævles Navn, 
og Satan selv var Høvedsmand, altsaa en efter 
Alles Opfattelse bundfordærvet Kvinde, sikker 
paa Helvede, dette Udskud afgav følgende barnlig 
naive Bekendelse: Siden jeg er bleven greben, 

staar den Onde for mig hver Nat ligesom en 
stor Kat, hans Øjne brænde som Lys. — Er Du 
ræd for ham? — Nej. Jeg gør Korsets Tegn, 
saa gaar han. Et mere betegnende Udtryk for 
Tidens Begrebsforvirring end en Hex, der gør 
Korsets Tegn og herved fordriver Djævelen, er 
ikke let tænkeligt 

Tittede der i saadanne Udbrud en Stump 
Tanketraad frem, der muligt ved at gribes og 
vindes op kunde have gjort Ende paa Ureden, 
saa sørgede Gejsthgheden, Øvrigheden og den 
offentlige Mening for, at sligt ikke skulde ske. 
Med fortvivlet Enstemmighed sloges det fast, at 
her gjaldt ingen Naade. Folkehgt udtryktes dette 
ved, at Ingen, der var forgjort, kunde faldt komme 
sig igen, saa længe den, der havde virket det, 
endnu var i Live. Det gik hermed som med 
Bid af gale Hunde. Dræbtes ikke Hunden, 
kunde Biddet, selv længe efter, bryde op paany 
og volde Vedkommendes forfærdelige Død. Teo- 
logisk lød Tankegangen saaledes: Djævelen er 
Verdens største Onde. Øvrighedens Magt er for 
ringe til at ramme ham. Men at slutte Pagt 
med ham er den forfærdeligste af alle Sygdomme, 
der medfører timehg og evig Død for En selv og 
andre, og dette Folkeonde kan og skal Øvrig- 
heden raade Bod paa ved skaanselsløst at ud- 
brænde hver angreben Plet. Derfor paa Baalet 
med hver Hex og hver Troldkarl I 

Denne offentlige Sundhedspleje gennemførtes 

med en fortvivlet Kraft. Baalene lued i Dan- 
mark, i Norge, i Sverrig, hele Europa over, om 
end heftigst i Landene med nye Statskirker, 
Hvilken Vildskab brænder der ikke i Ord som 
disse, og hvilken rædselsftdd Tilstand male de 
ikke, udvortes som indvortes, dobbelt fordi det 
er en Hædersmand som Peder Palladius, der ud- 
taler dem til brave Bønderfolk rundt om paa 
Sjælland: »Troldkvinderne faa nu deres rette 
Løn. De kunne nu ikke længere bare dem i 
denne klare Evangelii lyse Dag. De faa nu en 
Verdsens Skam. Af Verden med dem I Det er 
dog deres fortjente Løn. De brændte jo lidt 
tilforn en Hob af dem i Malmø, i Kjøge og 
andensteds. Og høre vi til, at der sidder atter 
en Hob af dem greben i Malmø og skulle brændes, 
I Jylland og Smaalandene er de paa Jagt efter 
dem som efter Ulve, saa der blev nu nylig greben 
og brændt paa Als og paa de andre smaa om- 
liggende Lande ved 52 Troldkvinder. Den ene 
røber den anden, saa de følges ad.« [P. Palladius: 
Visitatsbog S. 94]. 

Hvad der nu trehundrede Aar efter gør det 
maaske stærkeste Indtryk ved denne djævelske 
Brandkur er ikke de fortvivlede Ofres Jamren, 
den er jo længst forstummet, men — Kurens Be- 
rettigelse forudsat — en rohg og nøgtern Under- 
søgelse af selve dens Anvendelse. For Nutiden 
er der ikke mindste Tvivl om, at disse Læger 
tog Fejl i deres Bestemmelse af Smittens Gang 

Og Udbredelse. Bestandig gentager i Hexeproces- 
seme det samme sig: først besværge de Fængslede 
deres Uskyldighed; saa strækkes de paa Stige, 
pines, tilsiaae og dømmes til Baal ; sluttelig pines 
de endnu et Par Gange »med Døden og Salig- 
heden for Øje« og bekende at have til Medskyldige 
alle hinandens Bekendte, ofte Byens Præst, Borg- 
mesterens eller en Raadmands Kone, kun aldrig 
deres egne Børn og virkelig Kære; hvorefter en 
ny større Razzia begynder, saa vidt muligt dog 
med Forbigaaelse af Honoratiores. Enhver i 
Nutiden mærker strax, at man her er paa Vild- 
spor og forfølger ikke den virkelige Sygdoms 
mulige Smittevej, men en forpint, fortvivlet, hævn- 
syg Tankegangs Spor. Omvendt ser man den 
sunde Fornuft repræsenteret i et sølle Skind 
som Betlersken Maren Christens i Ribe. Da de 
begyndte at brænde løs her blandt hendes Be- 
kendte, søgte hun bort fra Byen. Men dette var 
Bevis nok. Det godtgjordes, at hun engang, da 
hun betlede, havde undersøgt en Tøndes Indhold 
ved at stikke sin Kæp ned gennem Spunsen. 
I sin Uskyldighed svarer hun til sin Undskyld- 
ning: »Ja, men det var den rene Ende af Kæppen, 
jeg stak ned«. Hun pines nu Gang paa Gang, 
og angiver hele Byen fra Borgemesterens Kone 
og ned til hendes egne Jævninge, ganske efter 
Behag og eftersom hun bliver spurgt, men hver- 
gang hun upint spørges, om hun har sagt Sand- 
hed, svarer hun: »Nej, jeg ved slet intet«* Tilsidst 

opgives hun som haabløs og brændes alene* 
[Grønlund: Ribe Hexeri. S. 10 — 24]. Man seer 
den praktiske Resoluthed overfor saadan »Læge- 
behandling« repræsenteret i en Kvinde i Bergen 
1566, der fremfor offentlig Pleje foretrak Hus- 
raad. Da hun stod for Retten paa Raadhuset, 
rev Byfogden Hovedklædet af hende og opdagede, 
at hun bar om Hovedet et Baand med tre Knu- 
der i, hvad der øjeblikkelig stemplede hende 
som Hex. Da hun lidt efter førtes ned i Raad- 
husets Fængsel og var bleven alene her, »kværkede 
[o: kvalte] hun sig selv.« [Norske Magasin I, 
315]. 

Men dernæst var »Djævlekurens« Anvendelse 
meningsløs og umulig i sig selv. Hvis det at 
benytte hemmelige overtroiske Midler var til- 
strækkeligt Bevis for, at man var djævlésmittet 
og moden til Baal, saa fandtes der ikke et Men- 
neske i Landet, der ikke var angrebet og trængte 
til Behandling. Rettelig anvendt vilde Kuren 
bogstavelig have affolket Landet. Thi hvo nøjedes 
alene med den evangeliske Kirkes Naademidler? 
Der var jo heller ingen Væsensforskel mellem 
verdslig og kirkelig »Signen«. Efter Palladii Ord 
var enhver Jordemoder, der anvendte gamle 
katolske Skikke, en Hex og trængte til at svies, 
thi hvor hun var, var Djævelen inden Døre 
[Visitatsbog 93]. Men Katolicismen og katolsk 
Overtro sad mere eller mindre fast endnu i en- 
hver. Et Par spredte Exempler oplyse bedst 

Forholdene. »Hellig Ludse«, der blev brændt i 
Lund 1546, bekendte, at » Jep Tordsen [o: Jakob 
Sparre] havde sendt Bud efter hende, da han 
var forgjort af to Kvindfolk, som han siden lod 
brænde. Hellig Ludse kom da til ham og sig- 
nede ham, saa at han fik Bod. Ligeledes maatte 
hun sigtie ham, hver Gang han var anklaget for 
Kongen, eller naar han skulde i Rette til Lands- 
ting. Da han engang havde jaget i to Dage i 
sin Raahave uden at faae noget Dyr, sendte han 
Bud efter hende, da Raahaven maatte være for- 
gjort. Him kom da did forklædt i Bondeklæder 
og gik ned langs Raahaven og slog paa hvert 
Rev med en Kvist og signede samme Rev. Saa 
fik han siden to Dyr den Dag. — Alt dette be- 
kendte Hellig Ludse i Jesper Brockenhus' og 
Kongens Prædikants og Fleres Nærværelse, da 
hun var bimden paa Stigen for Ilden.« [Dokum; 
t. Klevenfeldts Stamtavler. Jep Tordsen]. 

Kunde det her muligt komme til at svide 
ogsaa til Jakob Sparre, saa var enhver saadan 
MuUghed vistnok udelukket lige overfor Christian 
den Fjerdes højt betroede Embedsmand Sigvard 
Grubbe. Og dog var denne ikke bedre end de 
andre. Han fortæller i sin Dagbog følgende fi*a 
en Rejse i Sverrig 1618: »Overnattede vi i Aaby 
hos Præsten Hr. Hans. Her fik jeg fat i en 
»Hestebottere« [Dyrlæge], som med nogle Ord 
kurerede min Hest, som var bleven temmelig 
halt, da vi passerede Hulvejen.« [Danske Mag. 

IV. 4, 51]. Eller var Gejstligheden og Kirken 
selv et Haar bedre, naar det f. Eks. i en Præste- 
indberetning fra Skaane 1624 hed om Kirken i 
Lille Slogerup: »I den vestre Gavl ere to Blod- 
stene indfattede, fattige Folk til Hjælp i gras- 
serende Blodgang, hvoraf mange ere hjulpne.« 
[Suhms Saml. I, 1, 108]. Eller endelig Kongen 
selv, Christian IV. Var det blot Kirkens Naade- 
midler, han benyttede, da han Skt. Hans Nat 
1639 søgte til Helene Kilde? Det hedder herom 
i hans Optegnelser: »Juni 23 drog jeg fra Frede- 
riksborg til S. Lenis Kilde. — Juni 24 brugte' 
jeg det Vand af S. Lenis Kilde; gav jeg de Fattige 
150 Dalere. Begav jeg mig ud til den Norske 
og sejlede jeg hen paa Vejen til Neustadt. € [Nyt 
hist. Tidsskr. IV, 347]. 

Ildkuren mod Djævelen var saaledes efter 
Nutids Skøn yderst mislig i sin Anvendelse. For 
det første tog Lægerne tydeligt nok fejl af Smittens 
Veje. Dernæst burde Kuren efter Datidens Diag- 
nose egentlig være anvendt mod Alle; men da 
dette i Følge Sagens Natur var umuhgt, blev 
dens Anvendelse ganske tilfældig og vilkaarlig. 
Endelig var Apparatet saa ufuldkomment ind- 
rettet, at Skuddet med lige Lethed gik frem efter 
eller slog bag ud og ramte den, der havde det i 
Hænde. Lægen selv var med andre Ord nær- 
mest skyldig til at brændes. 

I denne Konstruktionsfejl kulminerede den 
hele Fremgangsmaades Uanvendelighed. Det, man 

Tilde ramme, var den onde Hensigt. Men da 
denne jo var usynlig, havde den kun til ydre 
Kendemærker de to: alskens ligegyldigt Hokus- 
pokus og en ved Pinsler afnødt Tilstaaelse. Men 
ganske de sanme Kendemærker havde den gode 
Hensigt Saa var altsaa den gode Hensigt lig 
den onde Hensigt. Thi ved Pinsler kunde 
man tilsidst nøde Enhver til at tilstaa hvadsom- 
helst. Og var det blot de ligegyldige Hokuspokus, 
hvorpaa det kom an, saa var der her en ganske 
jævn og umærkelig Overgang fra det Hellige til 
det Vanhellige. Alt Katolsk var jo nu Djævelsk. 
Selve Hoc est corpus meum [Dette er mit Legem], 
som det hed i den katolske Messe, var jo paa 
Dansk blevet til »Hokuspokus«. Men kunde 
Nadverens Indvielsesord blive til Gøgl, hvad 
Hold havde man saa paa »Signen«, Korsets Tegn 
og Skriftsteder? Intet anvendt Middel kunde i og 
for sig bevise Lægens Uskyldighed, og det be- 
roede altsaa paa Tilfældigheder, om ikke den, 
der ivrigst bekæmpede Djævelen og hans Plager, 
netop herved stemplede sig som fuldt værdig til 
Baalet. 

At enhver »klog Mand« eller »klog Kone« 
herefter var stærkt udsat, fulgte af sig selv. De 
gik simpelthen ind med i de Djævleforskrevnes 
store Masse. Det var Naade, naar i Stavanger 
1584 Jacob Jonson slap med Livet. Han kendte 
Ord, der værgede mod Gigt, Skurv, Fossegrim, 
Fjeldtrolde, Kirketrolde og »mod andet saadant 

Prakkeri«. Han slap med at staa aabenbart 
Skrifte og under Livsstraf at love aldrig at ville 
»bruge saadan Forfængelighed merec. [Stavanger 
Kapitelsbog. Norske Rigsarkiv]. Selv det at 
være Præst sikrede ikke. Hr. Joachim i Skaane 
var paa et hængende Haar nær bleven strakt 
paa en Stige, ligesom det skete med Præsten Hr. 
Jens »saa hårdt, at hans Lemmer maatte skilles 
ad«, blot fordi han ejede Christen Pedersens 
Lægebog, paa hvis Bagside der i Udgaven af 
Malmø 1533 var trykt et »Lykkerad« [Lykke- 
hjul], og »hvori man kunde læse sig til om Regn- 
fang, Ingefær, Vin og hvad andet der var Læge- 
dom for Kvinder«. [Danske Magazin HI, 1, 54 — 57]. 

Det tydeligste Exempel er dog maaske Præsten 
Jens Hansen Rusk, der var Præst i Lønne Sogn 
ved Ringkjøbing Fjord 1580. Han var lægekyndig 
og erhvervede sigefter.haanden stor Anseelse blandt 
Egnens Folk i vid Omkreds ved sine heldige 
Kure. Hans dobbelte Stilling som L^ge og Præst 
gjorde, at han kunde helbrede baade ved natur- 
lige Midler og ved Læsning over Forgjorte. Hans 
travleste Tid var ved Sommer- og ved Efteraars- 
markedet i Ribe, hvor han satte sine Qemtboende 
Patienter Stævne. Han synes her af Mangel paa 
Tid stundum at have helbredt Forgjorte ved 
istedenfor den lange Læsning over dem at give 
dem det virksomste Gudsord skriftligt. Dette 
fældede ham. 

Efter en SOaarig Virksomhed anklagedes han» 

Det bevistes, at Kristen Hansen Højbjerg for en 
femten Aar siden havde »faaet ondt i hans Bene 
og Lemmer, saa at han fast ingen Ro havde 
og mente, at han var forgjort.€ Han var i den 
Anledning dragen til Ribe ved Midsommer-Mar- 
kedet for at raadspørge Hr. Jens, og denne gav 
ham en Seddel med Guds Ord skrevet paa, 
hvilken han skulde bære paa sig. Da Kristen 
Højbjerg fik Sedlen paa sig, forlod Ondet ham. 
Men i Rughøsten blev Sedlen borte, og strax 
blev han syg paany. Han søgte da Hr. Jens 
paa Ribe Høstmarked, denne skrev ham en ny 
Seddel, som han da siden havde baaret paa sig 
og aldrig havde han senere mærket til Ondet. 
I denne Anledning blev Hr. Jens Hansen Rusk 
anklaget for Trolddom, og den 1. Februar 1611 
offentlig brændt. [Danske Samlinger I, 346 — 
Saml. t. Jydsk Hist. o. Top. VH, 79]. 



I sin berømte Lægebog »om Sundhedens Be- 
varelse« (de conservanda valetudine) skriver Henrik 
Ranzau: »Den første Aarsag til Sygdom er de 
første Menneskers Fald, hvorved Synden og Dø- 
den indkom i Verden. Den anden Aarsag er 
S^ememes Indflydelse. Gud har nemlig skabt 
dem ikke blot til, at vi ved dem kunne bestemme 
Aar, Maaneder og Dage, men for at de skulle 
være Tegn for os, hvorfra vi kunne gøre Slut- 

ninger med Hensyn til Fremtiden. Thi det 
Lavere afhænger af det Højere. Himmellegemerne 
udøve en vis hemmelig Virkning og Indflydelse 
paa de lavere Forhold, hvorved Vædskeme i 
vore Legemer forandres, forøges og formindskes 
efter Stjernernes Stilling og Beskaffenhed. Den 
daglige Erfaring, der er den sikreste Læremester 
i Alt, viser dette saa tydeligt og indlysende, at 
det ikke trænger til yderligere Bevis. Vil Nogen 
ikke fæste Lid hertil, saa betragte han Maanens 
Indflydelse, som især er virksom overfor Væd- 
skeme, og han skal føle sig overbevist. Thi i 
tiltagende Maane tiltage ogsaa Vædskeme, Blodet, 
Hjernen, Marven i Mennesker og Dyr. Vort 
Legemes Vædsker styres altsaa af Himmellege- 
merne, men af slette Vædsker opstaar Sygdomme, 
af Sygdomme Død.« 

»Gud hersker dog baade over de lavere Legemer 
og over alle Stjernerne og deres Indvirknmger. 
Han enten fremskynder eller hindrer deres Løb 
og Indflydelse. Alle Tilbøjeligheder, opstaaede af 
S^ememes Indvirkning, holder han i sin Haand, 
saa at han stundum ifølge sin uendelige God- 
hed afvender Sygdomme og sender Bedring, stun- 
dum ifølge sin hemmelighedsfulde retfærdige Dom 
forstærker dem paa Grund af vore Overtræ- 
delser og lader Sygdommene forværres« [S. 4 — 6 
og 9]. 

Kort og saa klart, som Emnet tillader det, er 
i disse Ord givet Omridset af Datidens tredie 

Det bevistes, at Kristen Hansen Højbjerg for en 
femten Aar siden havde »faaet ondt i hans Bene 
og Lemmer, saa at han fast ingen Ro havde 
og mente, at han var forgjort.« Han var i den 
Anledning dragen til Ribe ved Midsommer-Mar- 
kedet for at raadspørge Hr. Jens, og denne gav 
hapi en Seddel med Guds Ord skrevet paa, 
hvilken han skulde bære paa sig. Da Kristen 
Højbjerg fik Sedlen paa sig, forlod Ondet ham. 
Men i Rughøsten blev Sedlen borte, og strax 
blev han syg paany. Han søgte da Hr. Jens 
paa Ribe Høstmarked, denne skrev ham en ny 
Seddel, som han da siden havde baaret paa sig 
og aldrig havde han senere mærket til Ondet. 
I denne Anledning blev Hr. Jens Hansen Rusk 
anklaget for Trolddom, og den 1. Februar 1611 
offentlig brændt. [Danske Samlinger I, 346 — 
Saml. t. Jydsk Hist. o. Top. VH, 79]. 



I sin berømte La^ebog »om Sundhedens Be- 
varelse« (de conservanda valetudine) skriver Henrik 
Ranzau: »Den første Aarsag til Sygdom er de 
første Menneskers Fald, hvorved Synden og Dø- 
den indkom i Verden. Den anden Aarsag er 
Stjernernes Indflydelse. Gud har nemlig skabt 
dem ikke blot til, at vi ved dem kunne bestemme 
Aar, Maaneder og Dage, men for at de skulle 
være Tegn for os, hvorfra vi kunne gøre Slut- 

ninger med Hensyn til Fremtiden. Thi det 
Lavere afhænger af det Højere. Himmellegemerne 
udøve en vis hemmelig Virkning og Indflydelse 
paa de lavere Forhold, hvorved Vædskeme i 
vore Legemer forandres, forøges og formindskes 
efter Stjernernes Stilling og Beskaffenhed. Den 
daglige Erfaring, der er den sikreste Læremester 
i Alt, viser dette saa tydeligt og indlysende, at 
det ikke trænger til yderligere Bevis. Vil Nogen 
ikke fæste Lid hertil, saa betragte han Maanens 
Indflydelse, som især er virksom overfor Væd- 
skeme, og han skal føle sig overbevist. Thi i 
tiltagende Maane tiltage ogsaa Vædskeme, Blodet, 
Hjernen, Marven i Mennesker og Dyr. Vort 
Legemes Vædsker styres altsaa af Himmellege- 
merne, men af slette Vædsker opstaar Sygdomme, 
af Sygdomme Død.« 

»Gud hersker dog baade over de lavere Legemer 
og over alle Stjernerne og deres Indvirkninger. 
Han enten fremskynder eller hindrer deres Løb 
og Indflydelse. Alle Tilbøjeligheder, opstaaede af 
Stjernernes Indvirkning, holder han i sin Haand, 
saa at han stundum ifølge sin uendelige God- 
hed afvender Sygdomme og sender Bedring, stun- 
dum ifølge sin hemmelighedsfulde retfærdige Dom 
forstærker dem paa Grund af vore Overtræ- 
delser og lader Sygdommene forværres« [S. 4 — 6 
og 9]. 

Kort og saa klart, som Emnet tillader det, er 
i disse Ord givet Omridset af Datidens tredie 

Det bevistes, at Kristen Hansen Højbjerg for en 
femten Aar siden havde »faaet ondt i hans Bene 
og Lemmer, saa at han fast ingen Ro havde 
og mente, at han var forgjort.« Han var i den 
Anledning dragen til Ribe ved Midsonmier-Mar- 
kedet for at raadspørge Hr. Jens, og denne gav 
ham en Seddel med Guds Ord skrevet paa, 
hvilken han skulde bære paa sig. Da Kristen 
Højbjerg fik Sedlen paa sig, forlod Ondet ham. 
Men i Rughøsten blev Sedlen borte, og strax 
blev han syg paany. Han søgte da Hr. Jens 
paa Ribe Høstmarked, denne skrev ham en ny 
Seddel, som han da siden havde baaret paa sig 
og aldrig havde han senere mærket til Ondet. 
I denne Anledning blev Hr. Jens Hansen Rusk 
anklaget for Trolddom, og den 1. Februar 1611 
offentlig brændt. [Danske Samlinger I, 346 — 
Saml. t. Jydsk Hist. o. Top. VII, 79], 



I sin berømte Lægebog »om Sundhedens Be- 
varelse« (de conservanda valetudine) skriver Henrik 
Ranzau: »Den første Aarsag til Sygdom er de 
første Menneskers Fald, hvorved Synden og Dø- 
den indkom i Verden. Den anden Aarsag er 
S^emernes Indflydelse. Gud har nemlig skabt 
dem ikke blot til, at vi ved dem kunne bestemme 
Aar, Maaneder og Dage, men for at de skulle 
være Tegn for os, hvorfra vi kunne gøre Slut- 

ninger med Hensyn til Fremtiden. Thi det 
Lavere afhænger af det Højere. Himmellegemerne 
udøve en vis hemmelig Virkning og Indflydelse 
paa de lavere Forhold, hvorved Vædskeme i 
vore Legemer forandres, forøges og formindskes 
efter Stjernernes Stilling og Beskaffenhed. Den 
daglige Erfaring, der er den sikreste Læremester 
i Alt, viser dette saa tydeligt og indlysende, at 
det ikke trænger til yderligere Bevis. Vil Nogen 
ikke fæste Lid hertil, saa betragte han Maanens 
Indflydelse, som især er virksom overfor Væd- 
skeme, og han skal føle sig overbevist. Thi i 
tiltagende Maane tiltage ogsaa Vædskeme, Blodet, 
Hjernen, Marven i Mennesker og Dyr. Vort 
Legemes Vædsker styres altsaa af Himmellege- 
merne, men af slette Vædsker opstaar Sygdomme, 
af Sygdomme Død.« 

»Gud hersker dog baade over de lavere Legemer 
og over alle Stjernerne og deres Indvirkninger. 
Han enten fremskynder eller hindrer deres Løb 
og Indflydelse. Alle Tilbøjeligheder, opstaaede af 
Stjernernes Indvirkning, holder han i sin Haand, 
saa at han stundum ifølge sin uendelige God- 
hed afvender Sygdomme og sender Bedring, stun- 
dum ifølge sin hemmelighedsfulde retfærdige Dom 
forstærker dem paa Grund af vore Overtræ- 
delser og lader Sygdommene forværres« [S. 4 — 6 
og 9]. 

Kort og saa klart, som Emnet tillader det, er 
i disse Ord givet Omridset af Datidens tredie 

Forklaring: Sygdom foraarsages af Stjer- 
nerne. Ligeledes har Henrik Ranzau forsøgt at 
bringe denne Forklaring i Samklang med de to 
tidligere: Gud er Aarsag til Sygdom, Djævelen er 
Aarsag til Sygdom. 

Nutiden har let ved at se, at der ved denne 
meteorologiske Forklaring saa lidt bringes nogen 
virkelig Klaring til Veje, at de to tidligere i sig 
uforenelige Forklaringer herved blot yderligere 
fordunkles og forvirres. Det 16. Aarhundrede 
blev ikke dette vår. Begejstret saa man i Stjerne- 
tydningen den rette Løsning paa Livets Gaade, 
hilste i dens dristige Paastande den fælles Lov, 
den Sandhedsmagt, der omspændte Alt fra Himmel 
til Jord. 

Fra denne Side seet forstaas først Stjerne- 
tydningen ret, viser sig som hvad den i Virke- 
ligheden var: det første eventyrlige men ener- 
giske Forsøg paa en Naturforstaaelse. I Mod- 
sætning til de to tidligere Forklaringer, der lod 
Sygdom og Død skyldes Guds eller Djævelens 
vilkaarlige Indgriben, vovede den at udtale: Syg- 
dom og Død ere selv kun Ytringer af den samme 
Lov, der gør sig gældende fra Stjernernes Veje 
til det mindste Støvgran. At et saa dristigt Greb 
efter hele Gaadens Løsning paa engang nødvendig- 
vis maatte gribe fejl, er os nu ligesaa forstaaeligt 
som, at man dog greb ret ved i det mindste at 
gribe efter det Rette. 

Efter Stjernetydningens eller den meteorologi- 

ske Forklaring er hele Verdens Orden letfattelig. 
Den danner en uhyre Kugle. Yderst ligger Fix- 
stjernehimlen, der omslutter Alt. I Midten ligger 
Jorden eller de fire Elementers Verden. I det 
Tældige Mellemrum endelig mellem Jorden og 
Himlen bevæge de syv Planeter sig; inderst og 
nærmest Jorden: Maanen, saa Merkur, Venus, 
Solen, Mars, Jupiter og Saturn. Alt, hvad der 
foregaar nede i vor Verden, er ikke andet end 
Planeternes Virkninger paa Jordens eller de fire 
Elementers vædskefyldte Kar. Maanen slæber 
Flod og Ebbe efter sig i Luften, i Havet, i Træernes 
Safter, i Menneskenes, i Dyrenes Vædsker. Solen 
udspænder paa lignende Maade Forskellen mellem 
Hede og Kulde, idet den paa sin Gang fremkal- 
der Vaar, Sommer, Høst og Vinter, Paa samme 
Vis røre de fem andre Planeter op i det Tørre 
og det Fugtige, det Hede og det Kolde, idet de 
alt efter deres Stillinger og Virkemaade ægge til 
Tørke, til Storm, til Regn, til Tordenvejr eller 
pestbringende Stille. 

Som det vil ses, er der den største Overens- 
stemmelse mellem Jordens det store og Men- 
neskets det lille vædskefyldte Kar, mellem Jord- 
legemet og Menneskelegemet. Thi ogsaa enhver 
af os paavirkes udefra af Varme og Kulde, Tør- 
hed og Fugtighed. Vort Befindende, ja hele vort 
Liv, afhænger af disse omgivende Forholds Ind- 
flydelse. Vor Væxt og vor Aftagen, vor Barndom, 
Ungdom, Manddom og Alderdom, Sygdom og 

Død, hvad er det andet end Ebbe og Flod, skif- 
tende Aarstider, ødelæggende Uvejr, fremkaldte 
udenfra, virkende ind efter i vort eget Legemel 
Her standser den almindelige Opfattelse, nøjes 
med en blot Parallel, med at hver enkelt af os 
har ogsaa sin Vaar, sin Høst ligesom den store 
Natur. Men den klare, skarpe Tanke trænger 
videre, forfølger Forbindelsen og standser ikke, 
før den har fulgt Lysstraalen paa hele dens Vej 
fra Planeten til Menneskelegemet. 

Thi der er mere end Parallel mellem Men- 
neskelegemets og Jordens det vædskefyldte Kar. 
Der foregaar nøjagtigt det samme i begge. Pla- 
neterne paavirke det lille Kar lige saa direkte og 
lige saa sikkert som det store. Med tilstrækkelig 
Kundskab til Himmelforhold vil man kunne 
forudsige fuldt nøjagtigt, hvorledes hvert enkelt 
Menneskelegeme i Kraft af de i dets Fødselsstund 
virkende Stjerner vil blive: dets Udseende, dets 
Sammensætning, dets Tilbøjeligheder, dets Syg- 
dommes Art og dets Levelængde. 

For lettere at forstaa dette, der ved første 
Øjekast synes utroligt, kan det være gavnligt at 
sammenstille det med rent dagligdags Forhold. 
En dygtig Husmoder kan af de fire Bestanddele: 
Mel, Smør, Æg og Sukker bage et Utal af for- 
skelligartede Kager, der ikke ligner hinanden 
hverken i Ydre, Smag, Næringsværd i eller Hold- 
barhed, altsammen alene ved at vexle mellem 
Mængden af de Bestanddele, der blandes i Dejgen 

til hver og ved at udsætte denne Dejg for for- 
skellig Grad af Varme. Noget ganske lignende 
foregaaer, idet de himmelske Husmoder-Øjne ud- 
vælge for hvert enkelt Menneske ved dets Til- 
blivelse den forskelligartede Sum af de fire Ele- 
menter, hvoraf det skal sammensættes. Forholdet 
er her blot langt mere indviklet end paa Jorden. 
Dernede vælger kun Husmoderens to Øjne, ledede 
af een Tanke. Hist oppe er det syv forskellige 
Planet-Øjne, der udvælge, hvert drevet af sin Drift. 
Og i højst forskellig, aldrig paany gentagen. Art 
og Maade lue de med deres Flammeblik Varme 
og Fasthed i den udvalgte Sammensætning. 

Planeternes Vilkaarlighed i Valget af de fire 
Elementdele, som de udskilte til hvert Bame- 
legeme, maatte forekomme det 16. Aarhundrede 
endnu mere fremtrædende, end den nutildags vilde 
forekomme os. Hin Tid kendte jo kun de to »Pla- 
neters«, Solens og Maanens, Baner og det endda 
ufuldkomment nok. Om de fem andre troede 
man, at deres Baner virkelig vare, som de tage 
sig ud fra Jorden, aldeles uregelmæssige. Snart 
staar en af disse fem tilsyneladende stille, saa 
gaar den i lige Linie frem, saa tilbage, saa paa 
Skraa mod Fixstjememes Strøm, saa bliver den 
helt borte. Vel gættede Kopemikus, at Planet- 
banerne, sete fra Solen, tage sig ud som Cirkler, 
idet de kredse om Solen. Men dels sluttede kun 
de færreste sig i Begyndelsen til denne Lære, 
dels paaviste ogsaa først Kepler i Begyndelsen 

7 

af det næste Aarhundrede det rette Forhold, at 
de bevæge sig i Ellipser om Solen. For Mængden 
af Iagttagere i det 16de Aarhundrede stod de fem 
Planeter med deres besynderlige Glans, blaalig, 
grønlig, rødlig, og deres uregelmæssige Baner paa 
samme Vis, som de havde staaet for Oldtidens 
Stjernetydere, som Udtryk for det blot Vilkaarlige* 
Derimod var man nu meget tilbøjelig til i dette 
Vilkaarlige at see ikke Planeternes men Guds 
Vilje. 

Men hvorledes kunde man da beregne deres 
Virkninger? At de udøvede en saadan, ligesom 
Solen og Maanen, kunde der ikke være nogen 
Tvivl om; men hvorledes bestemme denne? Ganske 
simpelt ved Iagttagelse af deres Stilling i Fødsels- 
øjeblikket. Den Blanding af de fire Elementer, 
som findes i ethvert Barn, dets heraf følgende 
Sindsform, dets Skæbne, Sygdomme, Død, alt 
lader sig aflæse paa Himlen ved at iagttage, i 
hvilket Stjernebillede hver af de syv Planeter 
befinder sig i dets Fødselsøjeblik. Thi, som Tyge 
Brahe udtrykte det, hver af de store Fixstjemer 
er vel i sig ufrugtbar men befrugtes af Planetens 
Tilstedeværelse i dens Tegn. 

Atter her gælder det blot om at gribe et til- 
svarende Hverdagsbillede for at forstaae Datidens 
Tankegang. De ansaa Himlen for en Uhrskive, 
beregnet paa at aflæses nede fi-a Jorden. Paa 
Uhret bevæge sig jo, drevne af en usynlig indre 
Kraft, to Visere, en længere og en kortere, i hurtigt 

Og langsomt Løb. De pege skiftevis paa Tal i 
Omkredsen og give herved skiftevis disse Betyd- 
ning, »befrugte ved deres Nærværelse de i sig 
ufrugtbare Tal«. Tallet 11 f. Ex. betyder, berørt 
af den lille Viser, at det om en Time er Middag 
eller Midnat, berørt af den lange Viser, at der 
mangler fem Minuter endnu i en fuld Time. 

Ganske paa lignende Maade paa Himlens den 
store Uhrskive. Ogsaa her bevæge sig, drevne 
af en usynlig Kraft, den guddommelige Vilje, 
Planeternes Visere omkring og »beftngte Fix- 
stjememes Tal«. Men dette store Himmeluhr er 
langt besværligere at aflæse end de mindre jor- 
diske. Himmelskiven har nemlig ikke blot to 
Visere, men de syv Planetvisere. Og Tallene 
paa Himmelskiven staae ikke som paa den jor- 
diske blot langs Omkredsens Rand, de fylde hele 
Skiven. De peges skiftevis paa, idet de syv Visere 
ikke stadigt have samme Længde, men i deres 
Baner snart krybe sammen og blive ganske smaa, 
snart strække sig i deres fulde Længde. Him- 
melskivens Uhr er da meget svært at tyde, 
og Stjernetydningens Kunst er overmaade van- 
skelig. Den besværliggøres jo yderligere ved, at 
Iagttagelsen næsten aldrig er samtidig med Fød- 
selen, men at man ofte først flere Aar efter denne 
faaer den Opgave at stille Vedkommendes Horo- 
skop, altsaa først gennem Beregning at gen- 
fremstille Skivens daværende Udseende, dernæst 
gennem Udlægning at afgøre, hvad alt dette betød. 

Men hvad enten nu Stjernetydningens Kunst er 
svær eller ej, den højeste, den mest himmelske 
af alle Kunster er den. Thi vist er det, i Stjer- 
nerne staaer skrevet alt, hvad der skal foregaa 
paa Jorden; og intet Under: de virke selv, hvad 
der foregaaer. 

Hvad der falder Nutiden vanskeligst at gaae 
ind paa i denne Opfattelse, er den Vægt, der 
lægges paa selve Fødselsøjeblikket. Med vor Tids 
Naturkundskab vilde man ud fra samme Opfat- 
telse vel snarere betegne Undfangelses Øjeblikket 
som det naturbestemmende, ligesom man heller 
ikke vilde tænke sig Fosteret i Moders Liv und- 
draget Paavirkning af de himmelske Kræfter. 
Endelig vilde vi med Nødvendighed maatte tænke 
os Stjernernes Virksomhed som uafbrudt fortsat. 
Men herved vilde hele Stjernetydningen i gam- 
meldags Forstand sprænges med det Samme. 
Thi Stjernernes Indflydelse i hvert enkelt Øjeblik 
fik da naturligvis langt større Betydning end den, 
de havde øvet i det fjerne Fødselsøjeblik. 

Det 16. Aarhundrede havde en svag Fornem- 
melse af disse Indvendingers Vægt, men smuttede 
under. Enkelte af Datidens dygtigste Mænd, 
Melanchthon f. Ex., anede, at det afgørende Øje- 
blik maatte være Undfangelsens. Ude af Stand 
til at omstyrte hele det hidtidige Grundlag for 
Stjernetydningens ærværdige Videnskab, gik han 
paa Akkord med sin bedre Viden ved den usande 
Paastand, at Stjernernes Stilling gæme er saa 

nogenlunde ens i Undfangelses og Fødsels Øje- 
blikket. Langt farligere var dog den anden Ind- 
vending, at Stjernernes Indflydelse nødvendigvis 
fortsattes. Tyge Brahe og andre betydelige Astro- 
nomer var sig selvfølgelig dette fuldt bevidst. De 
lærte jo netop alle som en, at f. Ex. de tre Pla- 
neters Møde 1524 i Stjernetegnet Fiskene" havde 
fremkaldt dette Aars ganske usædvanlige (Regn- 
mængde. De forklarede jo den dødbringende 
Smitsot, der 1580 hærgede Europa, som en ganske 
naturnødvendig Følge af de mange Planeters Møde 
samme Aar i Tvillingerne, Jomfruen, Vandmanden 
osv. Hvor kunde da en saa skarpsindig Mand 
som Tyge Brahe undgaae den Slutning: enten 
maa Horoskoperne for alle dem, der døde i dette 
Aar af Farsoten, have lignet hverandre, hvad 
umuligt kan have været Tilfældet; eller ogsaa 
maa Stjemestillingen 1580 have været stærkere 
end alle de forskellige afblegede Stjæmestillinger 
for disse mange Ofre i deres forskellige Fødsels- 
øjebUkke. Det virkelige Øjeblik har altid Over- 
magten over det forbigangne. Selve Meteorologien 
maa omstøde Stjernetydningens Lære om Fødsels- 
øjeblikkets Betydning. 

Tyge Brahe saa lidt som hans Samtid gjorde 
denne Slutning. De fastholdt tværtimod begge 
Former for Lære: Meteorologi og Stjernetydning. 
De koblede dem sammen, fastholdt Solens og 
Maanens synlige Virkninger: Aarstidemes Vexel, 
Ebbe og Flod osv. som det store indlysende 

Bevis for Lærens skjulte usynlige Del: Fødsels- 
øjeblikkets alt afgørende Betydning. Nutidens Be- 
vidsthedstrøm vilde ikke være i Stand til at bære 
en Isblok af samme Form i denne Stilling. Den 
maatte med Nødvendighed vende Mølle, slaa om og 
flyde paa sin brede Del, saa at det spinkle Under- 
lag kom for Dagens Lys i al sin Spinkelhed. Hvor- 
for skete ikke det samme i det 16. Aarhundrede? 

Ganske simpelt, fordi Læren om Fødselsøje- 
blikkets Betydning dengang havde en langt bredere 
Fod, bundede dybere i den almindelige Bevidsthed 
end al Meteorologi. Kun til en vis Grad var 
Læren om Stjernernes Indflydelse en Naturfor- 
klaring. Forestillingen om Naturvirkning og Natur- 
love var endnu saa ung og spæd. Den gamle 
Tro paa Gud som den stadigt indgribende og vil- 
kaarligt virkende var endnu den stærkeste. Og 
det var denne, der havde iklædt sig Naturlovs 
Form i Stjernetydningen. Naar da Gud styrede 
gennem Stjernernes Tøjler, var det ikke, fordi han 
ikke ligesaa godt kunde gribe umiddelbart ind, 
men som Tyge Brahe udtrykte det: fordi det 
ifølge hans uudgrundelige Visdom har behaget 
ham at lade alt, hvad der skeer i Verden, kun 
middelbart fremgaae af ham.« Stjemestillingen 
ved Barnets Fødsel, eller om man foretrak dette 
Udtryk: Barnets Fødsel ved netop denne Stjerne- 
stilling, var Udtrykket for Guds indgribende Vilje 
iklædt sin mest ophøjede Naturform. 

Derfor bevarede man, skøndt man ad anden 

Vej maaske vidste noget mere Besked, netop med 
Flid den gamle Forestilling om Fødselens af- 
gørende Betydning modsat Undfangelsens og alle 
andre Øjeblikke. Det var i Fødselsstunden, at 
Gud slap en Sjæl løs fra Himlen til Jorden. Der 
foregik et Dobbelt i dette Øjeblik: Fosteret frem- 
gik af Moders Liv til Dagens Lys og alle Pla- 
neters Skin. Og Sjælen fløj i et Tankenu fra 
Himlen forbi alle de samme Stjerner og Planeter, 
der i Øjeblikket vare virksomme. Sjæl og Legeme 
prægedes i samme Stund af et og samme him- 
melske Stempelslag. Den Mønt, hvortil de i For- 
ening bleve slagne — Metalarten, Værdien, Præget, 
Formen — holdt sig, kunde ikke andet, men 
blev hvad den var hele Livet igennem. 

Hvo, der trængte til at give denne Forestilling 
klarere Naturform, havde et ypperligt Middel 
hertil i den gængse Opfattelse af Legemet som 
det vædskefyldte Kar. Det var netop dette, der 
fik sin Form og sit Indhold i denne Stund. Af 
Planeternes Stilling afhang Fordelingen af Blod, 
den gule den sorte Galde og Slim i den Nyfødte. 
Kunde nogen tvivle? Var ikke en Krebseklo tom 
i aftagende Maane ! Og naar Maanen kunde rejse 
en Flodbølge paa mange Fods Højde, formaaede 
den vel ogsaa at bevæge den Smule, der gik til 
af Vædsker i en Nyfødt. Men af den Blanding, 
som de syv Planeters Stilling i dette Øjeblik 
fremkaldte, afhang alt Følgende. Hvad her fore- 
gik, kunde senere blot udformes videre ved Næring 

Og Væxt; omformes kunde det ikke mere. Der 
var visse Blandinger, der ligefrem umuliggjorde 
Liv. I saa Fald fødtes Barnet dødt. Naar Sol 
og Maane staae ugunstigt, Mars er i Opgang og 
Saturn befinder sig i Dyrekredsens ottende Hus, 
bliver Barnet saa godt som altid dødfødt. I 
Reglen bliver det svage og kortlevende Børn, der 
fødes, naar Solen og Maanen ere i Konjunk- 
tion, især naar det er Maanen, der gaaer moa 
Solen. Selv om dette Onde stundum mildnes 
ved andre gunstige Stjerners Hjælp, medfører det 
dog altid Ulemper. Dette er i den Grad vel be- 
kendt, at ikke blot Aristoteles har udtalt, at Lege- 
mer fødte i Solens og Maanens Konjunktion blive 
svage, men selv erfarne Jordemødre og Mødre 
gaae i Frygt for de Børn, der ere fødte saaledes, 
paa Grund af den Svaghed, der maa ventes. [Livs- 
belysning. S. 299]. 

Dette er saa simpelt og let forstaaeligt, at 
Enhver, der tænker herover, strax seer, at det 
ikke kan være anderledes. Hvad gøre nemlig 
Planeterne i Fødselsøjeblikket? Gyde deres Lys 
og Kraft i Barnets Vædsker. Beskinnes det gun- 
stigt, faaer Blodet sin rette Sammensætning og 
Styrke. Barnet bliver sundt. Er Lyset mindre 
gunstigt, udvikles Slimen for stærkt. Barnet faaer 
da svage Ledemod, bliver kirtelsvagt og sygeligt. 
Er Lyset endnu mindre gunstigt, lægges Grunden 
til de Sygdomme, der hidrøre fra, at Vædskeme 
ikke ere tilstrækkelige men det Tørre har været 

104 



SYGDOM FORAARSAGES AF STJERNERNE 

stærkere end det Fugtige, saaledes Spedalskhed, 
Tæring osy. Har Lyset endelig haft saa ringe 
Magt 9 at det Tørre og Kolde ganske har over- 
vundet Livets Safter, fødes et lille Lig. 

At alt Øvrigt følger af dette Første, er lige- 
ledes let forklarligt. Den, hos hvena Blodet er 
rigeligt og sundt, bliver sangvinsk. Den, hos 
hvem Galden er mest udviklet, kolerisk eller, 
hvis det er den sorte, melankolsk. Den, hos hvem 
Slimen har Magten, bliver flegmatisk. Dette spejler 
sig atter Livet igennem i det Ydre og i alle For- 
hold. Du kan ikke tage Fejl af, at den Sang- 
vinske er dannet fortrinsvis af det Hede og det 
Vaade og at hans Natur har mest af Luften i 
sig. Han faaer røde Kinder, bliver solbrændt, 
Haaret blødt og blankt. Han er flygtig, varm, 
kærlig, og man faaer ham kær. Han taler meget 
og har et godt Hjerte. Han bliver sjelden meget 
høj eller meget lille, men af Mellemhøjde, faaer 
godt Huld, men bliver ikke fed. Han vil avle 
flere Sønner end Døtre. — Til den Koleriske er 
der gaaet mest Ild med. Han er hed og tør. 
Du kan kende ham paa, at han er bleg, drikker 
mere end spiser, er mager, af smaa Lemmer, 
har stridt Haar og er større ovenfor Beltestedet 
end nedenfor. Luften rødmer ham ikke synder- 
ligt, han beholder sin gullige Teint. Han er nær- 
mest smuk, snild paa meget, taler gærne, frygter 
intet, gaaer paa, men er stundum for heftig og 
derfor ustadig. — I den Melankolske er der mest 

af Jord, han er kold og tør. Hans Bleghed er 
mere graalig end den Koleriskes, iøvrigt drikker 
han meget som denne, men æder lidet. Han er 
sygelig, har ofte ondt i Maven. Har haardt Kjød, 
men blødt Sind, er sorgfuld, gerrig og har onde 
Begæringer« — Den Flegmatiske endelig har mest 
af Vandets Natur i sig, er kold og vaad. Han 
har ikke stærke Farver, tyndt Haar, smaa Lænder, 
er lad og bliver meget svær. [En Skiøn Planete- 
Bog. Kbhvn. 1710. »^^ Bl. Ct-Ci]. 

Planeternes Indvirkning er dog selvfølgelig 
langt mere sammensat end blot den at give hvert 
Barn mere eller mindre af hvert Element. Dette 
sees alene af, at Elementerne kun ere fire men 
Planeterne syv, og hver af disse virker piaa sin 
Vis. Som nogenlunde paaUdelig Erfaring turde 
vel opstilles Følgende: Hvis f. Ex. Saturn fik 
Lov til at virke alene, vilde den gøre dem, der 
fødtes under dens Opgang, sorte, lodne, grimt 
udseende, svinske, platfodede, vredagtige, af Mel- 
lemhøjde og let kendelige paa en Dusk Haar 
paa Brystet. Hvis Jupiter fik Lov til alene at 
virke, vilde den gøre dem, der fødtes under den, 
smukke baade i Aasyn og Fremtræden, m^ 
fyldigt Ansigt, fint, glat Haar, straalende skønne 
Øjne, de to Fortænder større end de andre, med 
værdig Gang, hæderlige, religiøse, ikke altfor virk- 
somme, med anseelig Figur, og Ansats til lidt 
Skaldepande osv. [H. Ranzau: Tractatus astro- 
logiens. Francof. 1593. 8^° S. 165.] 

Men det Vanskelige ligger i, at de enkelte Pla- 
neter jo aldrig faae Lov til at virke alene. De 
staa for det første i et bestemt Stjernebillede, der 
enten forstærker eller svækker deres Virkning. 
Dernæst optræde de saa godt som aldrig enkeltvis, 
men flere i Flok, i indbyrdes Konjunktion eller 
Opposition eller Vinkelstilling, hvorved de enkeltes 
Virkninger paa en Mængde Maader modificeres. 
Endelig indtræffer jo Fødselen paa en bestemt 
Ugedag, men hver af disse svarer til en af de syv 
Planeter og er herved istand til yderligere enten 
at styrke eller at svække Stjemestillingernes Virk- 
ninger. Summen af det hele blev derfor et ganske 
overordentlig vanskeligt Regnestykke. Og Van- 
skeligheden forøgedes yderligere ved, at alle Stjer- 
nestillingerne, der tegnede paa et Papir jo kun 
give et fladt Billede, skulde, hvad Virkningerne 
angik, ligesom rejses op og sees i Perspektiv, 
for at det rette Tidspunkt i Vedkommendes Liv 
kunde bestemmes, da den og den Begivenhed 
virkelig vilde indtræffe. Saa meget des mere 
maatte man beundre den Kundskabsfylde og 
utrættelige Flid, der medførte, at saa mange Horo- 
skoper alligevel gennem Udfaldet fik det slaaende 
Bevis for, at de vare rigtigt udregnede. 

Det kunde ved første Øjekast synes en højst 
unyttig Viden, som man gennem et rigtigt stillet 
Horoskop fik om sit Livs Sygdomme og sin Død. 
Thi naar Stjernernes Virkninger ikke kunde æn- 
dres, var her jo ingen Forandring eller Hjælp 

mulig. Og kunde de ændres, vilde Horoskopet 
vise sig at have taget fejl. Denne Betragtnings- 
maade var dog paa Grund af sin Sneverhed og 
Ensidighed falsk. Thi Gud stod jo over Stjer- 
nerne og kunde, naar han vilde, gribe ind. Derfor 
var ethvert forstandigt Horoskop ogsaa afTattet i 
Udtryk som disse: Paa det og det Tidspunkt 
trues Vedkommende af den og den Fare eller 
Sygdom, der synes uundgaaelig, med mindre Gud 
naadeligen maatte ville afvende den. Selve det, 
at man kendte Faren, gjorde i de fleste Tilfælde 
ogsaa Ens Bøn til Gud inderligere, saa at Faren 
maaske netop herved blev afvendt. Men dernæst 
var der jo ogsaa Noget, der hed Menneskets Frihed. 
Stjernerne viste kun, hvad der vilde skee, hvis 
ikke Gud afværgede det, eller Mennesket selv 
styrede forbi. Og endelig, selv om det ikke skulde 
afværges eller undgaas, kunde Mennesket netop 
ved sin Viden om det tage Sagen paa bedste 
Maade. Den, der havde sit Horoskop i Orden, 
blev ikke overmodig i Lykke, fortvivlede ikke i 
Sygdom og Ulykke, men som en god Husholder 
gjorde han Regnskabet op og beskikkede sit Hus, 
naar Døden skulde komme. 

Ved Hjælp af disse tre Punkter: Stjernernes 
Bestemmelse, Guds Vilje og Menneskets Frihed 
lod altsaa Livet sig ligesom triangulere, og man 
blev istand til at gøre sit Bestik og leve rettelig 
under hvilkensomhelst Slags Forhold. Kun én 
Mulighed var endnu tilstede, der stod som en 

lille, sort, truende Sky paa Horisonten, det var 
den, at Djævelen skulde blande sig i det og 
bringe Forvirring i det Hele. I saa Fald var al 
Beregning magtesløs. 

Men fraseet denne Mulighed var Stjernetyd- 
ningen Livets Kompas. Ogsaa Kompasnaalen stod 
jo urolig og viste forkert i Tordenvejr, men var 
dog uundværlig under daglige Forhold. Og netop 
under daglige Forhold viste Stjernetydningen alle 
sine gode Sider. Thi de Oplysninger, som et 
godt stillet Horoskop gav, vare i en Kyndigs 
Haand ganske fortrinlige; som en ypperlig Hus- 
læge tog det sig af En og hjalp, hvergang Syg- 
dom stod for Døren. Dette var en simpel Følge 
af den inderlige Forbindelse, der herskede mellem 
alle Enkelthederne; hver Oplysning var et godt 
Raad, og Helheden maaske det bedste Bevis paa 
denne Naturforklarings dybe Sandhed. 

Stjernetydningens IdBgevidenskabelige Betyd- 
ning beroede paa den Kendsgerning, at de enkelte 
Dele af Menneskets Indre svarede til hver sin 
Planet. Hjernen svarede til Maanen, Hjertet til 
Solen, Lungerne til Merkur. Leveren stod under 
Jupiter, Nyrerne under Venus, Galdeblæren under 
Mars, og Milten, som gemmer den sorte Galde 
under Saturn, der er Melankoliens Herre. At 
dette forholdt sig saa, kunde let godtgøres gennem 
den daghge Erfaring. Man behøvede blot at 
lægge Mærke til disse samme Legemsdeles højst 
forskellige Modtagsomhed overfor Sygdom eller 

blot overfor almindelig Aareladning, alt eftersom 
deres herskende Planet i Øjeblikket var ved Magt 
eller ikke. 

Men forholdt dette sig saaledes, fik man igen- 
nem et rigtigt stillet Horoskop de mest værdi- 
fulde Oplysninger om sin Helbredstilstand. For- 
holdet mellem Ens indre Organer svarede jo 
ganske til Planeternes Stilling i Fødselsøjeblikket. 
Og forlængst havde Erfaringen ligeledes banet 
Vejen, saa at man vidste, hvad Følgerne var af, 
at Fødselsstunden indtraf i det ene eller det 
andet af Dyrekredsens tolv Tegn: Den, som er 
født under Væderen, er af Martis Natur og kole- 
risk. Under Tyren af Veneris Natur og melan- 
kolsk. Under Tvillingerne af Merkurs Natur og 
sangvinsk. Under Krebsen af Maanens Natur og 
flegmatisk. Under Løven af Solens Natur og kole- 
risk osv. Ogsaa rent i Almindelighed, til Valg af 
Livsvej f.Ex., kunde slige Oplysninger have Værdi. 
Hvilken Krigskarl maatte der ikke kunne komme 
ud af En, der var født under Løven, af Solens 
Natur og kolerisk. Og hvilken Dvaskepeter truede 
den ikke med at blive, der var født under Kreb- 
sen, af Maanens Natur og flegmatisk. Alt vel at 
mærke, hvis de øvrige Planeter i deres Stjerne- 
billeder, og Timen, da Fødselen foregik, under- 
stregede og ikke atter udvidskede de i sig klare 
Skrifttræk. 

Man fik kort og godt at vide gennem sit Ho- 
roskop, tydeligere end gennem Røntgenske Straaler 

nu tildags^ hvorledes man saae ud indvendig, 
hvilke Organer, der udgjorde Ens Styrke, og 
hvilke man skulde spare paa og pleje, samt hvor- 
ledes Blandingen af Ens Vædsker var. Det var 
aldeles afgørende Oplysninger. Hvor kunde f. Ex. 
ikke den rutte med sit Blod, der var født om 
Foraaret, medens Solen var i Opadgaaende, af 
Veneris Natur og sangvinsk? Han kunde lade 
sig aarelade saa tidt, det skulde være, alene for 
den Spas' Skyld at see Blodet sprøjte mod Lofts- 
bjælken. Og omvendt: En, der var født under 
Vandmanden, af Saturns Natur og melankolsk, 
maaske tilmed født efter Solnedgang, i aftagende 
Maane og med Saturn i Opgang, ham kunde 
man slaae ihjel med en Aareladning, og sin 
Fjerdedags Feber var han vis. 

Hvor behagelige eller ubehagelige, end Oplys- 
ningerne vare, som man fik, man fik dem. Her- 
ved var det Afgørende vundet, at man kunde 
tage sine Forholdsregler. Der hørte ikke megen 
Forstand til at vide, at den, i hvis Vædsker det 
Hede og Vaade havde Overmagten, den, der altsaa 
var sangvinsk, skulde særlig i Forsommeren og 
før Middag vogte sig for, hvad der var hedt og 
vaadt. Han skulde ligesom Kolerikeren i Som- 
mertiden holde sig til det Kolde. Han havde 
bedst af at nøjes med en tør Rundtenom og lade 
Kolerikeren være ene om at slukke sin indre 
Brand med surt 01. Omvendt en tør og kold 
Melankoliker, intet var hannem godt som en 

kraftig Lutendrank af Rhinskvin, »Sukker-Kandisc 
og Nelliker. 

Gjaldt alt dette allerede, medens Vedkommende 
var rask, saa havde det endnu mere Gyldighed, 
naar han blev syg. I Stjernerne stod hans Diæt 
og rette Behandlingsmaade skreven. Selvfølgelig 
var denne forskellig efter de forskellige Sygdomme, 
ligesom ogsaa disses Gang svarede til deres egen 
forskellige Art. Dog var der noget for alle Syg- 
domme fælles, der stod i tydeligt Forhold til 
Planeternes Gang. Dette var de saakaldte kritiske 
Dage. Paa disse tog som bekendt Sygdommen 
en afgørende Vending, idet enten Feberen stillede 
af og Bedring indtraadte, eller Feberen tog til 
og Alt gik mod det Værre. Disse kritiske Dage 
vare i enhver Sygdom enten den 7de eller den 
14de eller, dog sjældnere, først den 21de. Men heri 
laa det tydeligste Bevis for, at de vare fremkaldte 
af Maanen. Da denne bruger omtrent 28 Dage 
til at gennemløbe alle Dyrekredsens tolv Stjerne- 
billeder, gennemløber den altsaa en Fjerdedel heraf 
i syv Dage. Men Tegn, der staae i »kvadrat 
Aspekt« til hinanden, have i Reglen modsat Natur. 
Væderen har f. Ex. Mars-agtig Natur, medens 
Krebsen er i Slægt med Maanen. Tyren er be- 
slægtet med Venus, men modsat Løven, som er 
Solens Hus. Det er da ganske i sin Orden, at 
Maanen, der jo udøver saa stærk en Virkning 
paa Menneskets Vædsker, maa under en Sygdom 
fremkalde Omslaget, naar den paa den syvende 

Dag eller den fjortende Dag staaer i et Tegn modsat 
det, hvori Sygdommen begyndte. Om dette Om- 
slag skal blive til det Bedre eller til det Værre 
afhænger for en Del af, om de øvrige Planeter i 
samme Øjeblik see gunstigt eller ugunstigt til. 
{Melanchthon : Initia doctrinæ physicæ. Witten- 
berg 1559. II Bl. 139.] 

Forholdt dette sig uomtvisteligt saa, er der 
Grund til at fremhæve en sindrig Gisning, baade 
fordi den danner en smuk Parallel hertil og fordi 
den skyldes vor lærde Landsmand, Statholderen 
Henrik Ranzau. Han fremsatte den Formodning, 
at de saakaldte »klimakteriske Aar«, det syvende, 
Qortende osv., i hvilke de store Forandringer 
foregaa i det menneskelige Legeme, skyldes en 
lignende himmelsk Aarsag. Satvun, den Qemeste 
og langsomste Planet, bruger omtrent 28 Aar til 
at gennemløbe Dyrekredsen. Ogsaa den har lige- 
som Maanen en overordentlig Indflydelse paa 
Menneskets Vædsker. Det er da højst sandsyn- 
ligt, at Omslaget i Menneskets Tilstand hvert 
syvende Aar fremkaldes af og svarer til Saturns 
samtidige Stilling i et af Dyrekredsens Tegn, der 
staar i »kvadrat Aspekt« til det for syv Aar 
siden. [H. Ranzau: Catalogus imperatorum etc. 
Lipsiæ 1584. p. 233—34]. 

At Horoskoper angav rette Dødsaar og Dødsaar- 
sag er der Masser af Eksempler paa. Naar Ud- 
faldet dog i en Mængde Tilfælde ikke blev som 
forudsagt, saa var der naturligvis her en Fejl 

til Stede; men denne laa meget hyppigt slet ikke 
i Horoskopet, men udenfor dette. 

Det var saaledes en almindelig, men ganske 
urigtig Antagelse, at det maatte gaa Børn, der 
vare fødte i samme Stund, eller i hvert Fald dog 
Tvillinger, ens, saa at man altsaa her kunde 
nøjes med et enkelt Horoskop. Af saadanne 
Børns forskellige Skæbne vovede endog enkelte 
at slutte, at al Stjernetydning var Humbug. Men, 
som blandt andre Henrik Ranzau har paavist, 
ganske med Urette. Det er nemlig meget sjæl- 
dent, at Tvillinger fødes virkelig samtidigt. Der 
er i de fleste Tilfælde et Mellemrum mellem 
deres Fødsel, saaledes som der var mellem Esaus 
og Jakobs. Og blot en Afstand af en halv Time 
kan medføre de allerstørste Forskelligheder. 

At to, der ere fødte i samme Stund, men paa 
vidt adskilte Steder, maa faa meget forskellig 
Skæbne er indlysende. De ere jo fødte under 
forskellig Polhøjde. EndeUg, selv om i samme 
Stund en Kongesøn fødes paa Slottet og en 
Stoddersøn i Hytten ved Siden af, saa behøver 
derfor ikke deres Skæbner at blive ens. De ere 
ikke stillede ens paa Menneskestigen, og »de 
Virkninger, som Stjernerne udøve, ere af forskellig 
Art alt efter Forskellen mellem dem, imod hvem 
de udøves.« [H. Ranzau: Catalogus imperatorum. 
Lipsiæ 1584. p. 141—42.] 

En anden Art Fejl, der heller ikke med Rette 
burde regnes Stjernetyderen til Last, var den, at 

Fødselsøjeblikket maaske var fejlagtigt opgivet 
og hermed hele den maaske i og for sig rigtige 
Beregning omstødt. Denne Fejl forekom meget 
hyppigt. I de allerfleste Tilfælde var der ved 
Fødselen jo kun Kvinder til Stede, der ikke 
agtede paa Uret. Og selv om de maaske virke- 
lig passede paa, hjalp dette ikke synderligt, da 
Pendulet endnu ikke var opfundet og derfor 
alle Ure gik forskelligt. Var det saa maaske til- 
med ved Nattetid, maatte de fleste nøjes med 
den højst upaalidelige Oplysning, naar det nær- 
meste Taamur første Gang faldt i Slag efter 
Fødslen. At en saa usikker Tidsangivelse kunde 
medføre store Fejl i et Horoskop, hvor de mest 
forskellige Resultater tidt afhang blot af en For- 
skel paa nogle faa Minuter, er let forklarligt. 
Men Fejlen var i saa Fald ikke Stjernetyderens, 
men Andres. 

Man kunde vel tværtimod snarere opstille 
som almindelig Regel, at naar ingen Fejl var 
begaaet og Horoskopet rigtigt udregnet, saa slog 
det til. Skade blot, at kun selve Udfaldet kunde 
a^øre dette. I hvert Fald fik den Afdøde ingen 
reel Nytte af, om man — som Tyge Brahe foreslog 
det — bagefter rettede de fejle Horoskoper ved at 
sammenholde dem med Vedkommendes Liv og 
Død og saaledes fik udregnet det rigtige Fødsels- 
øjeblik. 

Der er noget vist velgørende ved, naar man 
har Tæret saa højt til Vejrs og hørt først Gud, 
saa Djævelen, saa Stjernerne udlagte som alle 
Sygdommes Åarsager, atter at befinde sig paa 
det Jævne i Datidens fjerde Forklaring: Syg- 
dom stammer fra Vædskerne. Det var 
Hippokrates' og Galenus' gamle Svar, som Studiet 
af Oldtidens Literatur nu vakte til Live paany. 
Det hviskedes beroligende ved Sygesengen, det 
fløj som lærd Konfetti mellem iltre Parter ved 
de talrige Disputatser. 

Sygdom stammer fra Vædskerne. Fra Væd- 
skerne. Thi hvis Mennesket kun havde een 
Vædske i sig, hvis Mennesket udgjorde en Enhed, 
saa vilde det ikke føle Sygdom og 'Smerte. Eller 
selv om det gjorde dette, saa vilde Midlet her- 
imod ogsaa kun være eet. Men nu ere Midlerne 
mange, som Sygdommene ere mange. 

Vædskerne i Mennesket — Blodet, Shmen, 
den gule og den sorte Galde — maa alle fire 
være til Stede, for at Mennesket overhovedet 
skal kunne leve. Livet er en Flamme, der 
tændes, brænder og tilsidst slukkes. Saalænge 
den brænder, næres den af den Livets Olie, der 
er sammensat af disse fire Vædsker. Men Sam- 
mensætningen er ikke til enhver Tid en og 
samme. Den veksler tværtimod bestandig. I 
Barndommen og Ungdommen, om Foraaret, i 
Døgnets første seks Timer er Blodet det frem- 
herskende. I den første Manddom, om Somme- 

ren og i Døgnets andet Kvarter er den gule 
Galde ved Magten. Om Efteraaret, i den senere 
Manddom, i Døgnets tredje Kvarter er Blodet i 
Minimum og den sorte Galde i Maksimum. Hos 
Oldingen endelig, om Vinteren og i Nattens sid- 
ste Del er Slimen den overvejende. Dette er 
Vædskemes rytmiske Bevægelse, der naturligvis 
er svagest i Døgnets fire Tider, tydeligere i Aa- 
rets, tydeligst i Livets de fire Aldere. 

Men foruden disse regelmæssige Ebbe- og 
Flodtider i Vædskeme, kan der opstaa andre, 
der sætte dem i uventet, heftig Bevægelse og 
forstyrre den normale Ligevægt imellem dem. 
Det er disse uregelmæssige Forskydninger med 
de deraf følgende Ulemper og Smerter, der kal- 
des Sygdomme. Hvad er Grunden til, at disse 
opstaa? 

Fraseet de rent udvortes Foranledninger, frem- 
kaldte ved, at selve Beholderen beskadiges, idet 
f. Eks. et Lem afhugges eller lignende, hvor 
jo det herved fremkaldte Blodtab ikke trænger 
til yderligere Forklaring, maa alle andre Syg- 
domme antages at opstaa ved den Vædskemes 
Fornyelse, som uafbrudt finder Sted. Denne Væd- 
skemes Fornyelse foregaar ad dobbelt Vej, dels 
gennem Ernæringen, dels gennem Aandedrættet. 
Ingen af disse to Former for ny Paahældning 
kan undværes ; udeblive de, dør Mennesket. Men 
som en Følge af Paahældningen kan let de for- 
haandenværende Vædsker blive sat i et forkert 

Røre og herved Sygdom opstaa. Ønsker man at 
vide, ad hvilken af de to Veje Sygdommen i Væd- 
skeme er opstaaet, skal man efter Hippokrates 
lægge Mærke til Følgende: »Naar flere Mennesker 
paa samme Tid lide af en og samme Art Sygdom, 
maa man slutte, at Aarsagen er fælles, og at den 
skriver sig fra noget, som alle bruger; men dette er 
netop Luften, som vi indaande. Thi det er klart, at 
hver enkelts forskellige Diæt ikke kan være Skyld i 
en Sygdom, der strækker sig til unge og gamle. 
Mænd og Kvinder, dem, der drikke Vin, og 
dem, der drikke Vand, dem, der spise Bygbrød, 
og dem, der spise Hvedebrød, dem, der maa 
slide i det, og dem, der kun arbejde lidt. Aar- 
sagen ligger da ikke i Diæten, der jo er for- 
skellig, men i Luften, som alle indaande, og 
som sikkert nok stundum ogsaa indeholder Dun- 
ster, der ere skadelige. Omvendt, naar paa samme 
Tid Sygdomme af alle Slags opstaa, saa er det 
klart, at Diæten hos de enkelte er Sygdommens 
Aarsag, og der maa da anvendes en Behand- 
ling modsat den, der har fremkaldt Sygdommen; 
der maa skiftes Diæt.« [Darembei^ I, 113 — 14]. 
De Sygdomme, der staa i Forbindelse med 
Diæten, ere lettest at bestemme og behandle. 
»Hvis det er det Varme eller det Kolde, det Tørre 
eller det Fugtige, der gør Mennesket Skade, saa 
bør en dygtig Læge helbrede det Kolde ved 
Hjælp af det Varme, det Varme ved det Kolde, 
det Fugtige ved det Tørre, og det Tørre ved det 

Fugtige. Men lad os nu tænke os et Menneske 
ikke videre stærkt, snarest af svag Legemsbeskaffen- 
hed, og at samme Menneske spiser Korn ganske 
som det kommer fra Loen, raat og uden Tillav- 
ning, Ugesaa raat Kød og hertil drikker Vand. 
Jeg er vis paa, at det skal ikke vare længe, før- 
end han med saadan Diæt skal føle baade svære 
og mange Ubehageligheder. Han vil lide Smerter, 
blive mager, hans Fordøjelse vil komme helt i 
Uorden, og han vil ikke kunne leve længe. Hvilket 
Lægemiddel skal man nu anordne under saa- 
danne Omstændigheder? Det Varme eller det 
Kolde, det Tørre eller det Fugtige? Intet af dem. 
Thi kun naar det er et af disse, der har gjort 
ham syg, skal man anvende det modsatte til at 
helbrede. Ellers skal man bruge sin Omtanke 
og i et Tilfælde som dette forandre Diæt, lade 
ham faa Brød istedetfor Korn, kogt Kød for raat, 
og Vin at drikke efter Maaltidet. Det er umu- 
ligt andet, end at den Syge vil komme sig ved 
denne Forandring, med mindre da hans Sund- 
hed er bleven helt nedbrudt af hans lange daar- 
lige Diæt. Hvad skal man nu, hvis han kommer 
sig, sige har helbredet ham? Er det kolde Be- 
standdele, der har gjort ham syg, varme, der har 
gjort ham rask? eller maaske omvendt? Jeg tror, 
man vil komme i Forlegenhed ved at skulle 
svare herpaa, thi er det det Varme eller det 
Kolde, det Tørre eller det Fugtige, som man 
fjæmer, idet man laver Korn til Brød?« 

Nej, de Tilfælde, som Virkeligheden stiller os 
for Øje, ere sjældent saa simple, at det Hele er 
gjort med at svare Koldt for Varmt, Tørt for 
Fugtigt eller omvendt. »Det menneskelige Legeme 
rummer bitre Stoffer og salte, søde, sure, skarpe, 
flove og tusind andre, hvis Egenskaber vexle i 
det uendelige, alt efter Mængde og Styrke. I 
rette Blanding og Ligevægt mærkes de ikke, 
fremkalde de ingen Fornemmelser. Men naar 
et enkelt af dem udskiller sig fra de andre og 
træder ud, saa bliver det synligt, saa volder det 
Smerte. Ligesaa forholder det sig med de Nærings- 
midler, der ikke passe for Mennesket og hvis 
Fordøjelse gør det sygt. Ethvert af dem har en 
Egenskab, der ikke vil gaa i Spænd med det 
Øvrige, noget Bittert, noget Salt, noget Surt, eller 
hvad det utæmmelige Stærke nu er. Herunder 
lider vor Sundhed, ganske som naar et Stof 
inde i vort Legeme har udskilt sig og ikke længer 
lystrer den fælles Enhed.« 

»Lægf. Ex. Mærke til, naar den bitre Vædske, 
som man kalder den gule Galde, tager for stærk 
Overhaand. I hvilken Ængstelse, Hede, Svag- 
hedsfomemmelse ytrer den sig ikke I Men i samme 
Nu, som den Syge enten af sig selv eller ved Hjælp 
af et Opkastnihgsmiddel befries for denne Galde 
og bliver udtømt, er al Smerte og Feberhede 
borte med det Samme. Men saalænge disse 
Vædsker ere paa Spil, uden Kogning, uden 
Blanding, saa gives der ingen Maade at faa 

Smerten og Feberen til at standse.« [Daremberg: 
Hist. d. sciences méd. I, 133 — 35]. 

De Sygdomme derimod, der staa i Forbin- 
delse med Luften, ere vanskeligere at bestemme 
og behandle. 

Det gaar med Luften indenfor det menneske- 
lige Legeme som udenfor det, at den er alle- 
stedsnærværende, den stærkest virkende Kraft af 
alle, men usynlig. »Hvad er Blæst? en Strøm 
af Luft. Stiger den i Styrke, saa rykkes Træer 
op med Rode, Havet vælter sig i høje Bølger og 
Skibe af umaadelig Størrelse løftes som Ingenting 
i Vejret. Hvor er Luften ikke? Hele Rummet 
mellem Himmel og Jord er opfyldt af Luft. Dens 
kolde Pust fi'emkalder Vinter, dens varme Som- 
mer. Solens, Maanens og alle Stjerners Gang er 
betinget af Luften. Thi Lufttræk er Ildens Næ- 
ring, og uden Luft kunde Ilden ikke leve. Og- 
saa Havet er gennemtrængt af Luft, thi hvor skulde 
ellers SvømmedyreneJ kunne leve , hvis ej de 
kunde drage Luft af Vandet? Jorden endelig er 
den Grund, hvorpaa Luften hviler. Skuepladsen 
for dens Kraft, thi Intet er lufttomt.* 

Ganske ligesaa indenfor det menneskelige 
Legeme. Luften er den usynlige, uundværlige, 
stærkeste Kraft overalt. Standser Aandedrættet, 
saa er Livet forbi med det Samme. Gennem 
Lungerne trænger Luften ind, svaler og nærer 
den indre Varme, bobler som Pulsslag gennem 
Aareme, gennemtrænger alle Vædsker. Kan da 

Nogen tvivle om^ at Luften er den vigtigste 
Kilde ogsaa til alle Sygdomme. Usporligt smi^r 
den Vædskerne, hidser Feberilden op, faar Bry- 
stet til at gaa som et Hav i Blæst og stamper 
som Hammerslag i Pulsaareme. Men dens Virke- 
maade er ikke aabenlys som Fødens. Sygdomme, 
der hidrøre fra Luften, lade sig ikke fortrænge 
ved blot at skifte Diæt. Behandlingen er her 
langt vanskeligere. 

Som det vil ses, er Spørgsmaalet om Sygdom- 
menes Natur blevet bestandigt mere indviklet. Det 
begyndte med, at da Alt kun bestod af det Varme 
og det Kolde, det Tørre og det Fugtige, helbredtes 
Sygdom simpelthen ved Anvendelse af det mod- 
satte: for megen Varme ved det Kolde, for megen 
Tørhed ved det Fugtige o. s. v. Saa viste det sig, 
at i de fleste Sygdomme, alle dem, der hidrøre fra 
Mad og Drikke, var Sagen ikke hermed gjort. 
Sygdom bestod her i en Overhaandtagen af noget 
Enkelt, det Sure eller det Søde, det Bitre eller 
det Salte, det Skarpe eller det Vandede o. s, v., 
og den veg kun, naar dette Overherredømme 
hævedes. Endelig viser det sig nu, at i Syg- 
domme, der stamme fra Luften, og det gør de 
egentlig alle, er det Sygdomfremkaldende uspor- 
ligt. Men saa synes Helbredelse at maatte være 
enten udelukket eller ganske overladt til Til- 
fældet. 

Tilsyneladende er Vejen her spærret for Lægen 
og hans Kunst, men ogsaa kun tilsyneladende. 

Ved nærmere Eftersyn dukker der nemlig visse 
afgørende Holdepunkter op, der frembyde Mulighed 
for Indgriben. Sygdom er efter Hippokrates' 
Forklaring — i hvert Fald efter det 16. Aarhun- 
dredes Forstaaelse heraf — et i Regelen udefra 
hidført Misforhold iVædskemes Sammensætning. 
Det giver sig til Kende i, at noget »gør Ondt c. 
Der er en naturlig Trang hos Enhver til at dette 
skal høre op. Men det hører først op^ naar 
»Ondet hæves«. 

Den opmærksomme Iagttager vil i denne 
Forklaring strax blive to Ejendommeligheder vår. 
Sygdom er et »Onde«, en Forstyrrelse i en tid- 
ligere Harmoni, der har Trang til atter at gen- 
oprettes. Og Sygdom har ikke sin Rod i det 
angrebne Organ, men er blot et Misforhold i 
Vædskemes Sammensætning. Den lader sig der- 
for skumme af foroven, Ugesom det overflødige 
Urene, der flyder ovenpaa, naar Safter koges. 

I disse to Synsmaader er hele Opfattelsen 
givet. Sygdom er ikke noget naturligt og selv- 
følgeligt. »Naturen« søger selv at bekæmpe den 
og blive af med den. I den menneskelige Natur 
har derfor Lægen sin bedste Allierede mod »Ondet«. 
»Naturen« er selv sin ypperste Læge. 

Denne Naturens Hensigtsmæssighed, dens 
Teleologi, udgjorde et af Datidens taknemmeUg- 
ste og mest uudtømmelige Emner. Uvilkaarligt 
gled enhver ind deri, og ofte kom man, selv i 
lærde Afhandlinger, ikke videre. Datidens naive 

123 



SYGDOM STAMMER FRA LEGEMETS VÆDSKER 

Snaksomhed paa dette Omraade bliver mere for- 
staaelig, naar det erindres, at Naturens Hensigts- 
mæssighed dengang var en ny Tanke. I Strid 
med Middelalderens Begreb om Naturen som det 
Tomme eller det Forbandede, greb den, forkyndt 
af Oldtidens beundrede Forfattere, nu alle Dan- 
nede. Paa Lægekunstens Omraade afgav den 
en meget bekvem Forudsætning. Thi naar Men- 
neskenaturen selv tilstræber det Sunde og altid 
paa bedste Maade hjælper med til at blive Syg- 
dommen kvit, skulde det være underligt, om Hel- 
bredelse ikke opnaaedes. 

Heller ikke Bestemmelsen af, hvad Sygdom 
var, frembød uovervindelige Vanskeligheder. Syg- 
dom var »Ondet«, der var fløjet paa En og atter 
skulde l^semes. Det bestod blot i Vædskemes 
forstyrrede Harmoni, der atter maatte kunne 
genvindes. Det havde ikke sin Rod i noget en- 
kelt, bundangrebet Punkt, i noget Uopretteligt, 
men var ifølge sin Natur blot forbigaaende. I 
denne Opfattelse af »Sygdommen« skelner man 
tydeligt nok de to hyppigste Ildebefindenders 
kendelige Træk: Feberen og de reumatiske 
Smerter. Hvad der gør Trækkene bløde, er ikke 
blot et oprindeligt græsk, lyst Blik paa Livet, 
men tillige Mangel paa tilstrækkelige anatomiske 
og fysiologiske Kundskaber. Der er endnu Ung- 
dom og let Fod, ingei^ Tyngsel af Kundskabernes 
Bylt, i det 16. Aarhundredes Definition: Sygdom 
er et Onde, der har Sæde i Vædskeme; den er 

kendelig paa de to Symptomer: Smerter hist 
eller her, og Feber. 

Og det lyse Syn er endelig paa Veje til at 
tage alt Fodfæste fra Sygdommen i følgende For- 
klaring: Hvad er Sygdommens Hovedsymptom, 
Feberen, andet end selve Naturens Forsøg paa 
at udskille »Ondet«, blive det Forstyrrende kvit? 
Feberheden, det korte Aandedræt, den heftigt 
bankende Puls, det er jo altsammen de synlige 
Udtryk for Naturens Travlhed med at faa Kedlen 
bragt i Kog, og Ondet udskilt gennem Kogning. 
Sygdom er selv Naturens Stræben imod Sund- 
hed. 

Ud fra Forudsætninger som disse maatte 
Lægens Hverv blive det at komme »Naturen« 
til Hjælp. Naturen var Jægeren, Lægen kun en 
Klapper, der havde at hindre Ondet i at sætte sig 
fast noget Sted eller at bryde den forkerte Vej 
ud og herved undgaa Naturens fældende Skud. 
Lægens Opgave delte sig da altsaa i de to, først 
afspærre, saa drive. 

Afspærringen bestod i at afskære de to Veje, 
ad hvilke Vædskeme hidtil havde faaet Tilførsel. 
Det var jo gennem Føde og Luft. Den Syge 
blev altsaa sat paa Sultekur; i modsat Fald ud- 
satte man sig nemlig for at nære Feberen i 
Stedet for den Syge. Kun den tjmdest mulige 
Lædskedrik var i Sygdommens Begyndelse til- 
ladelig, al anden Næring forbudt. Samtidigt 
hermed afspærredes den Syge fra Luften, idet 

alle Vinduer og Døre i Værelset, hvor han laa, 
omhyggehgt holdtes lukkede. Lod man ham 
nemlig faa frisk Luft, udsatte man sig for det 
samme: »at nære Feberen«, da ingen jo vidste, 
om ikke netop denne. Sygdom var hidført gen- 
nem Luften. En Sygestue i det 16. Aarhundrede 
krævede varm og ufomyet Luft. Denne Del af 
Kuren vilde muligt have været den værste, hvis 
ikke Datidens Bygningsskik her barmhjertigt 
havde ydet Hjælp. En Kamin var, hvad enten 
den om Sommeren stod tom eller om Vinteren 
lyste med brændende Favnestykker, altid en 
hensynsløs Luftfomyer. 

Drivningen af Ondet var naturligvis den van- 
skeligste Del af Lægens Virksomhed. Han skulde 
hindre det i at sætte sig fast, og han skulde drive 
det den rette Vej. For at trække Ondet bort 
fra Hoved og Indre anvendte man den gamle 
Regel, at det Modsatte fortrænger. Sjældnere 
synes man dog at have vovet sig til at bruge 
Kulde mod Hede; man foretrak at fremkalde 
endnu stærkere Varme andensteds og saaledes 
gennem højere Bud lokke Afsætningen did. 
Feberbaal tændtes paa denne Vis i Form af Sur- 
dejg under Fødderne, spanske Fluer og Træk- 
plastre paa Yderdelene. Men den afgørende Op- 
gave var dog naturligvis ikke blot at faa Ondet 
til at flytte sig, men at drive det helt bort. Da 
Ondet jo altid havde sin Rod i Vædskemes urig- 
tige Fordeling, i Regelen for stærk Overflødighed 

af en enkelt Art Vædske, var hermed den af- 
gørende Fremgangsmaade given. Der maatte 
tømmes paa Karret for at skaffe Ondet Afløb. 
Sligt kunde foregaa opefter, nedefter eller ved at 
bryde Hul hvor som helst. Voméren, Purgéren 
og Blodaftapning bleve Datidens egentlige Læge- 
midler. 

Lægens Kunst bestod i at afgøre, naar det 
rette Tidspunkt var kommet til at anvende et af 
disse tre Midler, og i at bestemme, hvilket af 
dem der skulde anvendes. Det var nemlig urig- 
tigt at ville skaffe Afløb, medens Vædskeme endnu 
vare »raa«. Man skulde vente, indtil »Kognin- 
gen c havde fundet Sted. De skulde heller ikke 
alle samme Vej. Galde skulde opefter. Slimen 
derimod, der flyder fra Hjernen og let vil sætte 
sig fast i Brystet, skulde nedefter. Blodet skulde 
naturligvis udefter. Men hvor skulde der i saa 
Fald slaas Hul? Det kunde kun Lægens Visdom 
afgøre. Da imidlertid de virkelige Lægers Tal 
kun var meget ringe, tog i Praxis Forholdet sig 
i Reglen saaledes ud: De mange vædskefyldte 
Kar trængte stadigt til at tømmes. Da det nu 
ikke var Hvermands Sag at afgøre, om f. Ex. 
Prikken i Brystet, Spænding i Underlivet eller 
Susen for Ørene betød Slim, Blod eller Galde i 
Overflødighed, saa gik man forsøgvis frem og 
hældte Karret først paa en Led, saa paa en an- 
den, sluttelig ved Bartskærs Hjælp paa en tredie,. 
indtil der var kommen Orden paa Vædskeme. 

Henrik Ranzaus ovenomtalte Lægebog (de 
conservanda valetudine) giver os et tydeligt Bil- 
lede afy baade hvorledes denne Opfattelse for- 
mede sig i en gennemdannet Bevidsthed og 
hvorledes de dertil svarende Forhold tog sig ud 
hos de bedst Stillede i Samfundet, førend de alt- 
for stærke Overdrivelser endnu havde gjort sig 
gældende. For tilfulde at forstaa Vægten af hans 
Ord, maa man erindre, at denne Bog oprinde- 
ligt kun var nedskreven som Livserfaringer og 
faderlige Raad, bestemte for hans Sønner. Da den 
med hans Tilladelse Aar 1576 blev trykt i Leipzig, 
oplevede den Oplag paa Oplag baade i Leipzig, 
Frankfurt og Antwerpen, Prag og Basel [se Explr. 
i det St. Kgl. Bibi.], et godt Bevis for, at den 
svarede til Tidens Trang. Forfatterens Maade- 
hold og Alsidighed viser sig blandt andet i, at 
han ikke er en blind Beundrer af Hippokrates, 
men søger, som tidligere berørt, hermed at for- 
ene Læren om, at Sygdom stammer fra Gud, fra 
Djævelen og fra Stjernerne. Ifølge sin Plan an- 
giver Bogen ikke den haarde Kur, som Lægen 
i Nødsfald skal anvende, men den milde daglige 
Fremgangsmaade, som den, der vil leve sundt, 
bør følge. 

Henrik Ranzaus Tankegang er denne: Væd- 
skeme i Mennesket holdes i Orden ved daglige 
Udsondringer af det Unyttige eller Overflødige. 
Det sker under tre Former: Sved, Afføring og 
Vandladning. Gennem Sveden udkoges den over- 

flødige, vandagtige og kolde Vædske. Undertiden 
er det nødvendigt at fremkalde Sved, f. Ex. un- 
der pestagtige Febre, hvor denne skadelige Vædske 
maa lokkes ud, da den truer de indre Dele. 
Sved kan fremkaldes ved Stene, som man har 
gennemtrukket med Vin, derpaa hedet ved Ild 
og omvundet med Linned. Den bedste Sved er 
den, der faas ved Ridning, Jagt og fornøjelige 
Legemsøvelser. Men efter saadanne Øvelser skulle 
I lade Sveden aftørre ved en Afgnidning, undgaa 
Kulde og hylle Eder til. Thi Overgangen fra 
Varme til Kulde er farlig. — Ved Afføring fernes 
det Unyttige, der er blevet tilovers ved Kognin- 
gen i Maven. En løs og let Mave er en af de 
vigtigste Betingelser for Velbefindende. Thi de 
Udrensninger, der ske af sig selv ved Natu- 
rens Hjælp (beneficium), ere de sundeste. Ex- 
krementeme skulle hverken være for haarde eller 
for flydende, men bløde, saa at de fernes med 
Velbehag og Lethed. For stor Tørhed vidner 
om, at den indre Hede er for stærk; for stor 
Fugtighed betegner en Svaghed i de indre Dele. 
Afføring skal finde Sted to Gange daglig, om 
Morgenen, naar I ere staaede op, og om Aftenen, 
naar I ville gaa til Sengs. Hold aldrig en Vind til- 
bage, naar I ere alene I — I denne sidste Tilføjelse 
røber Henrik Ranzau sig som Hofmanden. Den 
bekendte Humanist Erasmus erklærer i sin Bog 

»om Høflighed i Omgang« [de civiUtate morum. 

1530, p. 26] det for tilstrækkeligt i Andres Nær- 

9 

værelse blot at »fortone ved at hoste« (tussi cre- 
pitum dissimulare). 

Urinen er Smudset fra Lunge og Hjerne. Den 
maa gives Afløb saa ofte der er Lejlighed dertil^ 
thi det er usundt at holde den tilbage. 

Men foruden disse daglige og regelmæssige 
Udsondringer er der andre Former for Udtøm- 
melse, der ligeledes ved visse Lejligheder kunne 
være gavnlige, ja nødvendige for Sundhedens 
Skyld. Det er de tre: Blodaftapning, kunstigt 
fremkaldt Afføring og Opkastning. 

Blodets Nytte i Legemet er, at det nærer 
alle Dele og fornyer deres Liv. Naar man af- 
tapper Blod, gaar der derfor sammen med det 
overflødige Blod Livsaander og Livskraft tabt. 
Galenus har med Rette bemærket, at Uafholdne^ 
Drukkenbolte og Fraadsere blive ikke synderligt 
bedre ved Aareladning. Selv om I da foretage 
hyppige og voldsomme Øvelser, maaske ikke 
leve Livet ganske efter en Lineal og heller ikke 
stedse vise tilbørligt Maadehold, saa vil jeg dog 
bestemt fraraade Eder, saalænge I ere raske, 
hyppigt at bruge Aareladning, især ved streng 
Vinter eller i den hede Sommertid. Man ud- 
sætter sig saa let for, at den tomme Plads i 
Aareme, som det livfulde Blod har forladt, skal 
blive optaget af Vand. Noget helt andet er det, 
naar I ere syge, lide af Blodrigdom eller en lokal 
Betændelse. Saa bryd min Regel og lad en 
dygtig Læge aarelade Eder! 

Dog raader jeg til heller at bruge Blodkopper. 
De ere ikke saa farlige som den sædvanlige Aare- 
ladning, ved hvilken Jernet undertiden kan skade 
Aaren, saa at hele Armen svulmer op. En- 
kelte Læger og Stjernetydere paastaa, at dette 
staar i Forbindelse med en bestemt Stjemestilling 
ved Vedkommendes Fødsel. Naar Aareladning 
senere hen i Livet foretages i samme Tegn, kan 
Døden let blive Følgen. TidUgere var det Skik 
at bruge Igler, men nu er dette gammeldags. 
Min Faster, der var Abbedisse i Itzehoe Kloster 
og døde i en Alder af 80 Aar, plejede hvert Aar, 
saalænge hun levede, at bruge Igler i Stedet for 
Blodkopper. Hun var nemlig korpulent og blod- 
rig. Jeg skal ganske kort fortælle, hvorledes 
hun bar sig ad. Det var især mellem Pinse og 
St. Hansdag eller omkring Bartholomæusdag, at 
hun anvendte Kuren; saa satte hun fire Igler 
paa hver Fod og to paa hver Arm, stundum tillige 
ogsaa nogle mellem begge Skulderbladene for at 
trække Blodet fra Hovedet. — Igler skulle paa- 
sættes Kl. 12 Middag og maa, saalænge de 
trække, ikke tages af førend Kl. 6 Allen. De 
falde i Reglen af af sig selv. Ville de ikke, kan 
man komme lidt Salt paa Hovedet af dem, saa 
slippe de snart. Hullerne, som de have bidt, 
skulle lukkes med Linolie eller Svamp, thi ellers 
vælder der undertiden blodige Taarer ud af dem. 

At purgére kan undertiden være nødvendigt, 
men at anvende dette Middel for ofte er skade- 

9* 

ligt. De, som hyppigt purgére, ældes hurtigt. 
Thi det kan ikke ske uden Anvendelse af Gift. 
Mave og Hjerte slappes, mange Livsaander gaa 
tabt, og der røres for stærkt op i de indre Væd- 
sker. Derfor paalægger jeg Eder, mine Børn I at 
undgaa al Purgéren, i hvert Fald den altfor vold- 
somme Brug deraf. Naar En benytter de rette 
Fødemidler, behøver han ikke at purgére. Ham- 
borgerøl f. Ex. virker solidt afførende og blød- 
gørende. 01 med Sennepsblade eller Vand med 
kogte Svedsker fra Damaskus gør det samme. 
Jeg skal dog anføre Eder nogle Afføringsmidler. 
Min Fader plejede at anvende til udvortes Brug, 
hvergang han var syg, »Agern« lavede paa følgende 
Maade: Tag Honning, der er kogt tyk, og bland 
den med Hvedemel. Læg den saa paa Bordet, 
kom frisk usaltet Smør deri og tril den i en 
trind, aflang Form. Dyp den hurtigt i Olie og 
anbring den. — Til Klystérbrug er Dekokt af 
Cikorierod, Malva, Kamilleblomster eller med 
lidt iblandet Viololie god. — Frederik den An- 
dens Livlæge har meddelt mig følgende Afførings- 
middel, som baade Kongen selv og mange Adels- 
mænd bruge: 30 Gram Sennepsblade, 8 Gram 
bedste Rhabarbara, 12 Gram fin Champignon og 
45 Gram god Cinamomi, sat paa en Pot lunken 
Rhinskvin af bedste Slags. 

Den ypperste af alle Arter Udtømmelse er dog 
Opkastning. Hyppig Opkastning er Tegn paa 
Sundhed. Den uddriver de skadelige Vædsker 

fra selve Kilden og udrenser enhver Urenhed fra 
Mavens Hovedrum og dens Folder. Hvorvel 
den river løs fra neden af, ender den dog med 
at bringe Lettelse til Hovedet og hele det øvrige 
Legeme. Hvad AlSøring ikke har faaet med, 
det skyller den helt ud. Derfor bør man vomere 
to Gange hver Maaned, og det hver Gang to Dage 
i Træk. Thi hvad der blev tilbage den første 
Dag, det jages ud den anden. Har man Kvalme, 
men kan ikke kaste op, kan dette opnaas ved 
at drikke varmt Vand med Salt og Smør i eller 
ved at stikke Fingeren dybt ind i Munden. Men 
at tilbageholde den fordærvede Spise i Maven 
er sandt Legemsfordærv. Opkastningen foregaar 
lettere, naar man noget forud drikker en Blan- 
ding af Eddike og Honning og senere vedlige- 
holder den ved at drikke lunkent Vand med lidt 
iblandet Smør. Naar jeg er nødt til at deltage i 
Venners selskabelige Sammenkomster og ved 
saadan Lejlighed fylder Maven mere end heldigt 
er med Vin, 01 og en Mængde Slags forskellige 
Retter, saa giver jeg mig frit hen, for at jeg lettere 
kan skille mig af med det ved Opkastning. Der- 
paa fremkalder jeg denne ved at stikke Fingeren 
i Munden. 

Opkastning skal foregaa i et varmt Rum. 
Aasyn, Mund, Øjne, Hænder, Tænder skulle 
bagefter vadskes med Vand, hvori er blandet 
halvt Eddike, halvt Rosenvand. Under Opkast- 
ningen holdes venstre Haands Tommelfinger fast 

trykket ind mod højres hule Haandflade. En 
Opkastning uden synderlig Besvær kan man 
hidføre ved at drikke et halvt Bæger hvid Vin, 
hvori er udblødt Midterbark af Valdnøddetræ, 
tagen nærved Roden. Barken maa være smaat- 
skaaren, veje et Par Lod og ligge i Blød hele 
Natten. Det skal drikkes tidligt næste Morgen, 
efter at man har spist eller lidt før. Opkastning 
mere end to Gange om Maaneden er skadelig. 
Under Sygdom, og paa den kritiske Dag er 
den god, naar den medfører Lindring. Men i 
pestagtige Febre er den altid skadelig. En over- 
dreven Opkastning, som ganske medtager Lege- 
mets Kræfter, skal man bringe til at ophøre paa 
følgende Maade : Den Opkastende vadskes og af- 
gnides. Derpaa tvinges Legemets yderste Dele 
heftigt sammen ved Hjælp af Baand, Fødderne 
anbringes i varmt Vand, og man lader ham lugte 
kolde Dufte, f. Ex. Roser, Violer, Myrther, Kamfer 
eller lignende. Kaster han paany Spisen op, 
sættes der ham en Blodkop i Hjertekulen. — 

Hvad der tiltaler ikke mindst ved Henrik 
Ranzaus Fremstilling er baade den aabenhjertige 
Besked, som den giver, og den praktiske Sans, 
hvormed den er afpasset efter Forholdene. Der 
kan næppe være nogen Tvivl om, at han havde 
Ret i, at overfor Datidens overdrevne Nydelse af 
Mad og Drikke var Voméringens hurtige Rets- 
forfølgning at foretrække for Purgéring og Aare- 
ladning. Hans Forkærlighed for Voméring maa 

imidlertid opfattes, som hvad den var: en indivi* 
duel Mening, der var i Strid med den gængse. 
I det almindelige Omdømme sattes alle tre lige 
højt, snarest med en Tilbøjelighed til at stille 
Aareladning over de to simplere, Purgéring og 
Voméring. Hvor almindelig Aareladning anvendtes, 
kan ses af de ubetydelige Anledninger, som baade 
efter Henrik Smids danske og Benedictus Olai 
svenske Lægebog ansaas for tilstrækkeHg Grund 
til at benytte dette Middel. Henrik Smid anfører 
blandt saadanne : Naar som Blodet er overflødigt. 
Ansigtet er rødt eller Aarerne staa store og fulde. 
Naar flegmatiske eller melankolske Vædsker regere 
En; naar man mærker, at Blodet er for hedt; 
om Nogens Næse bløder for meget o. s. v. [En 
skøn nyttelig Lægebog 1557. Cap. 39]. 

Hyppigt anvendtes Aareladning paa bestemte 
Tider af Aaret uden særlig Foranledning, blot 
som almindeligt Præservativ. Idet Henrik Smid 
bemærker, at naar man er bleven 70 — 80 Aar 
gammel, er det bedst at høre op hermed, tilføjer 
han derfor: »Den, som er vant til Aareladning, 
han skal den ikke aldeles forlade, endog han 
er vorden gammel, men med Tiden (o: lidt efter 
lidt) saaledes: Om han var vant at aarelade 
sig fire Sinde om Aaret, og han vil det forlade, 
da skal han i det andet Aar tre Gange aarelades 
og i det tredie Aar to Gange« o. s. v. 

Det var ikke saa ganske nem en Sag at af- 
gøre, naar man maatte aarelades. Som alminde- 

135 



SYGDOM STAMMER FRA LEGEMETS VÆDSKER 

lig Regel opstiller Henrik Smid, at om Vaaren 
skal man aarelades, thi da er Legemet fuldt af 
Vædsker og tilbøjeligt til Sygdom. Om Sommeren 
skal man lade være, thi paa den Tid ere alle 
Vædsker meget tynde, og saa løber let det gode 
Blod ud i Stedet for det onde. Om Efteraaret 
derimod er det rette Tid, thi da renses Blodet 
for sin Tykhed. Om Vinteren endelig skal man 
afholde sig derfra, thi da hænge Vædskeme til- 
sammen og flyde ikke, efterdi Naturen drager 
dem til sig til den naturlige Hedes Forøgelse. 
Men med denne almindelige Regel var man 
langtfra færdig. Man skulde fremdeles agte paa^ 
om Maanen stod i et »vandagtigt og jorderigt 
Tegn, saasom Tyren, Jomfruen, Gedebuk, Krabbe, 
Skorpius«, thi da er det ikke godt at »lade nogen 
Aare sla«. »Men naar som Maanen er i Vejeskaal, 
i Skytte og udi Vand, da er det godt at aare- 
lade, dog med saa Skel, at man ikke aarelades 
udi det Ledemod, som samme Tegn regerer over.« 
Hvert af de tolv Himmeltegn svarede nemlig til 
sin Legemsdel. Denne maatte ikke aarelades, 
naar dens herskende Tegn havde Sol eller Maane 
i sig. F. Ex.: »Naar som Maanen er i det Tegn 
Vædder, da er det godt Aareladelse, men ikke 
Hovedaarens« o. s. v. Desuden skulde man passe 
paa Maanens Kvarter. Det første er varmt og 
vædskeagtigt, og da skulle unge Mennesker [o: 
over tolv Aar] aarelades. Det andet Kvarter er 
varmt og tørt, da skulle de, som ere over tredive 

Aar aarelades. Det tredie Kvarter er koldt og 
tørt, og udi det skulle de, som ere halvtreds 
Aar, aarelades. Det Qerde Kvarter, det er koldt 
og vædskeagtigt; udi det skulle de gamle aare- 
lades, om de det behov have. Hertil kom ende- 
lig, at de forskellige Ugedage ikke vare lige gode. 
Og derhos var der enkelte Dage spredte om i 
Aaret, der i Følge »vise og lærde Mænd udi 
Ægypten« vare yderst farlige. Om nogen f. Ex. 
aarelades d. 5., 7. eller 23. Maj, »han faar svar 
Hovedværk, bliver gal og vilder.« »Hvo, som 
aarelades d. 9. September, han dør i samme 
Aar, eller vorder blind, eller og vilder og kom- 
mer fra sine Sind.« [H. Smid. Cap. 40 — 45]. 

Skulde alle disse Hensyn tages, blev det til- 
sidst meget svært at afgøre, naar man maatte 
aarelades. Folk i Almindelighed nøjedes vel 
med at have Reglerne paa Vers. [Danske Sam- 
linger n, 271]. 

Januar. j 

Lad ej Aarer! Ei smør dine Ben! 
Om Du vil leve foruden Mén! ' 



Februar. i 



I min Tid maa Du Blodet lade, 
Og tære vel til redelig Maade. 

Marts. 
I min Tid skal Du Blod ej lade, 
Men det er sundt vel varmt bade. 

April. 
Udi min Tid da tag Dig an 
At lade slaa din Median. 

Men selv om man fulgte disse Regler nok 
saa nøje, var det dog et Slumpetræf, om man 
ikke begik Fejl. Hvad hjalp det, at man vidste, 
at i Oktober maa du med Glæde gaa, — og lade 
dig dine Aarer slaa; men i November, naar Skytten 
hersker, maa man kun aarelades paa Armene, 
og i December skal man tage sig i Agt: »Sten- 
bukken regerer dine Knæ forvist, — thi forvar 
dem vel for Knyst I« Selv om man valgte den 
rette Maaned, kunde man jo begaa skæbnesvangre 
Fejl ved at vælge forkert Uge eller Dag. 

Det var da et virkeligt Savn, der blev af- 
hjulpet, da trykte Almanakker begyndte at an- 
give for hvert Aar de bestemte Dage, paa hvilke 
man maatte aarelades og kopsættes. Fra Nord- 
kap til Elben udøstes nu alle Dannedes Blod paa 
disse bestemte Dage, og Bartskæreme havde 
travlt med at tilfredsstille deres Klienter baade i 
By og rundt paa Herregaardene. Exempelvis 
kan anføres Rigsraad Eske Brock's Dagbogs-Op^ 
tegneiser. Den 26. Januar 1604 hedder det: 
»Lod jeg, Christence (hans Hustru) og Jøtte (deres 
niaarige Datter) os koppe.« Hele Familien blev 
altsaa kopsat paa denne Dag. Og ganske rigtigt 
staar der i den trykte Almanak for samme Aar 
om 26. Januar: »Udvalgt Aareladende. Godt Bad 
og Koppe«. [Danske Samlinger H 2, 258]. 

Disse Dage, paa hvilke Blodet flød, vare lige- 
ledes kendelige paa en vis Stilhed. Thi »efter 
man haver aareladt, skal man ej arbejde, ej æde 

for meget og drikke sig drukken. Jeg haver 
kendt nogle her udi Malmø, som herimod hand- 
lede, og drukke dem drukne, strax efter at de 
vare aareladte og finge saa den kolde Syge, 
hvilken inden faa Dage slog deres Hjerte sønder 
og tog dem af Dage.« [H. Smid. Cap. 47]. 

Skulde virkelig Eske Brock have brudt denne 
Regel den 26. Januar 1604? Der staar intet Kors, 
endsige noget Dobbeltkors ved Dagen, saaledes 
som ved den 18. og 20. i samme Maaned, hvor 
Rusens Grad er forsøgt angivet i Tegnsprog 
som rebet og dobbeltrebet. Men dette kunde 
paa Grund af Forholdene maaske være glemt 
ved denne Lejlighed. Thi Dagen efter, den 27. 
Januar, hedder det bedrøveligt: »Blev jeg syg af 
Mæslinger og maatte til Sengs.« Med Kend- 
skab til Datidens varme og kvalme Sygestuer 
har man fuld Forstaaelse af Eske Brock's Ord 
om de følgende tre Dage: »Den 28., 29. og 30., 
da var jeg møjet svag og møjet ondt af Hede.« 
Det forholde sig som det vil med Grunden til 
dette hans Sygdomsanfald; vist er det, at var 
han bleven syg først, vilde han kun være gaaet 
glip af Drik, men ikke af Tapning. Et andet 
Sted i hans Dagbog hedder det saaledes: »Den 
31. August var jeg flux ilde tilpas. — Den 1. 
September gav Dr. Peder mig noget Medicin og 
havde jeg derefter 16 Sedes. — Den 2. September 
var der en Bartskær og slog 5 Gange fejl og 
ramte ikke Medianen.« [Danske Samlinger II, 6, 36]. 

Hestekuren mildnedes i dette Tilfælde ved, at 
Bartskæreren ikke forstod sin Kunst ret. Han 
var muligt en af dem, hvem Henrik Smid beteg- 
nede som >en Dranker eller en Ølgæk, der ikke 
kan skille den ene Aare fra den anden, og om 
han ser en hvid Hund, da skal han vel mene, 
at det er en Møllersvend, c Ret heldigt var det, 
at han her forsøgte sig paa Medianen, den mel- 
lemste Aare paa Armen, og ikke paa den neder- 
ste. Thi om denne siger Henrik Smid: »Samme 
Aare er farlig at lade, thi under den ligger en 
af Livsens Aarer, og rager man den, da kommer 
deraf meget ondt, ja ofte følger Døden der efter.« 

Som dette Eske Brocks i Flæng valgte Ex- 
empel viser, var man altsaa dristig til at hælde 
Vædskeme ud hos Sunde, men aldeles ustyrlig 
overfor Syge. Ved mangen Lejlighed især ved større 
Epidemier gør Kuren næsten Indtryk, som om der 
kunde være væddet om, hvorvidt det skulde være 
Sygdommen eller Bartskæreren, der fik Lov at tage 
Livet af den Syge. Da der Aar 1553 udbrød 
»Pestilence« i København, anbefalede Øvrigheden 
som Sikring for Sunde, at man skulde lade sig 
aarelade og det rigeligt, derpaa faste i 5 å 6 Dage 
og sluttelig tage et virksomt Afføringsmiddel med 
det lovende Navn »Pestpiller«, der laa færdige 
paa Apotheket til Salg. Blev man alligevel virke- 
lig syg, var Kuren Aareladning og Pestpiller og 
saa fremdeles, indtil Sygdommen var omme. 
[Mansa: Bidr. til Folkesygdommenes Hist. S. 158]. 

Henrik Smid omtaler som en almindelig Uskik, 
at »mBii holder ikke af nogen Purgats, uden han 
gør femten eller tyve Stolgange; man renser og 
purgérer mangen fra Helbred og Livet.« [Om 
Menniskens Vand. Kbhvn. 1577. Bl. 12]. 

Med Urette vilde man give nordiske Læger 
Skyld for disse voldsomme Kure. Ganske de 
samme anvendtes i Tyskland, England, Frankrig 
og Italien. Og her som hist erklærede man med 
beskeden Stolthed, at sligt havde man ikke selv 
fundet paa. Det havde man lært af Avicenna, 
der atter havde lært det af Galenus, der atter 
havde lært det af Hippokrates, som igen havde 
lært det af Ægypterne o. s. v. Kæden var i 
Orden næsten lige op til »den gyldne Alder«, 
ved hvis Afslutning det jo var blevet tilladt at 
udgyde Blod. Voméring og Purgéring havde 
venteUg været anvendt allerede før Syndfloden, 
muligt alt i Edens Have. Selv saa vovede Ud- 
tryk som f. Ex. Henrik Ranzaus ovenanførte 
»Hyppig Opkastning er Tegn paa Sundhed« bleve 
hos Datidens Forfattere tilsidst til Trivialiteter, 
hvorom baade Arabere, Grækere og Ægyptere 
forlængst havde været enige. 

Et Par Exempler vil tydeliggøre Tilstanden 
udenfor Norden. Ludvig den 13. i Frankrig be- 
nyttede i et og samme Aar 215 Gange Purgéring 
og 312 Gange Klyster. [A. FrankUn: Les médi- 
caments p. 66]. En Skræder i Dresden, Chri- 
stoph Rinck, der som ung Svend opholdt sig i 

Paris omtrent paa samme Tid, ble^ syg, og da 
Aareladninger ikke hjalp, indlagt paa Hospitalet 
H6tel-Dieu. Her blev han aareladt 20 Gange, 
førend han slap ud. En Stuegang i det 18. Aar- 
hundrede paa det store Militærhospital i Strasz- 
burg med 200 Patienter, beskrives saaledes : Over- 
lægen træder ind fulgt af en Barber og en Apo- 
theker, der skulle notere, hvad han ordinerer. 
Han standser ved første Seng. »Hvordan gaar 
det, Hans? — Daarligt, Hr. Doctor. — Er du 
bleven aareladt? — Ja vel. — Har du faaet ind 
at føre af paa? — Ja vel. — (føler hans Puls og 
dikterer:) Aareladning samt Afføringsmiddel«. — 
Stuegangen fortsættes paa lignende Maade og til- 
endebringes i en halv Timestid. [Jul. Petersen: 
Hovedmom. i d. medie. Kliniks ældre Hist. S. 
27—29]. 

Under saadanne Forhold forstaar man bedre 
Satiren i MoUéres »Den indbildte Syge«. Her 
forestilles en Doktorpromotion, hvor Doktoranden 
paa hvert Spørgsmaal om, hvad der i de for- 
skelligste Sygdomme skal anvendes for Midler, 
blot svarer: 

Anvend Klyster! 

Derpaa purgér! 

Tilslut kun rap 

For Blod ham tap! 

Og hjælper det ikke strax, min Ven! 

Saa blot det Samme om igen! 

Koret giver hertil sit Bifald til Kende: 

Herligt han svared, 
Hvert et Skær han klared. 
Thi bør han indlemmes i 
Vort højlærde Kompagni. 

Som det af de valgte Exempler vil ses, var 
Interessen for disse Kure ikke enestaaende for 
det 16. Aarhundrede, men snarest i Stigen i det 
følgende. Brugen af Klyster naaede sit Højdepunkt 
i Ludvig den 14.'s Tidsalder, hvor det af Hensyn 
baade til Befindendet og særlig til Teinten ansaas 
for et nødvendigt Toiletmiddel. Selvfølgeligt om- 
byttedes den plumpe Betegnelse »Klyster« med 
den diskrete: Lavement. [Franklin: Médicaments 
p. 72 — 75]. Ingen Situation er saa malende for 
Tilstanden under Ludvig den 14. som den af 
Saint-Simon beskrevne, hvor Hertuginden af 
Bourgogne under en Visit af Kongen og Madame 
de Maintenon uformærkt af disse lader sig be- 
tjene, medens hun charmant og smilende holder 
dem i Aande ved sin Konversation. 

Troen paa Voméring, Purgéring og Aarelad- 
ning som de egentlige Universalmidler holdt sig 
nogenlunde usvækket et Par Aartier ind i det 
19. Aarhundrede. Harveys Opdagelse af Blodets 
Kredsløb (1628), der dog betegnede saa afgørende 
et Fremskridt i Kundskaben om Menneskets 

I Indre, havde ikke været i Stand til at fortrænge 

den. Den veg først for en fyldigere Forstaaelse 

I af Ernæringen i det Hele, men især af Nerver- 

nes Betydning, der oplod Blikket for, hvor grov- 

komet en Form for Indgriben den blotte Ud- 
tømning ofte var og hvor let den kunde svække 
i Stedet for at gavne. I det »nervøse Aarhun- 
drede« har Anvendelsen af Purgéring og især af 
Yoméring og Aareladning tabt sig med rivende 
Fart. Allerede nu har det dog vist sig, at man 
heri er gaaet til en anden Overdrivelse, der atter 
maa udlignes. [J. Grasset: Le^ons de cUnique 
médicale. Paris 1898.] 



Der hørte en egen Aandsligevægt og Over- 
legenhed til for med Hippokrates at blive staaende 
ved den Forklaring: »Sygdom beror paa et Mis- 
forhold i Vædskernes Blanding«. Araberne havde 
med al deres Beundring for Mesteren ikke kunnet 
holde sig i denne svævende Hvile, men havde 
gjort et nyt Vingeslag for at komme videre. Ganske 
det samme gentog sig i det 16. Aarhundrede, til- 
dels under Paaberaabelse af Araberne som Vej- 
ledere, men i heftigere, voldsommere Form. 

Den arabiske Aandsudviklings Betydning for 
Europa var ingenlunde blegnet med Arabernes 
politiske Tilbagegang. Deres sidste Fodfæste i 
Spanien var faldet ved Granadas Erobring 1492, 
men endnu fremdeles rislede paa en Mængde 
Omraader deres Tankegang i det europæiske 
Aandsliv, bestemte Retning, afsatte Spor. Tyde- 
ligst var dette naturligvis i Spanien, Italien og 

Frankrig. Men selv hos de irerne nordiske 
Folk bundfældede Ord og Udtryk, der har 
holdt sig til vore Dage. En Undersøgelse af 
disse viser os endnu Omfanget og Retningen af 
denne Paavirkning. Der var først Ordet x^Admi- 
ral«, et Udtryk for den rent vaabenmæssige Re- 
spekt, Araberne havde vidst at indgyde. Frem- 
deles alle de matematiske og astronomiske Be- 
tegnelser, der godtgjorde deres Overlegenhed paa 
disse Omraader: »Algebra«, »Siffer«, »Almanak«, 
»Zenith«, »Nadir«, »Azimuth« o. s. v. og en hel 
Del Stjernenavne. Fremdeles en Mængde Ord, 
der vidnede om deres Kunstfærdighed eller Smag: 
»Kattun«, »Maroquin«, »Kamelot«, »Baldakin«, 
»Luth«, »Alkove«, »Karaffe« o. s. v. ; eller deres Evne 
til at se abstrakt paa en Sag: »Tarif«, »Kaliber«. 
Endelig var der en Sum af Ord, der afmærke 
den Indflydelse, som den arabiske Lægekunst 
i videre Forstand kom til at udøve paa den 
europæiske Tankegang og derved paa den nor- 
diske. Det er Ord som »Alkemi«, »Sirup«, 
»Arrak«, »Sukker«, »Alkohol«, »Elixir«, en Mængde 
Plantenavne og de tilsyneladende mere §emt 
liggende Betegnelser for Opbevaringsstedeme for 
al denne brogede Mængde: »Bazar« og »Maga- 
sin«. 

Den arabiske Indflydelse tilførte i disse Ord 
Sprogene, hvad dens Lægekunst i det virkelige 
Liv utrætteligt havde kæmpet for at erhverve for 
Menneskehedens Sundhed og Velvære. Ved Al- 

kymiens Hjælp havde man prøvet sig frem, 
sondret, leddelt de kendte StolBfer, fundet nye. 
Bestandigt i Haab om at opdage det Ubekendte 
bag Forhænget havde man opløst, blandet og 
sammentrængt Plantesafter som Mineraller, sind- 
rigt søgt, omhyggeligt gemt. Alle disse nye Her- 
ligheder, som man havde erhvervet, laa vel 
ordnede, enten rigt udstillede til Salg i Basaren, 
eller godt forvarede i Magasinet. Paa samme 
Vis laa Kundskaben selv, enten aabenlys i Læge- 
bøgernes brogede Indhold, eller stille gemt bag 
det tænksomme Bliks Laas og Lukke. Men Alt 
var i strengeste Orden. 

Paa en forunderlig Maade samledes i den 
arabiske Aand tre Egenskaber, der ellers sjældent 
enes: Beskedenhed, tør Forstandighed og ildfuld 
Begejstring. Derfor bøjede den sig paa Læge- 
kunstens Omraade for Grækerne som de egent- 
lige Mestre. Derfor var den utrættehg i at op- 
stille bestandig nye Tilfælde, sondre og sondre, 
saa at det græske Overblik næsten gik tabt. Der- 
for anede den bag Alt som den utrættelige Higens 
Maal en Rigdom og Herlighed hos det Ubekendte, 
der langt overgik det, der endnu var kendt. 
Disse tre Egenskaber komme alle frem i de 
arabiske Recepter. Beskedent indordne de sig 
under den gamle Ramme. Ved et Utal af Sam- 
mensætninger søge de at faa Ram paa ethvert 
af Sygdommens Symptomer. Blandt disse mange 
Bestanddele er der ofte en, der sær, kostelig og 

hemmelighedsfuld søger Hjælpen fra det Uud- 
grundedes rige Skatkammer. 



Uden fuldt at tilstaa det for sig selv Qærnede 
saaledes Araberne sig fra Hippokrates' og Gale- 
nus' klare Syn paa Sygdommene, deres Aarsager 
og Helbredelsesmaader. Bagved Avicennas og 
Averrhoes' Sygebehandling laa der en anden og 
ny Forstaaelse af, hvad Sygdom er. Denne er 
mere end et Misforhold i Vædskemes Blanding, 
der lettest lader sig bringe i Orden paany ved 
Udtømning. Sygdom er det Negative, Sund- 
hed det Positive. Sygdommens Mangel 
kan kun ophæves ved gennem Medicin 
at tilføre det Positive, der savnes. 

Det var denne nye Forklaring, som Araberne 
stiltiende havde givet Rum og næret, der nu 
i det 16. Aarhundrede hos en anden Folkerace 
brød ud, fængede og foer som en Løbeild gennem 
Gemytterne. Sjældent har en og samme Tanke 
Europa over givet sig saa varmt og fyldigt et 
Udtryk. Det var ikke Tanken som Tanke, der 
begejstrede, men selve dens praktiske Udførelse. 
Man sad ikke som den ældre arabiske Broder 
rolig timevis bøjet over Tavlen for maaske gen- 
nem Regning at finde det ubekendte X. Men 
ud foer man barhovedet og ilter i det Fri, 
aandeløs gik Jagten efter det store Ubekendte, i 

den morsomste af alle Lege, hvor Børn i enhver 
Alder kunde være med og Livet selv raabte 
»Pudsif »Tampen brændtec overalt fra Stjerner- 
nes Veje til Brændenældernes Rod og Bjergenes 
Indre, man glemte Hunger og Kulde, sig selv, 
gik lige dristig Gud og Satan i Vold, hørte knap 
Dødens moderlige Kald, naar Natten faldt paa 
og Legen skulde have en Ende — alt for blot 
at søge og søge efter Livsens Elixir, de Vises 
Sten, aUe Giflers Modgift, det store Ubekendte. 
Det er denne kække Higen, der, om end lidt 
mere afklaret og maalbevidst, den Dag i Dag 
udgør de ariske Folks Styrke og fra hin Tid 
indtil nu har sat sit Mærke paa saa mange af 
Menneskeaandens Fremskridt og Fund. 

Vi, der ere vante til en roligere Puls og 
fra Barnsben oplæres i Naturlovenes Virke- 
maade, have ondt ved at forestiUe os den for- 
ventningsfulde Spænding, der fyldte hin Tid. 
Vi trække paa Skuldrene, naar vi læse Listen 
over de Naturmærkværdigheder, der endnu længe 
efter opbevaredes i Fyrsters og Rigmænds Kunst- 
kamre. Og vi smile, naar vi nutildags see Børn 
i Leg ligge paa umodne Æbler for at ruge 
dem ud til Fugle. Men det 16. Aarhundrede 
kendte Naturmærkværdigheder langt mærkeligere 
end noget senere Kunstkammers, og alle laa de i 
troskyldig Spænding og rugede paa nedfaldne 
Æbler. Hver Husmoder i Norden, der lavede 
Syltetøj paa en ny Maade, tilsatte en Ret med 

lidt usædvanligt Krydderi eller brændte Blomster- 
vand af uvant Sammensætning, hver Herremand, 
der hemmeligt ved sin Smeltedigel søgte at lave 
Guld, drømte som Tyge Brahe, naar han tanke- 
fuld steg ned fra Vægtergangen paa Uranien- 
borg til Laboratorierne i Kælderen: om det 
dog ikke, om det dog ikke maaske just denne 
Gang skulde lykkes at finde det Ubekendte, det 
rige, store Vidunderlige. 

Denne Higen var de unge europæiske Folks før- 
ste Naturfomemmelse, ligesom Korstogene havde 
udtrykt deres første religiøse. Derfor bredte den 
sig saa vidt, og gik saa dybt. Kun en snæver 
Kreds kendte vel til Avicenna og hans Recepter, 
men alle havde en Tro paa, at der ikke fandtes 
den Sygdom uden at der jo ogsaa gaves den Urt, 
der kunde helbrede den, og den kosteligste af 
alle Urter var selve Livsens Urt. 

Ogsaa Hippokrates og Galenus havde talt om 
»Naturens« lægende Kraft, men herved havde 
de forstaaet selve Organismens indre skjulte Evne. 
Nu forstod Hvermand, at Kraften laa gemt i den 
ydre Natur, i Planter, Dyr og kostelige Stene. 

Araberne havde vist Vejen. Det var ogsaa dem, 
man fulgte paa Banens første Skridt. Det tidlig- 
ste eller dog første ret tydelige af disse var Ind- 
førelsen af det nye Lægemiddel: Aqua vitæ. Liv- 
sens Vand. I Brugen af dette laa ubevidst et 
Brud med Læren om Vædskemes Udtømning. 
Ingen, der nød dette Lægemiddel, kunde være i 

Tvivl om, at her foregik Helbredelsen ved, at 
der tilførtes Legemet en ny Kraft, der hidtil 
manglede. Sygdommen var det Negative, Læge- 
midlet, Sundheden, det Positive. I Løbet af 
det 15. Aarhundrede bredte Kendskab til Aquavit 
sig med rivende Fart over Norden. Den nødes 
som Mixtur (en »Snaps«), afmaalt (en Drakme = 
en »Dram«), i Ske (en »Sup«, en »Sopken«) og 
var yderst velgørende. Snart hørte det med til 
en kyndig Husmoders Pligter at kunne »brænde« 
den selv. Hvor før 01, og naar det kom højt. 
Mjød, havde været eneste Festdrik, vrimlede det 
nu med »Brændevine« tilsatte med Forskelligt 
og Blandingsdrikke lavede af Rhinskvin og Krydde- 
rier med iblandet Spiritus. Enhver Husmoder blev 
en Alkymist, der forstod sig baade paa »Alkohol« 
og »Sukker« og satte en Ære i, at hendes Aquavit, 
Lutendrak, Klaret, Hypokras o. s. v. var den bedste. 
Det andet tydelige Udtryk for den arabiske 
Retnings Overvægt blev Oprettelsen eller i hvert 
Fald Omordningen af »Apoteker«. De ældste 
saadanne vare opstaaede paa arabisk Grund og 
herfra senere overførte til kristne Lande. Frankrig 
synes at have gaaet i Spidsen i Middelalderen. 
I København fandtes ved Middelalderens Slut- 
ning et, hvis Alder vanskeligt lader sig bestemme. 
Alle disse bleve nu fornyede og forøgede. I 
København oprettedes under Christian H to 
(1514 og 1519) vistnok efter Tilskyndelse af Sig- 
brit, der var en af sin Tids ivrigste Alkymister. 

Det første Apotek i Stockholm oprettedes ved 
Midten af det 16. Aarhundrede. Allerede ved 
Frederik II's Død 1588 fandtes der i Danmark 
Apoteker i København, Helsingør, Odense, Vi- 
borg, Kolding og vistnok i Malmø. [Holger Rør- 
dam : Apothekervæsenets Oprindelse og Udvikling 
særlig i Danmark. Kbhvn. 1899.] I Frankrig 
skete Omdannelsen af de gamle Apoteker ved 
Forordningerne af 1484 og 1514. De allerfleste 
ældre Apoteker i Tysklands Byer oprettedes 
eller fornyedes i Tidsrummet 1485 — 1585. 

Det, man overalt gik ud paa, var at sondre 
mellem Apotekere og blot Urtekræmmere. Man 
vilde stifte en højere Klasse af Handlende, hos 
hvem man ikke alene kunde faa Krydderier til 
Købs, men baade frisklavede Lægemidler og 
alle de utroligt mange Bestanddele, der nu hørte 
til for at tilberede saadanne. I disse nye Ba- 
sarer og Magasiner skulde der nemlig findes 
kyndige Mænd, der ikke som tidligere kun ind- 
forskrev Lægemidler fra Udlandet, men selv ved 
deres alkymistiske Laboratorier i Kælderen kunde 
tillave hvilketsomhelst Lægemiddel efter den mest 
sammensatte Recept. 

Og det var unægtelig store Fordringer, der 
stilledes til, hvad en saadan Apoteker skulde 
have paa Lager. Vi besidde ikke nogen For- 
tegnelse for Norden over Apotek-Beholdninger 
i det 16. Aarhundrede. Men Forholdene vare 
nogenlunde ens i Vesteuropa. I Frankrig kræ- 

vedes under Henrik IV, at en Apoteker skulde 
alene af Dyreriget være forsynet med: »Hele 
spanske Fluer, Bænkebidere, Regnorme, Firben, 
Myrer, Hugorme, Skorpioner, Frøer, Krebs, Igler 
og en Mængde Smaafugle. Hvad enkelte Dde 
angaar, saa ere vore Læger fuldt og sikkert for- 
vissede om, at de ere forlenede med mange og 
vidunderlige Dyder. Blandt saadanne Dele kunne 
vi nævne Kraniet eller Hovedet af en Afdød, der 
ikke er begravet; det Ben, der er i Hjortens 
Hjerte; Spurve- ogHarehjeme; Vildsvine- og Ele- 
fanttænder; Frøhjerter; Rævelunger; Gedebukke- 
lever; Ulvetarme; Bæver- og Hane-Kønsdele; 
Svineblærer; Hjortelem; Snogeham.« 

»Item Menneskefedt, Svinefedt, Gaasefedt, Lam- 
me-, Ånde-, Grævlinge-, Hare-, Gede-, Aale- og 
Snogefedt. Hjorte-, Kalve- og Gedebukkemarv. 
Menneskeblod, Due- og Bukkeblod. Alle Sorter 
Mælk og alt hvad der laves deraf. Smør, Valle 
og Ost. Hjorte-, Raadyr- og Enhjøminge-Hom. 
Elsdyr-, Gede- og Bøffelklove. Østersskaller, Perler 
inden i samme. Item mange Slags Konkylier.« 

»Da endelig ovennævnte Dyrs Exkrementer 
ogsaa have deres særlige Dyder, er det ikke ilde, 
om Apotekeren vil have deraf i sin Bod, i 
Særdeleshed Gede-, Hunde-, Storke-, Paafugle-, 
Due-, Moskusdyrs- og Desmerkatte-Skarn, samt 
Haar og Fjer af samme Dyr.« (Pharmacopée de 
Jean de Renou, médecin du Roy å Paris. 1608. 
CUeret hos Franklin : Les médicaments p. 90 — 93). 

Om Forholdene i England hedder det: »Apo- 
tekerne i England og især de i London sælge 
Dødes Hoveder, paa hvilke der er et lille, grøn- 
ligt Lag Mos, som man kalder usnea, fordi det 
meget Ugner Lavarten usnea, der voxer paa Ege- 
træer. Men Kraniet af en nylig hængt Forbry- 
der, naturligvis befriet for Køddele og Hjerneind- 
hold, godt vadsket og tørret, er uendeUg langt 
bedre. Det er ogsaa den Slags, Apotekerne 
levere, naar der forlanges: »Menneskekranie«. 
[P. Pomet: Histoire générale des drogues 1694. 
foUo n. 7 — 8. Citeret hos Franklin: les médica- 
ments p. 97]. 

Menneskefedt galdt som et ypperligt Middel 
mod Reumatisme. At skafTe dette havde natur- 
ligvis sine VanskeUgheder, og her fik Apote- 
kerne en farhg Konkurrent i Bødlen. Følgende 
Reklame fra en fransk Apoteker, Pierre Pomet, 
sætter En levende ind i Tiden: »Vi sælge Men- 
neskefedt, som vi forskaffe os paa forskellige 
Maader. Men da Gud og Hvermand veed, at 
Mestermanden i Paris ogsaa sælger det til hver 
der har Brug derfor, saa medfører dette, at Apo- 
tekerne kun faae solgt saa lidt af deres. Og 
dog skal det Fedt, som vi ere i Stand til at le- 
vere, tillavet som det er med vellugtende Urter, 
nok vise sig at være uden Sammenligning langt 
bedre end det, der forskaffes af en Bøddel.« 
[Samme Skrift p. 7. Franklin p. 98.] 

Menneskevand, »især af unge Mennesker, der 

153 



MENNESKEVAND, HJERNESKAL 

drikke Vine, helbredte for Apoplexi og Krampe; 
blandet med mild Balsam var det et anerkendt 
Middel mod Luftspændinger. Endnu den 13. 
Juni 1685 skriver Madame de Sévigné til sin 
Datter: »Mod mine vapeurs tog jeg otte Draaber 
Essence d'urine, men mod Sædvane hindrede 
det mig i at sove. Derfor har jeg dog ikke tabt 
Troen derpaa, men jeg har heldigvis ikke haft 
Brug derfor siden.« [Lettres VII 396.] 

Ganske de samme Forhold vare til Stede i 
Norden. Som Middel mod »faldende Sot« an- 
befaler saaledes Henrik Smid følgende Middel, 
der af Henrik Ranzau og senere af Præsten Niels 
Mikkelsen Aalborg endog kaldes for »Kong Chri- 
stian IIFs Raad mod faldende Sot« : »Tag Hjerne- 
skallen af en Mandspersone, som ikke er død af 
nogen Sygdom, helst Hjerneskallen af en hængt 
Tyv, thi hun anses for den bedste. Sæt hende 
udi en hed Bagerovn og brænd hende, indtil 
hun bliver aldeles hvid. Stød hende saa til Pulver, 
tag af samme Pulver et Kvintin eller saa meget, 
som en ungarsk Gylden vejer, og tre Pæonkæmer 
stødte smaat og giv den Syge om Morgenen fastende 
heraf at drikke i Lavendelvand eller en varm 
Drik Vin — og befal Gud Virkelsen.« [H. Smid: 
Lægedomsstykker »faldende Sot«. — H. Ranzau: 
Gap. 53. — N. M. Aalborg S. 327—28.] Pastor 
Aalborg tilføjer 1633: »Andre Medici mene, at den 
Hjemeskal, som graves op af Jorden, skulde 
være hertil bedre; dog til en Mandsperson den 

som tages af en Mand, til en Kvindesperson, den 
som tages af en Kvinde.« 

Som Middel mod Næseblod anbefaledes: »Giv 
den Syge at holde et Menneskes Ben, saalænge 
det kan blive varmt af Haanden ; og stik i Næse- 
boren Mos, som gror paa Hjemeskallen, saa 
stilles Blodet.« [Aalborg S. 329]. Her er tydeligt 
nok Tale om den ovennævnte engelske »Usnea«, 
saa det ses, at man ogsaa i Norden har været 
godt med. Christian Pedersens Middel mod 
samme Sygdom var endnu fra en Tid, der var 
mindre raCBneret: »Om Næsen bløder, da skal 
man tage en varm eller fersk Svinel .. ., og helst 
af det, som gaar paa Marken og paa Gaden, eller 
af dem, som staar paa Sti, og holde hannem vel 
op under Næsen; det hjælper.« [En nøttelig 
Lægebog. 1533. Blad X.] 

Naar ogsaa andre »Folkeben« foruden Hjeme- 
skallen oftere omtales i Datidens nordiske Læge- 
bøger, maa det have faldet Apotekerne svært 
nok at være vel forsynede blot i denne Branche. 
I Danmark havde de en farlig Konkurrent i 
Byens Galge. Tyvekroppene, der hang aarevis 
og dinglede derude, vare næsten altid defekte. 
Særlig vare Tyvefingre efterspurgte. De gav 
baade Brændevin lægende Kraft og sikrede mod 
Tab, hvis Brændevinen skulde sælges. Som 
naturligt er, synes man i de nordiske Lægebøger 
at kunne følge de stigende Fordringer til Apote- 
kerne. Christian Pedersen, der udgav sin i Malmø 

1533, anviste i Reglen Midler, hvor man, hvad 
dyriske Bestanddele angik, naar det ikke netop 
var altfor sjældne Dyr, maatte antages at kunne 
hjælpe sig selv. Endog et Bad som det, han 
anbefaler mod »Sting i Siderne«, maatte man 
uden Apotek, alene ved gode Venners Hjælp, 
kunne skaffe sig: »Tag allehaande Møg, som er 
Komøg, Hestemøg, Hundemøg, Kattemøg, Hønse- 
møg. Duemøg, Faaremøg, Gedemøg og Folkemøg 
og bland det sammen med Eddike eller gammelt 
01 og varm det og gaa saa i Bad deri og bag 
dig dermed.« [XLVI Blad.] Han har næppe heller 
tænkt paa Apotekers Mellemkomst ved Midlet, 
der anbefales, naar »man haver for megen Løsen i 
Bugen og vil den stoppe. » »Tag en hvid Hundel . . . 
af en Hund, som æder aleneste Ben og stød 
hannem smaa og syd hannem i sød Mælk og 
giv den Syge hannem at drikke.« [XLI Blad]. 

Mere forfinede Forhold træffer man, naar 
man gaar et hundrede Aar ned i Tiden og læser 
f. Ex. Præsten Niels Mikkelsen Aalborgs Læge- 
bog, der udkom 1633. Blot saadant et lille Træk 
er betegnende, som at »Menniskens Skam« nu 
har faaet hæderligt Navn og kaldes »gyldent 
Plaster.« [S. 336]. I denne Lægebog træffes 
alle Slags RafSnementer. Om det saa er Madame 
de Sévigné's Essens, genfindes noget tilsvarende. 
»Har du røde Øjne, tag et hårdt stegt eller sodet 
[kogt] Æg, hak det Hvide smaat og kryst Osen 
[Saften] deraf gennem en Klud; tag her lige saa 

meget Rosenyand og lige saa meget Vand, som 
et Drengebarn haver ladet, Hælften saa meget 
Kamfer, formæng dette blandt hverandre og stryg 
i Øjnene.« [S. 334]. 

Nu som før udgjorde Menneskefedt et koste- 
ligt Lægemiddel. Men det var ikke let at vide, 
hvorledes Apotekerne forsynede sig dermed. 
Pastor Aalborg udbredte yderligere dets Pris ved 
følgende Historie: »Anno 1540 var til Rochlitz 
en Kvinde, Jacob Nawmans Hustru, som var saa 
lam og kontrakt paa sine Fødder i lang Tid, at 
hun med stor Nød lidet i Huset kunde hinke 
omkring paa Krykker. Samme Tid kommer 
nogle fornemt højlærde Doctores medicinæ til 
Byen, som bade Øvrigheden, at dennem maatte 
bevilges en Fange, en ung stærk Mand ved Navn 
Stangen Pencher, at anatomeres og opskæres. 
Hvilket og skete, at efter at han var hængt og 
nedtagen, hans Legeme er indført paa Raadhuset 
og der. Lem for Lem uden og inden, opskaaret. 
Hos samme Doctores lod den halte Kvinde an- 
holde om nogen Remedie og Raad mod denne 
hendes Lammelse. De gave hende Skinnebenene 
af det opskaarne Legeme, befol, at hun skulde 
lægge dem i et rent Kar ved den hede Ovn, 
og hvad der dryppede af Benene i Fadet eller 
Karret, det skulde hun bruge og dermed smøre 
sig. Det gjorde hun og. Men efterdi Medici lod 
hende sige, at hun skulde bruge det og smøre 
sig dermed, da forstod den gode Kvinde det 

ikke anderledes, end at hun skulde af denne 
Fedme tage Halvparten til Livs indvortes, og 
smøre sig med den anden Halvpart paa disse 
kontrakte Sener og knyttede Spændaarer. Tog 
saa Halvparten til sig i varmt 01, og ved Var- 
men smurte sig med det andet. Anden Dagen 
kastede hun Krykkerne, gik selv saa frisk og 
karsk til Medicos og takkede dem for god Læge- 
dom. At det sig saa i Sandhed er sket vidner 
Michael Bapst selv, som til Rochlitz tre eller 
fire Huse derfra var født og i sin Ungdom havde 
seet samme Kvinde uden Krykker, sund og karsk, 
gaaende paa Gaden, hvor hun vilde. c [S. 343 
—45]. 

Troen paa Menneskefedts helbredende Kraft 
har holdt sig indtil vore Dage. Nedskriveren af 
disse Linier erindrer som Barn at have hørt en 
ældre Bonde paa et Apotek paa Sjælland for- 
lange og virkelig faa udleveret »Præstefedt«, et 
Lægemiddel, som efter hvad der sagdes, ikke saa 
ganske sjældent blev begæret. Det voldte ikke 
Apotekeren nogen særlig Vanskelighed at skaffe. 
Det lavedes af Svinefedt tilsat med et Par Draaber 
Rosenvand. Dyreste Fedt var »Myggefedt«. 

Om end man i det 16. Aarhundrede levede 
Naturen nærmere end nu til Dags, maa det dog 
ofte være faldet Apotekerne vanskeligt nok virke- 
lig at være forsynede med alle de Dyrebestand- 
dele, som vi af Lægebøgerne se hyppigst bleve 
forlangte. Agerhønsehjemer, Ulvemaver, Væseler, 

Rævelunger, Frøøjne, Elsdyrklove, Spidsen af 
Hjortetakker, Tosse- [Skrubtudse] Hjerter, Svale- 
stene, Gumpen af Spyfluer o. s. v., o. s. v. var 
det ikke til enhver Aarstid let at have paa 
Lager. Vanskeligst af alt var det dog at skaffe, 
hvad der derfor ganske vist ogsaa betaltes i dyre 
Domme, — det ikke existerende Dyr Enhjørnin- 
gen. Et Ben af dette, endsige da selve dets Horn, 
var det ypperste Middel mod en Mængde Syg- 
domme, den »faldende Syge«, Gift og Pestilents. 
Aar 1565 under den nordiske Syvaarskrig maatte 
Frederik H af Danmark meget mod sin Vilje 
sætte sit Enhjømingehom i Pant for et større 
Laan. [T. o. a. L. 7. Juli 1565]. Aar 1588 var 
Beholdningen hos Johan HI i Sverige sluppet 
op, saa at han maatte skrive til sin Søn, Kong 
Sigismund i Polen, og bede ham om endelig at 
skaffe ham nyt. [Gjorwell: Svenska Magazinet. 
1766. S. 713]. 

Folk, der ikke vare i Stand til at skaffe sig 
Enhjøminge, paastod,. at Klove og Horn af Els- 
dyr, der vare fældede mellem de to Fruerdage, 
i mange Henseender var lige saa kraftigt et 
Middel. Kurfystinde Anna af Sachsen havde 
derfor Skeer af Elsdyrhom. [Weber: Anna, 
Churfurstin zu Sachsen. S. 192.] 

Mod den »faldende Syge« var sligt et ufejl- 
barligt Middel, og Grunden var let fattelig, da 
Elsdyr selv vare tilbøjelige til denne Sygdom. Da 
en Franskmand, de la Martiniére, deltog i en 

Elsdyrjagt i Norge i det 17. Åarhundrede, styr- 
tede virkelig et Dyr, ramt af denne Sygdom, og 
den forekommende Vært skænkede ham strax 
Kloven af venstre Bagben som Middel mod Fald- 
sot. Den kaade Modtager svarede: »Hvis Midlet 
virkelig er godt, saa er det underligt nok, at 
Bæstet ikke har kunnet kurere sig selv.« [D. 1. 
M. : Voyage des pays septentrionaux. Paris 1672. 
p. 10—12.] 

Denne Bemærkning angav imidlertid kun Hr. 
Martiniéres egen Uvidenhed. Thi hvis han havde 
været lidt mere bevandret blot i sit eget Lands 
Literatur, vilde han have vidst, at han selv var 
Skyld i, at det stakkels Dyr ikke havde kunnet 
hjælpe sig. »Elsdyret opholder sig nemlig paa 
ubeboede Steder, just fordi det er saa tilbøjelig 
til denne Sygdom. Saa saare den indtræffer, 
stikker det strax venstre Bagbens Fod i venstre 
Øre for at helbrede sig.« Men sligt kan jo ikke 
ske, naar det jages. [Pomet: Hist. des drogues p. 
23. Citeret af Franklin: Les médicaments. 115 
Anm. 4]. 

Af Planteriget skulde en Apotekjer være for- 
synet med alt: Blomster, Frugter, Blade, Stæng- 
ler, Rødder af alle vildtvoxende Planter i Landet, 
foruden de vigtigste Lægeurter fra fremmede 
Lande. I Christian Pedersens to Lægebøger an- 
føres alene af danske Urter over 140, der kunne 
bruges til Lægedom. Og Anvendelsen af dem 
krævede ofte et betydeligt Forraad, idet de ikke 

blot brugtes til Tillavning af Drikke og Salver, 
men meget hyppigt til at bade i eller til paa 
Gløder at gennemryge den angrebne Legemsdel. 
Røgbad under Sædet var f. Ex. en meget alminde- 
lig Kur for alle Underlivsonder. 

Åf Mineralriget endelig skulde en Apoteker 
være forsynet med meget, som man nutildags 
næppe vilde vente at finde paa et Apotek. »Vi 
have Brug for,« siger Henrik IV's ovenomtalte 
Livlæge Jean de Renou, Forfatteren til en an- 
set Pharmacopie, »alle Slags Jord, saasom Ler- 
jord fra Armenien, Jord fra Lemnos, fra Malta, 
fra Cimolia, rød Jord, gul Jord, Kridt. Ogsaa 
Stene, saasom Ømesten, Lapis-lazuli, Jødesten 
og andre; men først og fremmest Metaller, som 
ere syv, nemlig: Guld, Sølv, Tin, Bly, Jern, 
Kobber og Kviksølv, som alle have deres Navne 
af de syv Planeter. Man kan ogsaa henregne til 
Mineraller alle Slags Salte, Jordbeg, Naphta fra 
Babylon, Vitriol, graa Ambra og Rav.« [Frank- 
lin: Les médicaments. p. 113 — 14]. 

Af Stene og Metaller anvendtes fortrinsvis de 
ædle. Datiden havde den mest barnlige Tillid 
til deres helbredende Kraft. Christian Pedersen 
lærer: »Naar man stryger med de ædelige Stene 
Saphir eller Smaragder Øjnene ofte, da gør det 
dem klare. Stryger man og sine Øjne idelig med 
Kristal Sten, da hjælper det meget, om der er 
Hede i dem.« [VIII Blad]. Ogsaa til indvortes 
Brug anbefaler han det: »Om Kvinde haver 

ikke Die eller Milk i .Brystene, tag Christalin 
Glas og stød det smaat som Mel og syd det 
med Honning i 01 og giv Kvinden at drikke; 
det hjælper.f [Bl. XXIII.] 

Jean de Renou siger: »Saphlr forfrisker Hjertet 
og læger indvortes Saar.f »Smaragd styrker Hu- 
kommelsen og tæmmer kødelige Lyster. En Konge 
af Ungarn, der engang drev Elskovsleg med sin Hu- 
stru, mærkede herunder, hvorledes en smuk Sma- 
ragd, som han bar paa sin Finger, pludselig brast 
i tvende Stykker. Saameget elsker denne Sten 
Kyskhed. € »Rubin er meget kordial og bekæmper 
Raaddenskab og Gift. c »Sardonyx giver den Frygt- 
somste Mod og sikrer mod Forgørelse, c »Amatyst 
hindrer Drukkenskab.« Henrik Ranzau medde- 
ler i den Anledning sine Børn: »Jeg plejer al- 
tid at bære en stor Amatyst paa Brystet, da 
mange paastaa, at den hjælper mod at blive 
drukken, fordi den ikke tillader Vædskeme at 
stige op til Hjernen. Det forekommer mig, at 
den hjælper noget.« [Cap. 47.] Om Lapis-Lazuli 
siger Jean de Renou: »Naar man bærer den paa 
sig, ikke blot stjrker den Synet, men kvikker 
Hjertet; vadsket og tillavet rigtigt, purgérer den 
uden mindste Fare den melankolske Vædske. 
Hvis jeg var overtroisk, saa fæstede jeg ogsaa 
ligesom mange andre Forfattere Lid til, at den 
gør hver, som bærer den, elskværdig, rig og lykke- 
lig; men se, om jeg tror detl« »Perler ere over- 
ordentlig kordiale og istand til at friske Hjertet. 

Derfor lave ogsaa Alkymisterne en egen Likør, 
som de kalde Perlelikør, og paastaa dermed at 
kunne helbrede en Masse Sygdomme, endskønt 
deres meste Færd er idel Røg, Forfængelighed 
og Charlatanen. Jeg har kendt en Barber her i 
Paris, der blev kaldt til en Syg for at paasætte 
ham to Igler, og han havde Frækhed nok til at 
forlange sex Gulddalere for sin UlejUghed. Han 
paastod nemlig, at han en hel Maaned igennem 
ikke havde givet disse to Igler andet at leve af 
end alene Perlelikør.« [Franklin: »Les médica- 
ments p. 143 — 45]. 

Selv om man undgik alt Charlatanen, var 
der dog efter kyndige Lægers som Jean de 
Renous Mening visse Grænser, ud over hvilke 
endog de kosteligste Stene ikke formaaede at 
hjælpe. Det viste sig f. Ex. ved Pave Clemens 
VIFs Sygdom 1534. Han fik tilsidst et Diamant- 
pulver til 3000Dukater, og dog døde han. [Rau- 
mer: Hist. Taschenbuch VI 370]. Snarere turde 
man vel sige, at Guld rettelig anvendt var ufejl- 
barligt. Kunde man tænke sig, at et Menneske 
levede alene af Guld, maatte det bUve udødeligt. 
Guld ansaas derfor som det ypperste Styrknings- 
middel og nød i saa Henseende endnu større 
Anseelse end Jern i vor Tid. Henrik Ranzau 
sammenfattede denne Tillid til ædle Stene og 
Metaller i følgende Raad til sine Børn: »Det har 
ikke ringe Betydning for Sundheden at drikke 

af Guld- og Sølvbægre, ligesom det er gavnligt 

at slukke glødende Guld eller Sølv i Drikken. I 
skulle altid have i Eders Hænder enten Koraller, 
Rav, Agat eller kostbare Stene. Paa venstre 
Haands Ringfinger skulle I bære Ringe med Sma- 
ragder, Saphirer eller røde Ædelstene. I Munden 
skulle I stundum holde en Amatyst, noget Kry- 
stal, en Granat eller noget rent Guld eller Sølv.« 
[Cap. VIII og XXVI]. 

Endnu paa Ludvig den 14.sTid holdt Troen 
paa de »ædle« Lægemidler sig. Aar 1655 tog 
saaledes Kongen efter sin Læge Vallots Raad 
Tabletter, hvori der var Guld og Perler; 1664 
blev der ordineret ham et Lægemiddel af Perler 
og Koral og to Aar efter »Vidunder Vand« af 
Vitriol, Jern og Guld. Men i samme Aar 1666 
opførtes første Gang Moliéres »Doctoren mod sin 
Vilje,« hvori Sganarel siger til Perrin: »Hejl her 
er et Stykke Ost, som du maa faa ham til at 
spise.« — Perrin: »Hvadl Ost?« — Sganarel: 
»Ja, men det er en kunstig Ost, hvori der baade 
er Guld, Koral, Perler og Masser af andre Kost- 
barheder.« [Akt III, Se. II]. Disse Moliéres Ord 
udtrykke den vakte Tvivl, og meget hurtigt lo 
man sig fri for den Tillid til det Kostbare og 
Ægte, der under Paaberaabelse af Arabernes 
Autoritet saa længe havde behersket Europa. 
[Franklin: Les médicaments p. 146 — 47]. 

Samle vi i Tankerne Alt, hvad der skulde findes 
paa et Apotek, kunne vi med Sikkerhed sige, 
at Virkeligheden umuUgt kan have svaret hertil. 

Selv om de mange forskelligartede Bestanddele 
kunde være blevne ophobede paa samme Sted, 
vilde Handelen dermed dog ikke kunne have betalt 
sig. Oplandet omkring hvert Apotek var for ringe, 
Datidens vanskelige Rejseforhold begrænsede det 
stærkt. Det gik da Apotekerne i Norden som 
andetsteds, de lagde Hovedvægten paa det, der 
betalte sig. Tillavningen af alle Slags Sukkergodt 
og Konfekt. For fin til at være blot Urtekræm- 
mer, for massiv til at kunne leve af det intet, 
som Handelen alene med Lægemidler kastede af 
sig, foretrak Apotekeren som fin Konditor den 
Mellemvej, der betalte sig bedst. Allerede i den 
første af Christian den IFs Apotekerbevillinger 
1514 blev der hævdet Apoteker Hans Eneret 
til at »lække (o: sie, tillave) Klaret«. Da der 
1582 oprettedes et Apotek i Helsingør, forbødes 
det alle andre der i Byen at handle med Kryderi 
og Urter. [Helsingørs Byesbog ^^/e og *Vio 1582. 
R. A.]. Endnu i det 18. Aarhundrede klagede 
Apotekeren i Nykøbing paa Falster over, at 
hans Hovednæring gik tabt, da hans Svende 
lærte Folk der i Byen at bage Sukkerbrød og Ma- 
kroner og sylte alle Slags Frugter. [Hist. Tidsskr. 
HI. 2, 377.] Af de tre Personer, som en Apo- 
teker i det 16. Aarhundrede forenede i sig: 
Urtekræmmer, Konditor og Apoteker, var Apo- 
tekeren sikkert den magreste. 

I sydlige Lande, særligt Frankrig, vrimlede 
det med Klager over Apotekernes Forsømmelig- 

hed Og Bedragerier, hvad Lægemidler angik. »De 
bedrage os, c hedder det 1531; »de sælge os Heste- 
ben istedenfor Ben af Hjortens Hjerte. Der er 
mere af denne Art Ben tilfals, end der findes 
Hjorte til i hele Frankrig, Italien og Spanien.« 
»Jeg har aldrig set,« siger en Kvinde, der havde 
boet hos en Apoteker, »ham anvende andre 
Urter end dem, man rykker op i vor egen 
Have. Først, naar de komme i Krukkerne, faa 
de lærde Navne.« En Apoteker under Henrik 
IV tilstod, at han i de sidste SOAar ikke havde 
haft ægte Rhabarbara i sin Bod. [Les médica- 
ments p. 11 — 12]. 

Man tør da maaske slutte, at heller ikke de 
mange sjældnere Slags »stødt Krudt«, som Apote- 
kerne Hans og Dionysius i København skulde 
holde tilfals, undgik i Aarenes Løb at rekruteres 
med lidt hjemmevoxet Ukrudt. Den første offent- 
lige Klage over et dansk Apotek fremkom 1569, 
da Apoteker Unna i Højbrostræde i København 
beskyldtes for at tage for høje Priser, og »en 
Part af hans Urter at være gamle, forskallet og 
forgemt Gods, saa det inte duer at bruges.« [Her- 
holdt og Mansa: Samlinger til Medicinalhistorie. 
S. 242—43]. 

Hvad der mere end noget andet bidrog til at 
indskrænke Apotekernes Afsætning af Lægemid- 
ler, var et tredie og sidste Udslag af den arabi- 
ske Aandsretning: Fremkomsten af gode Læge- 
bøger paa Modersmaalet. Siden Henrik Harpe- 

streng [f 1244] paa Valdemar Sejrs Tid havde 
skrevet sine Lægebøger paa Dansk, var intet Nyt 
fremkommet herhjemme. Men disse vare nu 
baade som blot haandskrevne og paa Grund af 
deres trehundrede Aar gamle Sprog kun lidet til- 
gængelige. De to gunstige Betingelser: den nye 
Bogtrykkerkunst og den arabiske Indflydelse 
fremkaldte da en ny Blomstring paa dette Om- 
raade. Den brave Christian Pedersen udgav 1533 
i Malmø: »En nyttelig Lægebog for Fattige og 
Rige,« og Aaret efter: »Om Urtevand.« Henrik 
Smid i Malmø udgav 1546: »En skøn, lystig, 
ny Urtegaard«, og senere under forskelUge Titler 
[tredie og i^erde Urtegaard, Om Menniskens Vand, 
Præservativ mod Pestilents o. s. v.] en Række 
Skrifter, der tilsidst samledes i hans store »Læge- 
bog« 1577. Da dette skete, havde allerede Hen- 
rik Ranzau 1576 udgivet i Leipzig sin tidt op- 
trykte og paa Tysk oversatte Bog de conservanda 
valetudine. Aar 1578 udkom i Stockholm Bene- 
dictOlai: låkarebok. Siden udgav Hans Christensen 
Bartskær en dansk Lægebog i Byen Slesvig 1596 
og endelig Præsten Niels Mikkelsen Aalborg en 
dansk Lægebog i København 1633. I Løbet af 
hundrede Aar var der saaledes udkommet en 
Mængde let tilgængelige Bøger, der alle efter de 
bedste Kilder, især Avicenna og Galenus, gav 
Anvisning paa, hvorledes man under Sygdom 
skulde hjælpe sig. 

De indskrænkede sig imidlertid ikke hertil. 

Især Christian Pedersen og Henrik Smid vare 
utrættelige i at angive, hvilke danske vildtvox- 
ende og Have-Urter, der vare gode i hvert en- 
kelt Tilfælde. Alle kom de nu til Ære, Salvie, 
Aakande, Vor Frues Sengehalm, Tusinddyder, 
Persille o. s. v.. Kamilleblomster lod sig bruge i 
næsten ethvert Tilfælde. »Summa: Ingen kan 
noksom love alle Camilla Blomsternes Dyder.« 
Men heri laa der den umiskendeligste Opfordring 
til selv at være sin egen baade Læge og Apote- 
ker. Og denne Opfordring blev fulgt af Tusinder, 
der til Skade for Apotekernes Afsætning men 
til Gavn for sig selv og nærmeste Venner hver 
Sommer indsamlede Aarsforsyning mod de Syg- 
domme og Onder, som det følgende Aar kunde 
bringe. Denne de enkelte Hjems »Krudt« -For- 
syning var vistnok ofte saa omhyggelig besørget, 
at ingen Apoteker skulde have behøvet at skamme 
sig derved. 

Men Christian Pedersen og Henrik Smid 
bleve ikke staaende ved Lægeplanter og Læge- 
midler i snævrere Forstand. De gav begge An- 
visning paa et Utal af Likører, Kompotter, Geléer, 
Brystsukker o. s. v. De underviste i, hvorledes 
en Ovn til at »brænde« Blomstervand til Brænde- 
vin skulde indrettes, de stillede sig kort sagt i 
Spidsen for hele den begejstrede Skare af Hus- 
mødre, der Landet over drev Alkymi, kappedes 
om af alle disse Urter at sammensætte det mest 
Velsmagende, Sundeste, Skønneste, Herligste — 

det endnu uopdagede Middel mod alle kendte og 
ukendte Onder. 

Simpelt og naturligt har Henrik Smid udtrykt 
Hensigten med sine Skrifter i følgende Ord: »Paa 
det Hvermand kunde hjælpe sig selv i sin Nød 
og Trang, om han ikke kunde finde nogen an- 
den Doctor eller Læge hos sig tilstede, da tog 
jeg mig for, at jeg vilde skrive de almindeligste 
og bedste Urters Dyder, Kraft og Natur, som 
her voxer i Riget, af de ypperste og bedste Doc- 
torers Bøger, som nu findes. Ligeledes har jeg 
ogsaa samlet nogle af Apotekernes lønlige Kunster i 
en Hob, som ere: hvorledes Electuaria, Syruper, 
Conserva og Olier skulle ret kunstigen gøres og 
beredes af disse og andre Urter og deres Rødder 
og Blomster. Efterdi jeg havde ikke Tid at gøre 
dette om Dagen, da gjorde jeg det om Natten. 
— Her er mange Urter i Landet, der kunne 
hjælpe os ligesaa godt som de fi'a India, Arabia, 
Calcutten. Her voxe mange ædle Urter i Riget, 
som dog foragtes og trædes under Fødder, lige- 
som de vare ikke skabte af Gud os til Gode. 
Men vidste vi deres Kraft og Dyder, da holdt vi 
dem i større Ære og Værdighed, end vi gøre.« 
[Henrik Smid: Urtegaard. Fortalen. 1546]. 

Uden at ane det, maler Henrik Smid i disse 
Ord en ny Tid, hvor alt det Bedste af, hvad 
Araberne har efterladt i Arv, er vaagnet til selv- 
stændigt Liv. Her er varm, menneskelig Med- 
følelse med alle Lidende; her er ny Tro paa 

at de kunne hjælpes ikke blot ved Kirkens 
Midler og Forbøn, men ved de Urter, Gud har 
skabt, ved den foragtede Natur; her er Glæde 
over denne Natur, over Hjemlandet, over Moders- 
maalet. Beskedent dølger hans egen Begejst- 
ring sig i de jævne Ord: »Efterdi jeg havde 
ikke Tid at gøre dette om Dagen, da gjorde jeg 
det om Natten. € Men under denne Tro, der 
har vovet at bryde med de gamle Guder: Kirken, 
det udvalgte Folk og Latinen, ulmer endnu en 
dybere, ligeledes af arabisk Herkomst. Det er 
den, der ubevidst fyldte Tiden, der kun manglede 
en fængende Gnist for at brænde i lys Lue vidt 
over, Troen paa det Ubekendte. 

I denne Tro mødtes Araberne og de nyvakte 
europæiske Folk og skiltes med det samme. Den 
forskellige Maade, hvorpaa denne Tro formede 
sig hos begge, blev netop Udtrykket for deres for- 
skellige Afstamning. 

Hos Araberne var det Ubekendte, hvor ivrigt 
man end søgte det, altid Udtrykket for det Mere, 
der kun som Naadegave blev En til Del. Det 
varGUmt af Lyset bag Forhænget, fra det Aller- 
helligste, hvorfra Mennesket selv var udelukket. 
Kun med tildækket Aasyn kunde dette nærme 
sig og i Ydmyghed modtage den Skærv, som 
blev det rakt. Just heri, at Mennesket som Na- 
turen begge hørte til udenfor, laa Betydningen 
af, at en Straale fik Lov at trænge ud og gyde 
sit Guld i Naturens Dyb og Menneskets Viden. 

Selv om man da virkelig havde fundet »Universal- 
midlet«, »Livets Elixir«, »de Vises Sten«, hvor- 
efter man søgte med saa glødende en Iver, vilde 
dette dog aldrig have været noget Adkomstbevis 
til at komme indenfor; det var og blev kun en 
Smaamønt kastet i Grams til Flokken, der ventede 
udenfor Paladset. Ørkenens kyndige Rytter vidste 
skarpt at skelne mellem at skønne paa Maane- 
lyset og barniagtigt at gribe efter selve Maanen. 

Helt anderledes hos de europæiske Folk. Her 
var det Ubekendte, man søgte, mere endnu end 
Midlet til at faa Sygdommene lægte. Livet for- 
længet, Alt gjort til Guld. Bagved disse Ønsker 
laa den higende Længsel efter at besidde Pantet, 
det usvigelige Pant paa, at der ingen Afstand og 
Forskel var, men at Naturens Kræfter, Menneske- 
snille, dets Drøm om Lykke var Et i sig og Et 
med Gud. Man drømte om at faa Porten op- 
ladt for at storme ind med det samme. Ikke 
som Uvedkommende og Proletarer, men som 
Husets Børn, der hørte til derhjemme. Hver 
Morgenglød, hver Aftenrødme forjættede lønligt: 
nu sker det snart. 



Den, der fyldigst udtalte Tidens Løsen, var 
som Tiden selv uklar, ædelt tænkende og ubæn- 
dig. Vi, der staa paa Afstand, have let nok ved 
at se hans Fejl og Mangler. Og tre hundrede 

Aars Erfaringer have lært os resigneret koldt at 
kunne udtale : Det, han og Tiden tilstræbte, var 
et Uopnaaeligt, der ligger udenfor Menneske- 
livets Vilkaar. Han var blot en Mystiker, der 
drømte den Drøm, der som en Børnesygdom 
siden da har hjemsøgt hvert Slægtled, selvfølgelig 
kun en føje Stund, thi Livet selv lærer hurtigt 
enhver Forstandig: Du drømmer. — I det Gran 
af Bitterhed, som denne Tilstaaelse dog bestandig 
afføder, ligger imidlertid den bedste Forstaaelse 
af, hvad hin Tid dristigt haabede og vilde. 

Sveitseren Philippus Areolus Paracelsus 
Theophrastus Bombastus af Hohenheim var født 
17. December 1493 i Kanton Schwytz, hvor hans 
Fader var Læge. Denne underviste ham i Læge- 
kunst og Kemi, og tidligt lærte han at stole 
mere paa egne Forsøg og Iagttagelser end 
paa al den døde Lærdom, der, stemplet med 
Aristoteles', Galenus' og Avicenna's Autoritet og 
lovprist ved alle Universiteter, som en Hemsko 
hindrede selvstændig Tænkning og Erfaring. [Om 
P.s Liv og Lære se M. B. Lessing: Paracelsus. 
Berlin. 1839. — K. F. H. Marx: Theophrastus 
V. Hohenheim. Gottingen 1842.] Hans Ophold 
ved Universitetet i Basel, hvorhen han sendtes, 
da han var 16 Aar, blev derfor kun kort. Han 
drog videre herfra ud, hvor der virkelig dreves 
naturvidenskabelige Studier, til Alkymister, og 
havnede hos den berømteste af disse, den rige 
Sigismund Fugger i Tyrol. I dennes Labora- 

torium grundlagde Paracelsus den solide Viden, 
hvorpaa han siden byggede. Meget ung begyndte 
han derpaa et Vandreliv, tier selv blandt Da- 
tidens mange »farende Svende« vistnok var 
enestaaende. Han gennemvandrede Tyskland, 
Frankrig, Italien, gjorde som Feltskær (Militær- 
læge) Felttogene med i Neapel og Nederlandene og 
kom, saa vidt man kan se, Aar 1519 i samme 
Egenskab til Danmark. Her synes han at have 
besøgt Sigbrit, der jo selv var en ivrig Dyrker 
af Kemi. Han omtaler hende vel ikke ved 
Navn, men der er Sandsynlighed for, at hun er 
den »ædle Kvinde« og »berømte Praktikantinde« 
han fortæller at have gæstet, og om hvem han 
siger, at hun var i Besiddelse af en »Vunddrik«, 
der kunde læge store Saar inden tre Dages For- 
løb. [H. Gram: Det Kbhvn. Selskabs Skrifter 
IV. 250 »Om Paracelsus har været i Kjøbenhavn.«] 
Det var vistnok hendes Broder, Dionysius Wil- 
lumsen, der samme Aar var bleven Apoteker i 
København. Endnu en tredie Kollega traf han 
vistnok her, den tidligere Bartskær Didrik Slag- 
heck. Dennes Bane gik dog højere og hurtigere 
end Paracelsus'. Aar 1520 blev Slagheck Biskop 
i Skara, 1521 Ærkebiskop i Lund, 1522 hængt 
og brændt i København. 

Paracelsus fulgte som Læge med Hæren 
imod Stockholm, overværede Byens Belejring 
og Overgivelse, det er maaske herfor han 
senere kalder den »Stockhalma in Danemark.« 

Medens Didrik Slagheck var med ved det stock- 
holmske Blodbad, flakkede han om for at under- 
søge de mange Bjergværker i Sverige. Herfra 
gik Vandringen gennem Rusland over Moskov 
til Konstantinopel. Og efter ti Aars Omflakken 
tog han endelig Bolig i Basel 1525. 

Hans Virksomhed i disse ti Aar havde 
været ligesaa broget som de Forhold, hvorunder 
han færdedes. Han havde baade været Alkymist 
og Læge, stillet Horoskoper, spaaet af Haanden 
og manet Døde. Han havde været i Kast med 
Alverden, fra Konger og Fyrster til kloge Koner, 
Skarprettere, Jøder og Hexe. Overalt havde han 
set og lært. Han havde utvivlsomt Ret, naar 
han regnede sig dette Vandrestudium langt mere 
til Gode end at have opholdt sig ved et Uni- 
versitet og disputeret sig en Doktorhat til paa en 
Udlægning af, hvad Galenus og Avicenna havde 
sagt eller ikke. »Nej, en Læge skal være en 
Landstryger. Thi Sygdommene selv fare vide. 
Og kun ved at vandre lærer du mange Syg- 
domme at kende. De engelske Vædsker ere 
ikke ungarske, de neapolitanske ikke preussiske, 
du maa drage hen, hvor de er. Og jo mere du 
søger, jo mere du erfarer, des større bliver din 
Forstand i Fædrelandet. Naturen er en Bog, 
der læses til Fods. For hvert Land, du seer, 
vender du et Blad i Naturens Kodex«. 

Hans Ry for heldige Kure var nu voxet 
saa stærkt, at Øvrigheden i Basel tilbød ham en 

vellønnet Plads ved Byens Universitet som Pro- 
fessor i Fysik ^ Medicin og Kirurgi. Han mod- 
tog den, og i Sommeren 1527 begyndte han en 
Række Forelæsninger, vidt forskellige fra Da- 
tidens. To Timer daglig gennemgik han for en 
talrig Tilhørerkreds ikke Galenus og Avicenna 
— tværtimod i højtideligt Optog kastede han 
St. Hans Aften deres Skrifter paaBaalet — men 
hvorledes Saar og Sygdom efter hans Erfaring 
burde behandles. Og dette foredrog han ikke 
paa de Lærdes eneste sømmelige Sprog, Latin, 
men paa Modersmaalet, forstaaeligt for alle. 
Samtidigt havde han som Stadslæge en udbredt 
Praksis. Med stor Dristighed og Held anvendte 
han mineralske Lægemidler. Men især opnaaede 
han forbavsende Resultater ved sit hemmelighed- 
fulde Middel »Laudanum.c Hvorledes dette var 
sammensat, vides ikke. At der var Opium deri 
er højst sandsynligt, senere gik Navnet Laudanum 
over til alene at betegne Opium. Nogle antage, 
at Paracelsus valgte dette Navn, fordi Midlet 
ikke noksom kunde roses [laudare]. Anvendelse 
af Opium var i Strid med Arabernes Lære, 
hvorefter det hidtil havde gældt for skadeligt. 
Selv om Opium imidlertid har udgjort en Hoved- 
bestanddel af hans Laudanum, kan man sikkert 
gaa ud fra, at Lægemidlet har været sammensat 
af flere andre Bestanddele, maaske især Vitriol, 
thi som hemmelighedsfuldt Middel kunde det 
naturligvis ikke være noget Enkelt, som Enhver 

kunde anvende. Vist er det, at ved Hjælp af 
sit Laudanum gjorde han Vidundere. Herved 
helbredte han i det mindste for en Tid den 
lærde Bogtrykker Frobenius i Basel , hvem 
Lægerne vilde sætte Benet af paa Grund af 
Podagra. Med samme Middel helbredte han 
Kanniken Cornelius Lichtenfels. Selv nævner 
han 18 Fyrster, som han har helbredet ved 
dette eller andre Midler, efter at almindelige 
Læger havde erklæret dem for opgivne. Da 
han tilmed var meget uegennyttig, og hyppigt 
nægtede at tage mod Betaling af Folk, hvem 
andre Læger ikke havde sparet, kan man godt 
forstaa, at hans Ry og hans Fjender tog til med 
rivende Fart. 

Det fik en brat Ende. I Sommeren 1528 
kom han i Proæs med Kanniken Lichtenfels. 
Denne, der i lang Tid havde lidt af Mavesmerter 
og forgæves søgt Raad hos andre Læger, havde 
tilsidst henvendt sig til Paracelsus og lovet 
ham 100 Gylden, hvis han kunde helbrede ham. 
Blot ved Brugen af tre Piller Laudanum var 
han bleven rask, men nu nægtede Kanniken at 
betale Summen, da Sygdommen saa let havde 
ladet sig hæve. Paracelsus klagede til Byens 
Øvrighed, men denne dømte, at Kanniken kun 
skulde betale efter almindelig Taxt. Da blev 
Paracelsus heftig fortørnet, han lod, som det 
hedder i den gamle Baseler-Krønike, »onde Sedler 
flyve mod Øvrigheden,« det vil vel sige ud- 

skældte den paa Prent, og flygtede derpaa fra 
Byen. 

Efter dette faste Ophold i Basel, der i alt 
kun havde strakt sig over et Par Aar , begyndte et 
nyt Vandreliv, der varede i henved Qorten Aar, 
lige til hans Død 1541. Vandringerne foregik i 
Sydtyskland, Østrig og Schweitz og give et 
tydeligt Indtryk af hele hans ejendommelige 
Fremtoning. Velsignet, forbandet, forfulgt over- 
alt drog han fra Sted til Sted. Fast i sin Tro 
paa at bringe et nyt Evangelium, i ydmyg Tillid 
til den Gud, der er Kærlighed, og hvis Væsen 
han søgte ved uegennyttig Opofrelse at gengive, 
gavmild, nøjsom, uklar, opblæst og forsoren, 
svingede han stadig imellem en Helgen og en 
blot Markeds-Gøgler. Der stod altid Ry om 
ham. Han var fulgt af en talrig Skare Disciple, 
dels troende Lærlinge, dels tvivlsomme Existenser, 
der blot fulgte med for i et ubevogtet Øjeblik 
at aflure ham hans Kendskab til de Vises Sten. 
Alle Lidende strømmede ham i Møde, fra Fyrster 
og Rigmænd til Byernes Udskud; efter lykkelig 
fuldendt Kur bedrog i Reglen de første ham 
for Lægeløn, de sidste lo ham ud eller glemte 
ham. Men Gejstlige og Læger slog Ring om 
ham, udskjældte ham for »en Luther« og 
en Lurv uden Doctorhat. Saa kom det til 
Disputats, hvor de raabte paa Latin, han svarede 
paa Tysk, og Haansord gjorde Udslaget. Kun 
sjældent lykkedes det ham at faa Lov at føre 

Disputatsen under den nye Form som i Num- 
bergy hvor han fik Øvrigheden til at udlevere 
ham nogle af Stadens uhelbredelige Syge, som 
han derpaa gratis lægte. Da han endelig efter 
sin bestandige Omflakken syntes at ville slaa 
sig til Ro i Salzburg, blev ogsaa dette forpurret. 
Det lykkedes nogle Banditter, hvem Lægerne 
havde underkøbt, at faa ham i deres Vold. De 
styrtede ham ned fra et højt Sted, saa at han 
knustes. Døende bragtes han til en lille Stue i 
Værtshuset »zum weiszen Rosz,« hvor han ud- 
aandede 24. September 1541. 

Endnu den Dag i Dag er Samtidens Strid 
om Paracelsus' Betydning ikke naaet til Afslut- 
ning. Nogle betragte ham fremdeles som en af 
Menneskehedens Ypperste, andre som en blot 
Charlatan. En af Grundene til, at denne Sky 
stadig staaer om ham, ligger i, at man ikke 
med fuld Bestemthed kan afgøre, hvilke Skrifter 
der stamme fra ham, hvilke ikke. Han ned- 
skrev meget. Rundhaandet synes han at have 
skænket Byøvrigheder og Enkeltmænd sine 
Haandskrifter som Tak for kortvarig Rast paa 
flygtig Vandring. Men hans Levevis egnede sig 
ikke til Forfattervirksomhed. Han kunde aldrig 
i Ro lægge sidste, afsluttende Haand paa noget 
Arbejde. Og det anses endnu for tvivlsomt, om 
han overhovedet selv nogensinde har udgivet 
nogen Bog. [K. F. H. Marx: Zur Wurdigung 
des Theophrastus von Hohenheim. Gottingen 

178 



PARAGELSUS 

1842. 4to. S. 9.] Ikke desto mindre existerer der 
nu et Utal af Skrifter under hans Navn, der 
overbyde hverandre i Særhed, Voldsomhed og 
Vidtsvæven. Efterspørgslen har tidligt udklækket 
disse i en Tid, hvor Forfatterret var et ubekendt 
Begreb, og hvor et Forfatternavn ansaas for 
Ållemands Eje, Venners og Fjenders, blot et 
Træ ved Landevejen, i hvis Skygge enhver 
kunde hvile sig, i hvis Bark enhver kunde 
ridse sit Navn. Ud af denne Bunke Skrifter 
maa varsomt uddrages Billedet af den, hvis 
Valgsprog ved Skæbnens Ironi var: »Skriv aldrig, 
hvor der hersker Tvivl! Derfor skrev Evange- 
listerne saa kort, fordi det var sandt, hvad de 
skrev.« Intet Under, at der er mange uddragne 
Billeder, forskellige indbyrdes, og medførende 
højst forskellige Domme. 

Sandsyndligsl ere følgende Træk. Paracelsus 
søgte at forene Bibeltro og græsk Syn, han 
levede jo i Schweitz og Sydtyskland paa en 
Tid, hvor Zwingli, Luther og Calvin virkede og 
Romerkirken selv krævede Forbedring. Det 
kunde da ligge ham nær at udtale: »Af alle 
nuværende Sekter er der ingen, der besidder 
den sande Religion. Man maa blot uden al 
Biforklaring læse den hellige Skrift, saa lader 
vel engang i Tiden den sande Religion sig til 
Syne.« Der laa ubevidst Kætteri i Udtryk som 
disse: »Ved Gemyttet komme vi til Gud, ved 
Troen til Kristus og ved Indbildningskraften til 

12* 

179 



PARAGELSUS 

den Hellige Aand.c Og han var ved at flagre 
sig løs i en saadan Tanke som: »Kun ved vor 
Visdom blive Guds Værker aabenbare, og kun 
naar Sønnen vorder sin Fader lig, det er: bliver 
fuldkommen som han, har Visdommens Fader 
den sande Glæde i sit Barn. c Men i brændende 
Glød vendte han tilbage til det dybeste i Kristen- 
dommen i følgende Tankegang: »Det Højeste, 
som vi Læger besidde, er vor Kunst. Men det 
næste, der er denne lig, er Kærlighed til de 
Syge. Og for disse to danner Haabet Slutsten. 
Kærlighed modtage vi af Guds Kærlighed, og i 
den samme Kærlighed maa vi uddele den, lade 
den ved os gaa videre til hver, der har den 
Behov. Som vi elske, saa gaar det os. Er vor 
Kærlighed stor, saa faa vi store Frugter af vor 
Lægedom; er den svag, blive vore Frugter 
mangelfulde. Saa gaar det og med Haabet. 
Den, der intet haaber, kan intet. Thi den alene 
haaber, der veed. Hvo intet veed, haaber ikke, 
men tvivler«. 

I sin Verdensopfattelse var Paracelsus Græker. 
Alt Tilværende danner en stor Organisme, Ma- 
krokosmos. Hvert enkelt Menneske er som Mikro- 
kosme et Afbillede af Makrokosmen, i inderlig 
Enhed dermed. Alt lever. Der gives overhovedet 
ingen Død. Hvad der synes saa, er kun en 
Tilbagesynken i Moders Liv, en Overgang, en 
Tilbliven af noget Nyt. Livet er Gud. I ham 
har alle Ting usynligt været, i ham vende de 

tilbage, fra ham udstrømmer i hvert Øjeblik 
det, der udgør deres Liv. 

Det er da Lægens Opgave at forstaa det 
enkelte Menneske ikke som noget Enkelt for 
sig, men som Led i den store Verdensorganisme. 
Kun ved at studere Naturens, den store Orga- 
nismes Liv lærer han at fatte det samme i 
Mikrokosmens Form. Naturen er hans Lære- 
mester, kun der staar hans Examen, Livet er 
hans Maal. Intet kan lignes med den kyndige 
Læge. Ham er Naturens Hemmeligheder aaben- 
bare, han deler dem atter ud til de øvrige Lærde* 
Han begriber alle Lemmernes Væsen, deres 
Sundhed og Sygdom, han føler Firmamentets 
Puls, fatter Stjernernes Ansigtstræk, de fine 
Streger i Mineraliemes Haand, Vindens Aande- 
dræt og Jordskælvets Feber. I Kendskabet til 
Naturens Liv har han Nøglerne til Guds Rige. 
Thi Naturen og Livet er Maalet, ikke Bøgers døde 
Kundskab. Hvad der findes i Galenus' Skrifter 
er som den Svamp, der voxer paa Træet. Daare 
den, der herved tror at kende Træet selv. 



Hvad er under disse Forhold Sygdom? 
Den er ikke som af Araberne antaget noget blot 
Negativt i Forhold til Sundhedens Positive. Den 
er selv noget Positivt. Sygdom er en egen 

Form for Liv, en Snylteplante, en Mikro- 
kosme i Mikrokosmen. Mennesket er selv- 
anden under Sygdom, har ligesom to Legemer 
indesluttede i det ene og samme. 

For ret at forstaa dette maa vi lægge Mærke 
til, hvad det er, vi ellers kalde Liv. Liv er altid 
en umiddelbar Enhed af tre Bestanddele: Salt, 
Svovl og Kviksølv. Saalænge Livet varer, danne 
de en inderlig Forbindelse og mærkes ikke ; dette 
kaldes Sundhed. Men begynde de at skilles og 
lade sig mærke enkeltvis i Svien, Brænden, det 
er Sygdom, og den kan føre til hel Opløsning, 
Døden. Livet er altsaa noget usynligt, under 
hvilket Grundstofferne holdes sammen. Ophører 
det, saa skilles de ad og blive synlige. Du for- 
staar det ikke? Prøv engang! Et Træ lever. 
Hug det til Brænde, saa dør det. Idet du nu 
brænder det, saa er det, der brænder: Svovl; 
det, der ryger: Kviksølv; det, der bliver til Aske: 
Salt. Mere er der ikke i det. Alle disse tre, 
det Brændbare, det Flygtige, det Opløselige 
findes forbundne i alt Levende og skilles først 
ad, naar det dør. Det er disse tre, vi betegne 
med Navnene: Svovl, Kviksølv, Salt. 

Men hver enkelt Organismes Liv er ikke 
blot opstaaet ved en Fødsel, det kræver uafbrudt 
Ernæring for at bevares. I Ernæringen faa vi 
et endnu dybere Indblik i, hvad Liv er. Den 
Enkelte tilegner sig andre levende Genstande : 
Dyr, Planter og Mineraller, fortærer dem og 

lader dem dø og opløses for selv at hente Liv 
heraf. Verden er saaledes Alles Kamp mod 
Alle. Gud har dog dannet dem alle. Gud er 
ikke blot i Dig og i Nattergalen, men ogsaa i 
Ormen, Edderkoppen og Basilisken. Baade 
Sundhed og Sygdom love Gud. Thi Alting 
lever. 

Ikke alt, hvad den enkelte Organisme for- 
tærer, kan den bruge til sit Liv. Næringsmidlerne 
indeholde baade Gavnligt og Skadeligt, »Essens c 
og »Gift«. De skilles fra hinanden under For- 
døjelsen, der er mere end, hvad Grækere og 
Arabere betegnede som en blot »Sammenkogning« 
(concoquere), thi den er det tydeligste Udtryk for 
den Enkeltes Liv. En indre Naturkraft, »Ar- 
chæus« foretager her de sindrigste alkymistiske 
Arbejder, som ingen Menneskekunst kan gøre 
efter. 

Af det samme Brød laver den Menneske- 
blod til et Menneske, Hesteblod til en Hest, 
Hundeblod i en Hund. Hvad den ikke kan 
bruge, udskiller den og affører. Læg Mærke til, 
hvor meget Salt der er i Urinen , Svovl i Exkre- 
menter og i den Luft, Lungen udaander. Men 
Fordøjelsen foregaar ikke blot i Maven. Dér 
laves Næringsmidlerne kun til Blod. Hver en- 
kelt Legemsdel : Hjerne, Hjerte, Øjne, Lever, Nyre, 
Milt trækker atter, som Magneten drager Jernet, 
Blodet til sig og fordøjer dette i sin Mave, idet 
den uddrager deraf, hvad den har Brug for, 

medens den udskiller det ubrugelige som Sved, 
Taarer, Slim osv. 

Sundhed er altsaa den normale Fordøjelse 
overalt i Legemet, hvor Mikrokosmens Natur 
uden mærkelig Besvær overvinder den tilegnede 
Næring, opløser den eller udskiller den. Den 
føles som Fred og Velvære. Sygdom er det 
modsatte Forhold, hvor det Fremmedes Magt er 
stærkere end Mikrokosmens Livskraft, saa at 
det er Mikrokosmen, der opløses, idet Salt, Svovl 
og Kviksølv udskilles og enkeltvis volder Pine. 
Den føles som Krig og Smerte. De forskellige 
Sygdomme kunne inddeles, eftersom det er mest 
Salt eller Svovl eller Kviksølv, der udskiller sig 
og virker. Men én Ting staar fast: I Sundhed 
opløser Organismens Liv andet Liv til Gunst 
for sig. I Sygdom opløser andet Liv Organis- 
mens Liv, adskiller dettes Grundbestanddele og 
drager Næring af dem paa Organismens Be- 
kostning. 

Heraf fremgaar bedst, hvor ufuldkommen 
Grækernes og Arabernes Lære er, der anser 
Sygdom for et blot Misforhold mellem de fire 
Vædsker og mener at kunne helbrede alene ved 
Afføring, Voméring og Aareladning. Vædskernes 
Misforhold er ikke Sygdommen selv, men kun 
dens Yttringsmaade (Symptom). Det er Sygdom- 
men, der virker Misforholdet imellem Vædskeme. 
Den er det Liv, der ligger nedenunder. Du 
rammer den ikke ved at tømme paa Vædskerne^ 

saalidt som du faar Bugt med Vinteren ved at 
Qæme Sneen. Thi det er Vinteren, der har frem- 
kaldt Sneen, ikke omvendt. 

Sygdommen er en Strid mellem to usynlige 
Former for Liv, Sygdommens og Sundhedens, 
der begge rummes i samme Organisme. Striden 
føres allevegne i Legemet og mærkes som Hede, 
Kulde, Ildebefindende, Smerte overalt. Heller 
ikke Feberen, Smerten er Sygdommen, men blot 
Udtrykket for den Kraft, den Form, hvorunder 
Organismens Natur, »Archæus«, den indre Alky- 
mist, eller hvad du nu vil kalde det Levende i 
dig, søger at jage Sygdommen paa Flugt. Hoved- 
slaget staar i »Krisen«. Sejrer Archæus, maa Syg- 
dommen opløses, vige og udskilles ved Sved, 
Afføring, Udaanding. Sejrer Sygdommen, op- 
løses Organismen i Død. 

Hvad har Lægen at gøre under Sygdommen? 
»Mærk dig først: Naturen er Lægen, du ikke. 
Det er den, der sammensætter Lægemidlerne. 
Kun den veed, hvad der bør gøres og hvorledes 
der kan læges. Du er kun dens Haandlanger.c 
Der er altsaa en indvendig Læge og Apoteker, 
»Archæus«, der er den egentlige. Men denne 
kan den udvortes Læge, der forstaar sin Kunst, 
gaa afgørende til Haande ved i rette Øjeblik at 
række ham det, hvortil han netop trænger. 
Hvad dette er, det læres ikke gennem Bøger 
men gennem Studiet af den hele Natur, hvoraf 
den enkelte Mikrokosme jo kun er et Afbilled. 

Lægens Kunst og Erfaring har selve Livet til 
Genstand. 

Hvad lærer da den store Natur os om Livet? 
Vi se, at af Jordbundens Kraft — thi længer 
kunne vi ikke forfølge den store »Archæus«, 
Livskraften — fremvoxer to Riger, Planteriget 
og Mineralriget. Planterne voxe i Luften, Mine- 
ralierne i Vandet under Jorden eller i Havet. 
Men alle ere de kun forskellige Blandinger af 
de tre: Salt, Svovl, Kviksølv. Hvilken Kunst- 
færdighed i Sammensætningen, der af samme 
tre Bestanddele blot i forskelligt Maal og Renhed 
kan danne Mos, Tidsler, Bøge, Palmer og Sten- 
kis, Kobber, Ædelstene, Guld! Og h^ilken For- 
skel i Jordbundens Livskraft, mellem Ørken og 
yppig Skov, mellem øde Strandbred og Guld- 
lejer I Det er samme Livskraft, samme Slags 
Årchæus, der gør sig gældende i den store Natur 
og i den enkelte Menneske-Mikrokosme. Vil du 
da under en Sygdom komme et Menneskes 
Livskraft, Sundhedens Natur i ham, til Hjælp 
imod Sygdommen, saa gælder det om med kyndig 
Takt, med udviklet Sans for, hvorledes netop 
denne Jordbund er beskaffen, at forsyne ham 
med netop det, som Sundheden i ham i Øje- 
blikket har Brug for men maaske ikke Kræfter 
nok til selv at skaffe til Veje. Du maa give 
ham, hvad der er »Essens« for hans Sundhed 
men »Gift« for Sygdommen i ham. Hvad er 
da dette? Selvfølgelig Salt, Svovl og Kviksølv. 

Men i hvilken Sammensætning? Ja, herpaa beror 
det. Thi der er uhyre Forskel paa Kampesten 
og Guld, Andemad og Figener, men alle ere de 
jo kun Salt, Svovl og Kviksølv i forskelligt For- 
hold. 

Det afgørende Lægemiddel er i hvert enkelt 
Tilfælde et »Arcanum«, en Hemmelighed. Du 
naaer ingen Vegne ved med Grækerne og Ara- 
berne at sige: »Det Modsatte helbreder det Mod- 
satte.« De tale kun om Sygdommens Ytrings- 
maade, ikke om Sygdommen selv. Hvad Syg- 
dommens Liv egentlig er, er en Hemmelighed. 
Og hvilken den Essens, den Sygdomsgift er, der 
i dette Tilfælde skal kunne æde Sygdommens 
Livsrod over, er ligeledes en Hemmelighed, et 
Arcanum. Men det findes. Og det kan findes 
ved aabent Øje for den store Natur, ved Takt, 
ved Flid, ved trolig Prøven sig frem, ved Bøn, 
ved Kærlighed. Den rige Natur, der omgiver 
dig, peger tyst paa den Løndom, hvorover den 
dækker. Ja, der maa gives en lykkelig Sammen- 
sætning, der er Gift for hver en Sygdom, men 
Livets sande Elixir, den spirekraftige Kærne i 
Livets Frugt, de Vises Sten. Der maa gives den 
rene Blanding, der udskiller alle Slagger af de 
lavere Stoffer og forvandler dem til ædelt Guld, 
der sammensmelter Legemets Bestanddele til evigt 
Liv. Gud rækker dig lønligt sin Haand under 
Løvet. Grib den i Kæriighed, Tillid og Tro! 

I den fælles Stræben efter at finde de for- 

skellige Arcana og maaske engang alle Arcaners 
Arcanum ere vi ikke ladte uden Hjælp. Vi maa 
naturligvis ikke se grovt paa Forholdet og tro, 
at det er selve dette Salt, dette Vitriol, dette 
Zink, der virker. Saltet, Vitriolen, Zinken er 
kun Stoffet, den ydre Beholder for den indre Kraft, 
der er usynlig som Sundhedens, som Sygdommens 
Liv, der skal paavirkes. Kraften er selv et Ar- 
canum. Og af alle disse skjulte Essenser skal 
uddrages og samles Enheden, Quinta Essentia, 
der er den stærkest virkende. Vejen er svær, 
men den er dog afmærket. Thi Naturen har i 
Farver og Former antydet StofiFemes Kraft. Guld 
er jo gult. Læg Mærke til, naar Guld mister sin 
Farve, saa har det mistet sin Quinta Essentia. 
Thi i Guldets Farve er dets Kraft. Derfor kalde 
vi ogsaa Quintessensen for Tinctur (tingere = at 
farve). Og læg fremdeles Mærke til, at Tingenes 
Former ikke ere tilfældige, men udgøre deres 
Signatur. Derfor indeholde de Navne, som Adam 
just af Hensyn til det Ydre gav Dyr, Planter 
og Mineraller, ofte en klar Angivelse af deres 
Væsen og Kraft. Naturen taler selv gennem sine 
Former. Den giver Hjortens Horn en Tak for 
hvert Aar, Dyret har levet. Den mærker Lini- 
erne i Menneskets Haand, Hestens Tænder, Bla- 
denes Ribber. Den anviser de Planter, der have 
hjerteformede Blade, til Brug i Hjertesygdomme, 
den har gjort Safran og Svaleurt gule som Tegn 
paa, at de virke mod Gulsot, den gjorde Rubinen 

188 



SYGDOM ER EN SELVSTÆNDIG FORM FOR LIV 

rød som det Blod, den kan rense, og gav Guldet 
i Planeternes Række den Plads, der svarer til 
Hjertet, som det mægtigt styrker. 

Og mærk endnu et sidste. Naar under en 
Sygdom den indre Alkymist, »Archæus«, kalder 
alle de sunde Legemsdele til Hjælp for at 
bekæmpe Sygdommen; naar Sundhedens Liv 
kæmper mod Sygdommens Liv, saa bring 
den Hjælp, der svarer til det Liv, du vil styrke ! 
Sundhed er det friske Bølgeslag mod Bredden, 
Sygdom den opløste Rislen tilbage. Lad da det 
Lægemiddel, du giver, være i Slægt med den 
friske Enhed og ikke med Sygdommens Opløs- 
ning. Jo mere levende Lægemidlet er, des mere 
styrkende. Blod duer kun sjældent til Lægemid- 
del, thi i samme Nu, det forlader sit oprindelige 
Legeme, er det dødt. Friske. Plantedele ere kraf- 
tigere end visne. Mineraller ere de Bestanddele, 
der ganske uden at tabe deres Liv kunne ind- 
gaa i et Lægemiddel. Derfor ere mineralske 
Lægemidler de stærkest virkende. 

Men hvorledes du end blander, saa husk, at 
Alkymien er en hellig Kunst. Ved Ilden skiller 
du det Unyttige fra det Nyttige og udøver det 
sidste, som Naturen har overladt til Mennesket: 
at fuldende, at fuldkomme. Lægens Kunst er 
den højeste; i den bliver Mennesket Gud lig. 
Saa udøv den da med et rent Hjerte I Dyrk den 
som du dyrker Gud, i selvforglemmende Kærlig- 
hed I Sænk dig tryg og virksom-glad i den store 

Vished: Alt er beslægtet, kun Formerne ere for- 
skellige. Det Hele stammer fra Gud, han er i 
Alt, thi Livet er fra Gud. 



Skønt Paracelsus var vidt berejst og person- 
ligt kan have gjort sin Opfattelse gældende over 
næsten hele Europa, saa virkede dog hans Tanke- 
gang langt videre end, hvor hans Tale eller Skrift 
kan formodes at være naaet hen. Grunden var 
den, at det var ikke blot hans Tankegang, men 
manges med ham. Han var kun den, der fandt 
det klareste, varmeste, heftigste Udtryk for, hvad 
der fyldte Alle. Han udtalte blot det forløsende 
Ord, men Tanken var Tidens. 

Dette ses af, at omtrent samtidigt med, at 
Paracelsus levede og virkede, var man allerede 
paa mangt et Sted ifærd med at kæmpe for hans 
Ideer. Naar Paracelsus holdt Forelæsninger paa 
sit Modersmaal i Basel 1528, lærte, at hvert Land 
ejer Urterne mod sine Former for Sygdom, og 
krævede, at man ad alkymistisk Vej skulde gaa 
i Naturens store Skole, saa var der kun liden 
Forskel herimellem og hvad Christian Pedersen 
gjorde i Danmark 1533: skrev en Lægebog paa 
Dansk, priste Landets vildtvoxende Urter og gav 
hver Husmoder Anvisning paa at indrette en 
Destillér-Ovn. Begge vare de jo, hvormegen 
Uvilje end Paracelsus udtalte mod Araberne, 

Disciple af disse, baame af den Retning, disse 
havde indvarslet. Trangen til Brug af Moders- 
maalet og Sansen for det Hjemlige sugede des- 
uden Næring af mange andre Rødder. 

Ikke desto mindre daterer der sig en tydelig 
Nydannelse fra Paracelsus' Tid. Arabernes Tanke- 
gang og Retning forvandledes under hans Hænder. 
I den Voldsomhed, hvormed han udtrykte den, 
bristede den og affødte noget Nyt. Dette Nye 
have vi ovenfor søgt at bestemme som en vester- 
landsk Opfattelse af det »Ubekendtes« Betydning 
i Lægekunsten, og en ny Forklaring af Syg- 
dommen som noget Positivt, en egen Slags Liv. 
Vi vende os nu til at se Virkningen af disse 
Paracelsus' Tanker i Norden, hvorledes disse 
nye Begreber om Sundhed og Sygdom gjorde sig 
gældende til daglig og overfor de herskende Me- 
ninger om Kirke og Stat. 

I Arabernes Recepter havde det »Ubekendte« 
spillet en Rolle som den hemmelighedsfulde, 
eventyrlige Tilsætning, der maaske ved Guds 
uberegnelige Naade kunde blive det egentlig af- 
gørende. Hos Paracelsus opslugte det Ubekendte 
hele Recepten, der selv blev til et »Arkanum«. 
For Paracelsus skrev denne Betegnelse sig delvis 
fra, at det ^endtlige. Sygdommens, Liv, som den 
skulde modvirke, jo var et Ubekendt. Men hos 
hans Efterfølgere rev selve Receptens »Arkanum« 
Magten til sig. Den blev den hemmelighedsfulde 
Tryllekvist, hvormed man søgte at fremkalde det 

Forønskede, den ind i Mørket rakte Haand for 
at gribe, hvad Gud havde gemt, for at Mennesket 
selv skulde finde det: Universalmidlet, de Vises 
Sten, Livets Elixir. 

Sjældent eller aldrig har en Tanke trufiFet en 
saa modtageUg Jordbund, som Læren om Arka- 
num i Europa. Den fængede baade andensteds 
og hele Norden over. Fra Elben til Nordkap 
var der ikke den Husmoder, der ikke havde 
væsentlige Forudsætninger til hurtigt at være 
med. Ældgammel, nedarvet hedensk Tro paa 
Trolddom mødtes i denne Lære med den aller- 
nyeste Tro paa Naturen og dens Kræfter. Hver- 
dagslivets Gerning fik ny Tiltrækning og dobbelt 
Fart ved at skulle være en Kappestrid med 
Naboer og Venner. Den tarveligste Anvisning til 
hjemmelavet Mjød, »Latværge« af Solbær eller 
Slaaenbrændevin blev om ikke just Vejen til at 
lave Guld saa dog guldglødet ved Bevidstheden 
om, at den skulde holdes hemmelig og var maa- 
ske — hvo kunde vide det? — det sikreste Mid- 
del mod mangen Sygdom. Trangen til at skjule 
sin Fremgangsmaade og Lysten til at forsøge 
Nyt greb som en Feber hele Befolkningen. 1 
halvt umærkelige Overgange ytrede den sig lige fra 
blot barnagtig Lyst til engang at blande Lavendel- 
vand i Lutendranken, Violrod i Mandeltærten, til 
de ivrigste og alvorligste Forsøg paa at naa 
fi'emad. Husmødre som Christian den Tredies 
Søster Dorothea og hans Datter Kurfyrstinde Anna 

af Sachsen, Mænd som Erik Lange og hans Svoger 
Tyge Brahe gik i Spidsen. Alene i det store 
underjordiske Laboratorium paa Uranienborg 
fandtes der 16 Ovne, i Vinterstuen 5. [E. A. 
Scharling: Bidrag til at oplyse de Forhold, un- 
der hvilke Chemien har været dyrket i Danm. 
S. 10—11.] 

Hele det 16. Aarhundrede igennem havde 
hver bekendt Personlighed i Europa et enkelt 
€ller flere hemmelighedsfulde Lægemidler, som 
vedkommende enten blot besad eller endog selv 
havde opfundet. Yderpunkterne i Danmark 
dannes af Sigbrit og Tyge Brahe, der hver især 
havde flere Arkana, som gik under deres Navn, 
og hvortil de alene ejede Nøglen. Rige og fyrste- 
Uge Personer, som f. Eks. ovennævnte Markgrev- 
inde Dorothea af Brandenburg og Kurfyxstinde 
Anna af Sachsen, der maatte have mange Med- 
hjælpere i deres Køkkener og Laboratorier, toge 
dem i Ed paa, at de ikke vilde forraade nogen 
Hemmelighed. De allervigtigste og fineste Til- 
sætninger foretog de ofte dog kun selv personlig 
og alene. Markgrevinde Dorothea lavede saaledes 
selv Øjenvand og Pulvere til sin Fader Frederik L 
Til sin Broder Christian HI lavede hun egen- 
hændig om end med Bistand af sin Livlæge et 
Middel mod Faldsot. Derimod maatte hun til- 
staa, at hun ikke af sin Læge havde kunnet faa 
en af Chr. HI længe begæret Recept mod Svim- 
melhed. Hun maatte herom skrive til Broderen: 

18 

»Eders kongelige Værdighed kan vel forstaa, at 
Lægerne kun nødigt meddele deres Kunst til 
Andrea c At et Middel, selv om Recepten var 
et Arkanum, dog var farefrit, beviste hun paa 
følgende praktiske Maade: »Jeg sender Eders 
kongelige Værdighed hermed et af Os lavet Pulver 
og Latværge for Hjerte og Bryst, hvilket Vi have 
kredenset i Eders Buds Nærværelse.« [Raumer: 
Historisch. Taschenbuch IV 360—363]. Da Frede- 
rik II 1575 blev syg af Fjerdedagsfeber og der- 
for henvendte sig til sin Søster Kurfyrstinde Anna 
om Raad, sendte hun ham strax noget af sin 
berømte Aquavit, men bad ham tillige om iøvrigt 
at afholde sig fra Drik. Kongen holdt Maade, 

■ 

og Feberen forlod ham. Lærenem som han 
var, maatte han imidlertid i næste Brev høre, at 
hun nu »nærede søsterlig, trohjertig Frygt for, at 
Hans Kærlighed drak altfor megen Aquavit.« [Troels 
Lund: Danm. og Norges Hist. V, 209—10]. Det 
var Udtryk for politisk Overlegenhed, naar Frede- 
rik IFs Enkedronning, Sophia, senere tvang Mark- 
grevinde Cathrine af Brandenburg til at udlevere 
alle sine Opskrifter paa Lægemidler og Sylte- 
tøjer, uden at hun dog opnaaede det, hvorfor hun 
havde bragt dette Oflfer: at faa sin Datter gift 
med Christian den Fjerde. [Troels Lund: Chr. IV*s 
Skib paa Skanderborg Sø. H, 337—39], 

At dømme efter Datidens Beretninger var man 
naaet godt fremad mod det store Maal: Univer- 
salmidlet, de Vises Sten. Kejser Carl Vs Læge, 

Dr. Gall, opfandt en Aquavit, der i ikke ringe Grad 
svarede til sit Navn, idet den virkelig tjente til 
at foriænge Livet. Ved Brugen af den blev han 
129 Aar gammel. [H. Ranzau: de conservanda 
valetudine p. 97 — 100]. 

Ved et underligt Træf var en Sten med en 
højst mærkelig Kraft, uden Tvivl en Hovedbe- 
standdel af de Vises Sten, dreven op paa Bredden 
af Kallundborg Fjord paa Refsnæs. Christian II, 
der levede som Fange her, fandt den paa en 
Jagt blandt Stenene ved Stranden, hvor dens 
Skønhed og kostelige Glans vakte hans Opmærk- 
somhed. Han tog den op, men næppe havde 
han den i Hænde, førend han forsvandt for sine 
Ledsagere, der til hans store Moro forbavset 
spurgte hverandre, hvor han var bleven af, skønt 
han red midt iblandt dem. Da saae han Udt 
efter en Fugl, der satte sig i Strandkanten ret 
foran hans Ifest. Han slog til den med Stenen, 
men i samme Øjeblik blev han atter synlig, og 
Følget stimlede om ham og spurgte ham, hvor 
han havde været henne. Da Kongen heraf slut- 
tede, at den usynUggørende Kraft havde været 
ved Stenen, ledte og ledte han efter den, men 
fandt den ikke siden. Det eneste, som dens kort- 
varige Besiddelse indbragte ham, var, at han fra 
den Stund fik mindre Frihed og blev bevogtet 
strængere end tilforn. [Chr. IIFs Historie v. Niels 
Krag og Stephan Stephanius. I, 333 Anm.] 

En let anvendelig Prøve paa, om noget virke- 

195 



ARKANUM — DE VISES STEN — UNIVERSALMIDDEL 

lig var et Universalmiddel, var, om det kunde 
sikre mod Gift. Som særlig paalidelige i saa 
Henseende gjaldt Europa over de to Naturgen- 
stande, ved hvilke Naturen selv havde foretaget 
den alkymistiske Proces: forstenede Hjortetaarer 
tig Stenen Bezoar, der dannedes i Maven paa 
«n Art Geder i Indien. Især Bezoar Stenen nød 
fortrinligt Ry som paaUdelig Modgift. I et Skrift, 
som Laurens Catelan udgav herom i Montpellier 
1623, hedder det: »Gud har ikke skænket Ver- 
den nogen mere udmærket, sikker og virksom 
Modgift mod alle Slags baade Gifte og smitsomme 
Sygdomme. Alle Giftstoffer vende sig mod og 
drages mod denne Sten, ligesom Heliotropen be- 
standig drejer sig mod Solen.« Mod Slutningen 
af Ludvig den 14.'s Regering svækkedes Tilliden 
til Bezoarstene noget, ihvorvel man ved Hoffet 
i Frankrig stadig bar saadanne i Lommen. Det 
rygtedes nemUg, at der var mange falske i Omløb, 
og at Jesuiteme havde i Goa oprettet en Fabrik til 
Tilvirkning deraf. Endnu i Aaret 1741 var dog 
Prisen paa dem i Amsterdam 3 — 400 Livres for 
Stykket, og saasnart en Ostindiefarer bragte 
nogle hjem, reves de bort til privat Brug blandt 
Samfundets Spidser uden at komme i Handelen. 
Der kunde vel næppe være nogen Tvivl om, 
at man her stod overfor en idetmindste meget 
vigtig Bestanddel af de Vises Sten. Karl den 9. 
af Frankrig blev derfor ogsaa overordentlig glad, 
da han engang under et Ophold i Qermont- 

Ferrand fik en Bezoar Sten i Foræring fra Spanien 
med Forsikring om, at den var god imod enhver 
Gift. Den berømte Læge, Ambroise Paré, var 
just tilstede; men da Kongen spurgte ham om 
hans Mening, svarede han, at han ikke troede 
derpaa, da der var saa mange Slags Gifte, som 
hver virkede paa sin Vis og derfor ogsaa maatte 
modvirkes paa forskellig Maade. En enkelt St^i 
kunde næppe forene alle disse Virkemaader. 
Den Herre, der havde bragt Stenen, paastod 
imidlertid jo, og Kongen befalede da at anstille, 
en Prøve. Han lod spørge Slotsherren, om der 
ikke var Nogen paa Stedet, der fortjente at hæn- 
ges. Denne svarede, at der just var en Kok, der 
havde rapset to Sølvtallerkener og derfor næste 
Dag skulde klynges i Galgen. Kongen lod da 
Kokken spøi^e, om han havde Lyst til at tage 
en Gift for at prøve en Modgift og ifald den 
hjalp være fri med det samme. Kokken svarede, 
at han foretrak langt at dø af Gift i Fængsel 
fremfor at blive hængt i alle Folks Paasyn. En 
Apoteker gav ham da strax Gift at drikke og 
ovenpaa lidt af Bezoarstenen. Han fik heraf en 
heftig Opkastning og Stolgang, klagede over, at 
det brændte i ham som Ild, og vilde bestandig 
have Vand. Ambroise Paré bad Slotsherren om at 
maatte se ham, hvilket han fik Lov til, ledsaget 
af tre Drabanter. Da krøb den arme Kok paa 
alle Fire, opkastende og afførende Blod. Paré 
lod ham drikke Olie for om muligt at redde 

ham; men det hjalp ikke, han døde ynkeligen 
sjrv Timer efter, idet han raabte, at det havde 
tjent ham bedre at blive hængt. Paré foretog 
strax Ligaabning i Slotsherrens og fire Drabanters 
Paasyn, og det viste sig, at Maven indvendig var 
ganske sort, afsveden og tør, som om den var 
bleven ætset. Paré sluttede heraf, at Giften havde 
været kvivsølvholdig. Da Kongen hørte Udfal- 
det, befalede han, at man skulde kaste Bezoar- 
stenen i Ilden, hvilket ogsaa skete. [Franklin: 
Les médicaments. 1891. S. 155 — 59.] 

Netop med et Forsøg som dette for Øje faar 
man dobbelt Respekt for, hvad Kurfystinde Anna 
drev det til. Hun lavede en Modgift, der maatte 
siges at være ufejlbarlig. Hvorledes denne Anti- 
dotus Saxonica var sammensat, var selvfølgelig 
en Hemmelighed. Den var og fortjente at være 
et Arkanum. Men tør vi slutte fra Bestanddelene 
i hendes berømteste Akvavit, der jo som før 
nævnt blandt andet helbredte hendes Broder 
Frederik II i Danmark, saa havde hun hverken 
sparet paa det Sjældne eller det Kostbare. Til 
Akvavit vides hun at have brugt: gule Violer, 
Morgendug, samlet paa hvide Duge Set. Hans 
Nat, sprøde Tvebakker, Engelsød, Dødningeben, 
Bonderoser, Rørdrums Fødder, Milt af Føl, røde 
Egeskud, Gjeddeøjne, hvid Vitriol, Kongelys, 
Elsdyrklove, Kapunvand, Tobak, Svalestene, Agat 
og Enhjørning. [Troels Lund: Danmarks og Norges 
Hist. V, 208]. 

Ifølge Henrik Ranzaus Beretning var det 
en sachsisk Bonde, der ledte hende paa Spor. 
Han kendte nemlig et hemmeligt Middel, der 
satte ham i Stand til uden Skade at kunne sluge 
de giftigste Slanger og blive af med dem igen. 
Da han havde vist denne Kunst for Kurfyrst 
August, betalte denne ham en høj Sum for at 
faa Sammensætningen at vide. Samtidigt maatte 
Bonden love aldrig at ville meddele den til 
andre. Efter Kurfyrstens Mening sømmede det 
sig nemlig kun for Fyrster at eje saadan Kund- 
skab, og de vare ogsaa dem, der havde mest 
Brug for den. Derpaa overlod Kurfyrst August 
Hemmeligheden til sin Hustru til videre Bear- 
bejdelse i hendes Laboratorium. 

Da Kurfyrstinde Anna senere gæstede Dan- 
mark, havde hun Modgiften med, og overlod en 
Portion deraf til sin Fader Kristian HI. Denne, 
der jo selv var ivrig for alkymistiske Studier, 
længtes efter at faa Midlet prøvet. Men det 
kunde først lade sig gøre, efter at Datteren var 
rejst, da et passende Medium fandtes i Køben- 
havn, en Morder, der skulde dræbes alligevel 
men med Udsigt til at blive fri tilbød at ville 
tage Gift og Modgift. I et Brev til sin Datter 
beskrev Kongen, hvorledes Forsøget løb af: »Vi 
ville Eders Kærlighed venligst og faderligt ikke 
forholde, at Vi efter Eders Kærligheds Afrejse 
have behandlet Modgiften efter meddelt Anvis- 
ning og derpaa prøvet dens Virkning paa et 

Menneske, der havde sit Liv forbrudt. Om 
Morgenen have Vi ladet give ham et Quintin 
Mercurii sublimati i en Portion Risengrød. Saa. 
saare han havde nydt dette , svulmede han øje- 
blikkelig op og befandt sig saa ilde, at det 
tydeligt nok vilde blive Døden. Saa have Vi 
ved vor Medicus, Dr. Cornelius, ladet give ham 
Modgiften i en Drik Vin. Den begyndte strax 
at virke, og med Tugt at melde gik det fra ham 
baade for oven og for neden, saa at han snart 
følte Bedring og atter kom til sig selv. Dog 
klagede han over, at der endnu var noget, der 
trykkede ham under Navlen; da lod Vi om 
Eftermiddagen give ham ligesaa meget af Pul- 
veret som første Gang, og saa kom han sig ogsaa 
og følte sig sund og rask, som om intet var 
hændet ham. c [Troels Lund : Danmark og Norges 
Hist. V 210]. 

Modgiften havde altsaa fuldt ud staaet sin Prøve. 
Da Henrik Ranzau hørte om dette glimrende 
Udfald, skrev han til Kurfyrstinden og bad hende 
indtrængende om endelig at meddele ham Sam- 
mensætningen. Hun svarede ved at sende ham en 
rigelig Portion stor nok til ham og Familie -- »et 
Parti af den ville I, mine Børn! efter min Død 
finde gemt til Eder i min Medikament-Stue« — 
men Recepten fik han ikke. Henrik Ranzau 
lod sig dog ikke saa let afvise. Da Rygtet gik, 
at Kurfyrst August skulde have røbet Hemmelig- 
heden til Hertugen af Wurtemberg, var han 

sirax i Lag her. Det lykkedes ham ogsaa 
at faa lokket noget ud af Kurfyrstens Raad 
Berlepz. I sin Lægebog meddeler han de to 
sandsynligste Fortegnelser over Grundbestan- 
delene i Modgiften. Det meste er Rødder af 
Baldrian, Svaleurt, Engelsød, Ibisurt, Angelica, 
Kælderhals og firfingret Natskygge, altsammen 
opgravet mellem 15. August og 8. September. 
Men Tilsætningerne og Tillavningen maa sikkert 
have været det Afgørende. Der meldes i hvert 
Fald intet om, at det senere er lykkedes nogen 
at efterlave denne Modgift, der ifølge Henrik 
Ranzaus Ord med samme Lethed helbredte 
Gigt, Asthma, Koldfeber, Miltsyge og Pest. 
Antidotus Saxonica var og blev en Hemmelighed, 
et virkeligt arcanum, der gik i Graven med 
Anna og August af Sachsen. [H. Ranzau: de 
conservanda valetudine. Cap. 51 — 52]. 

Hermed var dog ingenlunde Haabet opgivet 
om at finde »Universalmidlet«, mindst i Norden. 
Her virkede nogle af Tidens berømteste Mænd. 
Paa Hveen anstillede Tyge Brahe sine kemiske 
Forsøg, lavede Arkana og Elixirer, (en af dem 
findes opbevaret hos hans Biograf Gassendus) 
og det med saa smittende en Iver, at endog en 
af hans Tjenestepiger beskyldes for om Natten 
hemmeligt at have arbejdet i Laboratoriet [E. A. 
Scharling S. 14]. I Kjøbenhavn virkede Professor 
Anders Krag, der ad kemisk Vej tillavede 
Laegemidler med saadan Utrættelighed, at hans 

tidlige Død 1600 tilskreves dette. Endelig var 
Paracelsus' berømteste og mest begavede Discipel, 
Dr. Peder Sørensen, Livlæge hos Fr. II. Om 
denne Danmarks ypperste Læge i det 16. Aar- 
hundrede bruger Frants Baco følgende Ord: 
»Af alle dine Tilhængere, Paracelsus! misunder 
jeg dig alene Peder Sørensen, en Mand, der er 
altfor god til at blive hængende i dine naragtige 
Paafund. Men du, Paracelsus! skylder ham 
overordentlig meget; thi hvad du paa en asen- 
agtig Maade plejede at udskryde, det har han 
forvandlet til vellydende Sang og med beundrings- 
værdig Kunst forlenet det Ynde og harmonisk 
Velklang. c [H. Rørdam: Kjøbh. Universit. Hist. II. 
330]. Herved sigtes især til det Værk, Ideamedicinæ 
philosophicæ, som Peder Sørensen fuldendte i 
Florents 1570 og Aaret efter udgav i Basel, tilegnet 
Fr. II. I dette forfægtede han med stor Dygtig- 
hed Paracelsus' Lære om et bestemt Livsprincip, 
Rodnaturen til alt Liv og Forplantning. Selv 
uforandret og uforanderligt, er det tilstede i alle 
Planter, Dyr og Mineraller, og i det ligger Læge- 
dom mod enhver Sygdom. 

Det var dette Livsprincip, som han ogsaa 
efter sin Hjemkomst til Danmark søgte at fast- 
holde i en af dets mest udprægede Former, 
hvor altsaa Salt, Svovl og Kviksølv havde ind- 
gaaet den reneste Forbindelse. »Ligesom »Spyd- 
glans« fortærer alle uædle Metaller, men ikke 
angriber Guld, saaledes fortærer det ogsaa alle 

Legemets Urenligheder og lader Livets Kilde, 
Hjertet, ubeskadiget. Og ligesom der gives 
Giflarter, der uden Undtagelse skade alle Men- 
nesker, saaledes maa der ogsaa gives Lægemidler, 
der uden Undtagelse kunne hjælpe alle Mennesker 
og helbrede alle Sygdomme.« [Idea medicinæ 
philosophicæ cap. 14. — K. Sprengel: Geschichte 
der Arzneikunde. III. Halle 1801 S. 408—13. — 
E. A. Scharling : Bidrag til at oplyse de Forhold, 
under hvilke Chemien har været dyrket i Dan- 
mark S. 8.] 

Peder Sørensen søgte utrætteligt, støttet af 
sine grundige kemiske Kundskaber og den rige 
Erfaring, som hans udbredte Praxis gav ham« 
Mange af hans Kure lykkedes vidunderligt. Og, 
efter hvad der paastodes, skal han tilsidst virkelig 
have fundet »Universalmidlet.« Hvis dette for- 
holder sig saa, maa det anses for et overordentligt 
Uheld, at han netop ikke havde det ved Haanden, 
da han i Sommeren 1602 selv angrebes af den 
herskende pestagtige Epidemi og døde den 
28. Juli. Han havde dog haft Tid til at anvende 
det, eftersom han ved Synet af en mørk Blegn paa 
sit ene Øjenbryn, skøndt ellers rask, forudsagde 
sin Død om et Par Dage , hvilken ogsaa indtraf. 
[Th. Bartholin: Hist. anatom. Cent. VI p. 239. 
— Danske Atlas III 533. — H. Rørdam: Univers. 
Hist. II. 582]. Følgende Ord, der udtaltes over 
ham efter hans Død, kunde — hvis de da ere 
mere end blot tom Lovtale — antyde ogsaa en 

Gemyts-Lighed mellem ham og Paracelsus : »Hans 
største Lyst var at behage Gud og gavne gode 
Mennesker, c 

Ved Siden af Mænd som Tyge Brahe, Peder 
Sørensen og Anders Krag, om hvis Dygtighed 
og Hæderlighed, der ikke kan herske nogen 
Tvivl, træde Andre naturligvis i Skygge. Men 
selv om vi gaa til den yderste modsatte Fløj, 
de rene Bedragere, saa vidne disse baade ved 
den Fripostighed, hvormed de optraadte, og den 
Modtagelse, de fik, om den fælles store Forvent- 
ning, der laa i Tiden. Et Par Minder om 
dem ere bevarede indtil vore Dage. I det 
store kongelige Bibliothek [GI. kgl. Saml. 8vo. 
no 3504.] findes endnu et smukt skrevet Manu- 
skript indbundet i Fløjl: Von demphilosophischen 
Stein. Forfatteren, Albert Herthover, har stilet 
det til Hertug Ulrik af Mecklenborg, fra hvem 
det vel atter er kommet til hans Datter, Dronning 
Sophia i Danmark. Hensigten har vistnok 
været at bevæge et af de to Fyrstehuse til at 
sætte Driftskapital i det rentable Foretagende: 
at fremstille de Vises Sten. En saadan Hjælp 
opnaaede virkelig et værdigt Par, Dhrr. Caspar 
Uden og Johan Schuncken, Aar 1590 hos Hertug 
Ulrik. At ogsaa denne Gang Sagen har været 
fulgt med Opmærksomhed i Danmark, ses af, 
at alle dens Aktstykker findes i Enkedronning 
Sophias Arkiv. [Hertug Ulriks Bestalling for 
dem, dat. Gustrow Mikkelsdag 1590 — Hans 

Brev til dem dat. Stargardt 11. November 1591,] 
Med sin stærkt udviklede økonomiske Sans 
synes hun at have foretrukket at lade Faderen 
udrede Driftsomkostningerne og selv først træde 
til ved Fordelingen af Udbyttet. 

Og det var glimrende Udbytte, der lovedes. 
De to uegennyttige Herrer forlangte kun alt 
Fornødent til deres Arbejde og derhos 15 Thaier 
straks, senere 120, en sædvanlig Hof klædning, 
fri Kost, Bolig, Lys og Brændsel. For denne 
Ubetydelighed lovede de i Løbet af 40 Uger at 
ville fremstille lapis philosophorum, det er: de 
Vises Sten; dernæst i Løbet af 3 Uger at lave 
en Vædske, hvori Kobber forvandles til Sølv; i 
andre 8 Uger at skafTe en Tinktur, der kunde 
omdanne ti Lod Kobber, Bly, Kviksølv og Sølv 
til ægte Guld; i Løbet af 8 Dage at fremstille 
en Vædske, der forvandlede Alt til Sølv; i 3 
Uger at lave Guld af Zinnober og Sølv; og 
endelig i 40 Dage at lave den Guldvædske, 
hvori de Vises Sten til Tider maa fornyes for 
at bevare sin Kraft. I de Vises Sten er der 
nemlig 4 Lod Guld og 6 Lod Sølv, der maa 
anskaffes fra først af og siden fornyes. 

Man veed ikke, hvad man her skal undres 
mest over, disse Guldmageres Frækhed eller 
Hertug Ulriks Lettroenhed. Den Slutning maatte 
dog ligge saa nær: Forstod de virkelig at lave 
Guld, kom de ikke til Hertug Ulrik for at tjene 
nogle faa Dalere. Udfaldet viste da ogsaa, at 

efter et Aars Forløb havde de kostet ham 500 

Gylden, men endnu ikke gjort for en Skillmg 

Gavn. De beraabte sig nu paa, at Alt afhang 

af Guds Bistand ogAandeme, medens Hertugen 

truede dem med Fængsel og Pinebænk. En 

skønne Dag vare Fuglene fløjne, og Hertugen 

stod tilbage, kun rigere paa Erfaring. Men at 

en forstandig Mand som han virkelig kunde 

lade sig narre, at i Danmark Mænd som Erik 

Lange og senere Valdemar Daa kunde sætte 

Gaard og Gods til og endnu med Bettelstaven 

pirre efter Guld i Asken, det viser, hvorledes det 

samme Haab foresvævede alle. Tanken om de 

Vises Sten flimrede for Datidens Øjne. 

For fuldt at forstaa dette maa vi stadigt 

erindre, at hin Tids Naturopfattelse var en 

anden end vor. Hvor redeligt man end bestræbte 

sig for at stille Spørgsmaalet erfaringsmæssigt 

op, fløj altid Svaret forinden eventyrmæssigt 

som en Trold op af Æsken. Selv de samme 

Udtryk forstod Datiden paa en anden Maade 

end vi. Naar f. Ex. Paracelsus taler om Mine- 
ir 

raliemes Liv, om Jordens Kuldegysninger og 
Feber, om Makrokosmens og Mikrokosmens 
indre Lighed, saa forstod maa ske allerede han 
selv, men i hvert Fald hans Samtid, dette ganske 
bogstaveligt. Den store Sten f. Ex., som 
Frederik II. kort før Chr. IV.s Fødsel lod slæbe 
fra Grønnehave hen til Stranden ved Kronborg 
[Troels Lund: Hist. Skitser S. 124], blev antaget 

for »leveiidec. Lærde Betragtninger ble ve ned- 
skrevne om, hvorledes den aandede og havde 
Blod i sine Stenaarer. — I en Dagbogsoptegnelse 
fra 1599 af Sigvardt Grubbe paa Nordkapsturen 
med Chr. IV. hedder det om et Sted i Havet 
udfor Lofoten: »Her er et stort Havsvælg, hvor- 
igennem Jorden trækker Vandet til sig, naar 
den trænger til Næring, og atter til bestemte 
Tider udstøder det, naar dens Indvolde ere helt 
fyldte. Heraf opstaar en Malstrøm. Saadanne 
Havsvælg findes ogsaa andensteds paa bekvemme 
Steder, hvor den forsynlige Natur har sørget 
derfor.« [Danske Magazin IV. 2, 391.] 

Tidens Naturopfattelse kunde altsaa ikke 
holde igen mod hele den Tro paa det »Ube- 
kendte«, som var bleven sat i Fart af Paracelsus. 
Og Erfaringen syntes jo delvis at give ham og 
hans Tilhængere Ret. Den Anvendelse af mine- 
ralske Lægemidler, som han havde indført,, 
kunde virkelig opvise en Mængde særdeles gun- 
stige Resultater. Modstanden mod hans Lære 
maatte da komme fra en ægiden Kant Den 
kom fra Kirken. 



Allerede straks ved Reformationens Begyndelse 
havde den lutherske Kirke taget Afstand fra 
Alkymien. Bestemmende i saa Henseende blev 
Melanchthons Synsmaade. Han troede paa 

Stjernetydning men ikke paa Alkymi. Derfor 
holdt han selv Forelæsninger over Astrologi og 
vægrede sig ved at komme til Danmark eller 
England, efterdi Matematikeren Hassfurt, der 
havde stillet hans Nativitet, havde erklæret, at 
Østersøen og Vesterhavet vilde bringe ham i 
Fare. Derimod betegnede han Alkymien som 
»sophistisk Bedrageri.« Hans Opfattelse blev 
den gældende ved Ordningen af Lærefagene 
baade ved Universiteterne i Wittenberg og Leipzig 
og ved det omdannede Københavns Universitet. 
[Panum: Vort medicinske Fakultets Oprindelse 
og Barndom. Univ. Festskrifter 1879. S. 25.] Det er 
Efterklang af Melanchthons Tankesæt, naar Peder 
Palladius om Videnskaberne, som de dyrkedes i 
Danmark, siger: »Under den specielle Fysik 
henregnes den theoretiske Lægevidenskab og 
Kundskab om Meteorer og Metaller. Hertil 
regnes ogsaa Astrologi, ligesom Bedragerne ogsaa 
her indskyde deres Alkymi.« [P. Palladius: 
Formula visitationis provincialis. Kbhvn. 1555}. 
Lutherdommen var da fra første Færd kun 
halweis med ligeoverfor de to ivrigst dyrkede 
Naturvidenskaber. Og selv denne halve For- 
staaelse skyldtes mere Melanchthons personlige 
Frisind og humane Dannelse end selve Lærens 
Grundsyn. Der mas^tte vise sig afgørende Uover- 
ensstemmelse, saasnart det kom til Opgør mellem 
Naturvidenskaberne, ikke mindst Paracelsus' Ret- 
ning, og Kirken. At Striden i Norden ikke blev 

heftigere end den blev, skyldtes en vis vag 
Uklarhed og Kirkens medfødte Overvægt. Her- 
oppe vovede man sig ikke yderligt frem, og der 
blev derfor heller ikke Anvendelse for de 
skrappeste Midler. I Genf brændte man Michael 
Servede [1553], i Rom brændte man Giordano 
Bruno [1600] og indespærrede Galilei. I Dan- 
mark nøjedes man med at forjage Tyge Brahe. 

Lænkebunden som Ytringsfriheden var i 
Norden, blussede da Striden her ikke op i klar 
Flamme om bestemte Spørgsmaal, men der stod 
kun Brandlugt og Røg over visse Punkter, hvor 
Gnidningen mellem modsatte Anskuelser var 
stærkest. Det var især de tre: Gud, Sygdom, 
Læge. 

Kirkens og Naturvidenskabernes Gud var 
ikke den samme. Kirken lærte om en treenig 
Gud, helt optagen af Kampen mod sin omtrent 
jævnbyrdige Modstander, Djævelen. Af Hensyn 
til denne havde Gud ladet sig føde paa Jord 
for at redde dem af Menneskene, der vilde tro 
herpaa. Resten tilfaldt Djævelen til evig Pinsel 
i Helvede, thi Tilværelsen faldt nu og i den 
evige Fremtid i to skarpt adskilte Riger, Lysets 
og Mørkets, Guds og Djævelens, Himmerig og 
Helvede. I Modsætning til denne Dobbelthed 
søgte jNaturvidenskabens Dyrkere at opfatte Gud 
som en Enhed. De forsøgte dette ad to for- 
skellige Veje. Enten sluttede de sig til Grækernes 
og Romernes Opfattelse af Gud som Verdens 

Sjæl, den Verden iboende Fornuft. Eller de 
holdt sig, som Paracelsus, f. Ex., fortrinsvis til 
Biblens Lære om Guds Kærlighed. Ved Siden 
af denne almægtige Kærlighed var der ingen 
Plads for en evig Djævel og hans Rige, og Guds 
Menneskevorden fortonede sig derfor ogsaa som 
et smukt men Qæmt Sindbillede. Alle Natur- 
videnskabens Tilhængere, til hvilken Fløj de 
saa end hørte, vare da kendelige paa, at de ikke 
ret troede paa nogen Djævel eller menneske- 
født Gud. 

I Norden førte disse afvigende Sjmsmaader 
som sagt ikke til nogen aabenbar Strid. Dertil vare 
alle for stærkt bundne af det Overleverede. Men 
at Spørgsmaalet dog var vakt og Uroen alle- 
rede ulmede i Enkeltes Bevidsthed, derom vid- 
nede tydelige Kendetegn. Hos Paracelsus' be- 
tydeligste Tilhænger i Norden, Tyge Brahe ^ 
dækkedes saaledes Bruddet med Kirken kun af 
en tynd Skal. Da han fordreves fra Hveen, op- 
lystes det, at han havde bevaoget Præsten der- 
ovre til at udelade Djævlebesværgelsen ved 
Daabshandlinger, og at han selv i atten Aar ikke 
havde været til Alters. Det gik ud over Præstrøi^ 
der dømtes til at have sit Embede forbrudt« 
[Hist. Tidssk. IV. 6, Literat. S. 73. — Kirkehist 
Saml. Vn. 40. — Danske Magazin H. 317]. Men 
for Tyge Brahes Vedkommende vilde nogle Aar 
senere alene denne »utilbørlige Entholdelse fra 
det højærværdige Sakramente« have været til^ 

strækkelig Brøde til at landsforvises for, »paa det 
at andre ikke heraf skulle forarges og tage ondt 
Exempel, og Gud den allermægtigste derudover 
skulde foraarsages disse Lande at strafiFe og 
hjemsøge.« [Forordn, af 8. September 1628 § 3. 
Smlgn. Reces af 27. Februar 1643 I. 1, 33 § 5.] 

Tydeligere traadte Striden frem paa det andet 
Punkt: Forstaaelsen af, hvad Sygdom er. Som 
vi have set, spændte Forklaringerne over vidt- 
strakte Felter: Sygdom stammer fra Gud; Syg- 
dom stammer fra Djævelen; Sygdom stammer 
fra S^ernerne; Sygdom er et Mi^orhold mellem 
Legemets Vædsker; Sygdom er et Negativt; 
Sygdom er et Positivt, blot en anden Form for 
Liv. Alle Kompassets Streger rundt havde her 
Teologerne, Stjernetyderne, Grækernes, Araber- 
nes og Paracelsus' Tilhængere søgt at forklare 
Sagen. Uformærkt havde den sidste Forklaring 
atter nærmet sig den første, saa at den, om end 
hævet gennem Udviklingens Skruegang, paany 
stod over samme Plet. Thi hvad enten man 
sagde : »Sygdom stammer fra Gud,« eller: »Sygdom 
er et Positivt, blot en anden Form for Liv, men 
alt Liv stammer fra Gud«, synes disse to For- 
klaringer at mødes i et Væsentligt. Spørgsmaalet 
var nu, vilde det Bestaaende godkende, tilegne 
sig denne Udvikling, eller vilde det forkaste den 
og blindt holde sig til Teologernes Forklaring. 

Der var i Begyndelsen Tegn, der kunde tydes 
i Retning af Forsoning. Nogle af Tidens bedste 

14* 

211 



KIRKEN OG DEN NYE LÆGEVIDENSKAB 

Mænd havde aabent Blik for Enheden mellem 
Gud og Naturen og holdt paa, at netop den 
faste Tro paa Gud maatte føre til Brugen af 
Lægemidler. Simpelt og smukt har Christian 
Pedersen udtrykt denne Tankegang i Indledningen 
til sin Bog: Om Urtevand: »Ingen skal forsmaa 
(juds gode Gaver, som han os alle af sin egen 
Godhed og Kærlighed givet haver til vor Sundhed 
og Helbred. Der er dog mange saa vanvittige, 
at de ikke ville nyde eller bruge dem, naar de 
blive syge eller fange nogen anden Brøst paa 
deres Legeme. Men de sige: »Naar Gud vil, 
da bliver du vel karsk og sund igen.« Det er 
vel sandt foruden al Tvivl, at Gud kan gøre 
hannem helbredt, naar han vil; men saa at sige 
og ville ikke hjælpe sig selv, om han kan, det 
er at friste Gud. Thi han skabte ikke Urterne 
forgæves paa Jorden, men at vi skulle hjælpe 
os med dennem i vore Sygdomme.« 

Havde en Tankegang som denne, der i lige 
saa veltalende Ord gentoges i Fortalen af Pro- 
fessor Morsing til Henrik Smids »Urtegaard«, 
faaet Lov til at brede sig i Ro, vilde den let 
have kunnet vinde Befolkningens Hjerte. Den 
vaagnende Lyst til at prøve sig frem. Troen paa 
det vinkende Ubekendte, Alt drev jo i samme 
Retning. Den ene Fløj af den teologiske Opfat- 
telse: »Sygdom stammer fra Gud« vilde vistnok 
kunne være bleven reven med. Men den anden 
stod endnu tilbage og holdt Stand: »Sygdom 

stammer fra Djævelen c Den gød Gift i Læge- 
midlet. Thi stammer Sygdommen ikke fra Gud 
men fra Djævelen, saa er hver Tro paa at hel- 
brede den ved Hjælp af Lægemidler taabelig, 
ja Frafald fra Gud. Sygdom bekæmpes kun 
ved Bøn og Besværgelse. At Lægemidler stund- 
um synes at hjælpe, er netop en Djævelens 
Snare for at forlokke Menneskene. Thi kan 
Satan knække Arme og Ben paa Folk, og staar 
han i hver Sygdom, saa er det hans mindste 
Kunst at lægge Kraft i Fænnikevand og Salvie. 
Anvendelse af naturlige Lægemidler er i bedste 
Fald unyttig, i værste Trolddom. 

Herved sank Lægemidlet atter ned fra sin 
kortvarige Hædersplads. Selv om man anbragte 
Korsets Tegn, ja satte to Kors paa Recepten og slog 
et tredie foran Lægemidlet, forinden man tog det, 
saa var og blev den hele Fremgangsmaade mislig. 
Christian Pedersen havde i sin Vankundighed 
sagt, at det var at friste Gud ikke at tage Læge- 
midler. Sandheden var, at Brugen af dem var 
at friste Djævelen. Ovne og Destillérkolber var 
Djævelens Køkkentøj. Den eneste Ovn, der 
havde Værd, var Hexebaalet, hvor man brændte 
Djævelen selv ud og destillerede Menneske-Sjælen 
ren til Paradis. 

I den sidste Halvdel af det 16. Aarhundrede 
brødes disse to Synsmaader med hinanden i 
Norden, Djævletroen og Tilliden til naturlige 
Lægemidler. Men hvilken af dem, der havde 

Overtaget, kunde der ikke være Tvivl om. 
Hexeba^i^ene sejrede. Vel bredte Brugen af 
naturlige Midler sig ogsaa over paa Djævletroens 
Side, saa at næsten ingen Forgørelse foretoges, 
uden at der anvendtes naturlige Mellemled der- 
ved: Planter, Edderkopper, Snoge, Haar, Negle 
og deslige. Men herved droges i det alminde- 
lige Omdømme blot alle naturlige Midler ned. 
De blev til hemmelighedsfulde Instrumenter, 
der uden Kraft i og for sig kun fik deres egent- 
lige Betydning, ved at enten Gud eller Djævelen 
spillede paa dem. Hvilken af disse to, der i 
hvert enkelt Tilfælde gav Midlet sin Kraft, lod 
sig ikke med fuld Sikkerhed afgøre. Men netop 
herved omgaves det naturlige Middel med et 
Skær af Gru, der ikke vilde vige. Saaledes var 
Opfattelsen hos Folk, som de var flest. Og der 
gaves vel næppe saa troende en Tilhænger af 
Paracelsus, at han jo ikke i enkelte Øjeblikke 
selv grebes af Tidens Aand og den herskende 
Uhygge. I saadanne Stunder forvandledes Re- 
ceptens dybeste Indhold, dens Ubekendte, dens 
Arkanum, sig til en skjult Rod, der kunde drage 
sin Næring ikke blot fra Lysets men ogsaa fra 
Mørkets Rige. 

Tydeligst formede Striden i Norden sig om 
det enkelte Punkt: Lægens Betydning. For at 
forstaa dette fuldt, maa vi erindre Datidens 
Vilkaar. Man sondrede dengang skarpt mellem 
de to Former for Lægekunst, som nutildags 

forlanges forenede hos en og samme candidatus 
medicinæ et chirurgiæ. Af de to »Medicinen« og 
»Kirurgien« har den sidste altid haft et Forspring, 
for saa vidt dens Nytte og Nødvendighed er 
selvindlysende. I det 16. Aarhundrede havde 
man forlængst faste Former herfor, idet al 
operativ Virsomhed, Behandling af Saar, Benbrud, 
Ledsætning osv., Aareladning, Kopsætning og 
Klystérgivning udførtes af deri øvede og uddannede 
Mænd : Badere, Bartskærere og Feltskærere. Ved 
Badere forstodes Bademestre ved de ofiTentlige 
Badeanstalter. Da disse imidlertid for største 
Delen lukkedes i de første Aartier af det 16. Aar- 
hundrede paa Grund af Smittefare, forsvandt 
Baderne lidt efter lidt, og Bartskærerne overtoge 
hele Virksomheden. I Aaret 1501 ophørte Bart- 
skærerforretningen at være en fri Næring i 
København, idet Kong Hans her oprettede et 
»Barbéramt« og gav det en Skraa, hvorefter det 
skulde bestaa af sex Mestre. Denne deres Skraa 
blev bekræftet 1515 af Christian den Anden. 
Indenfor dette Barbéramt oplærtes altsaa i 
Kunsten fra Dreng til Svend og videre til Mester. 
Bartskærerne fik dog snart farlige Medbejlere i 
Feltskærerne (Militær-Kirurgerne), der kom ind 
især fra Tyskland med de hvervede Tropper 
og siden ofte bosatte sig i Landet. — Alle disse 
Kiruiger udøvede altsaa den Del af Lægekunsten, 
hvortil der krævedes Haandfærdighed. At der 
har været mange flinke Folk iblandt dem med 

ikke ringe Behændighed og Erfaring, er der 
ingen Grund til at betvivle. [Panum: Kbhvn. 
Univ. Festskrifter 1879 S. 14—18]. Dog nød de 
efter gammel Skik i det almindelige Omdømme 
kun en Slags Mellemagtelse. Der kunde, naar 
Nød var paa Færde, sendes Ilbud efter dem 
som i Nutid efter Jordemoder. Men til daglig 
drog deres Hverdagsdont dem nedefter. Ingen 
ydre Glans — Lærdomsstempel, Velstand, Ind- 
flydelse — holdt Standen oppe. Og den utak- 
nemmelige Samtid var ikke langt fra, ved Tanken 
om det Meget, deres Kald bragte dem i Berøring 
med, at ansee dem for en lavere, uren Kaste. 
Fordommen var gammel. Paa det Qerde Lateran- 
Concilium 1215 var Kirurgiens Udøvelse endog 
bleven sat i Rang med Bødlers og Røveres 
Haandtering. [Panum S. 18]. Aar 1579 fik Skarp- 
retteren i København og endnu 1761 Skarpretteren 
i Bergen Ret til at praktisere som Kirurger. [K. 
Carøe og Joh. Scharffenberg i Bibi. f. Lægen 
1898 S. 37, 1899 S. 663 og 1900 S. 161.] 

Det var da ikke disse Badere, Bartskærere 
og Feltskærere, som man forstod ved »Læger«. 
Ihvorvel de hyppigt kaldtes saa, forstod man 
dog ved »Læge« i snævrere Forstand en lærd 
Mand, en »Doctor«, en Doctor medicinæ, der 
havde studeret Lægekunst og kunde helbrede 
indvortes Sygdomme. Tidligere havde saadanne 
lærde Læger i Norden i Reglen været GejstUge. 
Men i Udlandet var dette langtfra altid Tilfældet. 

Og i Danmark fik man Øjet op herfor, efterat 
Universitetet i København var oprettet 1479, og 
der ved dette var planlagt et særskilt medicinsk 
Fakultet. Selv om Pladserne i dette ikke bleve 
regelmæssigt besatte, vænnedes man dog til 
Tanken om, at den lærde Lægevidenskab blev 
foredraget ved Udlandets større Universiteter, og 
at det kunde være særdeles ønskeligt at faae 
Mænd med Kundskaber og akademiske Grader 
erhvervede ved disse, — Licentiati og Doctores 
medicinæ — hjem til Norden for at virke her- 
oppe. Kong Hans havde en studeret Livlæge, 
der ikke var en af Landets Gejstlige. Dennes 
vanskelige Stilling fremgaar maaske af, at han 
kun er kendt under det Øgenavn, som han fik 
ved Hoffet: »den bugede Doctor«. Dronning 
Christine havde ligeledes en studeret Livlæge. 
Christian H. ligesaa; hans sidste Livlæge, Skotten 
Dr. med. Alexander Kyngorne, der indkaldtes 
1513 og forlod Landet sammen med Kongen 
1523, var tillige Professor i det ' medicinske 
Fakultet ved Universitetet. Frederik L foreslog 
Rigsraadet i Odense 1526 at indkalde lærde 
Læger i Landet og give dem fast aarlig Løn, 
hvad dog Rigsraadet af pekuniære Grunde ikke 
vilde gaa ind paa [Panum: S. 16 — 20]. 

Som det vil ses, var altsaa »Læge« et moderne 
Begreb i det 16. Aarhundrede. Og det var et 
Begreb i Væxt. Naaet til Norden sammen med 
Renaissancen , delte det Medbør med denne. 

»Læge« i den nye Forstand var noget fira Kirken 
emanciperet, en ny rigere Form for Kundskab, 
der, ligesom den nysopdagede Oldtidskundskab 
selvy helt kunde lægge Beslag paa sin Mand. 
Og medens Begejstringen for Oldtidens Forfattere 
bredte sig i Norden gennem en Flok af unge 
humanistisk dannede Rektorer og en Tilstrøm- 
ning af Peblinge til Skolerne, der var noget 
hidtil ganske uhørt, fandt en lignende Stigning 
og Udbredelse Sted i Trangen til »Læge«. Op- 
rettelsen af Apoteker vakte Begreber i vide Kredse 
om Urternes Værd og Betydning mod indre 
Sygdomme. De nye Apotekere, lærde Mænd 
langt fornemmere end Urtekræmmere, bredte og 
højnede Anseelsen. De gik ikke selv af vejen 
for Praxis, men talte desforuden med sær Respekt 
om »Lægen« og hans Recepter. Samtidigt vakte 
de nye Lægebøger af Christian Pedersen og 
Henrik Smid Landet over baade videre Kend- 
skab og dybere Trang til »Lægens« Opgave og 
Gerning. Med megen Takt og praktisk Forstand 
greb de faa lærde Læger ind i denne Bevægelse. 
Professor i Medicin ved det Aar 1537 genop- 
rettede Universitet i København, Christian Mor- 
sing, gav villigt sit Samtykke til, at Henrik 
Smids Lægebøger maatte trykkes. Og i de an- 
befalende Fortaler dertil lod han falde baade 
neddæmpende og opildnende Ord, der havde 
mangehaande Sigte. »Kære Henrik!. . . Jeg har 
nu gennemgaaet Eders Lægebog og befundet, at 

hun er uddraget af de bedste Lægedomsbøger. 
Der er i hende mange gode Lægemidler, som 
kunne gøres og beredes af de Ting, som findes 
og voxe her i Riget. Dog skal Ingen mene, at 
Nogen af denne Bog fuldkommen kan lære alt 
det, som behøves til Lægekunsten. Thi kunde 
en Lægebog være nok hertil, saa behøvede man 
ikke at studere 20 — 30 Aar og besøge mange 
fremmede Lande, førend man lærer det, man 
behøver at vide til samme Kunst, og Lægekunstens 
Doktorer i andre Lande vilde ikke heller holdes 
i saa stor Ære og Værdighed, som de ere, hvis 
Lægedom var en Kunst, som ringe var at lære. 
Der findes især i Italien eller Valland mange 
Doktorer i Lægekunsten, som hvert Aar have 
en Indtægt af mere end tusind Dukater. Men 
eftersom der kun findes et eneste Apotek i hele 
Danmarks Rige og Norge, og ikke heller mange, 
som forstaa og have lært den rette Lægekunst, 
saa tykkes det mig at være meget nyttigt, at 
denne Bog udgives for hver Mand, og især for 
dem, der bo langt borte fra Doktorer i. Læge- 
kunsten og Apotekere. Jeg har ikke set nogen 
dansk Bog, som kan være saa nyttelig for Læge- 
kunsten som denne Eders Bog. Eder hermed 
nu og altid Gud befalendis til evig Tid. Skrevet 
i København Palmesøndag i Herrens Aar 1546.« 
Ti Aar efter behandlede Professor Morsing 
med samme Dygtighed samme Emne. . . . »Jeg 
maa ogsaa bekende og tilstaa med Sandhed og 

al Taknemmelighed, at Gud Almægtige af sit 
evige Forsyn og sin Godhed haver udvalgt mig, 
.... at han har firemdraget mig udenlands ved 
fremmed Hjælp, frem og tilbage i Tyskland, 
Frankrig og Valland udi de bedste Skoler og 
Universiteter i mere end 24 Åar, saaledes som 
den fromme Edelmand Peder Oxe, der i nogle 
Åar var udenlands med mig, og flere andre 
baade af Adelen og Almuen i de andre Aaringer, 
er vel bekendt. Thi der behøves Tid, Vandring, 
Studering, ja Møje og Arbejde til Lægekunsten. 
Man maa have idelig Omgang med lærde Mænd, 
man maa lære Urter og anden Lægedom at 
kende, som Gud lader opvoxe af Jorden til 
Menneskenes Gavn og Gode, man maa se mange 
døde Menneskers Legemer opskæres Led for 
Led, for deraf bedre at lære at kende et Menneskes 
Skikkelse indvortes og vide, hvad Lægedom behov 
gøres til det Sted i Menneskets Legeme, som 
befindes at have nogen Brøst eller Bræk i sig«. 
»Og end vil jeg sige dette til Exempel og 
Efterretning for vore unge Mænd og Studenter, 
saa mange som af Gud ere udvalgte til at stu- 
dere og anvende Lægekunsten, at det sidste 
Universitet, hvor jeg ved Guds Naades Hjælp 
studerede, ved Navn Montpellier, beliggende udi 
Frankrig to hundrede Mil ovenfor Paris, er den 
ypperste høje Skole i Lægekunsten, som findes 
i Kristenheden. Dér tillades ingen Bissekræmmer 
med deres Knapsak at give sig ud for det, de 

aldrig have lært. Ja, saa stort og mærkeligt er 
Tilsynet med Lægedom og Lægekunst dér, at 
ingen maa fordriste sig til at give Nogen noget 
indvortes Lægemiddel, uden at de ere komne 
saa vidt i Lægevidenskab, at de ere blevne Doc- 
tores og dertil betroede og godkendte derfor af 
de aller ypperligste og lærdeste Mænd i Læge- 
kunsten, af hvilke der dersteds findes mange. 
Hvo der ellers fordrister sig dertil, bliver paa- 
greben, sættes paa et Asen og drives ud af Sta- 
den med raadne Æg og med anden Urenlighed, 
med Forlov at sige, som man kaster paa ham saa- 
længe, indtil han med stor Forhaanelse er kommen 
igennem Byen og maa pakke sig. Saa flittigt Tilsyn 
holdes der, saaledes som det er vitterligt for flere 
her fra Riget, som have været og studeret dér«. 
»Derfor siger jeg behøves saadanne smaa Bøger 
ikke i de Lande og Stæder, som af Gud ere saa 
rigeligt og rundehgt forsynede med lærde Mænd i 
Lægekunsten. Men her i disse Riger, hvor der 
ikke er saa mange lærde Mænd i Lægekunsten 
og ej heller saa mange Apoteker, kan denne 
Bog være nyttig og gavnlig for den menige Mand. 
. . .Efterdi disse Rigers Lejlighed er saa, at 
mange Doctores i Lægekunsten her ikke kunne 
nære sig, baade for Underholdnings Skyld og 
for den Foragts Skyld, som Lægekunsten her 
lider, hvilken er stor i disse Riger fremfor anden- 
steds, saa er det vel gjort at lade saadanne smaa 
Bøger udgaa paa Dansk. Ja, det er tusindfold 

bedre at bruge saadanne Bøger, som ere gennem* 
sete af lærde Mænd, end at tilstede Empirikere 
eller Bisselæger at komme i Riget, hvad dog tidt 
og ofte sker til Menigmands Fordærv. Saadanne 
give sig ud for det, som de aldrig have lært, de 
tage Guld og Penninge for at fordærve Folk og 
sla mange ihjel eller dæmpe blot Sygdomme en 
Tid lang, indtil de have faaet deres Penge og 
ere rejste deres Vej, saa bliver det langt værre 
med den Syge end tilforn. Sligt er sket aaben- 
lyst ogsaa her i København tidt og ofte«. 

»Men naar Sandhed skal siges, saa er det 
deres fortjente Løn, de som ikke nænne at koste 
paa lærde Personer i Lægekunsten, endskønt de 
ere rige og kunde have det lige saa vel som i 
andre Lande, hvor enhver rig og formaaende 
Herre har sin Doctor, hvem han giver aarlig Løn, 
for at kan skal være redebon, naar han har hans 
Hjælp behov for sig eller sine. Paa samme Maade 
have ogsaa alle rige Herreklostre deres Doctores«. 

»Kære kristne Læser I Gør dig Umage og læs 
det 38. Kapitel i Jesu Sirachs Bog og mange an- 
dre Steder i den hellige Skrift om den Guds 
Gave, som kaldes Lægekunst, hvoraf du kan vide^ 
hvad det er for en Guds stor Fortørnelse og 
Menneskens Skade at forsmaa og foragte, for- 
haane og bagtale Lægekunsten og hendes rette 
Brug. Hermed dig Gud befalende.« 

Det maa tilstaas, at Professor Morsing i disse 
Ord talte sin og sine Kaldsfællers Sag vel og 

maalte de tøvende Klienter Skæppen fuld. Og 
dog blev han overgaaet af Henrik Smid, hvis 
Lægebog han anbefalede. Kunde Nogen hist 
indvende, at det galdt Praxis, saa drejede det 
sig her vitterhgt kun om Teori, thi Henrik Smid 
havde selv opgivet al Praxis, som han udtrykte 
det: »for ret Utaknemmeligheds Skylde, »da han 
ofte maatte bekoste tnere paa Medikamenter, end 
han kunde faa igen for hele Behandlingen.« Her 
var da ren Uinteresserethed parret med Er- 
faring. Thi den maatte være Pessimist og mis- 
tænksom ud over alle Grænser, der kunde falde 
paa at kalde Henrik Smids Lovtale over Læ- 
gerne praktisk, fordi tilfældigt Dr. Morsings Til- 
ladelse var nødvendig for Bogens Trykning. 

Henrik Smid skildrer Tilstanden i Norden 
endnu mere malende end Dr. Morsing: »Lærde 
og trofaste Læger fattes her mange Steder. I deres 
Sted have vi forløbne Munke, Nonner, ulærde 
Præster, fordærvede Købmænd, gamle Kærlinger^ 
ja Sudere (Skomagere) og Smede, Troldkarle og 
Troldkoner og andet saadant ørkesløst Folk, som 
ikke vil arbejde, men heller føde sig med Læge- 
doms Kunst, skønt de ikke vide hvad Dyd og 
Kraft Lægemidlet har, om han er af varm eller 
kold Natur. Saadanne næsvise, selvgjorte Læger 
kunne se i den Syges Vand, hvormange Grise 
Soen skal faa, og hvor mange Kalve Koen er 
med. Disse Bedragere understaa sig, naar de 
have læst eller lært et Stykke eller to i en Læge- 

bog, at hjælpe Hvermand i hvad som helst Sot^ 
man haver. De handle som den Skomager, der 
har ikke uden et Par Læster og vil gøre Sko 
over dem til Hvermands Fødder. De stjæle 
Livet, Helbreden, Gods og Penge fra mangen 
Mand. Derfor var det nyttigt, om Øvrigheden 
lod ingen bruge Lægekunst, førend han havde 
været forhørt af Lægedoms Doctorerne ved Kø- 
benhavns høje Skole og havde deres Brev med 
sig, at han maatte bruge sin Kunst her udi Riget.« 
Men desforuden gav Henrik Smid et Omrids 
af, hvad »Lægen« er, og heri udtalte han sikkert 
nogle af den nye Retnings Grundtanker. Adam 
var den første Læge. Han kendte alle Planeters 
Løb og deres Betydning; hgesaa alle Dyrs, 
Urters og dyrebare Stenes Dyder og Kraft. Som 
ham gik det dem, der levede i den første Ver- 
densalder. De vidste alle, hvad de skulde bruge 
og ikke bruge til deres Mad og Drikke. De levede 
uden Brød, Kød, Fisk og Vin og aad aleneste 
Træernes Frugt og Rødder af Jorden og drak 
Vand. »Thi Vandet, Æbler, Pærer og Rødder var 
den Tid fast bedre og sundere, end alle vore 
Apotekeri nu er«. Derfor vare vore Forfædre ikke 
tidt syge og levede meget længere end vi. — 
Men for Syndens Skyld bleve alle Ting fordær- 
vede af Vandet i Syndfloden. Og da Menneskene 
siden foragtede Gud og levede iFraadseri opstod 
mange forskellige Sygdomme. Men som lov- 
kyndige Mænd have sagt: af onde Sæder er 

kommet gode Love, saaledes er ogsaa af Sot og 
Sygdom kommet den kostelige Lægedoms Kmist. 
Den er aabenbaret os af Gud. Det ses klarligt 
af det gamle Testamente, dér, hvor Gud gav 
Jøderne til Kende, hvad Dyr de skulde bruge og 
ikke bruge til deres Mad. Gud sendte jo ogsaa 
sin Engel Rafael til den unge Tobias og lod 
ham sige, at han skulde bruge mod Øjensyge 
Galden, Leveren og Hjertet af en Fisk. »Thi 
loves og prises Lægedoms Kunst højlig af Jesus 
Sirach. Ja vor Herre Jesus Christus haver selv 
lovet hende, der han var her paa Jorden, som 
vi kunne se i de heUige Evangelister.« 

Ifølge Henrik Smid var altsaa Lægekunsten 
en Aabenbaring fra Gud, Lægerne denne Aaben- 
barings Forkyndere, en Art Guds Profeter. Højere 
hævede man sig ikke i Norden og syntes heller 
ikke let at kunne naa. Paracelsus gik dog et 
Skridt videre i sin Pris af Lsegens Betydning: 
Intet kan lignes med den kyndige Læge. Ham 
ere Naturens Hemmeligheder aabenbare, han 
deler dem atter ud til de øvrige Lærde. Han 
begriber alle Lemmernes Væsen i Makrokosmen. 
I Kendskabet til Naturens Liv har han Nøglerne 
til Guds Rige. Lægens Kunst er den højeste, i 
den bliver Mennesket Gud lig. 

I Løbet af halvthundrede Aar var saaledes 
det nye Begreb »den lærde Læge« blevet pisket 
op til en Skumhøjde, der naaede til Himlen. 
Spørge vi, hvormeget berettiget der laa til Grund 

herfor, har Nutiden lettere ved at dømme uhildet. 
Man er nu vistnok enig om, at hin Lovprisning 
af Datidens »lærde Lsegerc, særlig paa Bart- og 
Feltskæremes Bekostning, var overdreven og uret- 
færdig. Vor Tid har tabt Troen paa de den 
Gang saa beundrede hemmelige Recepter. Den 
lærde Fornemhed, der tillod den nye Art Læger 
at efterlade blot en Ordre i Form af en Recept, 
men selv at forsvinde, naar en smitsom Sygdom 
tog Overhaand, er ikke længere i Kurs. Og 
Nutiden er tilbøjelig til at se med Agtelse paa 
den lange Erfaring og det instinktmæssigt rigtige 
Greb hos Datidens oversete Bart- og Feltskærere, 
der trods mangelfulde anatomiske Kundskaber 
ofte under vanskelige Krigsforhold kunde ud- 
føre heldige Operationer. Men samtidigt staar 
det Nutiden klart, at hvad hin Tid mente 
med Udtrykket den »lærde Læge«, var mere end 
der efter vor Sprogbrug rummes deri. I den 
»lærde Læge« personificerede man den hele 
Naturgranskning i Menneskeaandens Tjeneste 
under den indvarslede Kamp for gunstigere Livs- 
vilkaar. Og tages Udtrykket i denne videre Be- 
tydning, maa Datidens Profeti siges ikke at være 
bleven gjort saa ganske til Skamme. Man sam- 
menligne til Prøve blot andre Former for Be- 
gejstringsrus, som f. Ex. Romantikens Paastand i 
det 19. Aarhundrede om »Digterens« Verdensherre- 
dømme, hvor kun ét Slægtleds Afstand har været 
nok til at godtgøre Overdrivelsens Latterlighed, 

Heuimod Midten af det 16. Aarhundrede stod 
da altsaa det nye Begreb, »den lærde Læge«, 
opfostret af Forholdene og en levende Trang 
hos Befolkningen, rede til at indtage Højsædet. 
Men den gamle Opfattelse holdt vaagenVagt for 
at afvise enhver Helligbrøde. Det havde kunnet 
tilgives, at altfor ivrige Lutheranere Aar 1530 brød 
ind i Frue Kirke i København og sønderslog de ka- 
tolske Altere og Helgenbilleder. Det var jo Teologi 
mod Teologi. Men at tyve Aar efter de »lærde 
Lægers« Skare skulde faa Indpas og blot saa 
meget som vove at tage Stade i en af Korstolene 
ved Alteret, nej aldrig I Det maatte afslaas fra 
begge Sider af Vor Frue Plads baade fra Kirken og 
fra Universitetet. 

Den sejrende Tankegang var begge Steder en 
og samme. Gud overgaar langt Naturen; uden 
Gud ingen Natur. Derfor overgaar ogsaa Kund- 
skab om Gud langt Naturkundskab og er den 
fødte Hersker i Kundskabs Rige. Teologien bør 
derfor være Herre ikke blot i Kirken, men ogsaa 
ved Universitetet. I Kirken, i Staten, i den En- 
kelte — thi endnu drømte man den gamle Drøm 
om, at en Enkelt kunde samle al Kundskab — 
er da det rette Forhold dette: Underst Teologi, 
saa, om man vil. Naturkundskab og anden 
Kundskab, men øverst atter Teologi. Praktisk 
tog dette sig saaledes ud : Ingen Læge kunde faa 
Lov til at studere sit Fag ved Universitetet uden 
først og tillige at studere Teologi. Ingen læge- 

kyndig Professor ved Universitetet kunde blive 
ved sit Specialfag, thi disse vare nogle af de 
lavest lønnede, hvor&a man efter Tur og i Aare- 
nes Løb rykkede op til de vellønnede og ansete 
teologiske Fag. Den enkelte Studerendes, hver 
enkelt Professors Liv var da som Universitetets 
Læreplan og Embedsrække et og samme Møn- 
ster, hvor Naturvidenskabens Uldtraad umærke- 
ligt gled over i Oldtidssprogenes Silke og Teolo- 
giens Guldtraad, Alt et og samme kostelige 
Damaskesvæv, tjenligt til Bispeskrud for Kirkens 
øverste Tjenere. 

Ved dette simple Middel, denne tilsyndadende 
saa naturlige Anordning, lykkedes det forholdsvis 
nemt Kirken og Universitetet at tage Vejret fira 
enhver, der i ungdommeligt Overmod drømte 
om at bane fri Naturkundskab Vej ind paa Vor 
Frue Plads, den Stilling, der beherskede hele 
Landet. Midlet var sikkert virkende. Thi naar der, 
istedenfor Vejledning til grundigt Naturstudium, 
kun ydedes Lærere og Elever Lejlighed til et 
mere eller mindre flygtigt Indblik i, hvad Old- 
tidens forgudede Forfattere havde skrevet om 
Naturforhold, saa l^æmedes herved lidt efter lidt 
den mandige Drift til Selvsyn og egen Erfaring. 
Tilbage stod tilsidst en i aandelig Henseende 
blot lasket Halvmand, hvis Triller i Kirkesangen 
maaske lød med en egen skær Klang, skolet og 
uden Spor af Stemme i Overgang, men hvis hele 
videnskabelige Indhold kun bestod i Evnen til at 

disputere, ikke om de virkelige Naturforhold^ 
men om hvad Oldtids Forfattere havde ment 
herom. Fhttigt slog Plejlerne i Universitetets 
Lo, en Fryd for Kongemagten og den moderlige 
Teologi at høre paa. Og op hvirvledes de kærne- 
løse Avner i Disputatsernes endeløse Dans, ud 
stod de over hele Landet som Støvsky fra dets 
aandehge Forraadskammer. Endnu ved den 
Syges Dødsleje mødtes Lægerne i det eneste, de 
ret havde lært, den ørkesløse Disputats. Først 
over hundrede Aar efter, paa Moliéres og Hol- 
bergs Tid, blottedes dette og prisgaves til den be- 
friende Latter. 

Den »lærde Læge« var saaledes i en Haande- 
vending bleven afvist og »forbyttet« ved Kirken 
og Højskolen i Norden. Havde man ikke ejet 
det rigtignok kostbare Middel at studere ved 
fremmede, friere Universiteter, vilde intet Udtryk 
for Naturvidenskabens Krav ad normal Vej være 
naaet herop. Nu drog enkelte unge Mænd, hvis 
Videns Trang ikke var bleven helt kuet, til 
Padua og Montpellier og vendte som Morsing, 
Hans Philipsen de Prato, Peder Sørensen og 
Anders Krag hjem som dygtige Doctorer i Medi- 
cinen og ansete Læger. Det var disses ihærdige 
Anstrængelser og gode Exempel, det skyldtes, at 
ikke Gnisterne sluktes ganske herhjemme. Men un- 
der hvor vanskelige Vilkaar maatte de ikke virke I 
Hans de Prato blev ved sin Hjemkomst 1571 
strax Professor i Medicin ved Universitetet. Alt 

Tar altsaa tilsyneladende opnaaet, men han blen- 
det kun paa Betingelse af, at han, Paracelsus' 
Tilhænger, maatte love ikke at ville meddele 
sine egne Meninger, men i sine Forelæsninger 
holde sig i det gamle Spor og læse over Hippo- 
krates og Galenus, hvis Skrift hans Mester ja 
havde kastet paa Baalet i Basel. [Rørdam: Kbh. 
Univ/ Hist. II 601.] Anders Krag blev ogsaa 
ansat ved Universitetet 1586, men han maatte 
holde Forelæsninger over Ciceros Taler, Horats* 
Digte og Terents' Komedier samt udgive Teolo- 
gen Jakob Madsens Skrifter. Senere drev han 
det til at maatte gennemgaa Matematik, Aristoteles^ 
Metafysik og Plato's Dialoger. [Rørdam JII, 513 
—520], Sit virkeUge Fag naaede han aldrig. 
Peder Sørensen var ved sin Hjemkomst hge saa 
heldig som hans trofaste Ven og Rejsefælle, Hans 
de Prato, han blev strax 1571 kongelig Livlæge. 
I denne Stilling var han velset, vel aflagt og ikke 
uden Indflydelse paa mangt og meget. Men det 
bestandige Rejseliv var til Hinder for hans Studier 
og kemiske Forsøg. Tredive Aar efter tænkte 
han for Alvor paa hellere at tage til Takke med 
Professoratet i Medicin, der just var blevet 
ledigt. Døden befriede ham for nye Skufielser. 
[Rørdam II, 578—82.] 

Det var den paracelsiske Retnings dygtigste Re- 
præsentanter, lutter lovende unge Mænd, der fulde 
af Begejstring her vare vendte hjem. Alle sluktes 
de som glødende Kugler i det Bestaaendes tykke 

Jordvolde. Kampen syntes haabløs. Kun En 
endnu vovede sig videre frem, Paracelsus' mest 
formaaende Discipel, Tyge Brahe. Rigere ud- 
rustet end nogen af hine førte han virkelig en 
kort Stund den »lærde Læges« Sag til Sejr. 
Men som den nye Stjerne, der havde tilsmilet 
hans første Ry som Videnskabsmand, ejede 
heller ikke hans Opfattelse nogen fast og sikret 
Plads paa den kendte Himmel. Hans korte 
lysende Bane maatte sones med et des dybere 
Fald. 



Tyge Brahes videnskabelige Stilhng er af 
Eftertiden saa ofte bleven blot eensidigt opfattet 
og mistydet. Hans Betydning er bleven ind- 
skrænket til at være den stædige Efternøler, der 
ud fra for snævre Begreber om Rummets Be- 
grænsning og Bibelens bindende Kraft benægtede 
Kopemikus' Lære og paastod, at Jorden stod 
stille, medens Solen, omkredset af Planeterne, 
bevægede sig omkring denne. Da hans Iagt- 
tagelser imidlertid vare ganske paalidelige, kunde 
hans nærmeste Discipel, Kepler, benytte disse, 
men sluttede sig, hvad Grundsyn angik, naturligvis 
til Kopemikus. 

Saaledes lyder i Regelen Eftertidens kolde Dom, 
i hans Hjemland dog gæme nationalt overforgyldt 
eller romantisk omsat i Medfølelse med hans 

haarde Skæbne og Interesse for hans sunkne 
Borg. Men hans egentlige Daad er glemt, som 
hans Værk er forsvundet. Det var hans Lod at 
være Martyr for sin Overbevisning. Hans haarde- 
ste Martyrium blev maaske det, at Eftertiden 
ikke engang godkendte hans Overbevisning som 
den rette. Og dog brændte den i ham, rigere, 
klarere, varmere end i nogen anden af hans 
Samtid. Tanker, som først Nutiden har naaet 
at udføre, glimtede i ham som Plan og vovedes 
i Værk. Hans hele Syn paa Tilværelsen var et 
dristigt og vidt omfattende; det formede sig prak- 
tisk til et vel beregnet, kraftigt udført Greb efter 
det Ubegribelige. Dengang syntes dette saa nær. 
At det ikke lod sig gribe, har først Eftertiden 
indset. I Spidsen for sin Tid ramtes han da 
selv bagfra af dens Fordom. Hans Fædreland 
fordrev ham og knuste hans Værk. Hans Grav 
er i Udlandet. Tomterne af hans Borg i frem- 
med Eje. Hans Overbevisning længst sat i Skamme 
som taabelig Overtro. Mon ikke Tiden snart skulde 
være inde til at bringe ham om end blot For- 
staaelsens Tak for, hvad han stræbte mod og vildel 
[Det første klare Forsøg herpaa er P« L. Panum: 
Vort medicinske Fakultets Oprindelse og Barndom. 
S. 45—53. Festskrifter v. Kbhvns. Univ. 1879]. 
Det Centrale i Tyge Brahes Tankegang for- 
staas kun ud fra Tidens Løsen: den »lærde 
Læge«. En begejstret Tilhænger af Paracelsus, 
selv omfattende de to Grundvidenskaber, Kemi 

Og Astronomi, med sjælden Varme og Kundskabs- 
fylde, født paa Livets Højder, fribaaren, rig, en 
Konges Yndling mødte han med fyldigere For- 
udsætninger end Mesteren selv til at føre Sagen 
til Sejr. Og det er hans største Ros, han svigtede 
den aldrig, hverken i Medgang eller Modgang. 
Igennem hele hans Liv lyser en og samme Stribe, 
den begejstrede Tro paa den højeste Videnskab, 
den himmelske og jordiske Astronomi, Stjerne- 
fydningen og Kemien, Guds i Naturen fremrakte 
Haand, der lønligt peger paa Menneskets Skæbne 
og Frelse. Tydning af denne dunkle Skrift er 
Jordelivets højeste Maal, dets største Lykke. 

Med en forbavsende Kraft forfulgte Tyge Brahe 
fra ung af sit Maal. Kun tretten Aar gammel 
synes han alt at være bleven sig sit Kald be- 
vidst. Den store Solformørkelse den 2L August 
1560 vakte ham, og 30. November samme Aar 
købte han — et Barn i Alder, om end Student 
ved Københavns Universitet — sig det ypperste 
astronomiske Værk, den nys i Basel udkomne 
Folioudgave af Ptolemæus' samlede Skrifter. 
[Friis: Tyge Brahe S. 9.] 

Det hjalp ikke, at hans Farbroder og Pleje- 
fader, den brave Jørgen Brahe, sendte ham un- 
der ypperlig Opsigt til Universitetet i Leipzig for 
at tvinge ham til at studere Retsvidenskab. Om 
Aftenen, naar Hovmesteren, Anders Sørensen Vedel, 
sov Teologens og Historikerens retfærdige Søvn, 
krøb Tyge Brahe sagte ud af Sengen og anstil- 

lede Iagttagelser ved Hjælp af sine Instrumenter 
og en lille Globus, som han i Smug havde købt 
sig. Allerede som Syttenaarig havde han gen- 
nem grundige Observationer overbevist sig om, 
at alle hidtidige Beregninger, selv de nyeste Ko- 
pernikanske, af Planeternes Baner vare unøjagtige 
og upaalidelige. Da Jupiter og Saturn i August 
1563 mødtes i Løvens Tegn, stemmede dette ikke 
med nogen af de trykte Tavler. [Friis S. 20.] 
Hermed var hans astronomiske Dagværk ham 
anvist: paalidelig Bestemmelse af Fixstjememes 
faste Bundstader og af Planeternes flygtige Gang 
i Æterhavet mellem dem og Jorden. 

Mærkeligt sikkert tegnede sig nu de enkelte 
Afsnit af hans Udvikling. Hjemkaldt under 
Syvaarskrigen af sin Farbroder, førend denne gik 
ombord paa Flaaden under Herluf Trolle, naaede 
han akkurat hjem og fik hilst paa sin faderlige 
Velgører lige efter Søsejren ved Pommern. Den 
mundtlige Udsoning mellem dem fandt vistnok 
her Sted, idet Jørgen Brahe gav sit Minde til, at 
hans Fremtidshaab forvandledes fra Statsmand til 
Stjemekiger. Og det var paa Tide. Thi faa Dage efter 
bortkaldtes Jørgen Brahe i Juni 1565 af en hidsig 
Sygdom, paadragen ved, at han havde reddet 
Frederik IFs Liv, da en Bro brast under Kongen. 

Maaske har Tyge Brahe alt nu arvet en Del 
efter sin Plejefader, skønt dennes Hustru, Inger 
Oxe, levede lige til 1591. Maaske har Kongen 
lagt Mærke til sin Redningsmands Plejesøn og 

lovet ham Støtte. Men disse Baand vare i hvert 
Fald for svage til at holde Tyge Brahe hjemme, 
hvor hans Virksomhed bragte ham paa Kant 
med baade Standsfæller og Slægtninge. Han 
drog atter udenlands. I Rostock, hvor han 
fyldte sit 20. Aar, indtraf Begivenheder af for- 
skellig Art, der mærkede ham for Livet. Her 
fejrede han sin første Triumf som Stjernetyder, 
idet han offentlig forudsagde Sultan Solimans 
Død, der ganske rigtig ogsaa indtraf om end et 
Par Dage før end den Maaneformørkelse, den 
28. Oktober 1566, der skulde have bevirket den. 
Han kom her i Strid med en Standsfælle fra 
Hjemmet, Manderup Parsbjerg, der, da de hver 
især droge deres Kaarde, afhuggede Spidsen af 
hans Næse. Han lærte endelig her Paracelsus' 
Lære ret at kende gennem den dygtige Levin 
Battus, der i de samme Dage, Tyge Brahe var 
syg af sit Saar, udnævntes til Hertug Ulriks 
Livlæge og Professor i Medicin ved Universitetet 
i Rostock. 

Fra nu af var Tyge Brahes Livssyn fæstnet. 
Han var klar over, at Kemien er Astronomiens 
Søstervidenskab, Stjemekundskabens jordiske Side. 
Ved Kendskab til Stjernernes Løb kan man følge 
Livet i dets Tilbliven ligefra Verdens yderste, 
uhyre Hjul, der sættes i Gang af Guds Vilje, ned 
til hver enkelt Nu's Stempelslag, der stjerne- 
styret, skæbnefast, præger hvert Foster, som fødes 
derunder. Mikrokosmen gengiver Makrokosmen. 

Og omvendt, ved grundigt Kendskab til Kemiens 
Hemmeligheder kan man ikke blot omsætte Me- 
tallerne indbyrdes ved Tilsætning af det Svovl, 
Salt eller Merkur, der mangler; men man kan 
ved et lykkeligt Arkanum helbrede den Syge, 
fomye hans Liv ved grundstofsmæssigt at tilføre 
Livs-Evnen ny Svingkraft. Mikrokosmen gengiver 
Makrokosmen. Livet er Strømmen, der udgaar 
£ra Gud og stiger mod Gud. Astronomien ser 
Draabeme som de, af fulde Skaaler oppe fra, tæt 
samlede i Strøm, glide ud over Faldet. Kemien 
ser dem for neden, som de opløste i Skumbrus, 
adskilte stræbe til Vejrs paany. Det er en og 
samme Livets Strøm. Hver enkelt Draabe spqler 
hele Himlen. Mikrokosmen gengiver Makrokosmen. 
Tyge Brahes Betydning afhang nu kun af, 
hvor og under hvilke Vilkaar han skulde komme 
til at virke. Det saa en Stund ud, som om 
Tyskland skulde vinde ham. Ved Augsburg 
rejstes hans første Kæmpeinstrument, og her for- 
færdigedes hans store forgyldte Globus, hvorpaa 
han hele sit Liv igennem indgraverede hver ny 
Fixstjeme, hvis Plads han havde beregnet. Kun 
svagt bandtes han til Hjemmet ved Løftet om et 
Kanonikat, som hans Plejemoders mægtige Broder, 
Peder Oxe, havde udvirket for ham hos Kongen. 
Da kaldte paany et Dødsfald ham til Danmark. 
Hans Fader, Otto Brahe, døde i Maj 1571. Tyge 
Brahe var tilstede ved Døden, Begravelsen og 
Skiftet. 

Han Og håns Broder Steen arvede i Forening 
Fædrenegaarden »Knudstrup« i Skaane. Han 
opholdt sig dog i denne Tid mest et Par Mil 
derfra paa Gaarden Heiresvad, hos sin Morbroder 
Steen Bille, den eneste af hans mandlige Slægt- 
ninge, der ret satte Pris paa ham. Steen Bille 
lod her indrette et Laboratorium for ham, og 
saa ivrigt fordybede han sig nu i kemiske Studier, 
at han fra 30. December 1570 til 11. November 
1572, altsaa i henved to Aar, ikke har anstillet, 
i hvert Fald ikke nedskrevet, en eneste Observa- 
tion. Han forfulgte Livets HemmeUghed ikke ad 
de syv Planeters Veje, men ad de syv Metallers, 
Makrokosmens Formel mikrokosmisk fortættet i 
Livets Elixir. Da kaldte Stjernehimlen ham 
atter. 

Da han om Aftenen den 11. November 1572 
gik fra Laboratoriet over Gaarden til Hovedbyg- 
ningen, faldt hans Øje af gammel Vane paa 
Stjernehimlen, der just nu efter mange Døgns 
Forløb atter var skyfri. Da opdagede han med 
Forbavselse en ganske ny Stjerne lige over sit 
Hoved i Stjernebilledet Cassiopeia. Den frmklede 
endnu stærkere end en Stjerne af første Rang, 
overgik i Glans Sirius, Vega og Jupiter, forsvandt 
ikke som en Ildkugle, men stod, uden Taage og 
Komethale, urokkeUgt tindrende som en Fix- 
stjeme. Tyge Brahe vilde ikke tro sine egne 
Øjne. Han løb tilbage til Laboratoriet og spurgte 
sine Medhjælpere dér, om de saae det samme. 

Han standsede Bønder, der kørte forbi. Samme 
Svar. Stjernen stod der. Fra nu af iagttog 
Tyge Brahe den stadigt, nedskrev omhyggeligt 
sine Iagttagelser og Maalinger, vedblev hermed 
lige indtil den i Marts 1574 forsvandt, idet den uden 
at vige fra sin Plads blot skiftede Farve og mere og 
mere tabte i Lysstyrke, indtil den blev usynlig. 

Da Tyge Brahe i Foraaret 1573 besøgte Køben- 
havn, havde ingen af Professorerne ved Univer- 
sitetet endnu opdaget Stjernen. Han var selv 
den første, der efter en Middag hos den franske 
Gesandt viste sine lærde Venner den. Senere 
ankom trykte Vidnesbyrd fra Udlandet, om at 
den var bleven iagttaget andetsteds, blandt an- 
det ogsaa maalt med Tyge Brahes store Instru- 
ment i Augsburg. Men ingen af de trykte Obser- 
vationer kunde maale sig i Omhu og Paalidelig- 
hed med Tyge Brahes, Hans Venner opfordrede 
ham til at lade dem trykke. Først vægrede han 
sig. Men da ogsaa Rigshofmester Peder Oxe 
føjede sin vægtige Opfordring til, gav han efter. 
Hans Bog »de nova Stella« udkom 1573, medens 
Stjernen endnu stod synlig for Alle paa Himlen. 

Med dette Skrift var Tyge Brahes Ry fast- 
slaaet. Hos en snæver Kreds. Ingen var ham 
saa begejstret og trofast en Tilhænger som hans 
17-aarige Søster Sophia, der lige ivrigt deltog i 
hans kemiske og astronomiske Undersøgelser. 
Men iøvrigt saa de fleste af Tyge Brahes Slægt- 
ninge og Standsfæller fra nu af med blot endnu 

mere Foragt paa ham og hans Færd. Han 
svarede med Uge Mønt. Allerede i et Digt i »de 
nova Stella« havde han spottet over deres 
Raahed og Uvidenhed, og erklæret adelig Her- 
komst for en Fortjeneste af grumme ringe Værd, 
da jo de Paagældende selv vare uden Skyld heri. 
Nu gjorde han Skridtet fuldt ud og brød med 
alle Hensyn til Adelskab ved at vælge en »Ufri« 
til sin Hustru, saa vidt vides en Bondepige eller 
Præstedatter fra Egnen ved Knudstrup. Det var 
en Skandale af første Rang. Det bødede ikke 
paa den, at han ogsaa syntes ligegyldig for rette 
Følgeorden af Bryllup og Barsel. Ikke blot 
Slægt, men hele Standen kom i Oprør. Saavidt 
vides maatte selve Kongen stifte Forlig. 

En adelig Lærd, der lo ad sin Adel og kun 
agtede Lærdom, det var en sjælden Fugl, en ny 
Stjerne, som det borgerlige Universitet nok kunde 
ønske at laane Glans fra. Det var kommet for 
sent til at opdage den himmelske, det skyndte 
sig derfor til den jordiske. Man opfordrede Tyge 
Brahe til at holde en Række Forelæsninger 
ved Universitetet. Først vægrede han sig. Men 
da Kongen ogsaa anmodede ham, svarede han 
ja. Forelæsningerne holdtes fra September 1574 
til Foraaret 1575. De svarede, saa vidt man 
kan se, til Tyge Brahes egen sammensatte Natur, 
Først en begejstret] Lovtale til Hinjmelkund- 
skabens Pris, et storartet Verdensbilled , hvor 
S^emetydning, Lægekunst og Kemi vise sig som 

de Naturens Veje, ad hvilke det er Menneske- 
aanden forundt at nærme sig Gud. Saa et langt, 

* 

nøgternt, trofast Arbejde i paalidelig Udredning 
af, hvad der virkelig vidstes om Planeternes Baner. 
Som Datidens Naturkundskab selv: Digteren og 
Granskeren inderligt forenede. 

Forelæsningerne var omme. Hvad nu? Paany 
drog Tyge Brahe bort, denne Gang for at vælge 
sig et blivende Opholdssted i Udlandet. Valget 
faldt paa Basel, der udmærkede sig ved sin klare 
Luft og gunstige Beliggenhed mellem tre store 
Lande Italien, Frankrig og Tyskland. Sent paa 
Efteraaret 1575 vendte Tyge Brahe tilbage for 
blot at afhente sin Familie, sine Bøger og 
Instrumenter. Mellemtiden havde overskaaret et 
sidste Baand. Hans mægtige Velynder, Peder 
Oxe, var død i Oktober, kort før hans Tilbage- 
komst. Alt pegede nu mod Syd. 

Men i Stjernerne stod anderledes skrevet. 
Maaske var Frederik II bleven paavirket af en 
Anbefalingsskrivelse fra Landgrev Vilhelm af 
Hessen. Vist er det, at allerede 18. Februar 
1576 fæstede Kongen Tyge Brahe i sin Tjeneste 
med en betydelig aarligLøn, og et Par Maaneder 
efter forlenede han ham paa Livstid frit og kvit 
med Øen Hveen. Nu fulgte Naadesbevisninger 
og virksom Støtte Slag i Slag. Og Frugten ude- 
blev ikke. Ved Solopgang den 8. August 1576 
nedlagdes paa Hveen under Bøn til Gud en Grund- 
sten af Porfyr, medens hele Himlen varslede 

Lykke: Solen og Jupiter i Opgang nær Løvens 
Hjerte, Maanen i Nedgang i Vandmandens Tegn. 
Og op skød af Jorden for Konges og Lens- 
mands forenede Midler en mærkelig Væxt: snur- 
rigt, sindrig, dristigt, uden Mage, Uranienborg 
med Kupler, Fløje, Vægtergange og dybe Kældere 
med Smeltedigler, det nye Tempel for den 
højeste og dybeste Videnskab, Stjemekundskab 
og Kemi. 

I Sommeren 1576 kom den store forgyldte 
Globus fra Åugsburg til Danmark, og snart fyldtes 
Uranienborg med en Masse eventyrlige Instru- 
menter, Udtryk for Mesterens sjældne Snille. 
Det første store Arbejde, som Tyge Brahe fik 
Paalæg om at udføre i sin nye Tjeneste, var at 
stille den nyfødte Prins' Horoskop. Christian IV 
fødtes den 12. April 1577, og den 1. Juli vare 
de vidtløftige Beregninger færdige. Skreven paa 
Latin med et kortere Udtog paa Tysk gjorde 
den smukke Bog Lykke ikke blot hos Forældre 
og Bedsteforældre, men forøgede ogsaa sin For- 
fatters ved at skaffe ham til Løn Genboen mod 
Nord, KuUegaarden, i Forlening. Endnu den Dag 
i Dag gør dette Skrift paa vor Tids Læsere, der 
ikke længer tro paa dets Forudsætninger, dog et 
eget Indtryk. Man undres uvilkaarligt over den 
mærkelige Lighed mellem Tyge Brahes Forud- 
sigelse og den virkelige Christian I V's Karaktertræk. 
— Alting lykkedes, alting blomstrede i denne 
Tid for den nye Kuliemand paa Hveen. Derfor 

16 

bøjede alt sig for ham. Intet Under, at ogsaa 
Universitetet var med og den 18. Mai 1577 paa 
Teologen Niels Hemmingsens Forslag valgte ham 
til Universitets Rektor, en Æresbevisning, som 
dog Tyge Brahe høfligt frabad sig. 

Hvad var det, Tyge Brahe foretog sig paa 
Hveen i den Snes Aar, han virkede dér, hans 
egentlige Velmagtstid? Hvad bevægede ham til at 
opføre ikke blot Uranienborg, men senere det 
underjordiske »Stjerneborg«, nedgrave sin Formue 
i fremmed Grund, ofre sin Tid, sin Flid, sine talrige 
Medhjælperes Arbejde paa et os utydeligt Maal? 
Hvad vilde han? Svaret lyder højst forskelligt. 
Frederik H's lød: »Han var sin Konges trofaste 
Mand og Ven. Troligt udførte han det, hvorfor 
han oprindeligt var fæstet. Han stillede alle 
mine Sønners paalidelige Horoskop, og vagtsom 
varede han mig i hele min Levetid om alle de 
Himmeltegn, som Gud Almægtigste sendte mig 
og mine Riger til Varsel.« Stik modsat lyder 
Eftertidens Svar. »Nødt til imod sin Vilje at 
bøje sig for sin Tids Overtro, udførte han halvt 
i Smug sit egentlige videnskabelige Arbejde, det, 
der ene tiltalte ham : han iagttog nøje Planeternes 
Baner og kortlagde tusind Fixstjemers Stilling.« 
— Intet af Svarene er fyldestgørende. 

Hvad Tyge Brahe vilde paa Hveen, det klin- 
ger enstonende fra de podede Træer paa Rad 
langs Havens snorlige Gange, fra Vandtrykket 
fra Loft til Kælder, Vindfløjen, de omhyggeligt 

førte meteorologiske Dagbøger, Horoskoperne, de 
natlige Iagttagelser af Himlens funklende Vandrere, 
det rastløse Arbejde Dag og Nat ved de talløse 
Ovne, Takken fra de mange, hvem der hyppigt 
uden Vederlag bragtes Lægemidler og Sundhed, 
og endelig Fritidens muntre Støj af alle de Unge, 
der herovre lærte Himmelkundskab, Matematik, 
»Længde og Bredde«, Kemi og Lægevidenskab. 
Hvad her var grundet, var et Tempel for den 
iagttagende Naturvidenskab. Ingen blot aand- 
løs Gentagen af, hvad Plinius havde sagt og 
Aristoteles ment. Nej, aaben, frejdig Lytten og 
Selvsyn, med Blikket vendt mod hele Verdens- 
livet, som det strømmede ovenfra ned gennem 
Fixstjememes mærkende Blik og Planeternes 
dragende Veje, de, der pløjede i den tungere jor- 
diske Luft Aarstider, Vejrlig, Ebbe og Flod, Far- 
soter, Vædskemes Stigen og Fald og Menneske- 
vilkaar. Og dybere ned trængte det granskende 
BUk til Metallerne, der blinkede under Jorden, 
kraftfyldte, stjemebefragtede, og som Livsbobler 
steg opad med Lægedom til Mennesket. Naar 
vor Tid undrende viger tilbage for Voldsomheden 
i dette Natursyn, saa er det ikke blot, fordi vi 
have lært at skulle holde en Del deraf fra Livet 
som Overtro, men først og fremmest fordi vi 
mangle, hvad hin Tid endnu besad: Helhedsind- 
trykket. Ingen formaar nu til Dags længere at 
omspænde alle Naturvidenskaber, enhver af os er 
fra Barndommen vænnet til blot stykkevise Natur- 

indtryk, der splittes og udpindes med Aarene 
mere og mere efter de enkelte naturvidenskabe- 
lige Fag. Ingen søger at see det Hele under Et. 
Helhedsindtryk forekommer os paa Forhaand 
plumpt og usandt. 

Hvor inderligt dog Enhedstrang og Iagttagelse 
netop hos Tyge Brahe virkede sammen, sees 
bedst af, hvorledes de gensidigt skærpede og 
fuldkommengjorde hinanden. Han tvivlede intet 
Øjeblik paa, at Stjernerne bestemte Menneskets 
Skæbne. Men netop ud fra denne Forudsætning 
og for sikrere at kunne læse deres Skrift for- 
fattede han, støttet paa Iagttagelser, langt fiild- 
komnere Planettabeller og Fixstjemekort end til- 
forn var kendt. Tilsidst betvivlede han Ugedagenes 
Indflydelse paa S^ememes Virkning og stod ved 
sin Død paa Springet til at omforme den hele 
Lære i Retning af moderne Tvivl, dog ikke som 
hos os Tvivl om Faktum, men Tvivl om Evne 
til at læse Skriften, — altsammen i Kraft af den 
regulerende Vexelvirkning mellem Enhedstrang 
og Iagttagelse. En sikrere Prøve paa Sandheds- 
driften i Tyge Brahe kan næppe gives. 

Hvor forskeUigt tog ikke Videnskaben sig ud 
i Nattens stille Belysning blot med et Par Miles 
Afstand langs Sundet! Paa Hveen lignede den 
en opvakt Dreng, Husets Søn, der i tryg Tillid 
til, at det Alt var hans Faders, utrættelig vilde 
vide Besked om Alt, efterlavede Alt, og selv ved 
Nattetid maatte, som Tyge Brahe hist i Leipzig, ud 

af Sengen for at iagttage Stjernehimlen. Ved 
Universitetet i Kjøbenhavn sov Videnskaben som 
en træt Gejstlig efter Dagens Anstrængelser, hvi- 
lende umageligt paa Historiens og Oltidssprogenes 
Leje, der bar Mærke af Vægten. Søvnen var 
urolig. Thi rundt om gnistrede det i Mørket, 
Uhygge murrede i Mulmet, Vidnesbyrd om, at 
selv om Herrens Stridsmand maatte unde sig 
Hvile, var der dog derfor ikke Fred i denne 
Satans Verden. 

Men det var mere end Enkeltmand paa Hveen 
mod Enkeltmand i København. Hvad Tyge 
Brahe havde grundet var en hel Skole, et nyt 
Universitet, der dristigt tog Kappestriden op med 
det gamle. Medens Universitetet i København 
var en Kirkeskole, hvor Landets fremtidige Præster 
og Skolelærere fik alt paa Autoritet: Kirketro, 
Oldtidskundskab og Naturvidenskab ; hvor Viden- 
skabelighed var kendelig paa at være iført La- 
tinens Dragt, og Frihed kun bestod i at turde 
daske med Disputatsernes Briks, saa var det stik 
Modsatte Tilfældet paa Hveen. Her anerkendtes 
ingen anden Autoritet end Erfaringen. Selvstæn- 
dig Iagttagelse stillede Spørgsmaalet, modtog 
Svaret. Her krævedes ingen særskilt lærd Uni- 
form for at indlades. Enhver var velkommen: 
Matematikere, unge Mænd, der ønskede Styrmands- 
kundskaber, Læger, Kemikere, Havebrugsfolk, 
Lærd og Læg, Mænd og Kvinder naar blot de 
besjæledes af Et: virkelig Kundskabstrang. I 

sin Begejstring for Gud i Naturen havde Tyge 
Brahe vovet at grunde en Skole alene for voxne 
tænkende Mennesker. En Folkehøjskole vilde 
man tre Hundrede Aar efter maaske have kaldt 
det. Datiden savnede hvert Udtryk; der fore- 
svævede den kun ubestemt Noget i Retning af 
»den lærde Læge c. 

Tyge Brahe's mægtige Personlighed var virkelig 
i Stand til at bringe Tanken fuldt til Udførelse. 
Vel døde hans kongelige Ven og Velynder 1588, 
men Tyge Brahe opnaaede endnu hos den umyn- 
dige Konges Regeringsraader kongeUge Gunst- 
bevisninger. Han fik dækket sin Gæld paa 
24,000 Kr., som han havde paadraget sig ud 
over, hvad han havde anvendt af kongelige Gaver 
og egne Midler. Ikke blot Regeringsraademe 
men det samlede Rigsraad lovede ham at ved- 
ligeholde, hvad der var opført og indrettet paa 
Hveen. Man vilde, naar Christian IV. blev myndig, 
bevæge denne til at bestemme faste aarlige Ind- 
tægter hertil. Efter Tyge Brahes Død skulde 
da som Forstander indsættes En, der var skikket 
til at fortsætte hans Gerning, om muligt en af 
hans egen Slægt, hvis ikke dog en indfødt dansk 
Mand, adelig eller uadelig. — Alt syntes sikret. 
I glad Tillid modtog Tyge Brahe 1592 Besøg af 
sin unge, tilkommende Konge og forærede biam 
under Opholdet paa Hveen et kosteligt forgyldt, 
mekanisk Kunstværk, der gengav Solsystemets 
Bevægelse efter Tyge Brahes Opfattelse, idet alle 

Planeterne drejede sig om Solen og denne atter 
om den stillestaaende Jord. 

Men ak I Tyge Brahe havde Uret i det Af- 
gørende: Solen og Planeterne drejede sig ikke 
om Jorden; Kongen, Kirken og Universitetet ikke 
om Særlingen paa Hveen. Han havde baaret 
sig ad som en Daare, da han nedgravede hele 
sit aandelige og materielle Pund i Andenmands 
Jord. Hvordan vilde det gaa ham med Uranien- 
borg, Stjerneborg og alt, hvad han havde indrettet 
derovre, naar det engang hed: Du er ikke vor 
Lensmand mere; pak dig! 

Og Opgøret maatte komme. Hans Jævn- 
aldrende saae det maaske ikke saa klart, 
blændede af hans mangeaarige Fremgang. Men 
den yngre Slægt, den unge Konge fornam uvil- 
kaarligt, at her var Brud nødvendigt. Noget 
Fremmed og Uensartet havde her i Aaringer som 
en Isflage skuret ned ad det Bestaaende, Knækket 
var nær, en Kælvning maatte finde Sted. Konge- 
magt, Kirke, Universitet kunde umuligt vige; saa 
maatte da det nye Væsen, der ikke agtede Rang- 
forordning i Gudsforholdet men til eget Fordærv 
gik ustandseligt paa, knække af og gaa tilsøs. 

Bruddet foregik hurtigt og afgørende. I Au- 
gust 1596 var Tyge Brahe endnu med som Gæst 
ved Christian IV's Kroning. Aaret efter var han 
en foqagen, af Kongen haanet. Landflygtig i 
Rostock. Slag i Slag vare Begivenhederne fulgte. 
Hans Len ham fratagne. Opholdet paa Hveen 

umuliggjort, forbudt ham at anstille Observationer 
paa en ham tidligere overladt Bastion i Vester- 
vold, ja selv blot at foretage kemiske Forsøg i 
hans egen Gaard i København. 

Hvad var Grunden til alt dette? Forgæves 
søger man den alene i Tyge Brahes Umedgør- 
lighed, hans Uvenners Indflydelse, Lægers Brød- 
nid, Bønders Klage, et Kapels Forfald, en Fyr- 
lygtes daarlige Pasning, en ung Konges Ømtaa- 
lighed; alt Sligt var kun Anledninger. Den 
egentlige, dybe, afgørende Grund, der med Nød- 
vendighed medførte hans Fald, var det uoprettelige 
Misforhold mellem ham og alle det Bestaaendes 
Grundpiller. Denne »lærde Læge«, Repræsentanten 
for den uafhængige Naturforskning i Pagt med 
Gud, dette rent Menneskelige, frejdigt og tillids- 
fuldt, var i uløselig Strid med Konge, Kirke, 
Adelstand og Universitet. Selv om Tyge Brahe 
havde været en Engel fra Himlen, der uforligne- 
ligt havde passet Bønder , Kapel , Fyrlygte og 
skiftevis Ærbødighed eller drøj Skæmt efter 
kongeligt Ønske, vilde han dog med Nødvendighed 
være bleven styrtet. Thi han maatte stille sig 
for Kongen som den, der i sit Hjerte ansaa sig 
selv som hans Ligemand; for Kirken som den, 
der foragtede Gud og hans Ord ved ikke at tro 
paa Djævelen og Naturens Fordærvethed; for 
Adelen som den, der drev Gæk med dens For- 
trin og agtede »Lægen« højere; for Universitetet 
som den, der gudsbespotteligt satte fri Iagttagelse 

over teologisk Autoritet. Han var selvskreven 
til Fald. 

Et sidste svagt Baand bandt endnu Konge 
og Flygtning sammen. Den fælles Fædrelands- 
følelse. Tyge Brahe har gribende givet denne 
Udtryk i det smukke latinske Digt, hvormed han 
tog Afsked med Danmark. Indført i Observa- 
tionsprotokoUen efter en kort Redegørelse for 
Grundene til, at Observationerne paa Hveen ere 
afbrudte og nu fortsættes i Wandsbeck, gør dette 
Digt i disse Omgivelser dobbelt Indtryk, et 
brændende, hjertevarmt Udbrud af alt det Dybeste 
og Bedste i Tyge Brahe. Fædrelandskærlighed, 
Tro paa sin Opgave, inderlig Religiøsitet have 
aldrig fundet en ædlere Form. Med Flid sørgede 
hans Ven og Vært, Henrik Ranzau, for, at en 
Afskrift af dette Digt kom den unge Konge i 
Hænde, da denne kort efter besøgte en af hans 
Gaarde i Holsten. Christian IV. læste Digtet 
opmærksomt og blev staaende nogen Tid tanke- 
fuld. Saa rev han sig atter løs, gik hurtigt 
bort og mælede ikke et Ord herom til Nogen. 
Han havde vel Ret. Slige Stemninger burde 
ikke være afgørende, de maatte vige for højere 
Hensyn« 

Saa drog da Tyge Brahe hjemløs mod Syd, 
Udlændighed og Døden i Møde. En Stjerne 
sluktes paa Nordens videnskabelige Himmel, den 
stærkest lysende, som dér har funklet. Men 
Ingen ænsede det. Kun tyst fra den natsorte 

Jord ulmede det opefter hist og her, som svagt 
lysende Skt. Hans Orme, som vandrende Gnister 
i sort, udbrændt Papir. Det var Hexebaalene i 
Norden, der fortærede dem, som mere famlende 
og uklart end Tyge Brahe stræbte efter forbuden 
Magt og Kundskab. Han var dog alligevel sluppen 
naadigt med blot Tab af Formue og Fædreland. 
— Man tænke sig: Spot over Adel; fti Forskning; 
gratis Medicin; ingen Djævlebesværgelse ved 
Daaben og i atten Aar ikke til Alters I — Para* 
celsus blev dræbt af sine Standsfæller. Michael 
Servede og Giordano Bruno brændt af deres 
Sjælesørgere. 

Men ud af Tidens Tankegang, som den strakte 
sig fra Tiber til Nordkap, fra Themsen til 
Weichsel, skød paa Digtningens Omraade en 
sælsom Spire, næret af alle Tidens Bestanddele« 
Faust Sagnet opstod. Hvert Land forstod det 
og genfortalte det. I dette Sagn rummedes al 
Tidens Længsel og Gysen. 



Vi have fulgt det 16. Aarhundredes forskellige 
Forklaringer paa, hvad Sygdom er: Sygdom 
stammer fra Gud, fra Djævelen, fra Stjernerne, 
Sygdom er et Misforhold mellem Vædskeme, 
Sygdom er et Negativt, der hæves ved Læge* 
midlets Positive, Sygdom er en anden Form for 
Liv, der kun kan underbindes af den, der grun« 

digt kender Livet i dets Helhed. Som vi have 
seet, forekom disse Opfattelser ikke blot enkeltvis 
hos de Enkelte, men søgtes saa vidt muligt alle 
forenede hos enhver Dannet. Men da de i Virke- 
ligheden for en Del udelukkede hinanden, frem- 
kaldte dette Forsøg en bølgende Bevægelse baade 
i Samfundet og hos hver Enkelt, hvor Skæret 
skiftevis faldt paa de forskellige Opfattelser. Her- 
ved blev det synligt, at der tillige var en indre 
Forbindelse mellem disse, der gav selve Be- 
vægelsen et eget rytmisk Sving. De tre første 
— Sygdom stammer fra Gud, fra Djævelen, fra 
Stjernerne — vare hver paa sin Vis af teologisk 
Oprindelse. Sygdom stammer fra Vædskeme og 
Sygdom er et Negativt, vare gamle fysiske For- 
klaringer, der i Tidernes Løb havde faaet hele 
det Overleveredes næsten guddommelige Autoritet. 
Endelig var der den sidste Forklaring: Sygdom 
er en anden Form for Liv. Denne blev den 
nyvakte Naturbegejstrings og Erfaringsvidenskabs 
Løsen og var forsaavidt forskellig fra hine. Men 
samtidigt rummede den saa megen inderlig 
rehgiøs Tro og Hengivelse, at den naturligt 
dannede Overgangen tilbage til den første teo- 
logiske: Sygdom stammer fra Gud. 

Fælles for alle Opfattelserne var da en vis 
religiøs Tilbøjelighed, der enten ligefrem teologisk 
støttede sig til Biblen, eller uklart faldt tilføje 
blot for Autoritetens Myndighed, eller endelig i 
selve Naturen hilsede Gud. Dette Religiøse er et 

af Tidens ægteste Træk. Men indenfor dette kom 
atter den skarpeste Modsætning mellem de en- 
kelte Opfattelser tydeligt for Dagen. De svingede 
mellem de to Poler: en god Gud, der vil Menneskets 
Vel, og en ond Gud, Djævelen, der kun vil dets 
Fordærv. Som Sygdommens Gang i sig selv^ 
enten til det bedre eller til det værre, gik ogsaa 
Forklaringen af den enten til Liv eller Død og 
trak skiftevis næsten hele Samfundet med sig. 
Kun ganske Enkelte, som f. Ex. Tyge Brahe^ 
synes at have fundet sikkert Fodfæste i en For- 
staaelse af Livet, der udelukkede Modsætningen. 
Det store Flertal fulgte Strømmen med dens Tide- 
vande, lod Nat afløse Dag, deltog med samme 
Iver i at lede efter Naturens det store Ubekendte 
og i at stable Ved til Baalet for Enhver, der 
beskyldtes for at have fundet det. Tidens Mening 
var ikke jævnt sammensat og motiveret. Den 
stod i de Enkelte og i Samfundet som en Sam- 
ling adskilte Lag, der ved mindste Rystning 
exploderede som Dom. Dommen var som en 
Standrets, hastig, uforklaret og inappellabel. 

Det har sin Interesse sluttelig at see den 
Virkelighed, mod hvilken disse Opfattelser brødes, 
flygtigt opfange et Indtryk af den Sygdoms-Til- 
stand, hvormed disse Sundheds-Begreber skulde 
prøve Kræfter. 

Hvis — hvad der ikke er usandsynligt — 
Sygdommene have deres Historie, saa at hver 
Tidsalder har sine bestemte Sygdomme, der ikke 

ere optraadte saaledes før og ikke ville vende 
ganske saaledes tilbage, saa svarede i det 16. Aar- 
hundrede Sundhedsbegreber og Sygdomme ypper- 
ligt til hverandre. Den samme Heftighed og 
utrættelige Gaaen paa under nye Former, der 
udmærkede Sundhedsbegreberne, betegnede ogsaa 
Sygdommene. Næppe er i den historiske Tid 
noget Aarhundrede blevet i den Grad plaget af 
voldsomme, vexlende Farsoter, som det 16de. [F. 
V. Mansa: Bidrag til Folkesygdommenes og 
Sundhedsplejens Hist. i Danmark. Kbhvn. 1873]. 
Aarhundredets første Aarti var hjemsøgt af 
den frantzoske Syge eller Pokker, der under 
denne sin første Optræden var meget smitsom 
og dræbende og rasede hele Norden over, ram- 
mende skyldige og uskyldige. Samtidigt hermed 
bredte sig i Sverige en anden ny Sygdom, vist- 
nok med Stockholm som Udgangspunkt, hvor 
Kong Hans's Dronning Kirstine 1502 udholdt en 
langva.rig Belejring, og en Besætning paa 1000 
Mand, levende, lidende, døende og henliggende 
ubegravne paa Slottets snævre Grund, svandt 
ind til 80 Mand. Det var den saakaldte i&Petechial- 
typhus«, yderst smitsom og let kendelig paa de 
smaa røde Pletter i Huden, hvormed dens Ud- 
brud viste sig. Den opfattedes i Begyndelsen 
vistnok som en Art Skørbug, men betegnedes 
iøvrigt ligesom alle de andre Farsoter med den 
fælles Benævnelse: Pest. Som bekendt er den 
først atter aftagen i det 19. Aarhundrede efter 

de napoleonske Kriges Ophør. I Sverige blussede 
denne Typhus gentagende op, 1504, 1508, 1517, 
bredende sig Syd efter mod Danmark. Hemede 
havde man imidlertid haft Besøg af en anden 
uhyggelig Gæst, en Kighoste, der fra Frankrig 
1510 bredte sig udover den største Del af den 
da kendte Verden. Den var ledsaget, især i de 
første fem Dage af dens Forløb, af en overordentlig 
stærk Hovedpine, som man søgte at hæve ved 
at bedække Hovedet med en Hætte [Coqueluche], 
hvorefter Sygdommen fik Navn. Den angreb 
især Børn og unge Mennesker. Blandt Ofrene i 
Danmark kan nævnes Kong Hans' fjortenaarige 
Søn Frants. 

Da Christian II. ved Midsommertid 1520 kom 
tilbage fra Stockholm til København for her at 
drive paa de Rustninger, der senere hen paa 
Aaret skulde føre til Stockholms Erobring og 
det stockholmske Blodbad, var en svensk Bekendt 
ilet forud til Danmark. Kongen traf i Køben- 
havn den Typhus, som første Gang havde vist 
sig i Stockholm, da hans Moder, Dronning Kirstine, 
for atten Aar siden forsvarede Slottet. Nu hærgede 
den hans danske Hovedstad, hvorfra Dronning 
Elisabeth, der førte Regeringen under hans Fra- 
værelse, havde maattet flygte for den til Abra- 
hamstrup (Jægerspris). Næste Aar, 1521, naaede 
samme Sygdom Hamborg og Vest-Norge. Hele 
Norden var nu den underlagt, og i heftige Til- 
bagefald og Opblusninger, særligt i Skaane og 

Halland 1528 — 29, ytrede sig dens blivende Herre- 
dømme. 

To store nye Farsoter, Pokker og Typhus, 
vare saaledes som to vældige Bølger, kommende 
hver fra sin Side, slaaede sammen over Norden. 
Just som det syntes at skulle lette lidt, kom en 
tredie Farsot væltende ind vesterfra, den vold- 
somste af dem alle. Det var den saakaldte 
»engelske Sved«. [K. Sprengel: Geschichte d. 
Arzneikunde II. Halle 1793. S. 552]. 

Den var optraadt første Gang i England 1485, 
efterat Landet i over 30 Aar (1455 — 85) havde 
været Hjemsted for den blodige Borgerkrig mellem 
den »røde og hvide Rose«. Da saa mod Høst 
1485 Henrik den 7. landede med en af alle Slags 
Nationer sammensat Hær og sejrede i Slaget ved 
Bosworth, viste sig med Et en Betvinger af 
Landet, endnu grusommere end den kongelige. 
En ukendt Sygdom opstod, næret af Smuds og 
Elendighed. »Saa mange Mennesker døde der 
af den Sygdom,« siger en Krønike, »at man knap 
skulde tro, at Øen havde rummet saa mange.« 
Mærkeligt nok holdt den sig længe alene til 
England og naaede overhovedet aldrig til Skotland 
og Irland. »Det eneste Onde, England ikke har 
paaført Irland.« Men efter i fire Overgange at 
have hærget England, heftigst 1529, gik Syg- 
dommen i dette Aar pludseligt mod Øst og ud- 
brød omtrent samtidigt i Hamborg og i det syd- 
lige Norge i August 1529. Paa Fastlandet var 

Alt lagt til Rette for dens Komme. Sommeren 
1528 havde været hed og tør og derfor medført 
Misvæxt og Dyrtid. Vinteren, der fulgte efter, 
var usædvanlig mild, Foraaret fugtigt, Sommeren 
kold og regnfuld ofte med en tyk, ildelugtende 
Taage. Misvæxt og Dyrtid medførte Hungersnød. 
Under disse ugunstige Forhold udbrød den en- 
gelske Svedsyge i Skandinavien og Tyskland. 

Den ytrede sig som en fælles Sygelighed, der 
med Et angreb en hel Egn. Ikke blot Mennesker 
bleve syge og døde, men Fugle faldt til Jorden, 
Bistaderne uddøde. Elve og Floder drev med 
døde Fisk, og selv ude i Vesterhavet og Øster- 
søen flød døde Delfiner med Bugen i Vejret. 

Den kom i et Nu, men var ogsaa hurtigt 
omme. Paa hvert enkelt Sted rasede Epidemien 
sjældent mere end to til tre Uger. I enkelte 
hollandske og tyske Byer standsede den endog 
efter fem til sex Dages Forløb. Sygdommen 
selv var ligeledes kortvarig, sjældent ud over et 
Døgn. Men den var i højeste Grad smitsom og 
dødelig, især for alle i den kraftige Alder. »Børn 
og gammelt Folk var fri for hende.« »Unge 
Folk døde mesten«. I København døde paa en 
Dag 400 Mennesker. Med lignende Voldsomhed 
rasede den i det øvrige Danmark. I Sverige, 
hvor den optraadte endnu heftigere, regnedes 
Mennesketabet for ikke meget ringere end i sin 
Tid ved den sorte Død. 

Ulykken var, at den gæme angreb samtidigt 

hele Husets førlige Bestand , og indtraf uden 
mindste Forvarsel. Pludselig fik man en For- 
nemmelse, som om man langsomt overheldtes 
med koldt Vand. Saa var Sygdommen der. 
Blev man da ikke strax tildækket med Dyner 
og faldt i en Sved, der skulde vedblive uafbrudt 
mindst et Døgn, var man dødsens. Den Syge 
var i højeste Grad mat, søvnig og tørstig, men 
maatte hverken sove eller drikke, da i saa Fald 
Sveden paastodes at ophøre og Døden at ind- 
træflfe. Dog erklærer en af de faa, der overstod 
den: »De uvidende Læger i Heidelberg havde 
nær kvalt mig med deres Dyner. Jeg vansmægtede 
af Tørst. Endelig fik jeg en gammel Kone til 
at give mig en Kande 01. Den drak jeg ud i 
Et og blev flux karsk. Altsaa er Drikke det 
bedste Lægemiddel, hvilket og Andre have erfaret.« 
Med Svedsygens Rasen i Norden i de to Aar 
1529—30 var dens Magt her omme, og den kom 
ikke mere igen. Den vendte tilbage til England, 
hvor den rasede ud i et sidste voldsomt Anfald 
1551. Derimod holdt den nye Typhus sig fra 
nu af trohgt i Norden og blussede op hver Gang 
der gaves Anledning. Og saadan gaves ofte. 
SærUgt indbydende var naturligvis den fortvivlede 
Tilstand under Københavns Belejring 1536, hvor 
alle Katte og Hunde bleve fortærede og Befolknin- 
gen var henvist til den ynkehgste Føde, indtil man 
endelig nødtes til Overgivelse. Men ogsaa mere 
dagligdags Forhold vare ugunstige. Hyppige 

Tilfælde af Misvæxt og Dyrtid indtraf i hine 
Aaringer, hvilket delvis vistnok skyldtes Uro i 
Naturen og stærke Yderligheder i Varme og Kulde, 
Tørke og Væde, men tillige forværredes ved Da- 
tidens ufuldkomne Befordringsmidler og dens Til- 
bøjelighed til at lægge Baand paa Ind- og Udførsel. 
Selv med alle disse Betingelser i Erindring 
vægrer man sig dog ved at tillægge dem alene 
Skylden for den aldeles uforholdsmæssige Syge- 
lighed i Norden i den sidste Halvdel af det 
16. Aarhundrede. Der synes at maatte have 
været andre, os ubekendte, mere almindelige 
Sygdomsaarsager tilstede, maaske fælles for den 
hele Jord. Man har i saa Henseende gjort opmærk- 
som paa, at iAaret 1580 viste Magnetnaalen den 
største østlige Afvigning. [Mansa fremhæver dette 
med Henvisning til Hansteen: Undersøgelser om 
Jordmagnetismen. Christiania 1819.] Om der 
skulde herske nogen Forbindelse mellem disse 
tilsyneladende saa vidtadskilte Forhold, faar Frem- 
tiden afgøre. Kun saa meget vides, at Sundheds- 
tilstanden ogsaa udenfor Norden var slet. I 
Tyskland og Schweitz rasede saaledes Bubonpest 
1552 og 1564, samme Sygdom hærgede Spanien 
1564, medens der i Sydtyskland tillige optraadtede 
to sjældnere Sygdomme: Sovesyge og hurtigt dræ- 
bende Næseblod. I Aaret 1577 skal der være død 
to Millioner Mennesker i Mexiko o. s. v. Det er paa 
denne sygdomsbefængte Baggrund, at Forholdene 
i Norden i Slutningen af det 16. Aarhundrede 

maa ses. De ulykkelige skandinaviske Lande 
hærgedes af ikke mindre end sex voldsomme 
Epidemier, som Samtiden kaldte »Pest«, og som 
hver især strakte sig over en længere Række 
Aar. Først 1545—54. Saa 1563—67. Atter 
1572—79. Saa en kort Afbrydelse 1580—82, 
hvor en Influenza, den saakaldte »spanske Pip« 
gik over hele Europa og i Nord som i Syd for- 
vandlede alt Ildebefindende til Hals- og Bryst- 
sygdomme. Men næppe var dette Kast omme, 
førend »Pesten« tog fat paa ny, og en af de hef- 
tigste Epidemier i Norden i det 16. Aarhundrede 
rasede i Danmark i Aarene 1583 — 85. I Aarene 
1588 — ^90 vendte den sig til Sverige. Saa opstod 
der 1591 en kort ondartet Koppeepidemi paa Sjæl- 
land. Denne veg dog hurtigt, men kun for at 
give Plads for en fælles Pestepidemi hele Norden 
over, den langvarigste af dem alle, 1592 — 1604. 
Var den Sygdom, som hærgede Norden i 
disse sex Epidemier, virkelig »Pest«? Umuligt 
er det jo ikke, saa meget mere som Bubonpest 
jo samtidigt optraadte baade i Tyskland og i 
Spanien. Datidens Læger beskrev den ogsaa af 
og til som virkelig Pest. Men dette Vidnesbyrd 
taber i Beviskraft, naar tilføjes, at Beskrivel- 
serne sjældent grundede sig paa Selvsyn, men 
blot vare Citater af gamle Forfattere, som anførte 
Pestens Kendetegn. Lægernes eget Kendskab til 
Sygdommen var kun ringe. De nøjedes i Reglen 
med af offentliggøre en Recept imod den og 

17* 

259 



SUNDHEDSTILSTANDEN I DET 16. AARHUNDREDE 

derpaa — flygte. Sagkyndige i Nutiden antage, 
at »Pestenf i Norden i det 16. Åarhundredes 
sidste Halvdel ikke har været Bubonpest, men 
derimod blot mer eller mindre rene Former for 
den i Landet indtrængte Petechialtyphus, blandet 
med Dysenteri og lignende. 

Med hvilket Navn end Sygdommen kunde 
have nærmest Krav paa, lige ondartet og dræ- 
bende var den. Her hjalp hverken Diæt, Brug 
af Pestpiller, voldsom Afføring eller Aareladning. 
Sygdommen mejede fort. Det eneste virksomme 
Middel var Lægernes praktiske Anvisning, som 
ogsaa Konge, Hof og alle Velstaaende fulgte: at 
forlade det Sted, hvor Sygdommen i Øjeblikket 
rasede. Vil man danne sig et Begreb om Døde- 
ligheden, bør man her saa lidt som ellers blindt 
holde sig til de opgivne højeste Tal. De staae 
selv blot som Udtryk for, hvor stærkt Indbild- 
ningskraften var bleven opskræmt. Det er saaledes 
vel næppe sandsynligt, at der i Stockholm 1548 
— 49 skal være død: 7,000 Mennesker, og atter 
1565: 18,000 Mennesker. Byens hele Folketal 
var under normale Forhold næppe mere end 
20—30,000 Indbyggere. Men andre Tal og Op- 
lysninger ere tilstrækkeligt malende. Som naar 
der f. Ex. i Malmø ifølge Kirkeregnskaber blev i 
Aaret 1564 ringet med Ligklokker for 777 Per- 
soner, i hvilket Tal altsaa ikke er indbefattet 
alle de Fattige, der ikke havde Raad til saadan 
Luxus. Eller naar man i København 1545 nødtes 

260 



SUNDHEDSTILSTANDEN I DET 16. AARHUNDREDE 

til et Skridt, saa stridende mod alle Datidens 
Begreber, som at anlægge en Kirkegaard udenfor 
Byens Porte for dér, Qæmt fra Kirke, altsaa paa 
blot hedensk Grund, at jorde, hvad Byen selv 
ikke kunde rumme. Eller naar den ufortrødne 
Daniel Ranzau den 26. Juli 1566 maatte bryde 
op fra Lidkdping og opgive at drage videre ind 
i Sverige, fordi han Natten forud liavde mistet 
over 300 Knægte af Pest. [Resen S. 156.] 

Alt tyder paa, at Datiden stod magtesløs over- 
for disse forfærdeUge Plager. Det voldsomme i 
dem gøre os hin Tids Begreber mere forstaaelige. 
Man maa under slige Forhold have følt sig firistet 
til disse skarpt udformede Forklaringer: Det er 
Gud I Det er Djævelen I Det er Mars og Saturn i 
Vandmanden I Her maa aflFøres, vomeres og aare- 
lades uafbrudt I Her maa tilføres nyt Stof I Her 
maa luges og stampes ny Bund med Metal I — 
Men lige meget hjalp det. Sygdommen viste 
kun sin Virkning paa Forklaringer og Kure. Men 
ikke omvendt. 



Ved første Øjekast er der noget i høj Grad 
nedslaaende ved et Resultat som dette. Thi hvor 
ringe man end monne værdsætte det 16. Aarhun- 
dredes Sundhedsbegreber og Lægekunst, saa vare 
de dog et ærligt ment og energisk Forsøg paa at 
finde det Rette. Og det Mistrøstende i Resultatet 
æder sig med Nødvendighed videre. Uvilkaarligt 

spørger man sig selv : Er der nogen væsentlig For- 
skel mellem hin Tid og Nutiden? 

Lad os, førend vi søge at give Svaret herpaa, et 
Øjeblik følge den mistrøstige Opfattelse i nogle af 
dens sædvanlige Betragtningsmaader : 

Nu som forhen er Værdien af den kirui^ske 
La^ekunst naturligvis klar nok. At faa en Arm 
sat rigtig i Led, et brækket Ben føjet ret sam- 
men har til enhver Tid været et let forstaaeligt 
Gode. Større Kundskab til mangt og meget har 
siden det 16. Aarhundrede vel ogsaa gjort den 
operative Kunst sikrere om end tillige mere dristig. 
Men den medicinske Lægekunst, om hvilken der 
paa disse Blade alene har været talt, er den gaaet 
væsentlig fremad siden det 16. Aarhundrede? 
Udtryksmaaden har naturligvis forandret sig. 
Nutiden udtrykker sig med Flid forsigtigere og 
ser Sagen mere begrænset, saa vidt muligt blot &a 
den erfaringsmæssige Side. Man hører sjældnere 
Udtalelser som: Sygdom stammer alene fra Gud 
og helbredes kun ved Bøn. Læren om Nødven- 
digheden af en »germanisk-kristeligMedicin€, der 
hyldedes henimod Midten af det 19. Aarhundrede 
ved Tysklands protestantiske Universiteter, har 
atter tabt sig. Ligesaa gik det den katolske 
Professor i Munchen, Nepomuk v. Ringseis's Paa- 
stand, at Nadveren er det sikrest virkende Læge- 
middel, og at kun en Læge, der nys har gaaet 
til Alters, kan helbrede. [Jul. Petersen: Hoved- 
momenter i den medicinske Lægekunsts Udvik* 

ling. 1876. s. 29.] Saa vidt vides er det nu kun 
især i Månnedorf (Kanton Zurich) at man aabent 
vedkender sig Bøn og Paakaldelse som væsentligste 
Kurmetode. Men enhver kyndig Læge i Nutiden 
betegner dog Tro og Tillid som afgørende Betin- 
gelser og fremhæver med Rette Hypnoses og 
Suggestions næsten vidunderlige Virkninger. Er 
Forskellen fra forhen synderlig stor? 

Fremdeles : Nutildags vilde vel kun faa vedkende 
tsig Paastanden : Sygdom stammer alene fra Djæve- 
len, og helbredes kun ved, at denne atter uddrives. 
Det er endnu blot et forsvindende Mindretal, der 
hylder den i Paris genopvakte Lære om, at For- 
gørelse ved Hjælp af Voxbilleder er mulig. [Kr. 
Nyrop i Dania VII (1900) 40.] Det forekommer 
de fleste besynderligt, at man overhovedet nogen- 
sinde har kunnet tro paa, at det vrimlede alle- 
vegne med Billioner og atter Billioner Smaa- 
djævle, der besørgede alt til Sygdom henhørende. 
Endnu Færre tænke dog maaske paa, at For- 
skellen mellem før og nu for en stor Del be- 
staar i, at Smaadj ævlene siden da ere blevne 
døbte. Nutildags vrimler det med Billioner og 
atter Billioner af Bakterier og Bacciller. De 
fremkalde Sygdommene. Helbredelse bestaar i at 
faa dem dødede og uddrevne. 

Fjæmest fra Nutiden ligger Troen paa Stjerne- 
tydningen. Denne regnes med Grund af enhver 
Dannet for en længst begraven Videnskab. Man 
vilde blive til Latter ved at tale om Himmel- 

legemernes gode eller onde Øjne. Og dog lytter man 
med Opmærksomhed til Læren om Solpletternes 
Virkning paa Regnmængde og Sundhedstilstand^ 
og beundrer med fuld Føje den Opdagelse, at 
visse Sygdomme lade sig helbrede ved Lysstraaler. 
Hvad det 16. Aarhundredes tre sidste Kur- 
metoder angaar, kunstige Udtømmelser, Tilførsel 
af det til Sygdommens Negative svarende Posi- 
tive, og endelig Anvendelse af det stærkt virkende 
Lægemiddel, der paa engang afskar Sygdommens 
Liv og fremmede Individets — saa dele disse 
Lod med det Utal af tilsvarende eller modsatte 
Behandlingsmaader, hvortil Mellemtiden indtil nu 
har været Vidne. Om dem alle har en af Dan- 
marks mest klartskuende Læger i det 19. Aar- 
hundrede, Emil Fenger [Hospitalstidende 1859] 
udtrykt sig omtrent saaledes : Den livlige og nære 
Forbindelse, hvori Nutidens Kommunikations- 
midler har bragt alle Dannede, har tillige aabnet 
Lægernes Blik for den utrolige Mængde hinanden 
modsatte Maader, hvorpaa man søger at helbrede 
samme Sygdom. Hver — selv den, der be- 
staar i slet intet at foretage mod Sygdommen — 
kan fremvise tilsyneladende gunstige Resultater. 
Hos den samvittighedsfulde Læge maa dette 
vække Tvivl om selve den medicinske Lægekunsts 
Basis, idet saa godt som aldrig Anvendelsen af 
det enkelte Lægemiddel, den enkelte Behandlings- 
maade, lader sig godtgøre som nødvendig ad den 
eneste virkeligt bevisende Vej: Hvis dette ikke 

Tar bleven anvendt, saa vilde Forværrelse eller 
Død være blevet Følgen. En højst sandsynlig 
Forklaring paa, at saa mange Kure tilsyneladende 
virke helbredende, og derfor naivt kunne ind- 
kasseres som Bevis for, at det rette Middel her 
er blevet anvendt, er, at det i Virkeligheden for- 
holder sig som saa: »De fleste indre Sygdomme, 
som komme under vor Iagttagelse, ende ifølge 
deres egen Natur med Helbredelse og med en 
hurtig og fuldstændig Helbredelse. Altsaa vil 
Størstedelen af de Sygdomstilfælde, som komme 
under en Læges Behandling, helbredes baade 
hurtigt og sikkert, hvilke Lægemidler han end 
anordner, naar han kun ikke tilraader noget 
Skadeligt.« 

Den nødvendige Følge af alt dette — mener 
Fenger — maa blive, at Befolkningen taber Tilliden 
til Lægen, og Lægen Tilliden til sin Kunst. 

— Dette er unægteligt trøstesløse Betragtninger. 
Men nærmere set udtrykke de dog kun en enkelt 
Side af Sagen, ikke hele Sandheden. Thi at Nu- 
tidens Synsmaader delvis kunne siges at falde 
indenfor de gamle fra det 16. Aarhundrede kendte 
Rammer: Gud, Djævel, Stjernetydning o. s. v., be- 
viser ikke andet end disse Rammers Anvendelighed 
som Inddelingsmiddel. Ingen vil dog for Alvor paa- 
staa, at Læren om Suggestion er luthersk Teologi, 
Bakteriologi Dj ævlelære, Dr. Finsens Lysmetode 
Stjernetydning. Ved disse nye Opdagelser er der 
tydeligt nok foregaaet en hel Omdannelse, en Ud- 

vikling har fundet Sted i den for al menneskelig Ud- 
vikling fælles Form, spiralformig, i Skruegang op- 
efter. De nye Tanker ligge paade gamles Plads, men 
i et højere Plan. Og naar Fengw radikalt gør op 
med Fortiden ved at brænde hele Autoritetens Tem- 
pel af, saa er den Ild, hvormed han tænder, ikke 
blot Tvivlens, men der lysner i den Begejstringens 
Lue, Troen paa de nye Metoder, Fysiologiens og 
Statistikens, som Fremtiden vil anvende. Han 
forlader heller ikke det brændende Tempel tom- 
hændet, men redder med sig, hvad der forment- 
Ug har bestaaet Ildprøven. Hertil regner han for 
det Første Kirurgien. Dernæst indenfor Medici- 
nen : Midler mod Forgiftning og Skørbug, Vaccina- 
tionen, Kinin, Jern og et Par andre Midler, om 
hvis gavnlige Virkninger der ikke kan herske 
nogen berettiget Tvivl. Sluttelig henviser han til 
den Mængde af Tilfælde, hvor en Læge kan, om 
ikke helbrede, saa dog dulme Smerter, afværge 
Blonder, styrke Livsmod, og ender med at udtale, 
at den »afventende Metodec er den medicinske 
BehandUngs sikreste Fremgangsmaade. Under 
denne vil Lægekunst og Sygepleje indgaa en uop- 
løselig Enhed. 

Trods alt, hvad her er anført, bliver der dog 
endnu en Brod tilbage i Enkeltes Sind. Den ytrer 
sig som nagende Tvivl, som en gennem historisk 
Sammenligning formentlig bekræftet Tro paa, at 
Sundhedsbegreber og Behandlingsmaader vel vexle 
gennem Tiderne, men dog væsentlig kun gentage 

»det Samme paa en anden Maade«. Fælles for 
dem alle paastaaes at være: Uformuenhed til at 
bekæmpe de til enhver Tid herskende Sygdomme. 
At Fengers Resultat var fattigt og utilfredsstil- 
lende, blev formentlig ogsaa godtgjort ved, at han 
selv opgav at være Læge for at vende sig til 
anden mere tilfredsstillende Virksomhed som 
Finansminister og Borgemester. 

Mod al denne Mistrøstighed og Tvivl, som en 
historisk Betragtning oprindeligt har fremkaldt, 
er der kun eet sikkert virkende Middel, — et 
fornyet Blik paa Historien. Hvor det drejer sig 
om Lægekunstens Nytte, er det afgørende Vidne: 
Hvad Nytte har den hidtil gjort? Vi staa saa- 
ledes atter over for det Spørgsmaal, som vi oven- 
for opsatte at faae besvaret: Hvad Forskel er der 
mellem dengang og nu? Historiens Svar lyder: 
Paa faa eller ingen Omraader ligger Fremskridtet 
saa tydeligt for Dagen som netop paa dette. Læge- 
kunstens samlede Udbytte i dens uafbrudte Kamp 
i de sidst forløbne tre hundrede Aar for at tæmme, 
opdrage, værne, helbrede det store Folkelegeme 
i Norden er rigere end, hvad der kan opvises paa 
nogetsomhelst andet af Kulturhistoriens Enemær- 
ker. Vil man maale Omfanget af Lægekunstens 
Sejr, sammenligne man blot Forholdene i det 
16. Aarhundrede med Tilstanden nu: 

Kan man undre sig over, at en Befolkning 
døde som Fluer, naar dens Flertal kun vaskede 
sig højt regnet en Gang om Ugen, gik aarevis 

med samme Sæt Hoser og Undertøj, spiste med 
snavsede Hænder alle af samme Fad, laa bunke- 
vis i samme dynefyldte Seng I At blive »lagt 
ihjel« var en af Datidens hyppige Bømedøds- 
maader. Og hvilken Stank i de lave Stuer! Til- 
spigrede Vinduer spærrede for Os af Talglys, 
gamle Klæder, Smuds og fordomsfri Menneskeud- 
tryk, der kun af Dannede »fortonedes« med en und- 
skyldende Hoste. Selv i Frankrigs Slotte brugtes 
Kaminen som Pissoir. I Dronning Elisabeth af Eng- 
lands Selskabsrum stank der, saa Pager fik ondt og 
brændende Enebær ikke kunde lumre Luften i Or- 
den. I Gaarden hos Købstadsfolk i Norden, som 
de var flest, sad Husstanden paa Hug, naar de 
dertil følte Kald. Hos Velstillede vinkede et 
enligt Hus de færre Udvalgte. Som Gaardens 
Pragtstykke hævede det sig i dens Midte ved 
Brøndvippen foran Møddingen. I Drikkevandet 
blandedes Gaardens Overflødighed. Kun Regn- 
skyl formaaede at sætte Ugers Affald paa mørk- 
ladne Strømme i Drift ud gennem Porten. Paa 
Gaden dannede det Alt et blødt Underlag for 
løsgaaende Svin, herreløse Hunde, døde Katte, 
Kvægdrift og Menneskefærdsel. — Om Vinte- 
ren bitterligt koldt i Sne og paa Stengulv med 
gennemblødte Hoser. I Hundedagene lummerhedt 
i den kvalme Stue, og i Sengens Dynehav; Be- 
folkningen dog livlig af umoden Frugt og hjemme- 
lavet Surtøl. I Gudshus endelig hele Menigheden 
samlet, de levende i Stolestaderne, de døde stablede 

Kiste paa Kiste under de tynde Gulvbrædder. 
Baaret af Fortids Minder steg hvert enkelt Slægt- 
led^ ikke mindst under samlende Farsot, let og 
sikkert imod Himlen. 

Naar hele denne Augiasstald er bleven renset, 
alle disse Unoder Skridt for Skridt pillede ud, 
saa skyldes dette ikke blot Tilfælde og Mode, 
men først og fremmest hærgende Farsoter, der 
piskede Slægt efter Slægt til Døde, og dernæst en 
ligesaa utrættelig Lægekunst, der aldrig tabte 
Modet, men uafbrudt søgte at tyde Svøbeslagenes 
Runer. Hvert enkelt Fremskridt er en dyrekøbt 
Overenskomst mellem Lægekunsten og Folkets 
sunde Sans, hvilken det endelig lykkedes den at faa 
rystet vaagen. Paa Hygiejnens Omraade har 
Lægekunsten fejret en af sine mest uomtvistelige 
Triumfer. Dens Midler her have vist sig virksomme 
mod Samfundets Selvforgiftning. Alt bærer Vidne 
om Fremskridtet. Levealderens Tiltagen peger 
som Viser. 

At denne Kamp mod Samfundets Ladhed, 
Urenlighed og Selvsmitte med fuld Kraft fort- 
sættes den Dag i Dag, vide vi alle. Fremtiden 
vil utvivlsomt i Kundskab, Forholdsregler og 
Gennemsnitslevealder naa videre fi'em, end vi 
ere naaede. I denne Kamp vil Lægerne som de 
fødte Pionerer og Førere stadigt være kaldede til 
som hidtil at gaa i Spidsen. — Vil man da en- 
gang kunne naa det Punkt, hvor Lægekunsten 
fuldstændigt har sejret, hvor alt Samfundets Gift- 

stof er udryddet? Her staae vi ved Skranken paa 
Sagens modsatte Side. Ligeoverfor en saa livlig 
Indbildningskraft gælder det om at tage Reb i 
Sejlene: 

Der er for det første ingen Grund til at tro^ 
at Sygdom mere end al anden Historie skulde 
ophøre. Tværtimod synes Erfaringen aUerede nu 
at tale for, at Sygdomme afløse hverandre, at de 
selv ere underkastede Udvikling, have deres Hi- 
storie ligesom alt Andet. De lade til hver for 
sig at fødes, leve og dø. De enten forsvinde, 
naar Mennesket har lært at helbrede dem, eller, 
naar de ere ved at forsvinde, mener Mennesket 
at have lært at helbrede dem. Skørbug, Plet- 
tyfus, Koldfeber ere f. Ex. stærkt aftagne i Nor- 
den i det 19. Aarhundrede, men tillige afløste af 
nervøse Onder, som Fortiden ikke i samme Grad 
kendte. 

Men hvorfor skulde ogsaa Sygdommene for- 
svinde? At vi betegne dem som Onder, Samfun- 
dets Giftstof o. s. V. er det andet end menneskelige 
Ukvemsord, der kun angive vor Begrænsning, 
men ikke nedsætte deres Væsen? Havde ikke 
Paracelsus Ret: Sygdom er ikke en lavere Livs- 
ytring end Sundhed; begge ere sideordnede, lige- 
berettigede Former for Liv. 

Men endelig — og dette er vor ejendomme- 
lige Art Livs dybeste Gaade — Sundhed og Syg- 
dom kunne ikke skilles. Sygdom er Sundhedens 
Yderlinie, dens Grænse, dens Form, Beviset, Be- 

tingelsen for, at den er til. Sygdom drypper 
som Sandskornet uafbrudt gennem vort Time- 
glas, Udtrykket for, at Livet rinder. Den aander 
som Ubehagsfomemmelse i Sult, Tørst og Træt- 
hed, den røver vor Bevidsthed hver Nat, er Væxtens 
Voxværk, er Alderens Tynge, er Fødslens Smerte, 
er Dødens Slut. At ændre denne vort Livs 
inderste Egenskab formaar ingen Læge. 

Men saa er jo Alt, hvad vi hidtil have talt 
om Sundhedsbegreber, Lægekunst og Fremskridt 
kun tom Tale og Usandhed I — Ingenlunde. Her 
som saa ofte viser det sig blot, at der angaaende 
alle væsentlige Menneskeforhold gives to mod- 
satte Forklaringer, en til at leve paa, en til at 
dø paa. Vi føle, vi forstaa, vor Virksomhed, 
vor Moral, vort hele Liv er bygget paa, at der 
er Forskel mellem Sundhed og Sygdom, Liv og 
Død. Det ene bør tilstræbes, det andet undgaas. 
Det ene er et Gode, det andet er et Onde, for os 
selv og for andre. Men allerbagest i os, ved 
Randen af vort Væsens Grænse, i Søm-Spiren 
paa vort Selv, ligger der en hel forskellig For- 
klaring. Som i et pinligt, lynklart Nu brændes 
her de to Modsætninger, Sundhed og Sygdom, 
Liv og Død sammen, til blot to Sider af det 
Samme. Og idet vor hele hidtidige Forstaaelse 
brister, folde de to sig som Kimblade om et Ube- 
kendt, Højere, Ufatteligt. 



